
Bevezetés 


1525 kora tavaszán a paviai csatában fogságba esett francia 
király követe tizenkét lovas kíséretében száguldott Bosznián 
át Konstantinápoly felé, hogy Szulejmán szultántól segítséget 
kérjen. Az úticélt gondosan titokban tartották, kilétüket senki 
sem sejtette. Gazdag felszerelésükkel azonban annyira felkel- 
tették a szultán unokaöccsének, Hüszrev boszniai szandzsák- 
bégnek a figyelmét, hogy a hegyek között végül áldozatul 
estek támadásának. A zsákmány összeszedésekor került elő a 
követ már használhatatlanná vált megbízólevele és a szultán- 
nak szánt ékszerek közül az a csodálatosan szép rubinköves 
aranygyűrű, amelyet nem olyan régen még maga a király 
hordott. Ez a gyűrű lett a boszniai bég megmentője, mert 
amikor a rajtaütés nyomainak eltüntetése után a követség 
sorsa később mégis kitudódott, a királyi zsákmányt gyorsan 
a nagyvezérnek, Ibrahim pasának ajándékozta. 

A gyűrű egykori viselője, I. Ferenc pedig tovább sínylődött 
fogságában, Madridban, ahonnan a Habsburg-család feje, 
V. Károly császár mindaddig nem akarta szabadon engedni, 
míg a békekötés feltételeinek megtartását esküvel meg nem 
erősíti. A király azonban hajthatatlan maradt; noha már 
tudott a Konstantinápolyba indított követ balszerencséjéről, 
mégis bízott a török szövetség létrehozásában, melynek meg- 

valósítására már fogságba esése előtt terveket szövögetett. 
Az esztendő vége felé a török végeket jól ismerő Frangepán 
János grófot küldte el követségbe Szulejmán szultánhoz, hogy 
kieszközölje nála a Habsburgok mielőbbi megtámadását. 
A válaszadás ugyan egy kissé elhúzódott, de 1526 februárjá- 
ban a szultán mégis megígérte támogatását a francia király- 
nak, aki azonban ekkorra már türelmét vesztve elfogadta a 
császár által diktált békeszerződés feltételeit. 

Ezt a regényes történeti közjátékot korántsem annak bizo- 
nyítására idéztük fel, mintha Szulejmán kizárólag I. Ferenc 
kérésére támadta volna meg a nyugati világot; csupán egy kis 
bepillantást akartunk nyújtani annak megítéléséhez, hogy az 
oszmán birodalom akkor milyen erőt képviselt az európai 
nagyhatalmak szemében is. 


A trónhoz vivő út 


A trabzoni évek 


Szulejmán nem smaragd- és rubinfüzérekkel díszített bíbor- 
színű moszkítóháló alatt látta meg a napvilágot a fényes szul- 
táni szerájban, hanem attól messze, a Fekete-tenger délkeleti 
partján, Trabzon (Trapezunt) városában. 1494-ben, amikor 
megszületett, apja, a huszonötödik évében járó Szelim mint 
szandzsákbég itt igazgatta a rábízott tartomány ügyes-bajos 
dolgait. Az Oszmán-ház legfrissebb sarját, Szulejmánt a szul- 
táni tróntól azonban nem a Trabzon és Isztambul közötti 
nagy távolság, hanem apjának hatalomra vágyó négy bátyja 
és két öccse választotta el. Ki gondolta volna akkoriban, hogy 
e sok fiútestvér közül mégis éppen Szelim és rajta keresztül 
fia, Szulejmán kerül majd egykor a szultáni trónra? Most, 
mikor az eseményeket a letűnt századok leszűrték, tisztábban 
látható, hogy sikerük (ha az intrikus testvérharcok és a véres 
csaták következményei egyáltalán annak mondhatók) nem a 
vak véletlen, hanem a létért vívott szívós küzdelem eredménye 
volt. 

Az efféle küzdelmeknek azonban Szulejmán születésekor 
- amikor a nagyapa, II. Bajezid szultán csak 46 éves volt — 
még a gondolatát is magába rejtette az ismeretlen jövő. 
Biztonságos nyugalomban telhettek tehát Trabzonban a gyer- 


mekévek, talán mintha a Sors is időt akart volna hagyni a 
későbbi nagy erőpróbára való felkészülésre. 

Szülővárosát, Trabzont már századok óta gazdaggá és 
széppé tette kikötőjén át áramló kereskedelme, hegyeiben bá- 
nyászott ezüstje, vasa és timsója, valamint messze földön 
ismert vászna, melyet árnyékos házaiban szorgos kezű asszo- 
nyok szőttek. A lakosság vagyonosodásának híre vonzotta 
ide 1204-ben a Komnenosz-családot a negyedik keresztes had- 
járat súlya alatt görnyedező Konstantinápolyból, hogy itt 
ebben a kis görög tartományban egy új császárságot alapít- 
son. A trapezunti császárság gazdasági fejlődésének nagyobb 
lendületet azonban mégsem e koronás urak, hanem a mon- 
golok adtak, amikor Bagdadot 1258-ban lerombolták, és 
helyette a kereskedelmi élet új központja Tebriz városa lett, 
mert innen a karavánok a tengert legrövidebb úton Trabzon 
kikötőjénél érték el. 

Az ide áramló kínai selymek, ormuzi gyöngyök, indiai 
fűszerek és perzsa gyógyáruk közvetítésének busás hasznából 
később a terjeszkedő szomszéd, az oszmán birodalom szintén 
részt kívánt; időnkénti támadásával nemegyszer elég erősen 
kifejezésre is juttatta e kívánságát. Megegyezésképpen 
II. Mehmed Konstantinápoly bevétele után évi 3000 arany 
ellenében békét kínált a trapezunti császárnak. Amikor azon- 
ban három év múlva a császár az adó csökkentését kérte, 
II. Mehmed Trapezuntot elfoglalta, és birodalmához csatolta. 
A trapezuntiak még emlékeztek az utolsó császárra, Komne- 
nosz Dávidra, amikor bukása után 26 évvel, 1487-ben II. 
Bajezid parancsára fia, Szelim ide került szandzsákbégnek. 

A trabzoni kikötő forgalma azonban ekkorra eléggé lecsök- 
kent, mert meghódításakor, a harcok során még a genovai és 
velencei kalmárok kolóniái is teljesen megsemmisültek. 
Emiatt a karavánok egyre ritkábban keresték fel; helyette, 
áruikkal a tenger felé (a nyugati világba törekedve), gyakrab- 

ban vették már útjukat Aleppo városába. Trabzon azért nem 
vesztette el egészen kereskedelmi jelentőségét. A kisebb hajók 
változatlanul jöttek-mentek, s elvitorláztak még a Fekete- 
tenger legtávolabbi kikötőibe, Kilijába és Akkermanba 
( Belgorod-Dnyesztrovszkij) is. Rakományuk azonban (az 
1505. évi török vámnapló bejegyzései szerint) a kevés indiai 
fűszer mellett főleg olyan helyi termékekből állt, mint mo- 
gyoró, dió, gesztenye, datolya, citrom, méz, bor, vászon, fa- 
és cserépedény. Ezekkel az olcsóbb árukkal folytatott keres- 
kedés, még ha időnként élénk volt is, a város lakosainak, 
illetve új urainak már csak szerényebb bevételt nyújtott. 

Szelim jövedelmének kiegészítéséről azonban apja bőke- 
zűen gondoskodott: 1491-ben elrendelte, hogy a trabzoni 
szandzsákban (megyében) már korábban neki kijelölt birto- 
kok jövedelmén kívül a maga részére beszedetheti még az 
egész trabzoni szandzsákban élő 13 266 és a vele szomszédos 
rizei szandzsákban lakó 13 865 család harádzs-adóját. Ez a 
kiegészítés 1 200 000 akcsét (azaz huszonnégyezer aranyat) 
tett ki; pontosan ennyi volt akkoriban a nagyvezér teljes évi 
fizetése. Szelim összes bevétele tehát amolyan kiskirályi 
udvartartást azért megengedett. 

Amint fia, Szulejmán ötéves elmúlt, a nevelők és szolgák 
hada mellé Szelim udvarába hívta korának egyik legjobb 
tanítómesterét, Hajreddin Efendit. Ő vetette a fiúnak először 
papírra az arab betűket, hogy azután azok mintájára a neve- 
lőkkel hosszú órákon át gyakorolja, míg el nem sajátítja. 
Amikor ebben már jártas volt, a Korán olvasásán keresztül az 
arab grammatikát, majd a mondattant és a stilisztikát ismer- 
tette meg vele. Pihenésre nem sok idő jutott. Hamarosan 
tanítani kezdte a perzsa nyelvre, amely az udvari embereknél 
és a szépíróknál olyan közhasználatú volt, mint akkoriban 
számos európai országban a latin. Levelek fogalmazásához 
vagy választékosabb beszédhez szinte nem is annyira a török, 

hanem inkább a szép arab és perzsa kifejezéseket kellett 
megtanulni. Ezek mellett Hajreddin Efendi a matematika és 
a geometria alapelemeire is oktatta növendékét. 

Az Oszmán-ház története pedig szinte állandó tananyagul 
szolgált, s ami természetes, Szulejmán ezt kedvelte legjobban. 
Gyakran elbeszéltette magának, miként jöttek ősei Turkesz- 
tánból 250 évvel ezelőtt ide új hazát keresni, s milyen győzel- 
meket arattak itt portyáikon a határ menti görög urak fölött; 
szolgálataik elismeréséül a nagy szeldzsuk szultán, III. Alaed- 
din Kejkobád vezérüket, Oszmánt kinevezte bégnek, s e 
rangjának hatalmi jelvényeként díszes zászlót, kardot és 
dobot ajándékozott neki. Újra és újra elmondatta még Haj- 
reddin Efendivel az első főváros, Brussza megszerzésének 
történetét, mert nem tudta megérteni, hogy a mindig ügyesen 
lest vető és ellenséget bekerítő, félelmetesen bátor őseinek 
miért kellett a falaknál megtorpanni, és a várost oly sok éven 
át ostromolni, mire bevehették. A dolog lényegét a hadászati 
kérdéstől eltekintve persze nem kellett sokat magyarázni. Éles 
eszével mindjárt felfogta, hogy nekik még sok évi ostrom árán 
is könnyebb egy város birtokába jutni, mint azt felépíteni. 

Kilencéves korában, 1503 nyarának végén érte az első gyász 
Szulejmánt, amikor egyik leánytestvére meghalt. Rokonaik 
és ismerőseik a régi szokást megtartva, a részvét és együttérzés 
bizonyságaként elküldték ajándékaikat, hogy a család fájdal- 
mát enyhítsék. A feljegyzések szerint a nagyapától, a szultáni 
kincstárból drága bársonykelmét kaptak. 

Ugyanebben az esztendőben egyik atyai nagybátyja, Alem- 
sah is meghalt harminchét éves korában Manisza (Manisa, 
Magneszia) városában, ahová alig másfél évvel azelőtt került 
szandzsákbégnek, korábbi állomáshelyéről, Menteséből. Ko- 
rai halálát életmódja okozhatta, mely olyan szertelen volt, hogy 
anyja, Gülruh HatunII. Bajezidnek fájdalmas panaszokkal teli 
hosszú levelet írt. Segítségért esdeklő sorai tudatták a szul- 

tánnal, hogy fiuk, Alemsah gyakran ide-oda utazgat, s közben 
olyan nagy mulatozásokat rendez, hogy részegen még az 
utcákon is hangos zene mellett tivornyázik ; idejét szinte éjjel- 
nappal szertelen ivással tölti, pénzét még másképpen is elfe- 
csérli, mert van olyan nap, hogy baráti társaságban egyszerre 
ötven kaftánt ajándékoz szét. 

Állandó mámoros hangulatát udvari emberei annyira ki- 
használták, hogy a szandzsák igazgatását teljesen a kezükbe 
ragadták, s mint mondják, a népet szüntelenül adóval sanyar- 
gatják, a fizetni nem tudókat pedig láncra verve a tűző nyári 
napon megkínozzák. Egy ilyen konkrét eset példaként való 
megemlítése után azt írta Gülruh Hatun: , Bizony Isten, 
hatalmas szultánom, olyan sok az ehhez hasonló, hogy azt 
részletesen leírni képtelenség." Rimánkodva kérte ezért a 
szultánt, hogy azonnal váltassa le fia megrontóit (elsősorban 
tanítómesterét, a hodzsát, tanácsadóját, a lalát, pénzügyeinek 
legfőbb intézőjét, a defterdárt, udvari orvosát, a hekimet és 
főpohárnokát, az ibrikdar-basit), mert remélhető, hogy eltá- 
volításuk után Alemsah visszatér a rendes életmódhoz. 

A szultán, amint e dolog hírét vette, fia mellé rendelte 
Gülruh Hatunt. Az anya egy éven át küszködött fiával, de 
sem szép szóval, sem fenyegetéssel nem tudta rábírni, hogy 
reggelig tartó dorbézolásait abbahagyja. Így Alemsah állapota 
egyre rosszabbodott, és a féktelen ivás hamarosan véget 15 
vetett életének. 

Két év múlva újabb családi gyászhírt hozott a futár Szelim 
udvarába: harmincéves korában meghalt legkisebb testvére, 
Mehmed. Mehmedet alig egy évvel azelőtt nevezte ki apja 
szandzsákbégnek a Krím félszigetre, Kaffa városába, ahol 
hamarosan feleségül vette a tatár kán leányát. Hozományul 
Mengli Girej kán félmillió akcsét küldött II. Bajezid kincs- 
tárába. 

Alig telt el két esztendő, hogy Mehmed bebalzsamozott 

testét Brusszában örök nyugalomra helyezték, meghalt 
Szelim egy másik öccse, a harmincegy éves Mahmud, aki apja 
rendeletére három évvel azelőtt a megboldogult Alemsah 
helyét, a maniszai szandzsákot kapta. 

A szultánt, aki már két éve maga is betegeskedett, három 
fiának egymást követő halála nagyon megviselte. E személyes 
gondját-baját még súlyosbították azok a természeti csapások, 
melyek a birodalmat az utóbbi években érték. A török kró- 
nikaírók elbeszélései szerint a századfordulót követő első 
három évben pestis pusztított, amit árdrágulás kísért, majd 
hat éven át éhínség gyötörte a lakosságot; Bolu város kör- 
nyékén az emberek füvet ettek, állítólag két hónapon keresz- 
tül nem 1s láttak kenyeret. 

II. Bajezid betegeskedésével fiai, Szelim és három bátyja, 
Sehinsah, Ahmed és Korkud között a testvéri viszony kezdett 
megromlani. Titokban mindegyik növelni szerette volna 
fegyveres erejét, de a pénzszűke, mely az egész birodalomban 
és a szultáni kincstárban mindennapos lett, náluk is éreztette 
hatását. Így Szelim is olyan anyagi zavarokkal küzdött, hogy 
40 000 akcse (2000 arany) is kisegítette, amit a fennmaradt 
nyugta szerint 1507-ben egy brusszai kereskedőtől kapott 
kölcsön. A következő évben pedig arra kényszerült, hogy 
évjáradékára előleget vegyen fel. 

Szulejmán mindezekből, apjának és testvéreinek kezdődő 
viszályából és a pénzügyi gondokból még nem sokat értett 
meg, az anatóliai éhínségről pedig talán semmit sem hallott. 
Tanítómestere, Hajreddim Efendi egyelőre szorgalmasan ma- 
gyarázta neki azt a tananyagot, amit a mohamedán korszel- 
lem akkor megkívánt. Előadásainak tárgya a teológia, filozó- 
fia, logika, erkölcstan, jJogtudomány és a Korán magyaráza- 
tának körébe tartozott. Szulejmánnak e száraz tudományágak 
mellett megkönnyebbülést és örömet jelentett, amikor az 
irodalomban jártas Halimival költészettel foglalkozhatott. 

Halimi, mielőtt Trabzonba került, bejárta már Perzsiát és az 
arab országokat, hogy ismereteit a mohamedán világ jelesebb 
tudósainál gyarapítsa. 

E kiváló tanítómesterek mellett a kard emberei ugyancsak 
nagy gondot fordítottak arra, hogy Szulejmánt már fejlődő 
korban testi ügyességre neveljék, és a fáradság elviseléséhez 
szoktassák. Apja főistállómestere, a mirahur már kisgyermek 
korában nyeregbe ültette, és ahogyan izmai erősödtek, foko- 
zatosan megismertette vele a lóval való bánás minden csínját- 
bínját. Megtanította vágtában nyeregbe pattanni és onnan 
leugrani úgy, hogy közben lovát lassításra a legkisebb mozdu- 
lattal se kényszerítse. Kioktatta, miként lehet a kengyelbe 
kapaszkodva a ló hasa alatt átbújni, hogy azután a másik 
oldalon kerülhessen újra nyeregbe. Alaposan begyakoroltatta 
vele, hogy kísérőjével a legerősebb vágtában is lovat tudjon 
cserélni. 

Ezzel egyidejűleg már gyerekkorban meg kellett ismerked- 
nie a fegyverekkel, hogy -— mint mondták - minél előbb meg- 
szokja a védőgyűrűt az íjhoz, a csatot az övhöz és a hüvelyt 
a kardhoz. A hadi tudomány alapelemeire az apja szandzsák- 
jában javadalmat húzó tímár-birtokosok csapatvezére (a 
miralaj) kezdte oktatni. Majd, amikor tizennégy éves lett, 
apja megengedte, hogy elkísérje az igazi harci tusát is meg- 
nézni. Erre a Trabzonnal szomszédos perzsa határ mentén 
Szulejmánnak gyakran nyílt alkalma. A perzsa sah éppen 
ekkoriban, 1508-ban is panaszt emelt követe útján a szultán- 
nál, legkisebb fia, Szelim ismétlődő támadásai miatt. 

A perzsa követ panaszát a szultáni udvarból hírül hozó 
futár Szelimet egyúttal apja rosszabbodó egészségi állapotáról 
Is tájékoztatta. Ez a hír, mely a távolság miatt Trabzonba 
jutott el legutóbb, a trón megüresedését leső testvérek között 
rendkívüli nyugtalanságot keltett. 

A fokozódó feszültséget akkori lelkiállapota miatt leg- 

kevésbé Korkud viselte el, noha a kortársak szerint II. Bajezid 
fiai között ő volt a legiskolázottabb, a legműveltebb, amiről 
arab nyelven írt értekezései 15 tanúskodnak. Lelkivilágára 
azonban erősen kihatott gyermekkorának legnagyobb él- 
ménye. . 

Amikor nagyapja, II. Mehmed 1481-ben meghalt, a lázongó 
janicsárok, míg apja Isztambulba meg nem érkezett, helyette- 
seként néhány napra trónra ültették. Bár ekkor még csak 
tizenegy éves volt, ez a színpompás esemény és a belőle 
fakadó emlékek később felkeltették benne a reményt, hogy 
apja trónjának majd ő lesz az örököse. Ezt a hitét táplálta az 
is, hogy testvérei közül éppen ő kerülhetett Maniszába 
szandzsákbégnek, amikor onnan 1498-ben legidősebb báty- 
ját, Sehinsahot a távolabbi Kónjába (Konya), anyja váro- 
sába helyezték át. 

Manisza városát a szandzsák-székhelyek között előkelőbb 
rangra dédapja, II. Murád emelte, amikor visszavonultságot 
keresve pihenőhelyéül ezt választotta. Korkudot azonban eb- 
ből a rangos városból néhány év múlva, 1502-ben második leg- 
idősebb bátyja, a mindenkit félreállítani akaró Ahmed, a nagy- 
vezér baráti segítségével a távolabbi Antáljába (Antalya) kül- 
dette, és az ő helyére mulatozó, könnyelmű életű testvérüket, 
Alemsahot ültette. Korkud nem tudott belenyugodni áthe- 
lyezésébe, éveken át Maniszába kívánkozott vissza ; ez a vágy 
apja betegeskedésének hírével csak fokozódott benne, de 
kérését mindig elutasították. Kárpótlásul több javadalom- 
birtokot adtak neki, de mégis egy terület fölötti vitában 
olyan nézeteltérése támadt a nagyvezérrel, hogy haragjában és 
csalódottságában 1509 áprilisában Antáljából szökve Egyip- 
tomba hajózott, és menedéket kért a mameluk szultántól. 

Belviszályok, II. Bajezid lemondatása 


Szelim udvarában éppen ez idő tájban folyt Szulejmán 
circumcisiójának (körülmetélésének) hosszú ceremóniával és 
egyhetes lakomával járó megünneplése. Megtartásáról már 
hónapokkal korábban értesítették a rokonokat, ismerősöket 
és a trabzoni szandzsák lakosait, hogy a régi jó szokásnak 
megfelelően ajándékaikat időben elküldhessék. 

Mihelyt a különféle tornajátékokkal élénkített ünnepségek 
lezajlottak, Szelim azzal a kéréssel fordult apjához, hogy uno- 
káját, a tizenötödik évében járó Szulejmánt nevezze ki 
szandzsákbégnek. Szulejmánnak először apja szomszédsá- 
gában, a Trabzon melletti sebinkarahiszári szandzsákot 
jelölték ki, de nagybátyjának, Ahmednek ez az erőössze- 
vonás sehogyan sem tetszett. Emiatt az Isztambulhoz közeli 
bolui szandzsákba akarták helyezni, ami ellen Ahmed még 
hevesebben tiltakozott, és befolyásával elérte, hogy azt hama- 
rosan, 1509 júniusában, a saját fiának, Murádnak juttatták. 

Ahmed túlzó aggályoskodása miatt Szulejmán (mint ké- 
sőbb kiderült) még jobb helyre, a kaffai szandzsák élére, a 
Krím félszigetre került, ahová anyja, Hafisze, valamint 
tanácsadói és a szokásos udvartartás kíséretében 1509 
nugusztusában meg is érkezett. Ebből az ügyből kifolyólag 
vált nyílt ellenségeskedéssé Szelim és Ahmed között a már 
korábban lappangó, hallgatólagos rossz viszony. Miközben 
egymás lépéseit növekvő ellenszenvvel és fokozódó éberség- 
gel figyelték, váratlan esemény történt. 

Isztambult 1509 szeptemberében hatalmas erejű föld- 
rengés rázta meg, és a város utcáit a leomló romok és sikongó 
Jajkiáltások töltötték meg. A katasztrófa a betegeskedő 
szultánban olyan elviselhetetlenül nyomasztó hatást keltett, 
hogy udvartartásával a drinápolyi szerájba költözött át. 
Szelimtől így még távolabb került a szultáni udvar, ami a 

következő év tavaszán arra indította, hogy a Fekete-tengeren 
át fához, a kaffai szandzsákba hajózzon, mert ide a hírek 
hamarabb jutnak el, és innen szükség esetén a szultáni udvar 
is jóval rövidebb úton érhető el, mint Trabzonból. 

Ahmed, mihelyt Szelim elutazásáról tudomást szerzett, 
gyorsan írt apjának, hogy megkérje, azonnal rendelje vissza 
öccsét szandzsák-székhelyére. Egyidejűleg követe útján levél- 
ben felszólította a tatár kánt, hogy Szelimet mielőbb küldje 
Trabzonba. Ahmed unszolására és a nagyvezér ösztönzésére 
a szultán Szelimnek valóban visszatérést parancsolt, de ő 
többszöri levélváltás és szóbeli üzenet után sem engedelmes- 
kedett. Sőt a Jó hírszerzőket tartó velencei követ jelentése 
szerint Szelim apja akarata ellenére még az ősz folyamán 
feleségül vette megboldogult Mehmed öccse özvegyét, a 
tatár kán leányát, akinek révén hathatós szövetségesre talált. 

A helyzet ily módon most már szinte pattanásig feszült, 
de nemcsak a szultáni udvar és az uralomért versengő testvé- 
rek körében, hanem részben annak visszahatásaként az 
alattvalók soraiban is, amiről a trónért civódó uraknak ezút- 
tal még csak sejtelmük sem volt. A nép lappangó forrongását 
egy bizonyos vallási irányzattal, a síizmussal összefonódott 
társadalmi elégedetlenség idézte elő. 

A sía szó alapjelentése egykor társaság, párt volt, de később 
a mohamedán világ kialakulása során ezt a fogalmat csak 
egyetlen párt, Ali, a negyedik kalifa (656-661) pártjának 
megjelölésére használták. Párthívei, akiket ennek alapján 
síítáknak neveztek el, csak Alit (Mohamed próféta unoka- 
öccsét s egyben vejét) és annak egyenes ági leszármazottait 
ismerték el a mohamedán világ egyedül jogos vezetőinek. 
A síitákkal szemben a szunniták (a szunna szó jelentése : 
hagyományos szokás) a próféta utódjának, azaz a kalifának 
első alkalommal történt kijelölése után már hagyományos 
szokássá vált kalifaválasztást helyeselték, és tagadták a kali- 

faság örökölhetőségét. A szunniták és sítták között ezenkívül 
még dogmatikai kérdésekben is ellentétek támadtak; ennek 
folytán szertartásaikban is kisebb-nagyobb eltérések kelet- 
keztek. 

Az oszmánok általában szunniták voltak, de a Perzsiából 
átszivárgó síizmusnak is akadtak közöttük szép számmal 
hívei, főleg Szivasz (Sivas) és Antálja vidékén. II. Bajezid 
mint a perzsa kultúra kedvelője, eleinte olyan engedékeny 
volt velük szemben, hogy egyik vezetőjüknek, az Antálja 
hegyeiben lakó, kegyes életű Haszán Halifének évjáradékot 
is adott. Néhány évvel később, 1502-ben mégis, amikor Isz- 
mail, a síiták zászlóhordozója Tebriz elfoglalása után magát 
sahnak kiáltatta ki, és a sísizmust Perzsiában államvallássá 
tette, a szultánban olyan aggodalmat keltettek a síita mozga- 
lomért fanatikusan lelkesedő alattvalói, hogy rendeletére 
azokat, akiket a sah híveinek ismertek, és kézre keríthettek, 
arcukon megbélyegezve a Pelopónniszosz-félszigeten Velen- 
cétől éppen elfoglalt Modon (Modhon) és Koron (Koróne) 
városokba deportálták. A hegyekben azonban sok síita bújt 
meg, közöttük az egykor évjáradékot élvező és most még 
nagyobb tisztelettel övezett Haszán Halife és fia, Karabijik- 
lioglu, aki később Sahkulu (a Sah szolgája) néven vált köz- 
ismertté. Bizalmat keltő egyéniségükkel és meggyőző beszé- 
dükkel mindketten számos hívet tudtak maguk mellé állítani, 
de nemcsak olyanokat, akik valamiféle igazabb vallást keres- 
ve buzgó síiták lettek, hanem az adó- és tizedszedők kímélet- 
len zaklatásai elől menekülő földönfutókat is, mert panaszai- 
kat meghallgatva, egy jobb világ ébredésével biztatták őket. 

A hozzájuk csatlakozók számát a síizmus diadalában 
hivők és a földönfutóvá lett szegény parasztok mellett azok 
u hadat viselt tímár-birtokosok is gyarapították, akiknek 
szolgálati birtokát elvették, s helyette rosszabbat vagy egyál- 
talán semmit sem adtak, mivel mások a kincstári birtokok 

elosztóinak kellő összeget juttattak. E tímár-birtokosok pana- 
szos szavait még a szultáni udvart tájékoztató egyik korabeli 
jelentésben is idézték: , Ha valahol pénzes ember akadt, 
kereskedő, kádi vagy adószedő fia, az mind tímár-birtokos 
lett. A pasának valahány szakácsa, lovásza, zenésze vagy más 
efféle szolgája akadt, az mind tímár-birtokos lett, és a vitéz- 
nek tímár-birtok nem maradt." 

A visszaélések megszüntetésére a szultáni udvar semmit 
sem tett, sőt a trónért folyó versengésben érdekeltek a nagy 
pénzszűkében még maguk 1s szaporították azoknak az elé- 
gedetlenkedőknek a számát, akik már hívó szó nélkül is 
gyülekeztek a fiatal, tettre vágyó Sahkulu köré. Összejöve- 
teleikre, sérelmeik megbeszélésére a síizmus egyik fészke, 
Antálja vidéke különösen alkalmas lett, amikor onnan a köz- 
igazgatás legfőbb őre, a szandzsákbég 1509 tavaszán szökve 
Egyiptomba hajózott. 

Korkud, miután Egyiptomban a mameluk szultán támo- 
gatását egy esztendő leforgása alatt sem tudta megnyerni, 
apjának és a nagyvezérnek Drinápolyba engesztelő levelet és 
ajándékot küldve, szíves engedelmükkel 1510 augusztusában 
visszatért Antáljába. Itt türelmetlenül várta az események 
további alakulását, de hiába küldte egyik hírszerzőjét a másik 
után apja és testvérei udvarába ; egész télen nem számoltak be 
olyasmiről, amiért érdemes lett volna bármit kezdeményezni. 

Ábrándozó tétlenségéből pedig semmi más nem mozdí- 
totta ki, még a város törvényes rendjére éberen ügyelő kádi- 
nak az a jelentése sem, hogy embereinek nem sikerült kézre 
keríteni a hegyekben szervezkedő síiták vezérét, Sahkulut, 
csupán párthívei közül tudtak húsz embert a vár tömlöcébe 
dugni. A trónról szövögetett álmodozásából az sem zökken- 
tette ki, hogy viszonzásként fővadászmestere feleségét és. 
háza népét Sahkulu egy hegyszorosban megtámadta, és közü- 
lük húszat túszként magával vitt. 

Egészen megrendült azonban lelkileg, amikor meghallotta, 
hogy a szultáni udvar felajánlotta Szelimnek: ha visszatér a 
Krím félszigetről, Trabzon helyett Maniszában lehet szand- 
zsákbég. Korkud ekkor panaszkodva írta nővérének: , Most 
is szükséges, hogy kisebbik testvéremet elém helyezve, nálam 
jobban megtiszteljék? Nincs nekem egy szemernyi felfogó- 
képességem ? Az ittenieket talán nem értem meg? Ha engem 
nem tekintenek, akkor most újra Egyiptomba menjek? Vagy 
Rodosz szigetére szökjek? Mindennél inkább úgy tűnik 
azonban, hogy Tire városába nyugalomba vonulok, és onnan 
nincs visszatérés." 

Kétségbeesett határozatlanságában végül a három közül 
egyik helyre sem ment, hanem hirtelen egy negyedik meg- 
oldást választott. Egy márciusi hűvös éjszakán apja engedé- 
lye nélkül, meggondolatlanul, titokban elhagyta székhelyét, 
és útra kelt Maniszába, hogy öccsét megelőzve ott szandzsák- 
bég lehessen. Valójában pedig Szelim el sem indult, mert őt 
nem Maniszába, hanem a vele szomszédos mentesei szand- 
zsákba hívogatták, oda meg nem kívánkozott. E hír félre- 
értéséből azután egy másik alaptalan gyanú keletkezett. 

K orkud éjszakai útnak indulása gyanút keltett környezeté- 
ben; azt hitték, azért siet úgy, mert apja meghalt. E gyorsan 
terjedő hír pedig cselekvésre serkentette Sahkulut, aki hívei- 
ből szervezett seregével támadásra készen, a legtöbbet ígérő 
célpontot kereste. Erre a hegyszorosokon át Manisza felé 
lnrtó gazdagon felszerelt díszkíséret éppen megfelelőnek 
látszott. A váratlan rajtaütésből, noha nem a legjobban sike- 
rült, Korkud nagy : nehézségek árán, jó fegyverű testőrei 
vegítségével tudott csak egérutat nyerni. 

Ezzel a vakmerő támadásával azonban Sahkulu mégiscsak 
kibontotta a felkelés zászlóját, ami olyan hatást váltott ki, 
hogy amikor Korkud csapatvezérei ellentámadásra indultak, 
csatát már nem nyerhettek, mert seregük egy része, a tímár- 

birtokosok és a falvakból hirtelen összeszedett földművelő 
parasztok az ütközet alatt a felkelők oldalára álltak. Így 
Sahkulu győzelmesen vonulhatott tovább hógörgeteg mód- 
jára növekvő seregével egészen Kütahja (Kütahya) városáig. 
Itt rendezte seregét, címet és rangot adott, akinek csak lehe- 
tett, s akiknek nem jutott, azoknak még hevesebb harcra 
buzdító szavakkal mutatta meg az anatóliai beglerbég, Kara- 
göz pasa szemben táborozó seregét. 

Másnap, 1511. április 22-én az igazabb vallást hirdető sí- 
iták és a jobb földi életet akaró szunniták lelkesedéstől és 
gyűlölettől átitatva Sahkulu lába elé rakták Karagöz pasa 
vértől csepegő fejét. A mozgalom most már félelmetes mére- 
teket öltött; a felkelők sikere a birodalom délkeleti felén, 
Antáljától Szivasz városáig a fölművelő lakosság köréből 
szinte mindenkit magával ragadott. 

Az anatóliai felkelés híre hamar eljutott Kaffába, Szulej- 
mán udvarába, s a helyzetet apja úgy ítélte meg: Itt az ideje, 
hogy ők 1s cselekedjenek. Szelim tatár csapatokkal kiegészí- 
tett seregével hajóra szállt, és május 31-én már Várna alatt a 
Kamcsija folyó völgyében lassan Drinápoly felé nyomult. 
Feltartóztatására a ruméliai beglerbéget, Haszán pasát ren- 
delték ki, de ő visszavonult anélkül, hogy megütközött volna. 
Szelim pedig apjának levelet írva, igyekezett őt engedékeny- 
ségre bírni korábbi kérése iránt, hogy a távoli Trabzon he- 
lyett Ruméliában adjon neki szandzsákot. 

Törvény tiltotta ugyan, hogy a szultánok fiai a birodalom 
európai oldalán szandzsákot kapjanak, II. Bajezid ekkor a 
megbékélést közvetítők tanácsára hallgatva, mégis kinevezte 
Szelimet Szendrőbe szandzsákbégnek, és kívánságára szavát 
adta, hogy nem mond le a trónról bátyja, Ahmed javára. 

Sahkulu felkelő seregével eközben áradatként hömpöly- 
gött Anatóliában. Már sikerült pártjára állítania a szultán leg- 
idősebb flát is. A Kónja ősi várában székelő Sehinsah a trón- 

viszályba (állítólag elsorvadt lába miatt) eddig nem avatko- 
zott be, de most szinte a háttérből hirtelen felbukkant, hogy 
a síitákra támaszkodva uralomra jusson. Szándékáról azon- 
ban még gyermekkorában mellé rendelt tanácsadója, Hajdar 
pasa idejében tájékoztatta az udvart. A felkelők mozgalmát 
a szultán eddig eléggé lebecsülte, de most egyszerre nyugta- 
lanítani kezdte, és nagyon elkeserítette, hogy legidősebb fia, 
akinek éppen a perzsa irodalom hatására a Sehinsah nevet 
adta, most a síiták lekötelezett híve lett. 

A kiszélesedett és egyre tovább terjedő felkelés elfojtására 
II. Bajezid most már fiának, Ahmednek és a nagyvezérnek, 
Ali pasának adott parancsot. Amikor Ali pasa janicsárjai 
élén megindult, Sahkulu megkezdte a visszavonulást, hogy el- 
kerülje a nyílt összecsapást. Így a szultán csapatai a felkelőket 
Anatólia belső felében, Szivasz mellett a nyári forróságban 
csak nagy nehezen tudták utolérni, július 2-án. 

Szelim egész idő alatt feszülten figyelte a síita mozgalom 
eredményeit, és minden eshetőségre készen maga köré gyűj- 
tötte a ruméliai csapatokat. Nagyon aggódott, hogy mi lesz 
majd, ha a nagyvezér csatát nyer, és győztes seregével vissza- 
tér Ahmed oldalán, hogy vele szemben trónra segítse. Az ese- 
mények ilyenféle alakulását latolgatva, váratlanul érte az a 
hír, hogy július 2-án, amikor a janicsárok a felkelőket ütkö- 
zetre kényszerítették, nemcsak Sahkulu, hanem Sehinsah és 
maga a nagyvezér, Ali pasa is életét vesztette. 

A szultánt legidősebb fiának lázadása, majd halálhíre telje- 
sen megrendítette. Az események hatása alatt hamarosan 
Isztambulba indult, hogy lemondjon trónjáról, melyet har- 
minc évvel ezelőtt ópiummal táplált, melankolikus lelkével 
csak vonakodva, tanácsosai unszolására fogadott el. Szelim, 
umikor apja visszavonulásáról tudomást szerzett, és meghal- 
lotta, hogy Ahmed párthívei a beteg szultánt utódjának ki- 

jelölésére ösztönzik, csapataival a lassan haladó udvartartás 
nyomába szegődött. 

Július végén Drinápoly és Isztambul között, Csorlunál 
(Corlu) érte be a szultáni sereget. Apját nem megtámadni 
akarta, csupán emlékeztetni neki tett ígéretére, hogy míg él, 
Ahmed javára a trónról nem mond le. Ahmed barátai azon- 
ban serege nagy számát felróva, ellene ingerelték a szultánt, 
aki hamarosan támadást parancsolt. Az összecsapásnál Sze- 
lim vakmerően viselkedett, de amikor látta, hogy veszít, 
futásnak eredt, és augusztus 3-án Kaffa felé vitorlázott, me- 
nedéket keresni fiánál és apósánál, a tatár kánnál. 

Apósa tanácsára mindjárt írt apjának, hogy a történtekért 
bocsánatot kérjen. Levelében — mely a szultáni szeráj levél- 
tárban ma is olvasható - körülményes magyarázatokkal 
szépítgette viselkedését. A szendrői szandzsákba történt ki- 
nevezésekor engedélyt kapott a hitetlenek elleni portyára, 
amire csapatait összeszedve már éppen elkészült, de váratlanul 
azt hallotta, hogy a nagyvezér Szivasz mellett a síttáktól vere- 
séget szenvedett; amikor a szultán őfelsége emiatt útra kelt 
Isztambulba, és bátyját, Ahmedet magához rendelte, seregé- 
vel ő is azonnal odaindult, hogy szükség esetén rendelkezésre 
álljon. Mentegetőzései közül való tény, hogy II. Bajezid -— 
ígérete ellenére — legidősebb fiát hívatta, mert az uralkodás 
terhessé vált gondjait rá akarta ruházni. Ahmed trónhoz 
vezető útját azonban két sziklaszilárdnak látszó akadály 
torlaszolta el. 

Az egyik akadály megtestesítője a Boszporuszon ringatózó 
flotta volt, melynek parancsnokát, Iszkender pasát Szelimhez 
töretlen hű barátság fűzte. A másik akadályt a janicsárok al- 
kották, akik egyrészt nehezteltek Ahmedre a síiták elleni harc 
folyamán közöttük keletkezett éles szóváltás miatt, másrészt 
vonzódtak Szelimhez, mert ugyanannak a dervis rendnek volt 
a tagja, melyhez zömmel ők is tartoztak. Így azután, amikor 

Ahmed Isztambul előtt megjelent, és híre terjedt, hogy apja 
az ő javára le akar mondani a trónról, a janicsárok tiltakozá- 
sul felfordították óriási leveseskondérjaikat, mert régi szoká- 
suk szerint a további parancsok megtagadásának ez volt a 
bejelentési formája. Ezzel már kezdetét vette a nyílt lázadás, 
hangos szóval kiabálták, hogy Ahmed uralmát nem akarják, 
s mivel ordítozásuk ellenvetésre nem talált, a fegyelem alól 
teljesen felszabadultan megrohanták a nagyvezér és a szultáni 
tanács többi tagjainak házát és kirabolták, majd a védtelen és 
teljesen ártatlan zsidó kereskedők üzleteit is fosztogatni 
kezdték. 

Ahmed, amint meghallotta, hogy az egész várost felfor- 
gató lármás tüntetés ellene irányul, fogcsikorgatva, de magá- 
ban bosszút forralva visszafordult, hogy Anatóliában vesse 
meg eljövendő uralma alapját. Könnyű zsákmány után nézve, 
mindjárt dühödten megostromolta Kónja várát, és elűzte on- 
nan nemrég elhunyt bátyja, Sehinsah fiát, Mehmedet, aki 
nagyapja parancsára került oda szandzsákbégnek. Ahmed 
mindenkit felháborító nyers eljárása a szultáni uralommal 
szemben nyílt lázadásnak minősült, amit Szelim párthívei 
azonnal a maguk javára fordítottak. A szultán a janicsárok 
által teremtett nyomasztó légkörben hallgatott tanácsukra, 
és a zendülő Ahmed megzabolázására induló sereg vezéré- 
nek (1512. március 27-én) Szelimet nevezte ki. 

Három nappal később az eseményekre éhes utcai emberek 
legnagyobb ámulatára a harmadik testvér, Korkud érkezett 
meg, akit Szelim ellenfelei hívtak titokban nagy sietséggel, 
hogy megkíséreljék most őt trónra segíteni, miután Ahmed- 
del nem értek célt. 

Korkudot apja április 6-án a szultáni tanácsban kihallga- 
táson fogadta; ennek lefolyásáról egy korabeli levél tudósít 
bennünket. Fogadására a pasák és bégek a szeráj középső 
nagy kapujáig eléje mentek, hogy kézcsókkal hódolva, apja 

elé vezessék. Miután a szultánnak kijáró tisztelettel kezét, 
térdét és lábát Korkud megcsókolta, apja megkérdezte: mi 
okból érkezett Isztambulba? ,, Végtelen sok bűnömért bocsá- 
natot kérni, de meg a Kónját elfoglaló Ahmedtől is félek" — 
válaszolta fia. Igazi szándékát, hogy a janicsárok támogatását 
akarja megnyerni, nem merte bevallani. 

Nem sok idő múlva, április 19-én Szelim is megérkezett 
Isztambulba, de Korkuddal barátságosan bánt, és biztosí- 
totta : ha seregét feloszlatja, Maniszában maradhat szandzsák- 
bégnek. Szelim hamarosan kihallgatást kért apjától, aki azt 
hitte, hogy legkisebb fiát teljesen kielégítette a lázadó testvér- 
bátyja megfékezésére induló sereg fővezéri tisztsége, de téve- 
dett, mert Szelim az összes uralkodói jogok birtokába akart 
kerülni. A szultán pedig, mintha életét féltené, görcsösen 
ragaszkodott minden hatalmához. Emiatt apa és fia között 
még heves szóváltás is támadt, ezt azonban elnyomta a Sze- 
lim nevét üvöltő janicsárok zaja, és április 24-én II. Bajezid 
lemondott. 


A könyörtelen Szelim és egyetlen örököse - 


Szelim trónra lépéséről gyorsfutárral értesítette a tatár 
kánt, és egyben megkérte, hogy nála tartózkodó fiát mi- 
hamarabb küldje Isztambulba. Szulejmánnak úgy tűnt, trón- 
örökös lett, de apját nagyon aggasztották mindazok, akik 
még az ő szultánságát is kétségessé tehették. Itt volt először a 
trónjáról megszégyenítve letaszított, nagyon betegeskedő, 
de híveit még mindig mozgatni tudó Bajezid, továbbá életüket 
féltő tetterős fiai. 

II. Bajezid lemondatása után átköltözött a régi szerájba, 
melyet apja, II. Mehmed röviddel Isztambul elfoglalása után 
építtetett. Itt azonban egy hónapig sem maradt, mert Dimoti- 

kába (Didimótichon) kívánkozott, hogy ott teljes nyugalom- 
ban élhessen. Szelim a város faláig, az Edirne-kapuig kísérte 
apját, aki a velencei követ jelentése szerint könnyes szemmel 
megáldotta fiát, és sok szerencsét kívánt uralkodásához. A 
Dimotikába vezető útnak azonban még a feléig sem ért, ami- 
kor váratlanul, június 10-én meghalt. Méreg ölte meg, mely 
állítólag vízbe keverve, bőrén keresztül hatolt testébe, mikor 
a déli imája előtti rituális mosdását végezte. 

Szelim, miután apját Isztambulban eltemettette, új szék- 
helyét már nyugodtan a háta mögött merte hagyni, hogy két 
hátyja, Ahmed és Korkud ellen forduljon. Janicsárjait hadba 
szólítva, július 29-én kivonult Isztambulból, amelynek biz- 
tonságáról távolléte alatt helyetteseként fia, Szulejmán volt 
köteles gondoskodni. 

Ahmed, amint apja halálhírét meghallotta, csapataival 
K onjából átment Afjonba (Afyon), amely hírszerzőinek két 
testvére székhelyéhez, Isztambulhoz, illetve Maniszához 
nagyjából egyforma távolságra esett. Mikor azonban 
Szelim megindult ellene, visszahúzódott Ankarába, mert 
seregét a janicsárokkal szemben még nem tartotta elég ütő- 
képesnek. Vonulása közben az útjába eső városokat és fal- 
vakat kíméletlenül megsarcolta, sőt alvezéreit szerteszét 
küldte, hogy számára adót szedjenek, és katonát gyűjtsenek. 

Korkud ugyan megígérte Szelimnek Isztambulban, hogy 
feloszlatja seregét, de mégis maga mellett tartotta. Most az- 
után, hogy Szelim nem eredt mindjárt a menekülő Ahmed 
nyomába, hanem Brusszánál megállt, kétségbeesésében me- 
gint különféle szökéseken törte a fejét. Még el sem indulha- 
tott azonban, mikor öccse már körülfogta Maniszát, és rövid 
ostrom után birtokba vette. Az ekkor keletkezett nagy kava- 
rodásban viszont mégis sikerült neki álruhában a városból 
kijutnia. Három hétig bujkált; már éppen Rodosz szigetére 
akart hajózni, mikor felismerték, és jutalom reményében 

Brusszába hurcolták, ahol Szelim 1513 márciusában meg- 
fojtatta. 

Ugyancsak itt fojtatta meg a már korábban elhunyt test- 
vérei közül Mahmudnak három fiát (Muszát, Orhánt és 
Emirt), Alemsahnak egy fiát (Oszmánt) és Sehinsahnak szin- 
tén egy fiát (Mehmedet), akit másik nagybátyja, Ahmed 
Kónjából űzött el. Szelimnek ezek a rémtettei Brusszában 
olyan visszatetszést keltettek, hogy ellensúlyozására kényte- 
len volt 1000 birka húsát és 700 000 akcsét szétosztani. 

Miután itt már senkitől nem kellett tartania, erősebbik 
bátyja ellen fordult. Ez év tavaszára azonban Ahmed olyan 
hatalmas sereget állított ki, hogy Szelim győzelmében az 
emberekben kétségek támadtak. Titokban már a nagyvezér, 
Kodzsa Musztafa pasa is Ahmed párthíve lett, és hírvivők 
útján állandó összeköttetést tartott fenn vele. Ezt a lánc- 
szemet Szelim szakította szét, amikor kapcsolatukról meg- 
bizonyosodva, nagyvezérét Brusszában kivégeztette. Ahmed 
erejét azonban ezáltal mégsem sikerült észrevehetően meg- 
gyengíteni és párthíveit megrendíteni, ezért vele szemben, 
hogy mindenképpen győzni tudjon, cselvetéshez folyamodott. 
Az udvari emberek hízelgő nyelvén olyan levelet íratott, 
amely (az uralkodóház tagjai és a nagyvezér kivégeztetéséről, 
valamint a saját maguk áldatlan rossz helyzetéről neki min- 
dent panaszként elsorolva) gyors támadásra biztatta, hogy 
az összecsapásnál minél előbb pártjára állhassanak. 

Ahmed az ütközet alatt csak akkor vette észre, hogy a 
neki írt levéllel félrevezették, amikor a visszavonulásra lehe- 
tősége már nem volt. Elfogatásakor életéért könyörgött, de 
Szelim nem volt elnéző; április közepén a többiekhez ha- 
sonlóan őt is Brusszában helyeztette örök nyugalomra. 

Ekkor Ahmed öt fiából három ijedtében Egyiptomba 
szökött. Közülük Szulejmán és Alaeddin még 1513-ban 
pestis áldozata lett, de az életben maradt Kászim éppen 

eléggé aggasztotta Szelimet; üldözéséhez mégis csupán évek 
múlva foghatott. Murád, a negyedik fiú már régebben a 
síita mozgalomhoz csatlakozott, s apja halála után Perzsiába 
menekült, de felkutatására a szultán csak a következő eszten- 
dőben mehetett számottevő sereggel. Így Szelim embereinek 
1513 tavaszán egyedül Ahmed legkisebb fiát, az egészen 
fiatal Oszmánt sikerült kézre keríteni Amásziában (Amasya), 
ahol irgalom nélkül mindjárt megfojtották. 

Mikor ily módon az Oszmán-ház minden férfitagja eltűnt 
a küzdőtérről, a szultán mérhetetlen gőggel Isztambulba, 
egyetlen fia, a trón várományosa pedig nem kevesebb ön- 
hittséggel Maniszába vonult. 

Szulejmán nagy kísérettel ment a szaruháni tartomány 
székhelyére, Maniszába, ahová apja szandzsákbégnek ki- 
nevezte. Udvartartásának főembere, melléje rendelt tanács- 
adója és kivételesen egy személyben pénzügyeinek gondnoka 
Dzsezerizáde Kászim pasa lett, akit apja egykori kincstár- 
nokaként már régóta ismert, és szívesen látott maga mellett, 
mert magas műveltségű, irodalomkedvelő ember volt. 
Szulejmán gyámjának, mint a sehzádék (szultánfiak) mellé 
kinevezett mindegyik lalának, a tanácsadás mellett leg- 
fontosabb teendője az volt, hogy a szultánt fia minden lépé- 
séről rendszeresen tájékoztassa. Erről a kötelességéről persze 
Szulejmán tudott, hiszen neki is fülébe jutott egyebek között, 
hogy nagybátyjának, Sehinsahnak a síitákhoz való csatlako- 
zási szándékát lalája a szultáni udvarnak azonnal jelentette. 
Kászim pasának azonban a gyámkodás és a kémkedés há- 
látlan feladatát mindkét fél megelégedésére sikerült ellátni. 

Mindamellett Kászim pasa megbízatása főként arra irá- 
nyúlt, hogy Szulejmánnal kis tartománya kormányzásán 
keresztül megismertesse az államigazgatás különféle teen- 
dőit. Ennek elősegítésére a többi szandzsák közismert szer- 

vezetétől eltérően, Maniszában teljesen központi mintára fel- 
állított hivatali ügyosztályok működtek. 

A szandzsák igazgatásának megkönnyítésére, mivel az 
utóbbi években ott a közállapotok nagyon megromlottak, 
a szultán -— amint maga írta — fia kérésére összeállította a 
különféle rendbontók megbüntetését szabályozó törvénye- 
ket. A maniszai kádi pedig, mint minden érkező rendeletet, 
ezeket is bemásolta jegyzőkönyvébe. Ebből ismerhető meg 
a házasságtörőkre, leányszöktetőkre, gyilkosokra, gyújto- 
gatókra és a tolvajokra kirótt büntetések neme és különböző 
mértéke. A tolvajoktól minden bizonnyal gyakorta károso- 
dást szenvedtek az átutazók, mert a szultán a törvény szöve- 
gében külön kitért arra is, hogy a karavánszerájok (vendég- 
fogadók) vezetőit figyelmeztetni kell, kérdezzék meg az 
embereket minden reggel, mielőtt a karavánszeráj kapuját 
kinyitnák, nem lopták-e el valakinek a holmiját. Ha megkér- 
dezték, tagadó válasz esetén távozás után panasznak nincs 
helye, de ha ilyen eljárás nélkül nyitnák ki a karavánsze- 
rájokat, azok vezetőit vonják felelősségre, amikor az embe- 
rek utólag mégis lopásról panaszkodnak. 

A különféle panaszok meghallgatására a tartományi 
ügyek megvitatására összehívott tanácsülésen, a divánban 
került sor, melyen a trónörökös vagy a lala elnökölt, miként 
Isztambulban az államügyek megtárgyalásánál a szultán 
vagy a nagyvezér. Az itt hozott döntésekről esetenként ki- 
adott határozatokat és a trónörökös egyéb írásbeli rende- 
leteit is Mehmed Bej, a főkancellár (nisándzs1) hitelesítette 
Szulejmán nevének éppen olyan díszes monogramszerű fel- 
rajzolásával, mint amilyenekkel a birodalom központjában 
a szultáni kiadványokat és leveleket megerősítették. 

A sok hivatali írnok között szerényen meghúzódva, de 
minden pillanatban szolgálatra készen dolgozott egy Ib- 
rahim nevű görög, aki — a fennmaradt fizetésjegyzék szerint 

. tollát itt nem régóta forgathatta, mivel napidíja még csak 
s akcse volt, ugyanakkor Szulejmán kincstárának egyik 
írnoka, a rangosabb Mahmud Cselebi már napi 20 akcsét 
kapott. Ibrahim azonban hamarosan karddal cserélte fel tol- 
lát, mert megnyerő modorával, vonzó beszédével és mindig 
szellemes válaszaival sikerült a vele majdnem egykorú 
Szulejmán közvetlen szolgálattevői közé, a szerájba kerülnie. 

A trónörökös szerája, miként a mohamedán világban 
minden nagyobb lakóház, két fő részre, úgymint haremlikre 
és szelámlikre oszlott. A nagyobbik rész volt a női lakosz- 
tály, melyet azért neveztek haremliknek vagy röviden csak 
háremnek, mert az tiltott hely volt minden férfinak, aki 
nem a család tagja volt; a hárem szó jelentése , tiltott, szent". 

I:bben lakott Szulejmán édesanyja, felesége, egyéves kisfia. 
Mahmud a melléje rendelt dajkákkal és szolgálókkal, és 
itt éltek eunuchok szigorú felügyelete alatt az ajándékba 
kapott rabnők. A hárembe az épület másik részéből egy 
összekötő folyosón lehetett bejutni; e folyosón át hordták 
lel (a hárem ajtajának használata nélkül!) a falba épített 
forgó tálcán kiadott ételt és italt Szulejmán vendégei elé. 

A szeráj homlokzati, kisebbik része férfiak tartózkodására 
szolgált, elnevezése, szelám, onnan eredt, hogy az érkezőket 
itt üdvözölték; a szelám szó jelentése, mint ismeretes, , üd- 
vözlés". Szulejmán ebben a lakosztályban fogadta férfi vendé- 
geit, akár ebédre hívta őket, akár csak csemege melletti ba- 
rátságos társalgásra. Itt tárgyalta meg a tartomány ügyeit, 
magyarázta el terveit Kászim pasának, és itt mondta tollba 
leveleit az íródeáknak. Idejöttek jelentést tenni emberei, és 
idehozták híreiket messziről a porlepte futárok. Itt tartotta 
cgyre elmélyültebb tudós előadásait régi kedves tanító- 
mestere, Hajreddin Efendi, aki trabzoni gyermekévei óta 
mindig mellette tartózkodott. (Halimi, a költő nem kísér- 
hette el, mert a szultán annyira megkedvelte, hogy nem en- 

gedte el maga mellől.) Hajreddin Efendi a közben eltelt évek 
során felgyarapodott sokoldalú tudásával és széles körű 
ismereteivel olyan hírnevet és tiszteletet keltett az egész ud- 
vartartásban, hogy Szulejmán - a fennmaradt kincstári el- 
számolás szerint — napidíját 60 akcsében állapította meg 
akkor, amikor udvari főorvosának napi 40 akcsét juttatott. 

Szulejmán a szép fekvésű Maniszában, kényelmesen be- 
rendezett szerájában még egy esztendőt sem tölthetett, mert 
apja 1514 tavaszán Drinápolyba rendelte, hogy helyette a 
birodalom nyugati felére vigyázzon, amíg ő hadjáratot vezet 
a perzsa sah ellen. 

Szelimnek sikerült ugyan szívós küzdelem után a trónt 
magának biztosítania, de teljesen zavartalanul még mindig 
nem birtokolhatta azt, mert nagyon nyugtalanította a Murád 
unokaöccsének védelmet nyújtó perzsa sah viselkedése és a 
birodalma keleti felében egyre jobban terjedő síizmus. 
Aggodalomra nem annyira a csak vallási meggyőződésből 
síítává lett alattvalói adtak okot, mint inkább azok a (rész- 
ben még nomadizáló) türkmén törzsek, melyek a birodalom 
egységét megbontva, állandóan a perzsák szövetségét ke- 
resték; ez utóbbiakat éppen ezért, mint a perzsákat, vörös 
fejfedőjük miatt, török szóval , kizilbas"?-oknak (vörös 
fejűeknek) nevezték. 

A szultán, hogy aggályait eloszlassa, unokaöccse, Murád 
felkutatására és a perzsa befolyás elfojtására nagyobb tá- 
madásba kezdett. Ennek előkészítésére embereit titokban 
birodalma keleti határára küldte, és ott összeszedette kizilbas 
alattvalóit. Közülük az ismertebb hangadókat könyörtelenül 
kivégeztette, a kevésbé veszedelmeseket pedig börtönbe 
záratta. Csak ezután, 1514 tavaszán indult meg seregeivel a 
perzsa sah ellen. 

Janicsárjai mindegyikének zsoldján felül 1000 akcsét 
ajándékozott, ennek ellenére Anatólia terméketlen, sziklás 

keleti határán a rossz élelmezéstől és a rekkenő melegtől 
eltikkadt serege mégis megtagadta az engedelmességet. 
A panaszaikat ekkor előterjesztő Hemdem pasát azon nyom- 
ban kivégeztette, az így megfélemlített katonák ugyan 
cgy darabig tovább meneteltek, de azután fellázadtak. A ke- 
gyetlenségéről ismert Szelimnek azonban ismét sikerült aka- 
ratukat megtörnie, és a sereg a hegygerinceken elcsigázva 
vonszolta át magát és a nehéz ágyúkat, melyeknek tüze végül 
augusztus 23-án a perzselő nap alatt vérrel áztatta fel 
Csaldirán mezejét. A sah ezután menekülni és bujkálni kény- 
szerült, a szultán pedig zsákmányolt, de nemcsak ékszereket 
és drága kelméket, hanem Tebrizben még az ügyes kézmű- 
veseket és mesterembereket 15 összeszedette, hogy Isztambul 
kézműipara minél több ágú legyen. Szelim csak 1515 júliu- 
sában tért vissza, de addig hódolásra bírta a Zülkadir türkmén 
fejedelemséget, és birodalmához csatolta Bitlisz (Bitlis), 
Mardin és Dijarbekir (Diyarbekir) környékét. Győzelme 
azonban mégsem lett teljes, mert Ahmed bátyja fiát, Murádot 
sehogyan sem tudta kézre keríteni. 

A nyár végén Szulejmán újra Maniszába ment. Eddig 
országos dolgokban a maga akaratából, apja helyetteseként 
nem sokat cselekedhetett, már csak azért sem, mert az állam- 
igazgatás legfőbb tisztségviselői a szultáni táborban voltak; 
az ő hatásköre nem is terjedt ki másra, mint hogy szükség 
esetén védelmezze a birodalom nyugati felét. Apja hódításai 
ugyan a legnagyobb büszkeséggel töltötték el, de mégis 
szívesen indult vissza szandzsákbégi székhelyére, mert 
egyelőre ott önállóbbnak érezte magát. 

Maniszába való visszatérése után figyelmét családi örömök 
kötötték le: felesége, Máhidevrán egy életerős fiúgyermeket 
hozott a világra. A gyenge testalkatú elsőszülött, Mahmud 
mellett az egészségtől duzzadó kis Musztafa hamarosan 
mindenki kedveltje lett. Különösen Szulejmán anyjának, 

Hafiszének, a szeráj nagyasszonyának szeretetét nyerte meg 
annyira, hogy amint növekedett, élete útját egyre féltőbb 
gonddal egyengette. 

Szulejmán, bármennyire 1s szeretett volna ekkor közigaz- 
gatási ügyekben önállóan tevékenykedni, nem sokáig fog- 
lalatoskodhatott tartománya kormányzásával, mert a kö- 
vetkező év júniusában atyai parancsra újra Drinápolyba 
kellett mennie, hogy őrködjék a birodalom nyugati felének 
biztonsága fölött. 

Szelim ismét hadjáratra készülődött, mert nyugtalanság- 
gal töltötte el annak híre, hogy a perzsa sah szövetségre lépett 
a mameluk szultánnal, Kanszu Gavrival, aki vele szemben 
védelemben és támogatásban részesítette Ahmed bátyja 
Egyiptomba menekült fiát, Kászimot. 1516. augusztus 24-én 
azonban Aleppo közelében, Dábik mezején az eléje. siető 
mameluk szultán seregét jól bevált ágyúi segítségével teljesen 
szétszórta; a véres küzdelemből Kászimnak sikerült kiutat 
találni, de Kanszu Gavri életét vesztette. 

Szelim Aleppo bevétele után már könnyűszerrel foglalta el 
Damaszkuszt, s itt több hónapon át pihentette katonáit. 
1517 januárjában mégis elgyötörten érkeztek meg Kairó 
elé, Ridaniyébe, ahol unokaöccse, Kászim és az újonnan 
választott mameluk szultán, Tomanbaj sáncokkal jól meg- 
erősített táborban várta érkezését. Szelim alaposan kimerült 
seregével azonban meg sem kísérelte, hogy az elsáncolt 
tábor ellen rohamot vezessen, hanem Tomanbaj csapatait 
kicsalogatva sikerült kikényszerítenie a nyílt ütközetet. 
Győzelemre hajszolt serege még így is olyan veszteséget 
szenvedett, hogy Kairó megszállására katonáinak alig ma- 
radt ereje. Szelim ezért már békekötésre szánta el magát. 
De Tomanbaj a feltételeit tolmácsoló követeit felkoncol- 
tatta, és Kairó lakosainak segítségével váratlanul ellentáma- 
dást szervezett. Ez a kudarcba fulladt vállalkozás döntötte 


el a harcot, amelynek végén Szelim Tomanbajt felakasztatta ; 
de a nagy zűrzavarban Kászim ismét egérutat nyert. 

Kairóban nyolc hónapig tartózkodott a szultán, s miköz- 
ben Egyiptomot birodalmához csatolta, a két szent város, 
Mekka és Medina is követei útján hódolatát jelentette. 
Az arab világ ellenállásának megtörésére ugyanis a kalifát, 
akinek elődei Bagdad lerombolása (1258) után Egyiptomba 
költöztek, elfogatta, és Isztambulba küldte, állítólag azzal 
a szándékkal, hogy örökébe lépve, ő maga legyen a szunnita 
mohamedán egyház feje; Szelim utódai 1924-ig viselték a 
kalifa címet. 

Hazafelé menet még hónapokig elidőzött Damaszkusz- 
ban, hogy a meghódított Szíria közigazgatását 15 átszervezze, 
s mialatt lelke üdvösségéért ott dzsámit építtetett, és egyházi 
alapítványokat létesített, végre 1518 januárjában egy ládá- 
ban eléje rakták halálra kerestetett unokaöccse fejét. Ami- 
kor megpillantotta — az elbeszélők szerint -, öröm és meg- 
nyugvás tükröződött arcán. 

Szulejmán ezúttal két évet töltött egyfolytában Drinápoly- 
ban, amelyet közben annyira megkedvelt, hogy nem szíve- 
sen ment el innen, amikor apja a nyár derekán visszaérke- 
zett. Drinápoly sokkal nagyobb város volt, mint Manisza, 
mert Szulejmán őseinek Brussza után ez lett a második fő- 
városa. Őt azonban nemcsak a tágasabb és nagyobb fény- 
űzéssel berendezett szultáni szeráj vonzotta, hanem az a 
pompás vadászterület is, amilyenre eddig még másutt nem 
talált. Sokszor Járt ki ezért a Tundzsa és az Arda folyó tor- 
kolatához, ahol a megduzzadt, medréből gyakran kilépő 
Marica óriási árterén számos holtág és apró tavacska kelet- 
kezetr. Ítt a náddal, zsombékkal benőtt mocsaras ingová- 
nyok fölött mindig rétisasok, darvak, gémek, ölyvek, vad- 
kacsák és vadlibák keringtek. Solymászásra bőven akadt 
ideje, mert a birodalom nyugati felét ellenség nem fenye- 

gette, és itt belső zavargásoktól sem kellett félnie, mivel 
arra apja megbízottja, Píri Mehmed pasa Isztambulban 
állandóan nagy gonddal vigyázott. 

Maniszába már harmadszor hurcolkodott, s ezúttal! vala- 
mivel hosszabb ideig maradt ott, mert nem szólította mind- 
járt vissza szultáni parancs. Apja engedélye nélkül pedig 
szigorúan tilos volt szandzsákját elhagynia, noha kezdte 
kissé szűknek érezni azt. Tartománya aprólékos ügyeivel 
most már csak kelletlenül foglalkozott, s nem nagy lelke- 
sedéssel gyakorlatoztatta csapatait sem a Manisza-hegy szik- 
lás oldalán. Szívesebben ment sólymaival a Gediz és Kum 
folyók közeli szögletébe vagy a távolabbi Marmara-tó 
(Gölmarmara) mellé, bár ezek a tájak nem kínáltak olyan 
változatos és gazdag zsákmányt, mint a Drinápoly melletti 
lápok és mocsarak. Kirándulásain már mindig kísérői kö- 
zött volt egykori íródeákja, Ibrahim, aki csiszolt, kellemes 
beszédmodorával annyira megkedveltette magát, hogy 
Szulejmán időtöltésből egyre gyakrabban hívta magához a 
szerájba, mert nemcsak szórakoztatóan társalogni, hanem 
hegedűn játszani is nagyon szépen tudott. 

Időközben, Maniszába való visszatérése után egy évvel, 
1519-ben apjának újabb családi eseményről számolhatott 
be: megszületett harmadik fiúgyermeke, akit Murádnak 
neveztek el. 

Amíg a szultáni udvar örömmel ünnepelte az újszülött 
érkezését, és a trónörökös napjai 15 vígságban teltek, a 
birodalom keleti felében ismét felütötte fejét az elégedetlen- 
ség. Szelim óriási összegeket felemésztő hadjáratait (melyek 
csak katonáit juttatták gyorsan olvadó zsákmányhoz) most 
hivatali önkényeskedések és egyre súlyosbodó adóterhek 
követték, ami ellen a távoli keleti határon, a perzsa sah 
árnyékában nyíltabban merték felemelni szavukat a szegény 
emberek. A zúgolódókat Bozok környékén egy Dzselál 

nevű tímár-birtokos megnyerő egyéniségével és jobb életet 
ígérő beszédeivel a síizmus zászlója alatt lassan maga köré 
gyűjtötte. Mikor a zsákmányolás reményében hozzájuk 
csatlakozókkal együtt számuk már néhány ezerre növeke- 
dett, megtámadták Tokat városát, és elpusztították környé- 
két. 

A felkelés hírére a szultán Elbisztánból (Elbistan) a Zül- 
kadir fejedelmi család sarját, Sehszuvároglu Ali béget és 
Ruméliából vejét, Ferhád pasát küldte: sietve leverésükre. 
Dzselál kiváló szónoknak, de rossz hadvezérnek bizonyult. 
Szervezetlen csapatait Ali bég 1520 márciusában még Ferhád 
pasa megérkezése előtt szétszórta, és a fogságba esett Dzselált 
megölette. Bár a felkelés rövid ideig tartott, és teljesen siker- 
telenül végződött, váratlan kirobbanásával mégis olyan ha- 
tást váltott ki, hogy később a vezérre emlékezve minden fel- 
kelőt dzselálinak neveztek. 

Szelim az események ellenére roppant hódításaival még 
mindig nem elégedett meg, hanem továbbiakra törekedve 
cgy ütőképes hadiflotta felállításán fáradozott, mert annak 
hiányát egyiptomi hadjárata alatt is nagyon megérezte. Már 
készülő nagy hajói segítségével először Rodosz szigetén a 
johannita lovagok bevehetetlennek tartott erős várát akarta 
elfoglalni. Egy ilyen tervvel azonban már apja és nagyapja is 
kudarcot vallott, éppen ezért annak alaposabb megfontolá- 
sára július derekán kedvenc tartózkodási helyére, Driná- 
polyba indult. Félúton, Csorlu közelében megbetegedett, 
és kénytelen volt hosszabb pihenőt tartani. Egészségi álla- 
pota közben mégis annyira rosszabbodott, hogy magához 
hívatta fiát, de még annak megérkezése előtt, 1520. szep- 
tember 22-én meghalt. 

Kardfelövezés és koronázás 


Szulejmán apja halálhíréről már útközben értesült, ezért 
egyenesen az isztambuli szerájba ment. Itt először a nagy- 
vezér, Píri Mehmed pasa és a sejhüliszlám, vagyis a főmufti, 
Zenbeli Ali Efendi járult eléje szeptember 30-án, hogy aláza- 
tos hódolatát kifejezze. Utána ünnepélyes keretek között 
helyet foglalt a szeráj udvarára kihelyezett trónszéken, hogy 
fogadja a birodalom főtisztségviselőinek hódolatteljes sze- 
rencsekívánatát. A fővárosban ekkor hozhatták csak nyilvá- 
nosságra a kikiáltók Szelim halálát és egyidejűleg ágyúlövé- 
sek kíséretében Szulejmán trónra lépését. Mindkét hírt 
egyszerre vitték futárok szerteszét nemcsak a birodalom 
minden tartományába, hanem, amint a belső ügyek elrende- 
ződtek, mindazokba az országokba, amelyeknek uralkodói- 
val az Oszmán-ház kapcsolatot tartott fenn. 

A trónra lépés gyorsan lezajlott ceremóniája után Szulej- 
mán az apja bebalzsamozott testét Isztambulba hozó menet 
elé sietett. Szelimet a sejhüliszlám búcsúztatta a szeráj ud- 
varán, ahol török szokás szerint a szultán koporsójára he- 
lyezték fekete tollforgóval ékesített turbánját és összetört 
íját. A megindult gyászmenet előtt vezették a szultánnak a 
szemükbe hintett sótól könnyező, fordított nyergű és most 
már levágott farkú kedvelt paripáit. A koporsó mögött 
haladt Szulejmán fekete gyászruhában. Apját a városnak 
arra a helyére temették, amelyet magányos séta kedvéért 
többször felkeresett. Sírja fölé fia később türbét (mauzóleu- 
mot) emeltetett, és melléje dzsámit építtetett. 

Szulejmán háromnapos gyászt rendelt el. Ezalatt igyeke- 
zett ellátni uralkodása megkezdésének legsürgősebb teen- 
dőit. A hagyományos szokásnak megfelelően ugyanis trónra 
lépésével egyidejűleg a nagyvezér felmentést kapott tisztsége 
alól, és türelmetlenül várta sorsa alakulását; megtartja-e to- 

vábbra is a szultáni kegy, vagy végleg elmozdítja állásából? 
Szulejmán hamarosan elküldte Piri Mehmed pasának az őt 
tisztségében megerősítő szultáni iratot, amelyet nyilvánosan, 
ünnepélyes keretek között olvastak fel; utána mindazok, 
akiket meghallgatásra meghívtak, szertartásosan kifejezték 
jókívánságaikat a nagyvezérnek. Ugyanekkor defterdárnak, 
a birodalom pénzügyei legfőbb intézőjének egykori lalá- 
ját, Dzsezerizáde Kászim pasát és főkancellárnak a szintén 
Maniszából vele érkezett Mehmed Bejt nevezte ki. Majd 
adófizető alattvalói örömére október 3-án kivégeztette a 
zsarnokoskodásai miatt már , Véres Dzsafer aga" néven 
hírhedtté vált kapudánt, a flotta parancsnokát, és helyére 
Pulak Musztafa pasát rendelte. 

Közben sietve vésték a monogramos (tugrás) uralkodói 
pecsétgyűrüket a szokásos formában: egy négyszögletes 
smaragdgyűrűt és három kisebb téglalap alakú aranygyűrűt. 
E három közül kettőt tartaléknak biztonságba helyeztek, 
egyet pedig a ráruházott teljhatalom jeleként a nagyvezér 
kapott, aki azt nem az ujján viselte, hanem egy kis zacskóban 
a nyakába függesztve hordta. Ezt a pecsétgyűrűt mindig 
csak kimért szertartásossággal lehetett használni. Amikor 
például a kincstár ajtaját bezárták, a jelenlevő nagyvezér a 
pecsétgyűrűt átadta a főcsausnak (csavusbasi), aki azt kellő 
tisztelettel megcsókolta, majd a kincstár lepecsételése után, 
mielőtt visszaadta volna, újból csókot lehelt rá. Ha a kincs- 
tárból a szultán személyes kiadásaira hozatott ki pénzt, az 
átvétel elismeréseként a nyugtát az ujján hordott négyszög- 
letes smaragdgyűrűvel pecsételték le. 

Szulejmán uralkodásának tényleges megkezdését ősi szo- 
kás szerint egyházi és világi úton az adófizető alattvalók előtt 
is legalizáltatni kellett. Trónra lépése után ezért minden pén- 
teken a birodalom mindegyik dzsámijában apjáé helyett 
már az ő nevét foglalták imába. Ezzel egyidejűleg új pénzt 

verettek, amely ugyancsak az ő nevét hirdette. Első darab- 
jait ünnepélyes kihallgatáson nyújtották át Szulejmánnak, 
aki azon nyomban elajándékozta azokat Piri Mehmed pasá- 
nak és a többi vezérnek. Ez azonban csak jelképes adomány 
volt, mert ezután következett a kincstárt alaposan meg- 
apasztó, dzsülusz bahsisinak (, trónra lépési ajándékozás"- 
nak) nevezett nagy pénzosztás, amelyben a nagyvezértől 
kezdve az utolsó zsoldosig mindenki részesült. 

Időközben Maniszából megérkezett Szulejmán édesanyja, 
Hafisze, felesége, Máhidevrán, három kisfia, Mahmud, 
Musztafa és Murád. Velük együtt jött egész egykori háza 
népe, közöttük kedvenc rabnője, Hurrem, aki feleségei kö- 
zött hamarosan az első helyet foglalta el. 

Nem hagyhatta el Szulejmán a kardfelövezés szertartását 
sem, noha azt nem valami régi hagyomány diktálta. Déd- 
apja, II. Mehmed vezette be, amikor Konstantinápoly el- 
foglalása után, a szentként tisztelt mohamedán hitharcos, a 
város falainál 670-ben elesett Ebu Ejjub sírját megtalálták, 
és föléje a szultán 1458-ban türbét, melléje pedig dzsámit 
építtetett; itt öveztetett kardot derekára Ak Semszeddinnel, 
a sír megtalálójával. Ennek az új keletű szokásnak eleget 
téve, uralkodása hetedik napján, a reggeli ima megtartása 
után kisebb kísérettel hajóra szállt, és az Aranyszarv-öblön 
méltóságteljesen feleveztetett az Ejjub-dzsámiig, ahol már a 
nagyvezér, a sejhüliszlám és a birodalom többi főtisztség- 
viselői várták, hogy ünnepélyesen fogadhassák. Mivel maga 
a szertartás rövid volt, a déli máig társalgással töltötték az 
időt, és csak ebéd után vonultak át Ebu Ejjub türbéjébe. 
Itt a nagyvezér és a janicsár aga (a janicsárok parancsnoka) 
jelenlétében először a sejhüliszlám, majd a szultán imádko- 
zott. Az ima befejeztével a sejhüliszlám Szulejmán derekára 
övezte Mohamed próféta kardját; ez az uralkodói hatalom 

elnyerésének ugyanolyan jelképes kifejezés volt náluk, mint 
a nem mohamedán világban a királyok megkoronázása. 

Szulejmán újkeletű kardfelövezési ceremóniájánál sokkal 
nagyobb egyházi szertartás keretei között zajlott le szinte 
azzal majdnem egyidőben a nyugati világ akkor legrango- 
sabb, hosszú századok alatt kiformált koronázási ünnepélye. 
1520. október 23-án a német-római császárrá választott 
Habsburg Károly spanyol királyt a mainzi és a trieri érsek az 
aacheni székesegyház ajtajában fogadta, hogy az aranyból 
szőtt koronázási palástot ráadva, a kölni érsek rövid imája 
után, a kezdődő nagymisére bevezesse. A szentleckc fel- 
olvasása után a kölni érsek feltette a királynak a szokásos 
hat kérdést: akarja-e a szentegyházat oltalmazni, a birodal- 
mat megvédeni, az igazságot gyakorolni, a birodalom jogait 
és birtokait megtartani, akar-e az özvegyeknek és árváknak 
mentsvára lenni és a római pápa iránt hűséggel viseltetni? 
Miután mindezekre azzal válaszolt: volo (,akarok"), a 
kölni érsek megkérdezte a választófejedelmeket és a körül- 
állókat, hogy alávetik-e magukat a megkoronázandó császár 
parancsainak ? — amire azok a mainzi érsekkel az élen azzal 
feleltek: fiat (, legyen"). Ekkor következett a felkenés: a 
térdelő király fejét, mellét és kezét megkenték szent olajjal. 
Majd előírásos szavak kíséretében felkötötték derekára 
Nagy Károly kardját, ujjára aranygyűrűt húztak, s kezébe 
adták az országalmát és a jogart. 

Végül pedig a választófejedelmek együttesen helyezték 
fejére azt a hétszáz éves koronát, amellyel III. Leó pápa 
avatta Nagy Károlyt császárrá 800 karácsonyán. Károly 
ezután kezeit az oltárra tette, és elmondta esküjét. Szavai 
befejeztével az oltár mögé, Nagy Károly egykori kőtrónu- 
sához vezették, s míg felment annak hat lépcsőjén, ezeket 
mondták neki: , Tarts ki most már szilárdan ezen a király- 

széken, amely neked nem örökségként, atyai utódlásként, 
banem a választófejedelmek akaratából jutott." 

A mainzi érsek 1519 februárjában küldte szét a meghívó- 
kat hat választófejedelem társának (a trieri és a kölni érsek- 
nek, a cseh királynak, a pfalzi, a szász és a brandenburgi 
fejedelemnek), hogy az Aranybulla előírásának megfelelően 
három hónap múlva császárválasztásra Frankfurtba jöjje- 
nek. Nagy Károly koronájára ekkor többen is pályáztak. 
Az elhunyt császár, Habsburg Miksa idősebbik unokáján, 
Károlyon kívül I. Ferenc francia király, II. Lajos magyar 
és cseh király, valamint VIII. Henrik angol király szintén 
bejelentette igényét. Közülük azonban II. Lajos kiskorúsága 
miatt nemcsak jelöltként, de még jelölőként sem léphetett 
fel, hogy a cseh koronával együtt örökölt választófejedelmi 
jogát gyakorolhassa; helyette és nem a nevében a cseh ren- 
dek küldötte szavazott. VIII. Henrik pedig csekély esélyét is 
elvesztette azzal, hogy a választás előkészítéséhez, noha 
X. Leó pápa eléggé biztatta, későn, csak május közepén fo- 
gott hozzá. 

A pápa szívesen látta volna, ha az angol királyt koronáz- 
zák császárrá, mert tőle a Habsburgok és a francia Valois-k 
hatalmi törekvéseinek egyensúlyban tartását remélte. M1- 
helyt azonban felismerte, hogy VIII. Henrik megválasztását 
keresztülvinni lehetetlen, minden erejével a francia királyt 
támogatta, hogy segítségével a neki is kellemetlenkedő 
Habsburgok növekvő politikai befolyását háttérbe szorítsa. 
I. Ferenc megválasztása esetére a pápa ígéretet tett, hogy a 
három egyházi választófejedelem közül a trieri és a kölni 
érsek bíborosi kalapot, a mainzi érsek pedig pápai legátusi 
rangot kap. A francia király szintén nem fukarkodott 
ígéreteivel sem az egyházi, sem a világi választófejedelmek- 
kel szemben, s minden áldozatra kész lett volna, ha valahol 
kellő kölcsönre talál. Választói azonban kifürkészték, hogy 

a bankházak nem állnak mögötte; a maga anyagi erejével 
pedig nem elégíthette ki a választófejedelmek pénzéhségét. 

E gátlástalan világban a pénzsóvár német választó- 
fejedelmek között nem is igen került szóba, hogy valamelyik 
honfitársukat válasszák meg császáruknak; nem volt egyi- 
kük sem olyan tehetős, hogy társait megfizethette volna. 
Ezért inkább országukat még a nyelvüket sem beszélő ural- 
kodó Járszalagjához kötötték. Szavazataikat Habsburg 
Károly óriási összegért, 852000 aranyforintért vásárolta 
meg (ebből a mainzi érsek 113 000, a trieri érsek 40 000, a 
szász választófejedelem 70000 forintot kapott stb.). Ennyi 
pénze még a spanyol királynak, a felfedezett Újvilág urának 
sem volt. Az összeg nagy részét, 543 000 aranyat, Európa 
legnagyobb pénzhatalmassága, a Fugger-bankház, többi 
részét pedig néhány firenzei, genovai és augsburgi kisebb 
bankár kölcsönözte. 

A bankárok által a hatalom csúcsára így felemelt Habsburg 
Károly húga, Mária, II. Lajos magyar király felesége lett. 
A császár húga 1521 nyarán érkezett Budára, éppen, amikor 
Szulejmán seregeivel oda igyekezett. 


A nyugati hadszíntér megnyitása 


Az első győzelem 


A török támadás veszélyét Magyarországon régóta nap 
mint nap emlegették, de most, amikor valóra vált Szulejmán 
seregének felvonulása, mégis meglepetést keltett, mert a 
határ menti kisebb-nagyobb összecsapások ellenére már négy 
évtized múlt el anélkül, hogy a két ország között nagy hada- 
kat megmozgató háborúra sor került volna. A Mátyás király 
és II. Bajezid szultán által 1483-ban öt évre kötött békét elő- 
ször maguk, majd utódaik mindig meghosszabbították ; így 
legutóbb, 1519. március 28-án II. Lajossal I. Szelim szintén 
megújította három évre a békét. A kapcsolatok felvételére 
küldte el Szulejmán is trónra lépését bejelentő követét, 
Behrám csaust, aki 1520 decemberében érkezett Budára. 
II. Lajos azonban még megérkezése előtt értesült Dzsánberdi 
Gazáli szíriai felkeléséről; ennek sikerében bízva, válaszadás 
nélkül visszatartotta udvarában a csaust, és a korabeli elbe- 
szélők szerint nem éppen követnek kijáró tisztelettel bánt vele. 

Dzsánberdi Gazáli a mameluk szultán helytartója volt 
Gazában, amikor Szelimtől egyiptomi hadjárata során (1516 
decemberében) vereséget szenvedett, de utóbb kegyelmet 
kapott, és 1518 elején Damaszkusz beglerbégje lett. Meghódo- 
lása azonban csak színleges volt, megaláztatását sohasem 
tudta elfelejteni. Mihelyt Szelim halálhírét meghallotta, 

azonnal hozzáfogott a felkelés megszervezéséhez, s a törökök 
által leigázott arabok tömegesen melléje álltak. Az oszmánok 
régi ellenségeinél is pártfogást keresve, mindjárt tájékozódott 
a velencei köztársaság damaszkuszi konzuljánál, aki meg- 
ígérte, közbenjár annak érdekében, hogy Velencétől minél 
előbb segítséget kapjon. A körülmények hatására hamarosan, 
1520. október 31-én uralkodónak kiáltatta ki magát; a 
dzsámikban a saját nevére mondatta a pénteki imát (a hutbét), 
és a saját nevére verette a pénzt. Támogatásáról biztosította 
a perzsa sah is, akinél a velencei köztársaság és a pápa követe 
éppen ez időben ismét egy törökellenes szövetség létrehozásán 
fáradozott. A rodoszi lovagok nagymestere ugyancsak meg- 
ígérte követének, hogy hajókat és hadfelszerelést küld neki. 
Csatlakozásra szólította fel az egyiptomi beglerbéget is, de az 
nemcsak hogy elutasította, hanem levelét sietve a szultáni 
udvarnak továbbította. 

Szulejmán a lázadás elfojtására a ruméliai beglerbéget, 
Ferhád pasát és Elbisztánból Sehszüvároglu Ali béget rendelte 
ki; apja is őket küldte el még a tavasszal Dzselál felkelésének 
leverésére. A Kelet-Anatóliából elinduló Ali bég jóval Fer- 
hád pasa megérkezése előtt, 1521. február 1-én megverte, és 
visszavonulásra kényszerítette Dzsánberdi Gazáli Aleppót 
ostromló seregét. A meghátrálás után a felkelők újra felvették 
a harcot, noha tudták, hogy a perzsa sah csak a tél elmúltával 
siethet csapataival segítségükre, és a rodoszi lovagoktól sem 
érkezett meg az ígért támogatás. Dzsánberdi Gazáli a hazájuk 
felszabadításáért küzdő arabok minden lelkesedése ellenére 
másodszor is csatát vesztett. Miközben visszafelé vonultak 
Damaszkuszba, megérkezett Ferhád pasa serege, és ekkor 
véglegesen vereséget szenvedtek. Így bukott el az a felkelés, 
melynek sikerében a pápa annyira reménykedett, és amely- 
lyel kapcsolatban II. Lajos király túlzó optimizmussal már 
elveszett várainak visszaszerzésén gondolkodott. 

Időközben Szulejmán tudomására jutott Behrám csaus 
budai fogadtatása, de magára erőltetett nyugalommal várt 
mindaddig, míg eléje nem hozták Dzsánberdi Gazáli levágott 
fejét. Miután birodalma keleti felének biztonságáról meg- 
nyugtató módon gondoskodott, elrendelte csapatai összevo- 
nását és az élelem begyűjtését. 

Szulejmán támadását inkább a rajta esett sérelemből fakadó 
bosszú, mintsem valamiféle jól végiggondolt haditerv irányí- 
totta. Eddigi életkörülményei még nem kényszerítették tépe- 
lődő gondolkodásra, nagy feladatok megoldására, mert 
ettől tanácsadói megkímélték. Trónörökös kora óta az udva- 
roncok egész hada leste még a szeme rebbenését 15, hogy 
szinte kitalálják gondolatát, és azonnal teljesítsék minden 
parancsnak tűnő óhaját. Az államigazgatás teendőit ugyan 
elég jól ismerte, de nagyobb had vezetése terén (saját példá- 
ján okuló apja óvatoskodása miatt) semmi gyakorlati tapasz- 
talata sem volt. Ezért most nem jelölhette ki előre vezéreinek , 
hol akarja Magyarország határát átlépni, s milyen várak 
elfoglalását tartja szükségesnek. Tájékozatlansága azonban 
nem látszott meg rajta, amikor május 19-én Isztambulból 
apjánál is nagyobb pompával indult el hadaival. 

Már egy hónapja meneteltek, de a támadás közelebbi cél- 
pontja felől senki sem tudott semmit, maga Szulejmán sem. 
Parancsainak kiadását azonban tovább már nem halogat- 
hatta. Szófiai táborozásuk harmadik napján, június 19-én 
ezért elrendelte, hogy tanácsülést (dívánt) tartsanak; itt a 
vezérek majd elmondják javaslataikat, s ő arra, amelyik a 
legjobban tetszik, kiadja a végrehajtási parancsot. 

A nagyvezér, Piri Mehmed pasa azt tanácsolta, hogy elő- 
ször foglalják el Belgrád várát, s azon keresztül hatoljanak be 
Magyarországba, mert ha másfelé mennének Budára, vissza- 
térőben Belgrádnál elvághatják útjukat. Utána a harmadik 
vezér, Ahmed pasa kért engedélyt szólásra, és előadta, hogy 

célszerűbbnek látná, ha a padisah Szabácson keresztül ha- 
tolna Magyarországba, elfoglalná Szabács várát, és a Száva 
folyón vert hídon kelne át. Az elhangzott két haditerv heves 
vitára indította a vezéreket. Amikor azonban észrevették, 
hogy a szultánnak inkább a második javaslat tetszik, többen 
azt kezdték helyeselni. 

Így tudta meg Szulejmán, melyik az a vár, amelyiket elő- 
ször el kell foglalni. Most már maga is Szabács bevételét 
tartotta a legjobb haditervnek, bár a nagyvezér szavai még 
nyugtalanították ingatag lelkét. Június 24-én ezért elren- 
delte: ezer janicsár siessen előre, hogy Hüszrev szendrői 
szandzsákbéggel körülzárja Belgrád várát. Majd tíz nappal 
később, július 4-én a nagyvezérnek is engedélyt adott, hogy 
csapataival Belgrád falai alá vonuljon. 

Ahmed pasa pedig hozzáfogott a jóváhagyott haditerv 
végrehajtásához, és ostromolni kezdte Szabácsot. Mivel a 
várnak mindössze csak 100 főnyi őrsége volt, hamarosan, 
már július 8-án, elfoglalását jelenthette a szultánnak. Szulej- 
mán, mikor másnap megtekintette belülről Szabácsot, az 
elbeszélők szerint lelkesedve így kiáltott fel: , Ez az első vár, 
amelyet elfoglaltam!" A sikeren felbuzdulva parancsot kül- 
dött a nagyvezérnek, hogy ne ostromolja Belgrádot, hanem 
azonnal jöjjön Szabács várához. 

Belgrádot Hüszrev szendrői szandzsákbég - a szultáni 
szeráj levéltárában kezünkbe került jelentése szerint — július 
3-án körülzárta, felégette Zimony városát, és 1521. július 5-én 
a Belgrádból szerzett foglyot jelentésével együtt elküldte. 
Hüszrev bég ezt a levelét röviddel a nagyvezér megérkezése 
előtt íratta meg, hogy a saját érdemeiről magának a szultán- 
nak számolhasson be. A nagyvezér feltehetőleg július 6-án 
jött meg, és miután körüljárta a belgrádi várat, ostromhoz 
fogott. Zimony bevételével Hüszrev béget bízta meg, akinek 

július 12-én már sikerült a kis vár fokára a lófarkas zászlót 
kitűzetni. 

Szulejmán pedig másodszor 15 parancsot küldött a nagy- 
vezérnek, hogy Belgrád ostromával felhagyva siessen Sza- 
bácsba, mert ott kelnek át a Száván. Július 10-én fogtak a híd 
építéséhez. Ekkor derült ki a menetközben kigondolt hadi- 
tervnek az a hiányossága 15, hogy nem rendelték előre ide a 
hídveréshez szükséges hajókat. Erről a hadjárat török napló- 
írója a következőket jegyezte fel július 19-én : , Ma a híd telje- 
sen elkészült. Tíz nap alatt csinálták meg. Hajókra kellett 
volna ugyan építeni, de mivel nem volt elegendő számú hajó, 
csak szokásos módon csinálták. A Száva vize annyira meg- 
áradt, hogy egyenlő magasságban volt a híddal. Parancs 
adatott, hogy az összes udvari szolgák és lovászok keljenek át 
a túlsó partra az igásjószágokkal. Július 20. Péntek. A Száva 
folyó túlságosan megáradt, annyira, hogy elöntötte a hidat, 
s nem lehetett rajta átkelni." (E napló megjelent magyar 
fordításban a Török történetírók c. sorozatban.) 

Szulejmán szerencséjére a nagyvezér a másodszori felszólí- 
tásnak sem engedelmeskedett, nem hagyott fel Belgrád ostro- 
mával, hanem magát kimentve Musztafa pasa másodvezért 
küldte el. Most már sikerült meggyőzni a szultánt, hogy mégis 
inkább Belgrádot kell előbb bevenni, s csak azután lehet 
Magyarországba nyomulni. A szultáni sereg ezután méltóság- 
teljesen megindult, és végre augusztus 1-én Zimonyba érke- 
zett. Szulejmán három hetet töltött el eddig teljesen tétlenül 
csapataival. Sorozatos tévedései éberebb és szervezettebb 
ellenféllel szemben esetleg végzetessé válhattak volna, de az 
adott körülmények között mindez semmi hátrányt nem Jelen- 
tett neki. 

II. Lajos ugyanis éppen olyan pénzhiánnyal küzdött, mint 
a nemrég elhunyt Miksa császár, akinek a fennmaradt adatok 
szerint a Fugger-bankház az 1518. évben először 2000, majd 

1000 forintot kölcsönzött, mert őfelségének szó szerint , nem 
volt mit ennie". 

A leendő magyar királyné, Habsburg Mária pedig testvér- 
bátyjának, V. Károly császárnak ugyancsak hiába írt könyö- 
rögve Magyarországról, hogy segítse őket a török ellen. 
A császár maga 1s el volt adósodva, mert minden pénzét és 
hitelét felemésztette megválasztatása. A wormsi birodalmi 
gyűléstől pedig saját ellenfele, a francia király ellen kért, és 
kapott támogatást. 

A magyar zászlósurak, akik kapott birtokaik és jobbágyaik 
adója ellenében elsősorban hadviseléssel tartoztak, a király 
felkelést hirdető szavára meg sem mozdultak. 

Igaz, a főurak Belgrád 1456. évi ostromakor sem mozdul- 
tak meg, de akkor Hunyadi hívására odasietett a fegyverbe 
szólított nép, a kapás parasztok tömege. Hunyadi a várba 
5000 főnyi őrséget helyezett, és a vár külső védelmére 10 000 
főből álló mozgó sereget 15 toborzott. 

Most a vár jóval kevesebb, 700 főnyi őrségét kívülről senki 
sem segítette. Felszerelése 15 hiányos volt, mert ágyúinak java 
részét Szapolyai János néhány évvel ezelőtt magával vitte, és 
Zsarnó ostrománál elvesztette. 

Mindezek ellenére Szulejmán hiába rendelt el megérkezése 
után mindjárt általános rohamot, a vár védői sikerrel ellen- 
álltak, és még négy héten keresztül visszavertek minden 
további támadást; bíztak abban, hogy a király csapatai majd 
csak idejében megérkeznek. 

Közben a magyar zászlósurak valóban hadra keltek, de 
még mindig csak biztonságos távolból figyelték az ostrom ki- 
menetelét. Az ország nádora, Báthori István Péterváradnál, 
az erdélyi vajda, Szapolyai János pedig Lippánál várakozott; 
mindegyik tétlenségre ítélte 15-18 000 főnyi seregét, miköz- 
ben Belgrád 70 főre apadt őrsége a várat már tovább tartani 
nem tudta. 

Szulejmán kegyelmet adott a várból kijövőknek. Belgrád 
városa szerb lakosságát Isztambulba küldte, s a várőrség sajgó 
sebektől elgyengült maroknyi csapatát útnak bocsátotta 
Magyarország felé. Mint utóbb kiderült, a szerbek valóban 
meg is érkeztek Isztambulba (a Jedi-kule, a Héttorony 
közelében a Belgrád Kapuszu, ,, Belgrád kapuja" és a Boszpo- 
rusz partján a Belgrád köjü, , Belgrád faluja"? elnevezés 
napjainkig őrzi letelepedésük helyét), de a vár egykori őrsége 
nem nagy utat tehetett meg; a nyomukba szegődött török 
lovasok csapdájába estek. 

Belgrád elfoglalását nagy győzelemnek tartotta mindenki, 
aki Szulejmán ükapjának, a vár falai alól megverten mene- 
külő II. Mehmednek sikertelen ostromára gondolt. Akik 
azonban nem ilyen régi eseményeket, hanem apjának, Szelim- 
nek népeket leigázó diadalait idézték fel - ezek voltak 
többen -, Szulejmántól egy újabb ország meghódítását, s nem 
csupán kulcsának megszerzését várták. 

Szulejmán maga is érezte, hogy valamiképpen most meg 
kell magyaráznia, miért nem hatolt be Magyarországba, s 
miért nem tudta kitűzött célját elérni. Ezért a Belgrád elfogla- 
lásáról hamarosan Isztambulba küldött győzelmi iratát a 
következőképpen fejezte be : , Célom tulajdonképpen az volt, 
hogy a rossz úton járó tévelygők menedékhelyeként szereplő 
dölyfös királyt megalázzam, és megtörjem, de mikor e tarto- 
mány jeles bégjeitől tudakozódtam e dologban, azt válaszol- 
ták, hogy már rövid az idő. Remélem, hogy az idők folyamán 
a kedvező alkalmat kivárva, végrehajtható lesz bosszúm. Ez 
okból most hadjáratom kantárszárát visszafordítom kalifasá- 
gom székhelye felé, hogy a győzhetetlen sereg kipihenhesse 
magát, és visszatérhessen otthonába." (7Zörök történetírók. 
Bp. 1893. I. köt. 376.) 

Most tehát Szulejmán bégjei szavára hivatkozva, az idő 
rövidségével mentegetődzött, noha biztos tudomása volt 

arról, hogy akit meg akart alázni, tőle mindössze négy-öt 
napi járásra, a Duna mellett Bátánál táborozott le. Ami őt 
visszatartotta, az inkább a boszniai szandzsákbég által kül- 
Jött rabok írásba foglalt — ma is olvasható — vallomása volt, 
mert ebből arról értesült, hogy az ellenséges seregek száma 
75 000 fő (a király, a nádor és az erdélyi vajda seregeinek a 
száma együttesen állítólag megközelítette az 50000 főt). 
Szerencséjére azonban a király a török seregek létszáma 
felől még túlzóbb híreket hallott. Így mindkét fél csak egymás 
megmozdulását, támadását leste ; az adott helyzet kihasználá- 
sát egyikük sem kísérelte meg. 

Szulejmán, miután kiadta utasításait a vár helyreállítására 
és megerősítésére, 3000 főnyi őrség hátrahagyásával szep- 
tember 15-én seregével hazaindult. Útközben, alig egy hét 
múlva szomorú hírt hozott a futár Isztambulból: meghalt 
kétéves kisfia, Murád. 

Serege hazafelé gyorsabb ütemben haladt, október 14-én 
már Drinápolyban volt. Itt rövid pihenőt rendelt el, miközben 
ő maga kiment a Marica folyó zsombékos, ingoványos ár- 
terére vadászni, hogy régi kedves emlékeit felelevenítse. Ha- 
marosan indultak azonban tovább, és öt nap alatt megérkez- 
tek Isztambulba. 

A városkapuhoz vezető drinápolyi út mentén a győztes 
sereg fogadására óriási tömeg verődött össze. Nagy volt az 
örömujjongás, különösen azok részéről, akik az érkezők 
között mindjárt megpillantották ismerősüket, rokonukat. 
Hangjuk összekeveredett azokéval, akik türelmetlenül kia- 
bálva ide-oda szaladgáltak, és kérdezősködtek, hogy megta- 
lálják hozzátartozóikat. Sokan azonban csak kíváncsiságból 
jöttek ki. Ezek egymást lökdösve-taposva, a menet elejével 
akartak együtt haladni, hogy láthassák, és hangosan ünnepel- 
hessék a ragyogó öltözetű vezérei és alabárdosai kíséretében 
ott haladó szultánt. 

Szulejmán, amikor végre a szerájba Jutott, még külön 
örömben részesült, mert Itt tudta meg, hogy felesége, Hurrem 
fiúval ajándékozta meg; az újszülöttet Mehmednek nevezték 
el, s anyját nem tekintették többé rabszolganőnek. E vidám 
napokat elszomorította legidősebb fia, a kilencéves Mahmud 
betegeskedése; a gyermek állapota rohamosan súlyosbodott, 
s egy hét múlva meghalt. 

A nagyvezér, hogy a fiatal szultánt mély gyászából kira- 
gadja, sietve előterjesztette neki a távolléte alatt nagyon fel- 
szaporodott, sürgősen elintézendő ügyeket, és jelentette, 
hogy a velencei, a raguzai (Dubrovnik) és az orosz követ már 
hosszabb ideje megérkezését várja. Az ilyenkor szükséges 
ceremóniák (közöttük az ünnepélyes zsoldosztás) előkészítése 
után a velencei köztársaság rendkívüli követe, Marco Memmo 
kihallgatását október 28-ra tűzték ki. A fogadás minden 
mozzanatát, hosszú időn át kiformált előírások diktálták. 


Követek fogadása 


Amikor Marco Memmo a szeráj második kapuján kíséreté- 
vel belépett, a nagyvezér a ceremóniamester jeladására éppen 
akkor ment be a tanácsterembe (dívánháne). Itt a szultáni 
tanács más tagjaival állva fogadta a követet, aki, mihelyt a 
nagyvezér ruhaszegélyére ünnepélyesen csókot lehelt, leült a 
neki kijelölt helyre. Közben a nagyvezér magához intette a 
díván tolmácsát, és méltóságteljesen a követ hogyléte felől 
érdeklődött, aki köszönetet mondva, hasonló kimértséggel 
kérdezősködött. 

E rövid udvariaskodó beszélgetés után hamarosan meg- 
kezdődött a látványos zsoldosztás, amelyet úgy rendeztek 
meg, hogy a követ annak minden részletét jól láthassa. 
A zsoldosztásnak éppen ebédidőre lett vége. 

Marco Memmónak a nagyvezér asztalánál tálaltak arra az 
óriási színezüst díszes tálcára, amelyet csak követek vendég- 
látásakor szoktak használni. (Nem is a szultáni konyhán 
tartották, hanem a kincstárban őrizték.) A követ kíséretének 
az egyik szomszédos szobában terítettek. 

Az ebéd befejeztével rózsavizet hoztak, majd egy külön 
szobában többféle színben pompázó madarak képével díszí- 
tett selyemkaftánt adtak rájuk. Utána a követet két főajtón- 
álló kellő tisztelettel karon fogta, és a szultán elé vezette. 
Ekkor Marco Memmóban, mint a többi itt járt követben is, 
felmerült a gyanú, hogy ez a karonfogás nem 15 annyira az 
ő személyének szóló megtiszteltetés, hanem inkább a szultán 
biztonságát szolgáló óvóintézkedés ; nehogy megismétlődhes- 
sék a Rigómezőn 1389-ben történt eset, amikor I. Murád 
szultán gyilkos tőr áldozata lett. A gyanakvás nem volt 
egészen alaptalan, mert miután a szultánnak kezet csókolt, 
közvetlen közelében tovább nem maradhatott. A kihallgatás 
formaságait úgy alakították ki, hogy a szultán előtt a nagy- 
vezér állt, jobb oldalán két vezérrel, így a követ a sorban a 
negyedik helyre került, s karját itt illedelmesen keresztbe 
fonta. Ekkor mutattatta be mögötte álló kíséretével a szul- 
tánnak hozott ajándékokat, amiket rövid megtekintés után 
azonnal a kincstárba vittek. Majd átnyújtotta a rábízott 
levelet és szerződéstervezetet, de nem a szultánnak, hanem a 
bal oldalán álló vezérnek, aki továbbította a mellette levőnek, 
tőle a nagyvezér kapta kézbe és a trón bal oldalára, egy pár- 
nára helyezte. Eközben Marco Memmo hosszú kenetteljes 
mondatokkal kifejezte a köztársaság jókívánságait. Szulej- 
mán válaszként kegyesen bólintott, és a kihallgatás véget ért. 

. A tulajdonképpeni érdemi részt a nagyvezér intézte tovább 
- ő már vezértársaival együtt Jóval korábban megkapta a 
köztársaság ajándékát -, lefordíttatta a követ által hozott 
szerződéstervezetet és a levelet, amelynek tartalmáról beszá- 

molt a szultánnak. A kapott intenciók alapján még többször 
hosszasan tárgyalt Marco Memmóval, akinek ott-tartózko- 
dási költségeire a kincstárból 500 aranyat utaltak ki. Miután 
a szultáni tanácsban még alaposan megvitatták, decemberben 
aláírták az egyezmény harminc pontba foglalt szövegét, 
amely Velencének olyan kedvező kereskedelmi feltételeket 
biztosított, hogy annak ellenében a Ciprus birtoklásáért 
követelt 10 000 arany évi adót is el tudta viselni. 

Nagy pompával fogadták az orosz követet 15, aki ura nevé- 
ben tiltakozott a tatárok megismétlődő betörései ellen, s 
kérte a szultánt, figyelmeztesse vazallusát, nehogy miatta az 
eddigi jószomszédi viszony megromoljon. Szulejmán gyors 
futárral parancsot küldött Mehmed Giráj tatár kánnak, hogy 
a béke megbontásával újabb panaszra okot ne adjon. 

Raguza követe már nem részesült olyan nagy megtisztel- 
tetésben. Vele szemben még a nagyvezér is megengedte 
magának, hogy amikor a tanácsterembe lépett, nem állt fel, 
hanem ülve fogadta, mert akinek képviseletében megjelent, a 
birodalom hűbérese volt. Raguza követe útján hódolatát és 
ajándékait azért mutatta be a szultánnak, hogy engedélyt 
kérhessen gabonavásárlásra az oszmán birodalom területén. 
Az engedélyt megkapta a város, de azzal a megszorítással, 
hogy csak a saját fogyasztása kielégítésére vásárolhat. Az 
élelem kivitelét azért korlátozták, mert a szultán máris egy 
újabb hadjáratot akart indítani, hogy a birodalomhoz csa- 
tolja végre Rodosz szigetét, amelynek meghódítására apja 
még életének utolsó napjaiban is annyira készülődött. 

Rodosz elfoglalása 


Rodosz szigete előnyös földrajzi fekvése miatt már régóta 
felkeltette a törökök érdeklődését. II. Mehmed nem sokkal 
Konstantinápoly bevétele után, 1455-ben váratlan rajtaütéssel 
akart a sziget birtokába jutni, de vállalkozása nem sikerült. 
Egy hasonló kísérlete, 12 évvel később, 1467-ben ugyancsak 
eredménytelenül végződött. 

Ezután ismét hosszú évekig nem intézett támadást a sziget 
ellen, bár elfoglalásáról nem mondott le, mert arra számított, 
hogy alaposabb előkészületek után majd mégis könnyen 
bevehető lesz. A johannita lovagok ellenállóerejét azonban 
megint lebecsülte, amikor 1480-ban felszerelt ugyan egy 
nagyobb hadiflottát, de úgy vélte, hogy az egyik fele elegendő 
lesz Rodosz, másik fele pedig Otranto elfoglalására. Otranto 
valóban hamarosan, augusztus 11-én, egy időre török kézre 
jutott, de Rodoszt augusztus 19-én, három hónapig tartó 
sikertelen ostrom után el kellett hagyniuk a támadóknak. 
A kudarcot még tetézte, hogy az ostrom során okozott káro- 
kat a törökökkel hamarosan kifizettették, mert az események 
váratlan fordulata ezt lehetővé tette. 

A következő évben II. Mehmed meghalt, s helyére időseb- 
bik fia, Bajezid került, aki elől öccse, Dzsem, hogy életét 
mentse, családjával együtt Egyiptomba szökött. Rövid idő 
múlva azonban Dzsemet szövetségesei visszahívták, és segít- 
ségükkel bátyja ellen fordult. Kezdetben voltak is sikerei, de a 
túlerő miatt hamarosan újra menekülnie kellett. Annyi ideje 
azonban már nem volt, hogy családjához, Kairóba menjen, 
hanem sietve a közelebbi Rodosz szigetén, az apja hatalmával 
is dacolni tudó johannita lovagoknál kért menedéket. 

II. Bajezid, amikor ennek hírét vette, a testvérharctól 
félve, követe útján a johannita rend nagymesterétől öccse 
megöletését kérte. Ezt a kérést ugyan azonnal visszautasítot- 

ták, de azt kilátásba helyezték, hogy szükség esetén élete 
végéig őrizhetik. Ekkor került sor a török seregek által Ro- 
dosz ostromakor okozott károk megtérítésére, mert a johan- 
nita lovagok nagymestere a tárgyalások további folytatására 
egyébként nem volt hajlandó. Ezután már hamarosan meg- 
egyeztek abban, hogy Dzsem ellátásáért és őrzéséért II. Baje- 
zid évi 45 000 aranyat fizet. Bár a szultán öccse még tizenöt 
évet élt, mindvégig nem Rodosz szigetén őrizték, mert egy idő 
múlva több európai uralkodó akarta magának megszerezni, 
hogy politikai törekvéseinek útját vele egyengesse. Az érte 
folyó versengésben végül a pápa akarata érvényesült, és 
Dzsemet 1489-ben Rómába, az Angyalvárba vitték, de nem 
annyira politikai, mint inkább anyagi megfontolásból, hogy a 
vele járó évi 45 000 arany a pápai kincstárba kerüljön. 

Dzsemnek három fia volt: Oguz, Ali és Murád. Közülük 
Oguzt — akit Egyiptomba nem tudott magával vinni — [1. 
Bajezid 1482-ben megfojtatta. Ali sorsának alakulásáról a 
korabeli krónikaírók hallgatnak. Murádról azonban köz- 
tudomású lett, hogy egy idő múlva Kairóból Rodosz szigetére 
költözött át. I 

Iszmail perzsa sah, aki az Oszmán-ház menekült tagjait 
udvarában szintén mindig szívesen látta, a johannita lovagok 
nagymesterétől 1515-ben Murád átadását kérte, hogy szemé- 
lyes jelenlétével a törökök ellen tervezett hadjáratának sikerét 
előmozdítsa. Az előző évben Csaldiránnál vereséget szenve- 
dett sah győzelmét a johannita lovagok ugyan őszintén 
kívánták, de Murádot - apja esetén okulva — nem engedték át 
senkinek, még a római pápának sem, amikor a katolikus 
egyház feje 1521-ben egy törökellenes liga létrehozását ter- 
vezgette. Ugyanakkor a törökökkel szembeni áldozatválla- 
lástól nem húzódoztak, mert amint hírét vették Dzsánberdi 
Gazáli felkelésének, készek voltak segítséget nyújtani, s nem 
rajtuk múlt, hogy azzal elkéstek. 

A johannita lovagok magatartása, szigetük kedvező föld- 
rajzi helyzete, valamint a Boszporuszon és a Gallipolinál 
ringatózó, minden eddigit felülmúló török fiotta Szulejmánt 
újabb dicsőség szerzésére ösztönözte. A johannita lovagok 
nagymesterének Rodosz szigetén állítólag maga mondta: 
, Én nem aranyért, a meggazdagodásért, hanem a győzele- 
mért, a hírnévért, az örök dicsőségért és a birodalom kiter- 
jesztéséért harcolok". 

A harchoz azonban pénzre is szükség volt. A kincstárat 
apja legutóbb a flotta építésével annyira kiürítette, hogy már 
a magyarországi hadjárat megindítása sem volt anyagi 
gondoktól mentes; Belgrád bevétele újabb adóbevételt nem 
hozott, sőt megtartása az odahelyezett 3000 főnyi állandó 
őrséggel további kiadásokat okozott. A terheket viselő lakos- 
ság pedig már nem egy helyen elégedetlenkedni kezdett. 

Különösen az igazság őrei, a kádik és azok helyettesei 
(a náibok) adtak sok panaszra és zúgolódásra okot, mert az 
általuk kiállított különféle bizonylatokért magas díjat szedtek, 
és a hagyatéki eljárásoknál a megengedettnél nagyobb illeté- 
ket követeltek. Szulejmán e túlkapások megszüntetésére 1521 
decemberében rendeletet adott ki, amelyben részletesen sza- 
bályozta a kádik által beszedhető díjak és illetékek összegét. 

E népszerű intézkedésével — mely a kincstárt nem érintette — 
kedvezőbb légkört akart teremteni a rodoszi hadjáratot 
elősegítő adóemelés végrehajtásához, mert rendkívüli hadiadó 
címén mindazokra, akik eddig 15 akcsét voltak kötelesek 
fizetni, most 30 akcsét vetett ki. Ebből az adóból azonban a 
nyár elejére, a hadjárat megindításának idejére csak kevés 
folyt be, ezért a kiadások fedezését ismét az úgynevezett belső 
kincstárból, a szultán magánkincstárából kellett biztosítani. 

Szulejmán a nagyvezér javaslatára a rodoszi hadjárat 
fővezérének Musztafa pasa második vezért nevezte ki, azzal 
a megbízással, hogy a Boszporuszon horgonyzó flotta élén 

június elején induljon el. Útközben a Dardanelláknál Pulak 
Musztafa kapudán pasa, a Gallipolinál állomásozó flotta 
parancsnoka csatlakozott hozzá. A Rodosz ellen felvonuló 
hadiflotta 150 (zömmel inkább kisebb) hajóból állt. Közben 
a szultán az ázsiai partra, Üszküdárra (Üsküdar, Scutari) 
átkelve, június 18-án szárazföldön indult el seregével. Nem 
siettek, negyven napig meneteltek. Musztafa pasa flottája 
június 26-án már horgonyt vetett, és hamarosan lövette a 
várat. 

Az ostrom július 29-én, a szultán megérkezésekor kezdődött 
meg nagyobb erővel. Hiába törették azonban hosszú hetekig 
a falakat, és vezényeltek újra meg újra rohamot, a johannita 
lovagok kitartóan visszavertek minden támadást. Három 
hónap után már egyre nagyobb lehangoltságot okozott az 
öldöklő harc, amelynek eredménytelenségéért Szulejmán a 
fővezért okolta, de ő maga mégsem irányította az ostromot. 

Tétlensége miatt éppen alkalmas időben, október 22-én 
kapta meg Hajir Bej halálhírét, így az egyiptomi beglerbég 
megürült állásának betöltése legalább mégis valami fontos 
intézkedési lehetőséget nyújtott. Egyiptom beglerbégjének 
mindjárt kinevezte az ostrom sikertelenségéért szerinte felelős 
Musztafa pasát. Helyére fővezérnek Ahmed pasa harmadik 
vezért jelölte ki, és egyúttal a másodvezéri rangot is neki 
juttatta, noha hadvezetési tudományából nem sokat árult el, 
amikor az előző évben Belgrád elfoglalása nélkül akart Buda 
ellen vonulni. 

Az ostrom még két teljes hónapon át szakadatlanul folyta- 
tódott. A johannita lovagok 179 napos ádáz küzdelem után 
végre megadták magukat, de még ekkor sem feltétel nélkül. 

Hosszas alkudozás után december 21-én Jött létre a meg- 
egyezés, amelynek értelmében a szigeten maradó keresztény 
lakosok vallásukat szabadon gyakorolhatják, gyermekeiket 
nem viszik janicsárnak, öt évig adómentességet élveznek, a 

közülük elköltözni akarók a szigetet három éven belül el- 
hagyhatják, s végül a vár átadására tizenkét napos határidőt 
kaptak. Szulejmán e feltételeket nemcsak elfogadta, hanem 
meg is tartotta, mert a télbe nyúló ostromot, amely embereit 
ugyancsak megviselte, és elgyötörte, már nehezen tudta volna 
folytatni. 

Így a lovagok a vár átadása után Málta szigetére költöztek. 
Szabad elvonulásukat azonban nem annyira Szulejmán nagy- 
lelkűségének, mint inkább Dzsem túszként megtartott fiának, 
Murádnak köszönhették, akit kisfiával együtt cserébe szabad- 
ságukért Szulejmánnak kiszolgáltattak. A szultán velük szem- 
ben már nem volt könyörületes; mindkettőt megfojtatta. 

A szultán ezután bevonult a várba, és január 2-án a dzsámi- 
nak átrendezett Szt. János-templomban meghallgatta a nevére 
mondott első pénteki imát. Majd tollba mondta Rodosz 
elfoglalását hirdető győzelmi levelét, amelynek másolatát 
megküldte a birodalom összes kádijának és a szomszédos 
országok uralkodóinak. A győzelem nagyságát még azzal is 
emelte, hogy pénzjutalmat, selyemkaftánt és előléptetést 
osztogatott mindazoknak, akiknek a vár megvívásában — meg- 
ítélése szerint — kiemelkedő szerepe volt. Így a személye körüli 
szolgálattevők közül kitüntetésben részesült Ibrahim, aki 
gondűző, szórakoztató beszédével, mindig szolgálatkész, de 
nem tolakodó apró tanácsaival annyira hasznossá tette ma- 
gát, hogy már a belgrádi hadjárat után a szeráj belső agáinak 
előkelő sorába került. Most pedig a szultán kinevezte őt 
hászodabasíinak, főkamarásnak, ami nemcsak azzal a meg- 
tisztelő feladattal járt, hogy ezentúl mindenhová kísérnie 
kellett urát, hanem a négy uralkodói pecsétgyűrű egyikének 
őrzője 15 lett. 

Miután Rodosz várának megerősítésére kiadta parancsait, 
Szulejmán sietve hazaindult. Most a gyorsabb utat választva 

hajóra szállt, és Január végén kikötött Isztambulban. Leple- 

zetlen türelmetlenséggel igyekezett a szerájba. Ekkor mutat- 
ták meg neki először nemrégen született kislányát, aki a 
Mihrimah (, Nap és Hold") nevet kapta anyja, Hurrem 
kívánságára. 

Isztambul népe kitörő örömmel fogadta Szulejmán megér- 
kezését, mert ismét ott győzedelmeskedett, ahol elődei soro- 
zatos kudarcot vallottak. A szinte mindenkit magával ragadó 
diadalmámor lecsillapodása után azonban sokakban feltá- 
madt az a kétely, hogy a győzelem gyümölcse, a kis sziget 
elfoglalása megérte-e azt az emberi áldozatot és anyagi vesz- 
teséget, amit az öt hónapig tartó ostrom alatt a birodalomnak 
el kellett viselni. A sikert ebből a szemszögből értékelte maga 
a nagyvezér is, aki már egy évvel ezelőtt a hadjárat megindí- 
tását sem helyeselte. 


Ibrahim pasa egyiptomi útja 


Piri Mehmed pasa eltérő véleménye már a magyarországi 
hadjárat alatt sem tetszett Szulejmánnak, különösen, hogy 
végül be kellett látnia annak igazát. Ezért most, a rodoszi győ- 
zelem után önbizalmával együtt az aggályoskodó és akadé- 
koskodó nagyvezér iránti elégedetlensége is megnőtt. Való- 
jában, miként másokban, úgy benne is tiszteletet keltett a ki- 
tűnően iskolázott, mindent megfontoló, magas műveltségű 
Píri Mehmed pasa. Mégis inkább olyan nagyvezért akart, aki 
a birodalomban gyökértelenül, családi kapcsolatok nélkül 
áll, mert az ilyen kevésbé latolgatja a szultáni parancsokat, 
hanem halogatás nélkül végrehajtja azokat. Egy új nagy- 
vezér kinevezésére ösztönözte Ahmed pasa második vezér is, 
aki minden alkalmat megragadott, hogy Píri Mehmed pasát 
gáncsolja, és saját magát előtérbe helyezze. Mekkora volt 
azonban Ahmed meglepetése és csalódása, amikor 1523 


58 


júniusában a nyugdíjba küldött nagyvezér helyére nem ő, 
hanem a főkamarássá most előléptetett ékes beszédű, de 
iskolázatlan Ibrahim került, akinek a formaságok és a látszat 
megőrzése miatt hirtelenében adott beglerbégi kinevezésén 
szinte még a tinta sem száradt meg. 

Ibrahim ugyan korántsem volt az első, aki a rabszolgafiúk 
sorából a birodalom legmagasabb méltóságába került, de 
közülük neki sikerült először iskolázatlanul, közhivatalok 
viselése és seregek vezetése nélkül a nagyvezéri rangot meg- 
kapni. Ügyeskedésével elért sikere, a szultán ráesett választá- 
sa egyaránt jellemezte az urat és szolgáját. 

Az ugyancsak rabszolgasorból magát nehezen felküzdő 
Ahmed pasa ekkor annyira felháborodott Ibrahim váratlan 
sikerén, hogy elkeseredésében másodvezéri rangjáról le- 
mondva, az egyiptomi beglerbégséget kérte. Isztambulból 
augusztus végén indult el új állomáshelyére, s a hosszú út alatt 
egyre inkább megérlelődött benne az elhatározás, hogy mellő- 
zéséért elégtételt fog venni. Amint Kairóba megérkezett, 
párthíveket toborozva, kikiáltatta magát uralkodónak; saját 
nevére mondatta a pénteki imát, és új pénzt veretett. Becs- 
vágyó törekvése azonban nem párosult kellő hadvezéri képes- 
séggel ; lázadását hamarosan leverték, és fejét vették. 

Ibrahim a folyó államügyek és a nagyvezéri teendők inté- 
zéséhez semmit sem értett, mert ilyen irányú ismereteket 
eddig nem is szerezhetett. Ezen a hiányosságán úgy próbált 
segíteni, hogy a szultáni tanács íródeákjai közül maga mellé 
vett egy tapasztalt és jó tollú hivatalnokot, Dzselálzáde 
Musztafát, aki egyébként kora történeti eseményeinek fel- 
jegyzésével (melynek egy része magyar fordításban a Török 
történetírók című sorozatban 15 megjelent) vált napjainkban 
ismertté. Ibrahim pasa nagyvezéri működésének megkezdé- 
séről Dzselálzáde Musztafa krónikájában 15 megemlékezett, 
a következőképpen: , Ibrahim pasa, amikor nagyvezér lett, 

a szultáni tanács írnokai közül akart valakit, aki az ügyek in- 
tézését ismeri, s engem tett meg kancelláriusának. Mivel az 
ügyeket nem ismerte, a panaszosok felszaporodtak, ezért 
magunk között megbeszélve, az ügyek gyorsabb elintézése 
végett a következőket határoztuk el: ha az ügyek bírósági 
természetűek, a hadbírónak, ha pénzügyiek, a defterdárnak 
továbbítandók, ha pedig valami megtárgyalandó ügy saját 
magára, illetve a nagyvezér hivatalára tartozna, akkor ő 
[Dzselálzáde] azt a tintatartó foglalatjához ragasztja, amiből 
a nagyvezér megérti majd, hogy az a tanácsülésre tartozik, 
s kiadja rá a parancsot, csak ennyit mondva: ya rendelkezés 
írassék mege". 

Szulejmán mindent elkövetett, hogy új nagyvezérének 
tekintélyét növelje. Kinevezése után 11 hónappal, 1524 nya- 
rán még arra is hajlandó volt, hogy nővérét, Hatidzsét fele- 
ségül adja hozzá. A káprázatos pompával megrendezett lako- 
dalmi ünnepségek hónapokig tartottak, és semmi nem volt 
drága a vigadni akaró nagyúrnak. Szulejmánnak ismét meg- 
lett a maga külön személyes öröme, felesége, Hurrem újra 
egy fiút szült, akit Szelimnek neveztek el. 

Ibrahimnak ezekben az örömteljes napokban eszébe sem 
jutott intő figyelmeztetésnek venni sógora, Ferhád pasa pél- 
dáját arra, hogy az Oszmán-házzal családi kapcsolatba került 
vezérek pályafutása éppen úgy megszakadhat, mint bárki 
másé, aki valamiképpen elvesztette a szultán kegyét. A rab- 
szolgafiúk sorából a harmadik vezér rangjára magát felküzdő 
albán származású Ferhád pasa, miután Szelim veje, illetve 
Szulejmán sógora lett, az uralkodói hatalom közelségétől 
annyira megmámorosodott, hogy önkényeskedése egyre 
nagyobb méreteket öltött. Zsarnokoskodásával akkor keltett. 
maga iránt különös érdeklődést, amikor Rodosz ostroma 
idején Kelet-Anatólia biztonsága fölött őrködve, a Zülkadir 
fejedelmi család sarját, Sehszuvároglu Ali béget fiaival együtt 

hűtlenség címén kivégeztette, és még rokonaik vagyonát 1s 
elkoboztatta. Hamarosan bebizonyosodott ugyanis, hogy 
koholt vádak alapján küldte őket halálba, csak azért, mert 
hiúságában megbántva érezte magát; 1520-ban Dzselál fel- 
kelésekor és 1521-ben Dzsánberdi Gazáli felkelésekor Sehszu- 
varoglu Ali bég még az ő megérkezése előtt győzelmet aratott 
türkmén seregével. Í 

Felhalmozódott hatalmi visszaélései miatt Szulejmán 1523 
februárjában megfosztotta vezéri rangjától Ferhádot, de a 
rokoni kötelékekre való tekintettel azért mégis kinevezte 
Szendrő várába szandzsákbégnek. Ferhád pasa a szultán alatt- 
valói fölött itt:"a végeken is tovább zsarnokoskodott, amit 
ugyan még elnéztek volna néki, de azt már nem, hogy a nyár 
derekán olyan vereséget szenvedett, amilyen a törököket már 
régóta nem érte a magyar határ mentén. 

A Budán székelő velencei követ 1523. augusztus 11-én kelt 
jelentése szerint a Szerémségbe betört 15000 főnyi török 
sereget a magyarok teljesen szétverték, 8000 török elesett, 
4000 a vízbe fulladt, 300 fogságba került; 3000 magyar is 
életét vesztette. Ezek a számok kétségtelenül túlzottak, de a 
legutolsónak idézett adat azért következtetni enged arra, 
hogy Ferhád pasa is legalább 3000 embert vesztett. Márpedig 
ez messze túlhaladta az utóbbi évek határ menti összecsapá- 
sainál megszokott veszteséget. Kétségtelen, hogy a hatal- 
mával visszaélő Ferhád pasa sorsát végül ez a vereség pecsé- 
telte meg; kegyvesztett lett, és az isztambuli örömünnepek 
után, 1524. november 1-én Drinápolyban a szultán kivégez- 
tette. 

Már a nyár végén egymás után érkeztek a futárok Egyip- 
tomból, s mind nyugtalanítóbb híreket hoztak az ott feleleve- 
nedett zavargásokról. Mivel úgy látszott, hogy az új kairói 
beglerbég, Kászim pasa nem tud biztonságos helyzetet terem- 
teni, a szultán a nagyvezért bízta meg a rend helyreállításával. 

Ibrahim 1524 novemberében szállt hajóra, de a Márvány- 
tenger partján Szilivrinél (Silivri), a Rodostóhoz (Tekirdag) 
vivő út felénél megállt, mert a szokottnál jobban hullámzott 
a tenger; s meg sem várta, míg esetleg lecsendesedik, hanem 
sietve visszafordult. Szulejmán azonban nem neheztelt meg 
kedvelt sógorára, hanem megengedte, hogy nagy kerülőt 
téve, Szírián át a jóval hosszabb szárazföldi úton menjen 
Egyiptomba. A nagyvezér kíséretében volt nélkülözhetetlen 
kancelláriusa, Dzselálzáde Musztafa és a tengereket járó, 
térképeket rajzoló Píri Reisz, aki régebben már volt Egyip- 
tomban, mert adatokat gyűjtött mindenütt (még Kolumbusz 
tengerészeitől 15), hogy ne csak a Földközi-tenger, hanem a kö- 
rülhajózott Afrika és a felfedezett Újvilág térképét is elké- 
szíthesse; a XVI. század elején kevés európai uralkodó ren- 
delkezhetett olyan földrajzi ismeretekkel, mint Szelim szul- 
tán Píri Reisz munkája alapján. 

Röviddel a nagyvezér elindulása után Szulejmán udvartar- 
tásával Drinápolyba költözött, hogy ott töltse a telet. Itt 
kedvenc sólymaival kellemes vadászgatással teltek napjai, 
s már tavasz felé járt az idő, amikor Isztambulból futár hozta 
a hírt, hogy távolléte alatt janicsárjai elégedetlenkednek, és 
lázadoznak azért, mert Rodosz . ostroma óta a harmadik 
esztendő telik hadjárat, illetőleg zsákmány és külön jutalom 
nélkül. 

Szulejmán 1525. március 25-én sietve Isztambulba indult, 
de nem szállt meg a szerájban, hanem vadászgatás ürügyével 
a város környékén maradt. A janicsárok háromnapi várako- 
zás után részben felbátorodva, részben felháborodva, elége- 
detlenségüket most nyíltan kifejezésre juttatták: a nagyvezér 
eltávolítását követelve, kirabolták annak szeráját, valamint 
a második vezér és a defterdár házát. A szultán, amint zendü- 
lésüket meghallotta, azonnal közöttük termett, s apjától 
örökölt merészségével és nyerseségével három Janicsárt 

kardjával maga is levágott. Főparancsnokukat, Musztafa 
janicsár agát, valamint a külügyek főkancelláriusát, Hajdar 
Efendit pedig kivégeztette, amikor tudomására jutott, hogy 
a lázadást ők is szították, mert így akarták elérni a nagyvezér 
lemondatását. 

A janicsárok lázadása nem ért célt, Szulejmán nem kínált 
nekik most újabb alkalmat zsákmányszerzésre, noha Belgrád 
elfoglalásakor is felkeltette bennük a reményt, hogy amint 
lehet, visszatérnek még a magyar király megalázására. Azóta 
már a negyedik tavasz köszöntött be, mégsem hirdetett had- 
járatot Magyarország ellen; célszerűbbnek látta ezúttal a Jja- 
nicsárok nyugtalanságát 100 000 arany kiosztásával lecsilla- 
pítani. 

Ezalatt Ibrahim pasa nagy pompával bevonult Kairóba 
anélkül, hogy csapatai egyetlen kardcsapást tettek volna. 
Egyiptomot nem fegyverrel törte meg, hanem bizalomkeltő, 
vonzó beszédével és állások osztogatásával bontotta meg a 
különböző érdekcsoportok egységét, s azok hangadói erejü- 
ket vesztve, egyenként hajtották fejüket az idegen járomba. 
Majd gondosan átvizsgáltatta a mameluk szultánok korábbi 
jogszabályait és adózási rendeleteit, s az azokban előírtakat 
némileg megtoldva, de Szelim szultán szigorú követeléseiből 
engedve, egy olyan új törvénykönyvet állíttatott össze, hogy 
annak paragrafusai a régi viszonyokhoz képest ugyan elvisel- 
hetőbb életformát diktáltak, de hosszabb távon mégis az 
addiginál előnyösebben szolgálták az Oszmán-ház érdekeit. 

Közben átszervezte Egyiptom helyőrségét, és Pírí Reisz 
sugallatára a Vörös-tengeren felállított egy kisebb hadiflot- 
tát, amelyet Szelmán Reisz parancsnokságára bízott. Miután 
így leleményesen elrendezte a gondokat okozó egyiptomi 
ügyeket, hazaindult, de most sem hajóval ment, hanem a tűző 
napon, Szíria porfelhős útjain. Így csak szeptember elején 
érkezett Isztambulba, éppen, amikor a szultán családi ünne- 

pet tartott, mert Hurrem ismét megajándékozta egy fiúval, 
akinek a Bajezid nevet adták. 

Ibrahim pasa, miután jelentést tett a szultánnak egyiptomi 
útjáról, bemutatta Píríi Reisz kibővített munkáját, amelynek 
sok ezer apró adatát Murádi nevű jó tollú barátja öntötte 
olvasmányos formába. E hasznos tengerészeti könyvből 
Szulejmán tájékozódhatott az Újvilágba, az Indiai-óceánra 
vivő utakról, a portugálok hajózási felkészültségéről és 
kereskedelmi tevékenységéről, valamint arról a szégyenletes 
dologról, hogy a gyaurok az oszmánok hallgatólagos enge- 
delmével fiottáikkal a Vörös-tengeren szinte már elzárják az 
iszlám két szent városát, Mekkát és Medinát. 

E tudósítás kiegészítésére a nagyvezér előterjesztette még 
Szelmán Reisznek a portugálok elleni akcióiról írt tervezetét. 
Ebben az érdeklődés felkeltésére beszámolt a perzsiai és az 
indiai partok, valamint a Vörös-tenger térségének gazdag 
kereskedelméről, amelynek vámja sikeres hadműveletek 
esetén a szultán kincstárát gyarapítaná. Nyílt tengeri csatát 
azonban a portugálok ellen nem javasolt. Ehelyett inkább 
megerősített állásaik elfoglalását ajánlotta, de szerinte még 
ehhez 15 jóval nagyobb erőre volna szükség, mint a Dzsiddá- 
ban az ő parancsnoksága alatt állomásozó kis flotta, mely 
mindössze 11 kisebb-nagyobb gályából és 1000 emberből 
állt. 

A szultán sokáig latolgatta Szelmán Reisz tetszetős tervé- 
nek megvalósítását, de végül is arra az elhatározásra jutott, 
hogy a Vörös-tengeren érdekeinek hathatós képviseletére 
4000 ember és 25 gálya egyelőre talán elegendő lesz. Nagyobb 
sereggel -— bármilyen zsákmányéhesek voltak is janicsárjai 
- a messzi út végén erős flotta védelme alatt meghúzódó 
portugálok elűzését nem akarta megkísérelni. 

Az európai hatalmi egyensúly 


Még le sem záródott teljesen a portugálok ügyének meg- 
tárgyalása, amikor I. Ferenc követe, Frangepán János gróf 
jelentkezett az udvarnál kihallgatásra. Szulejmán rendkívül 
ünnepélyes ceremóniával fogadta, mert a francia király köve- 
tének eddig még egyetlen elődje sem nyújthatta kezét, hogy 
az hódolatteljesen megcsókolja. I. Ferenc sem küldte volna 
el követét, ha az európai hatalmi egyensúly fel nem billen, és 
a Habsburg-ház világuralmi törekvéseivel szemben kifejtett 
erőfeszítései nem sodorják ilyen kényszerhelyzetbe. 

A politikai helyzetet már Habsburg Károly kettős örök- 
sége kiélezte : először, 1516-ban anyai nagyapjától, Aragóniai 
Ferdinándtól Spanyolországot, az új amerikai kolóniákat, 
néhány támaszpontot Észak-Afrikában, továbbá Itáliában 
Nápolyt, Szardíniát és Szicíliát örökölte, majd 1519-ben apai 
nagyapja, Habsburg Miksa halála után az osztrák főherceg- 
séget, Tirolt, a svájci határ mentén Franche-Comtét, valamint 
Németalföldet kapta meg. Így olyan hatalom összpontosult 
kezében, mely Európa legnépesebb országa, a 14-15 millió 
lakosú Franciaország uralkodójával tette egyenrangúvá. Az 
erőviszonyok első próbaköve a császárválasztás lett, de ekkor 
közbelépett a Fugger-bankház, és a mérleg nyelvét hatalmas 
tőkéjével az üzleti érdekeltségeinek területén uralkodó Habs- 
burg-ház javára billentette. 

V. Károly óriási birodalma most már teljesen közrefogta 
Franciaországot, s hatalmának nyomasztó légköre I. Ferenc 
számára egyre elviselhetetlenebbé vált. Nyílt kenyértörésre 
azonban a szükséges anyagi erők hiánya miatt egyelőre nem 
gondolhatott. Még a kisebb költségekkel járó akciók meg- 
indításához is csak akkor foghatott, ha valahol elegendő 
kölcsönt kapott. Ügynökeit nemsokára meg is bízta pénz- 
szerzéssel, mert cselekvésre serkentette az a hír, hogy 1520 

májusában, amikor a császár kitette lábát Spanyolországból, 
toledói kezdeményezésre számos spanyol város lakossága 
jogait és önkormányzatát féltve felkelt uralma ellen. 

A felkelők még tartották magukat, amikor 1521. április 
22-én a wormsi birodalmi gyűlésen tartózkodó V. Károlynak 
a francia követ átadta Ferenc király hadüzenetét. A császár 
azonban a francia haditervről már korábban értesítést kapott 
azoktól a firenzei bankároktól, akik neki adták kölcsön azt 
a 100 000 tallért 15, melyet I. Ferenc szeretett volna megkapni 
tőlük. Talán éppen ebből az összegből toboroztatta Károly 
azt a sereget, amely április 23-án Villalar falunál az uralma 
ellen felkelők csapatait megverte. Így a francia király elkésett, 
mert Spanyolországban megszűnt már az a zűrzavar, amelyre 
támadása megindításakor annyira számított; vállalkozása 
most kudarcba fulladt. 

Sikeresebb volt a császár ellentámadása 1521 novemberé- 
ben, amikor seregei elfoglalták Milánót. Sőt néhány hónap 
múlva, 1522 áprilisában, a város felmentésére érkezett svájci 
zsoldosokkal megerősített francia sereg Milánó közelében, 
Bicoccánál a császár német zsoldosaitól ugyancsak vereséget 
szenvedett. 

A császár ezekhez a hadműveletekhez csak úgy tudott 
pénzt szerezni, hogy a németalföldi koronabirtokok egy részét 
(363 000 fontért) eladta a Welser-bankháznak. Milánó vissza- 
foglalásával azonban nem javult meg pénzügyi helyzete, sőt a 
megtartásával járó kiadások miatt még tovább romlott, és 
ráadásul német zsoldosokkal árasztotta el Itáliát. 

1522-ben hitele olyan rossz volt, hogy amikor Lucas Rem, 
augsburgi üzletember a Fugger-bankház által a császár- 
választáshoz nyújtott nagy kölcsönből 18 310 forint része- 
sedését eladásra kínálta, a végén örült, hogy csak 507-ot 
veszített rajta. 

V. Károly 1522 júniusában politikai és pénzügyi helyzeté- 

nek megszilárdításához az angol királynál keresett segítséget. 
Szövetségük megpecsételése és hitele megjavítása érdekében 
eljegyezte VIII. Henrik hatéves kislányát, Máriát. Nagy poli- 
tikai tervei megvalósításában váratlanul melegen pártfogolta 
a lordkancellár, Wolsey kardinális, noha a császárválasztás 
utolsó szakaszában még I. Ferencet támogatta. Tárgyalásaik 
során megegyeztek abban, hogy közös erővel elfoglalják 
Franciaországot, amelynek koronáját és nyugati tartomá- 
nyait az angol király, a burgundiai tartományokat, valamint 
Languedocot, Provence-ot és a Rhőne völgyét pedig a császár 
fogja megkapni. 

Augusztus végén már 10 000 főből álló angol sereg érke- 
zett Calais-hoz, hogy Franciaországba hatolva a császári 
csapatokkal együttműködjék. A sereg a 100 kilométerre fekvő 
Doullens-ig nyomult előre, de itt elakadt, mert az utánpótlást 
ló és szekér hiánya miatt nem tudták kielégítő módon bizto- 
sítani. Végül az angol harcosok október közepén, mintha 
csak gyakorlatozni jöttek volna, visszatértek Calais-ba. 

A következő évben az angolok és a spanyolok újabb táma- 
dást intéztek Franciaország ellen. Közös akciójuk megvaló- 
sításához elég könnyen sikerült megnyerniük az uralkodójá- 
val rivalizáló, pártoskodó Charles de Bourbont, a francia 
királyi hadak parancsnokát és baráti körét; a tervek szerint 
ők a rendelkezésükre bocsátott 10000 német zsoldossal 
együttműködnek majd a Normandiánál partra szálló angol 
sereggel és a Narbonne-ig előnyomuló spanyol haderővel. 

Az angolok átkelve a Somme folyón, eljutottak a Calais-tól 
150 kilométerre fekvő Nesle-ig, de ekkor pontosan megismét- 
lődött az előző évi eset: a szövetségesek a haditerv végrehaj- 
tását nem hangolták össze, s a rossz utak és a szállítóeszközök 
hiánya miatt VIII. Henrik serege kénytelen volt visszafordul- 
ni, még mielőtt döntő ütközetre került volna sor. Bár az 
angol csapatok e két hadjárat során felvonulási útjukon Jó- 


kora darab francia területet elpusztítottak, részükre ez még- 
sem vezetett más eredményre, mint hogy a 3 millió lakosú 
Anglia anyagi erőforrásait egy időre teljesen kimerítették. 

V. Károly pedig az angolok segítségével akarta magát 
hihetetlenül szorult helyzetéből kiszabadítani. Óriási kiter- 
jedésű birodalma, sokféle összetételű, különböző gazdasági 
strukturájú és különféle politikai múltú országrészeimek igaz- 
gatása mérhetetlen összegeket emésztett fel. Most nem volt 
pénze, sem hitele és a Fugger-bankház a császárrá választá- 
sakor nyújtott hatalmas kölcsön visszafizetését követelte. 
1523. április 24-én uralkodnia kellett magán, hogy császárhoz 
illő nyugalommal olvashassa végig Jakob Fugger levelét, 
amelyben egyebek között ezt írta : ,, Az 15 Ismert és köztudo- 
mású, hogy császári felséged az én segítségem nélkül a római 
koronát elnyerni nem tudta volna ... Mert, ha én az Ausztriai- 
házat mellőzve, Franciaországot támogattam volna, úgy sok 
pénzt és vagyont szereztem volna, miként azt nekem fel is 
kínálták." 

Ilyen szavakat senki más nem merészelt volna a császár 
szemébe vágni, csak Jakob Fugger, akiről egyik kortársa azt 
jegyezte fel, hogy , A pápa is kedves fiaként üdvözli, a kardi- 
nálisok felállnak előtte; a császár, a királyok és a fejedelmek 
pedig követeket küldenek hozzá ..." Hiábavaló volt azonban 
a mostani reklamáció, a császár nem tudott fizetni, de hitele- 
zője nem is ezt akarta, hiszen jobban ismerte V. Károly pénz- 
ügyi helyzetét, mint saját magát. A hosszú távra dolgozó 
Fugger-bankház éppen arra az időre várt, amikor a császár 
fizetésképtelen lesz, mert nem csupán a kölcsön adott összeg 
kamatjövedelmét akarta; s a célt a következő évben már 
sikerült elérni: három évre bérleti szerződést köthetett a spa- 
nyol korona jövedelmeinek beszedésére (melyet — ugyan több- 
szöri megszakításokkal - de egy évszázadon keresztül a 
Fugger-bankház tartott a kezében). 

Charles de Bourbon közben valóban saját hazájára támadt 
10000 német zsoldossal és Pescara grófjának ugyancsak 
10 000 főnyi seregével: 1524 augusztusában több mint egy 
hónapon át ostromolták Marseille-t, és pusztították annak 
környékét. Majd amikor meghallották, hogy Ferenc király 
elindult seregével, megkezdték visszavonulásukat, mert az 
ellátás hiánya miatt már amúgy is ínségbe jutottak. V. Károly 
ugyan augusztus elején 200 000 arany dukátot kapott kölcsön 
genovai kereskedőktől, de ebből a hónap végére -— a jól 
tájékozottak szerint -— már semmi sem maradt. 

I. Ferenc pénzügyi körülményei sem voltak jobbak, mert 
már csak úgy talált hitelre, hogy a királyné és a saját ezüst- 
neműjét zálogba tette, sőt a gazdag Lyon városát is arra kér- 
te, bocsássa rendelkezésére a polgárok ezüstjét. Az ily módon 
szerzett pénz segítségével azután gyorsan hadat szervezett, és 
1524 októberében meglepetésszerűen visszafoglalta Milánót. 

A császár ekkor olyan reménytelennek látta helyzetét, 
hogy már azon tépelődött, feladja az angol házassági tervet, 
és inkább Portugáliából nősül, mert onnan jóval nagyobb 
hozományt kaphatna, s abból egy erős hadsereget felszerelve 
megszállhatná Észak-Itáliát, majd gúzsba köthetné politikai 
tervei állandó gáncsolóját, a francia királyt. 

Ilyen tervek szövögetése közben 1525. március 10-én 
teljesen váratlanul érte az a hír, hogy zsoldosserege február 
24-én, éppen huszonötödik születésnapján Paviánál megverte 
a franciákat, és fogságba ejtette a királyt. A császár a csata 
lefolyását a futárral többször elbeszéltette, mert a győzelem 
szinte hihetetlennek tűnt annak tudatában, hogy a felfogadott 
zsoldosoknak már hosszú ideje semmit sem fizetett. Amint 
most kiderült, a sereg valóban olyan végszükségbe jutott, 
hogy más megoldás már nem volt: vagy feloszlik, vagy mara- 
dék ereje megfeszítésével támadásba lendül; az elkeseredett, 
pénztelen és zsákmányéhes zsoldosok vezéreik izgató szavai- 

nak hatására az utóbbit választották. Az ütközet kimenetelét 
befolyásoló tényezők (a svájci zsoldosok egy részének eltávo- 
zása miatt Ferenc király serege megfogyatkozott, majd a 
császári csapatok és a paviai helyőrség harapófogójába ke- 
rült, stb.) egyike kétségtelenül az volt, hogy sok francia 
szinte fejvesztve és gyakran csatarendet bontva az ellenség 
soraiban mindenhol a hazaáruló Bourbont kereste. 

A paviai csatából I. Ferencet sietve a császárhoz vitték, 
hogy az általa diktált feltételek szerint megkössék a békét. 
Amíg azonban Madridba értek, a királynak volt ideje fel- 
mérni helyzetét : fogságba esése után az erőviszonyok annyira 
eltolódtak a Habsburg-ház javára, hogy helyrebillentésükre 
már csak egyetlen hatalom, az Európa kapuját döngető 
oszmán birodalom képes, ha sikerül szövetségesnek megnyer- 
ni. 

Madridban V. Károly valóban éreztette, hogy most ő a 
helyzet ura, és területi követeléseivel olyan súlyos békefelté- 
teleket szabott, amelyeket I. Ferenc csak visszautasíthatott. 
Ez irányban hajthatatlan maradt még akkor 15. amikor tudo- 
mására jutott, hogy kora tavasszal Konstantinápolyba kül- 
dött követe útközben a boszniai hegyek között életét vesz- 
tette. Terve mellett továbbra is kitartott, s még az ősz vége 
felé megbízólevelet adott gróf Frangepán Jánosnak, hogy 
segélykérő üzenetét tolmácsolja Szulejmán szultánnak. 

1525. december elején Szulejmán a francia király követének 
adott kihallgatást a szokottnál méltóságteljesebb fejbólin- 
tással, önelégültségtől sugárzó arrccal fejezte be. A váratlan 
kérés hízelgett hiúságának, s mindjárt latolgatni kezdte, 
miként lehetne annak kockázatmentesen eleget tenni. Fel- 
idéztette dédapjának, a Hódító II. Mehmedhnek azt a Jól sike- 
rült hadműveletét, amikor 1480 júliusában egy kisebb flottá- 
val birtokba vette Otrantót. Sajnálta, hogy dédapja akkor 
mindjárt nem erősítette meg e várost kellő számú helyőrség- 

gel, mert -— az elbeszélők szerint — 13 hónap múlva a nápolyi 
király sógora, a magyar király 2 000 válogatott lovast küldött, 
és segítségükkel a török csapatokat hamarosan kiszorították 
Dél-Itáliából, ami azóta V. Károly birtoka lett. Talán ha 
a törökök II. Mehmednek az Itteni első támadását is olyan 
erővel ismételnék meg, mint Belgrádnál és Rodosznál, a 
győzelem Otrantónál szintén maradandó sikerre vezetne. 

Ezt a tetszetős tervet azonban Szulejmán hamarosan el- 
vetette, mert bizonytalan kimenetelű vállalkozásnak ítélte, 
hogy a császárral közvetlen harcba keveredjék a tengeren, 
ahol egyelőre nem érezte magát elég erősnek. Úgy vélte, 
ellene inkább csak sógorán, a magyar királyon keresztül 
intézhetne győzelemmel biztató támadást. Emlékezetes ma- 
radt ugyan, hogy a császárnak Belgrád elfoglalása sem oko- 
zott súlyos gondokat, s következésképpen kétséges, segít-e 
majd valamit a bajba jutott francia királynak a magyar király 
ellen indított újabb támadás. Mindenesetre I. Fernc segély- 
kérésének — vélte a szultán — csak olyan mértékben tehet ele- 
get, amennyiben az a saját érdekeivel megegyezik; a leg- 
célszerűbb a követével oly , dölyfösen" bánó Lajos király 
ellen már Belgrád ostromakor tervbe vett hadjárat megva- 
lósítása. 

Bár a Magyarország elleni támadás megindítására meg- 
tette a szükséges intézkedéseket, a francia király hosszú 
hetekig várakozó követe mégsem kapott tőle egyenes választ. 
Csak a következő év februárjában adatta át neki szóvirágok- 
kal díszített levelét, amelyben kitartásra buzdította I. Feren- 
cet, és támogatásáról biztosította anélkül, hogy a kért segít- 
ség megadásáról konkrétan szólt volna. A francia király pedig 
fogságában, a várakozás alatt türelmét vesztve, már Január- 
ban aláírta a békeszerződést. 

Szulejmán parancsára pedig eközben már a hadjáratra 
készülődtek. Mindenekelőtt nagy mennyiségű élelmiszert 

halmoztak fel a Magyarországra vivő utak mentén, hogy az 
utánpótlás biztosítva legyen. Indulásra kész állapotba helyez- 
ték a hajókat, valamint az ágyúkat, amelyek öntésére még 
II. Mehmed alatt, Konstantinápoly ostromakor a magyar 
származású Orbán mester teremtett kitűnő iskolát. A legna- 
gyobb akkor készített ágyúja olyan méretű volt, hogy tűze- 
lőállásba helyezéséhez és irányításához 100 ember, vontatásá- 
hoz pedig — bár csak rövid távra mentek vele -, néha 60, 
néha 140 ökör kellett; ez a hatalmas monstrum 1000 font 
súlyú kőgolyót volt képes célba röpíteni, és pozdorjává zúzott 
mindent, ahová csapódott. 


A törökök hadereje a mohácsi csatában 


Háború megindításakor a török szultán sokkal előnyösebb 
helyzetben volt, mint a nyugati uralkodók, mert még a leg- 
csekélyebb formaságok sem kötötték ; az oszmán birodalom- 
ban nem volt parlament, illetve rendi országgyűlés, nem kel- 
lett megszavaztatni az adót, sem azt, hogy ki mikor állítson ki 
katonát. A szultán kiadta a parancsot a hadba vonulásra, és 
alattvalói szó nélkül engedelmeskedtek, másként nem tehettek, 
mert különben megvonták javadalmazásukat, s elvesztették 
kenyerüket; az oszmán birodalomban a kereskedők és kéz- 
művesek vékony rétegén kívül senki nem élhetett anyagilag 
független ember módjára. 

A birodalom központi erejének, a szultáni deszpotikus 
hatalomnak növelésére II. Mehmed harmincéves uralkodása 
után, 1480-ban, szigorú új intézkedéseket hozott. Az elődei 
által avjándékozottés már-már felszaporodni kezdő földbirtok- 
tulajdonok nagy részét, valamint az azokból korábban létesí- 
tett egyházi alapítványok egy részét is visszavette. Ezzel az 
intézkedésével nemcsak a kincstári jövedelmeket akarta gya- 

rapítani, hanem elejét akarta venni annak, hogy a szultáni 
hatalomtól anyagilag független birtokos osztály jöhessen 
létre. Valójában ugyanezt a célt szolgálta az Oszmán-háznak 
az az íratlan törvénye 15, hogy a birodalomban minden vár 
a szultáné; még a legmagasabb rangú tisztségviselőnek sem 
kerülhetett egyetlen kicsiny váracska sem öröktulajdonul a 
birtokába. 

Egy emberöltő után II. Mehmed rendszabályai ugyan 
engedtek már szigorukból, s kivételes esetekben az uralkodó- 
ház iránt rendkívüli hűséget tanúsítók újra kaphattak örök- 
tulajdonként földbirtokot, de az európai viszonyokhoz ha- 
sonlítva csak annyit, amit itt egy tehetősebb földesúr veszé- 
lyesebb kardvágás kivédéséért fegyverhordozójának is ado- 
mányozott: egy-egy pusztát vagy kisebb falucskát. 

Az oszmán birodalomban így szinte minden talpalatnyi 
föld a szultáné volt, illetőleg amit azon termeltek, annak tize- 
de a különféle adókkal együtt, a mohamedán egyház törvé- 
nyei szerint, őt illette. A kincstár biztosai ezért időnként 
(Szulejmán uralkodása alatt általában tízévenként) a biroda- 
lom egész területét bejárták, hogy összeírják a lakosok nevét, 
terményeik beszedendő tizedét, a fizetendő adók, vámok 
és egyéb illetékek összegét. Az elkészült részletes kimutatások 
nyújtottak azután tájékoztatást a kincstárnak arról, hogy 
melyik település indult sorvadásnak vagy fejlődésnek, illető- 
leg melyikről mennyi jövedelem várható évenként. Ezeknek 
az adatoknak az ismeretében jelölték ki mindig azokat a 
nagyobb jövedelmű városokat és falvakat, amelyek a kincstár 
közvetlen bevételét szolgáltató, úgynevezett szultáni hász- 
birtokok lettek. A többi települést pedig szolgálati birtok 
gyanánt kiosztották a nem készpénzzel fizetett katonai és 
polgári tisztségviselőknek. E különféle nagyságú birtoktestek 
közül az olyan magasabb rangúakét, mint a nagyvezér, a 
beglerbég, a szandzsákbég, a defterdár, egyszóval azokét, 

akiknek évi illetménye a 100 000 akcsét meghaladta, hász- 
birtoknak, akiknek 20 000 és 100 000 akcse között váltako- 
zott, azokét ziámet-birtoknak és a 20000 akcsénál kisebb 
fizetésűekét tímár-birtokoknak nevezték; a szolgálati birto- 
kosokat általában, mivel zömük (9574-uk) a legutóbbi kate- 
góriába tartozott, csak mint timarli szipahikat, , tímáros 
szpáhr"-kat emlegették. 

A tímáros szpáhiknak juttatott birtokot mi szolgálati 
birtoknak nevezzük, mert annak haszonélvezete nem egész 
életre, hanem csak a szolgálat idejére szólt. Így volt ez még a 
legmagasabb rangú tisztségviselőnél, a nagyvezérnél is, akit 
II. Mehmed törvénye szerint 1 200 000 akcse jövedelmű hász- 
birtok illetett meg, de amikor nyugdíjba került, ami korától 
függetlenül megtörténhetett, csak évi 150 000 akcse járt neki. 
Következésképpen ezek a birtokok nem is voltak örököl- 
hetők, de az árván maradt fiúknak apjuk érdeme szerint azért 
kisebb-nagyobb jövedelmet biztosítottak: például egy szan- 
dzsákbégnek (akinek átlag 400000 akcse jövedelmű hász- 
birtoka volt), ha egyetlen fia maradt, 30 000 akcse hozamú 
ziámet-birtokot, illetve, ha három fia maradt, az első- 
zülött 15 000, a másik kettő pedig 10 000-10 000 akcse jö- 
vedelmű tímár-birtokot kapott. Külön előnyben részesültek 
a tímáros szpáhik fiai akkor, ha apjuk hadjárat során esett el. 

Amikor a szultán hadba szólította a tímáros szpáhikat, a 
hász-birtokosoknak minden 5000, a ziámet-birtokosoknak 
minden 4000 és a tímár-birtokosoknak minden 3000 akcse 
jövedelem után egy Jól felszerelt lovast kellett kiállítaniok, és 
kötelesek voltak számukra sátrakról, szolgalegényekről és 
kiadásaik fedezéséről is gondoskodni. A hadjáratokon min- 
dig szemlét tartottak fölöttük, és a megjelent tímáros szpáhik 
nevét összeírták. A törvény szerint közülük csak minden tizedik 
maradhatott otthon, hogy a saját maga és környékbeli kilenc 
társa szolgálati birtokának ügyeit intézze; a hadjáratok 

rendszerint abban az évszakban voltak, amikor éppen be kel- 
lett szedni a különféle tizedeket, illetve a földesúri járandósá- 
gokat. Akadtak persze mindig olyanok, akik valamilyen 
ürüggyel kibúvót találtak a hadba vonulás alól, ez legtöbb- 
ször azoknak sikerült, akik tímár-birtokukat sem érdemük 
miatt, hanem összeköttetéseik révén kapták. 

Azok a tímáros szpáhik azonban, akik a hadjáratból enge- 
dély nélkül vagy nem kielégítő módon igazolt betegség címén 
maradtak távol, szolgálati birtokukat elvesztették. A hadba 
vonulók helyzetéről a XVII. század elején, a megromlott 
gazdasági és közigazgatási állapotokról elmélkedő Kocsi bég 
emlékiratában a régi időkre visszatekintve a következőket 
írta : , Aki a tímárosok közül nem tüntette ki magát s hadjárat 
alkalmával, nem hozott nyelvet vagy fejet, nem részesült 
előléptetésben. De aki kitüntette magát, s nyelvet és fejet 
hozott, annak jövedelmét minden 10 akcse után egy akcséval 
felemelték. Az a tímáros pedig, aki a hadjáratban rendkívül 
kitüntette magát, s 10-15 fejet vagy nyelvet hozott, ziámet- 
birtokot kapott érdemeiért." 

A szigorú rendszabályok és az anyagi ösztönzés sajátságos 
formái kemény harcra buzdították ekkor még a magyar- 
országi hadjáratra készülődő tímáros szpáhik hatalmas tö- 
megét, akik kétségtelenül a mozgó török sereg gerincét 
alkották. A kiosztott tímár-birtokok és a kincstár részére 
fenntartott szultáni hász-birtokok arányára s egyúttal a 
Szulejmán rendelkezésére álló anyagi, illetve katonai erők 
nagyságára igen tanulságos — bár kevéssé olvasmányos — ada- 
tokat nyújt a birodalom összes bevételeiről és kiadásairól 
a mohácsi csatát megelőző pénzügyi évről fennmaradt ki- 
mutatás. 

Az 1525. március 21-től 1526. március 21-ig terjedő pénz- 
ügyi esztendőről készült elszámolás szerint a birodalom 
összes bevétele 477 millió akcse, kiadása pedig 403 millió 

akcse volt. A 477 millió akcse bevételből a tímáros szpáhik 
(hozzájuk számítva a készpénz megtakarítása miatt elapró- 
zott tímár-birtokokkal fizetett zsoldosokat is) együttesen 
200 milliót és a kincstár megbízottai 277 milliót szedtek be. 
A legnagyobb készpénzbevételként feltüntetett összeg, 116 
millió akcse Egyiptomból származott, mert a tímáros szpáhik 
szervezetét ott nem alakították ki, hanem csak zsoldos- 
haderőt tartottak. Ebből a tisztségviselők évjáradékára, 
zsoldra és egyéb dologi kiadásokra mindössze 26 millió 
akcsét fizettek, s évi 70 millió akcse a szultáni kincstárba ke- 
rült. 20 millió akcse azonban egyáltalán nem folyt be; 10 
milliót adótartozásként, 10 milliót pedig víz alá került terü- 
letek terméskieséseként számoltak el. A kincstár adószedői 
a birodalom egész területén olyan rosszul működtek, hogy a 
tényleges bevételnek hozzávetőlegesen 25 /4-át nem fizették 
be (az isztambuli börtönben hosszú évekre elzártak tartozá- 
sairól készült egyik kincstári jegyzék tanúsága szerint 
tizenhárom adószedő 11 1/2 millió akcséból 3 1/4 millióról 
nem tudott elszámoln). 

A pénzügyigazgatásnak ez a hiányos működése indította 
még II. Mehmedet olyan rendelkezés kiadására, amellyel 
például a pénzügyek legfőbb intézőjének, a defterdárnak 
szolgálati birtokként ugyan évi 600000 akcse jövedelmű 
hász-birtok kijelölését engedélyezte, de ha ő a földesúri 
járandóságok beszedetésével bajlódni nem akart, hanem 
helyette a kincstártól inkább készpénzfizetést kért, akkor évi 
illetménye 240 000 akcsénál nagyobb nem lehetett. A kész- 
pénznek ilyen nehézkesen történő befolyása hajlította a kincs- 
tárt arra, hogy a szultánt illető jövedelmek egy részét, ahol 
csak lehetett, szolgálati birtok formájában átengedje, mert 
akkor a különféle tizedek és földesúri járandóságok behajtá- 
sából adódó veszteségeket megtakaríthatta. 

Ezt szem előtt tartva Anatóliában, beleértve a dijarbekiri, 

az aleppói és a damaszkuszi beglerbégseget 15, az egész 
bevétel (174 millió akcse) 60977-át, tehát 103 millió akcsét 
jövedelmező szolgálati birtokokat osztottak ki 17 200 külön- 
böző rangú katonai és polgári tisztségviselőnek. A birodalom 
európai felében, Ruméliában pedig az évi (187 millió akcse) 
bevétel 435/4-át, vagyis 82 millió akcse hozamú birtokokat 
adtak át 10 668 tímáros szpáhinak szolgálata idejére. 

E tímáros szpáhik hadba szólítás esetén (figyelembe véve, 
hogy közülük minden tizedik otthon maradhatott, s feltehe- 
tőleg betegség vagy más okból kifolyólag további 10979-uk 
szintén nem jelent meg) az általuk felszerelt 22—23 000 lovas- 
sal együtt 45 000 főnyi sereget alkothattak. 

Béke idején a tímáros szpáhiknak abban a szandzsákban 
(megyében) kellett tartózkodniuk, ahol szolgálati birtokuk 
volt, hogy akár a szultán, akár a beglerbég vagy a szandzsák- 
bég parancsára minél előbb rendelkezésre állhassanak. 
Azonnal szükséges kisebb katonai erő bevetésére azonban 
nem őket mozgósították, hanem a mindig készenlétben álló 
zsoldossereget, amelyet az oszmán birodalomban elég korán, 
számos európai államot megelőzve, még a XIV. század máso- 
dik felében szerveztek meg. Mivel ennek a katonai alakulat- 
nak a felállítása teljesen újszerű módon ment végbe, azt 
, jeni cser "-nek , új sereg"-nek nevezték el. 

Az ,,új sereg"? emberanyaga kisebb részben a hadjáratokon 
kézre került foglyokból, nagyobb részben a birodalom terü- 
letén élő nem mohamedán családok gyermekeiből került ki. 
A törökök ugyanis nem azért indítottak sorozatos támadáso- 
kat a szomszédos keresztény államok ellen, miként azt róluk 
híresztelték, hogy az iszlámot mindenkivel felvétessék, hanem 
hogy Mohamed próféta zászlója alatt politikai uralmukat 
kiterjesszék. Ha valóban mindenkit az iszlám vallásra térítet- 
tek volna, kik fizették volna a (csak nem mohamedánokra 
kivethető) dzsizje-adót, illetőleg a harádzsot, amely 1525-ben 

közel 50 millió akcsét tett ki, s kiket tudtak volna még ugyan- 
akkor olyan rendkívüli szolgáltatásokkal megterhelni, mint 
például gyermekeik átadása, ha nem az uralmuk alá hajtott, 
de mohamedánná nem lett népeket. 

A keresztény családok gyermekeinek összeszedésére, török 
műszóval a , devsirmé"-re, a birodalom európai felében, 
Ruméliában gyakrabban került sor, mert a XVI. század ele- 
jén (az 1520-as, 1535-ös évekből való adóösszeírásokon ala- 
puló egyik mai kimutatás szerint) az itt élő 1 191 000 család 
közül még csak 291 000 család volt mohamedán. Anatóliában 
pedig, beleértve a dijarbekiri, az aleppói és a damaszkuszi 
beglerbégséget is, ez az arányszám az eddig eltelt idő során 
teljesen fordítva alakult: az 1 146 000 családból már 1 067 000 
család mohamedán lett. 

A kiöregedés és a hadjáratok emberanyag-veszteségének 
pótlására, a szükségnek megfelelően három-öt évenként 
egy-egy beglerbéget vagy szandzsákbéget kellő kísérettel ki- 
küldtek a birodalom valamelyik kijelölt területére olyan írott 
szultáni paranccsal (fermánnal), amelyben meghatározták az 
adóösszeírások alapján azt is, hogy negyven család (néha még 
kevesebb) után egyet számítva, hány fiút kell behozni. A ki- 
küldött biztosok a fiúk kiválasztására még külön utasításokat 
is kaptak: egészséges, jól nevelt, lehetőleg 8-15 s legfeljebb 
18-20 évesek legyenek, de rosszul nevelt apátlan-anyátlan 
árvát, marhapásztort vagy fiát s azonkívül beteges vagy bár- 
milyen kis testi hibásat, akár csak túl alacsony növésüt is 
nem volt szabad magukkal vinni. Törvény tiltotta még, hogy 
a falu elöljárójának gyermekeit, valamint a mesterséget tanult 
fiúkat, a zsidó családok gyermekeit, mert kereskedelemmel 
foglalkoztak, továbbá a már megnősült fiúkat vagy egy család 
egyetlen gyermekét elvigyék. Ha a családban több fiú volt, 
a legszebb termetűt kellett kiválasztani. 

A kétségbeesett szülők mindent elkövettek, hogy gyerme- 

keiket az elhurcoltatástól megmentsék : 10-12 éves fiúkról 1ga- 
zoltatták, hogy megnősültek, vagy pedig elvégeztették rajtuk 
a circumcisiót, s azt állították, hogy ők maguk ugyan keresz- 
tények, de fiukat mohamedánnak nevelik. Ez az utóbbi gya- 
korlat különösen a bosnyákok körében terjedt el, ezért el- 
rendelték, hogy tőlük, ha mohamedán hitre tértek volna, ak- 
kor is szedjenek fiúkat. Gyakran előfordult még az, hogy 
egyes családok megvesztegették a kiküldött biztosokat, akik 
azután nem vittek el közülük senkit, arra hivatkozva, hogy 
náluk alkalmas fiút nem találtak. Sokszor megtörtént az Is, 
hogy útközben holttá nyilvánították azt, akinek az apja eleget 
tudott fizetni, mert mindig akadtak kádik, akik ezt igazolták. 
Voltak azonban olyan kádik is, akik feljelentést tettek, és 
ilyenkor vizsgálatot rendeltek el. A fennmaradt vizsgálati 
utasításokból válik számunkra ismertté olyan eset, ami 
Szendrő környékén is megtörtént: a biztosok összeszedték 
a fiúkat, azután 1000 akcséért eladták szüleiknek. 

A Szulejmán uralkodása alatt történt efféle visszaélések 
legkirívóbb példájaként talán még az az eset említhető fel, 
amikor a szultáni tanács két íródeákja devsirmére, vagyis 
gyermekszedésre szóló szultáni parancsot hamisított, és egy 
Behrám nevű társuk Trabzon környékén megkezdte a fiúk 
kiválogatását, majd eladta őket rabszolgának. Amikor a csa- 
lás végre kitudódott - a szultáni tanács jegyzőkönyve szerint 
-, Behrám és a két íródeák jobb kezét levágták. Hány eset 
maradhatott azonban büntetlenül, ha még attól sem riadtak 
vissza, hogy a hamis parancs hitelesítésére, a szokott módon, 
monogramszerűen Szulejmán nevét, vagyis a szultáni tugrát 
felrajzolják. 

Az összegyűjtött fiúkról (1525-ben 1600 fiúról) a kiküldött 
biztosoknak elszámolási jegyzéket kellett készíteni; ebbe 
beírták a fiú nevét, származáshelyét, apja, anyja nevét, korát, 
szeme és haja színét, termetét és különös ismertető jelét. E 

jegyzék kíséretében adták át őket Isztambulban, ahol cir- 
cumcisióban részesültek, és jobb mutatóujjuk feltartásával 
hitvallást téve, felvetették velük az iszlámot, s valamennyien 
új, mohamedán nevet kaptak. 

Ezután egyenként alapos vizsgálat alá vették őket, és ki- 
választották közülük a legértelmesebbeket és legszebb ter- 
metűeket, hogy azokat az isztambuli és a drinápolyi szeráj 
tanítómestereinek keze alá rendeljék; közülük került ki 
idővel a birodalom számos vezető tisztségviselője. 

A leggyengébb fiúkat, akikről úgy ítélték, hogy harcra 
kevésbé lesznek alkalmasak, az ágyúszertárba osztották be. 
A többieket pedig mind kiadták török családokhoz, hogy ná- 
luk megtanuljanak törökül beszélni, és megismerkedjenek 
a mohamedán szokásokkal. Itt időről időre mindegyiket fel- 
keresték a neveltetésükre kirendelt felügyelők, majd néhány 
év eltelte után összegyűjtötték őket, hogy megkezdjék 
katonai kiképzésüket. 

Mivel az elhurcolt fiúk nagy része emlékezett szülőfalujára, 
és serdülő korban már hajlamos lett a szökésre, kiképzésük 
idején gondosan ügyeltek arra, hogy akik Ruméliából szár- 
maztak, azokat Anatóliába helyezzék át és fordítva, mert 
a közbenső tenger menekülésüket megnehezítette. Sokan 
azért így is megszöktek, de előbb-utóbb megtalálták, és 
visszavitték őket. Akadtak persze közöttük olyanok, akiknek 
kedvezett a szerencse, magas állásba jutottak, és nem akartak 
visszamenni hazájukba, sőt az Oszmán-ház hű kiszolgálói- 
ként már gyakran maguk rendelték el a saját vérükből sarjadó 
gyermekek családjuktól való elszakítását. 

Szulejmán uralkodása alatt a janicsár újoncok, vagy 
ahogyan törökül nevezték : az , adzsemi oglan"-ok kiképzése 
már egészen tervszerűen folyt. Hét-nyolc év is eltelt, mire az 
újoncok janicsárok lehettek, pedig ha alkalom adódott, már 
hadjáratokon is részt kellett venniök. S közülük nem minde- 

gyik kerülhetett végül a janicsárok testületébe, mert sokat 
áthelyeztek a szerájhoz tartozó külső és belső istállók sze- 
mélyzete közé vagy az ágyúszekerészek, tüzérek, aknászok és 
a fegyverművesek csapatába. Ez utóbbiak gondozták a jani- 
csárok fegyvereit, hadjárat esetén egészen a határig szállítot- 
ták azokat, ott kiosztották, majd ütközet után, ha már nem 
volt szükség rájuk, összegyűjtötték, és visszavitték. 

Azok az újoncok pedig, akik janicsárok lettek, és a had- 
járatokon kitüntették magukat, bekerülhettek a hat lovas- 
alakulat valamelyikébe. Ezek közül a legirigyeltebbnek a 
lovas szpáhik csapatát tartották, mert zsoldjuk napi 20 akcse 
volt; utánuk következtek a lovas szilahdárok, akik 17 akcsét 
kaptak akkor (1527-ben), amikor a janicsároknak csak napi 
5 akcsét osztottak. A janicsárok természetesen, ha kellő el- 
ismerést szereztek, tímáros szpáhik is lehettek, s harci érde- 
mük szerint zsold helyett kisebb-nagyobb szolgálati birtokot 
juttattak nekik ; valójában közülük sokan erre vágytak, mert 
akkor uraskodhattak legalább az őket eltartó néhány paraszt- 
család felett. 

Így az összegyűjtött keresztény fiúkból nemcsak janicsárok 
lettek, miként az róluk általában elterjedt. A nagyrészt közü- 
lük kikerülő különféle zsoldosalakulatok száma a birodalom 
bevételeinek és kiadásainak már idézett elszámolása szerint 
1525/26-ban 27 049 fő volt, s a nekik fizetett zsold közel 66 
millió akcsét tett ki. Az 1527/28-ban készült egyik negyedévi 
zsoldkimutatásban, bár ebben csak 24 146 főről adtak szá- 
mot, felsorolták a különféle alakulatok létszámát is; ebből 
kiderül, hogy a zsoldot húzók korántsem voltak mindnyájan 
fegyverforgatók. Eszerint a Janicsárok száma 7886, a lovas- 
alakulatok száma 5088, az újoncok száma 3553, az istállók 
személyzete 2830, az ágyúszekerészek száma 943, a tüzérek 
száma 695, a fegyverművesek száma 524, a különféle mester- 
emberek száma 585, az ajtónállók és alabárdosok száma 

319 fő volt, de még külön felsoroltak 301 szabót, 277 szaká- 
csot, 462 zenészt stb. 

E zsoldos csapatok és a tímáros szpáhik mozgó serege mel- 
lett a birodalom várainak állandó védelmére a idézett 1525. 
évi elszámolás szerint még külön 39 158 főnyi helyőrséget 
rendeltek. A nekik járó 71 millió akcse zsoldból azonban 
minden negyedik közkatona Ruméliában és Anatóliában 
készpénz megtakarítása miatt már 14 1/2 millió akcsét jöve- 
delmező, 9643 felé elaprózott tímár-birtokot kapott. A várak 
39 158 főnyi őrségéből Egyiptomban 5 601 fő és Anatóliában, 
beleértve a dijarbekiri, az aleppói és a damaszkuszi begler- 
bégséget, 9 450 fő volt, míg a többi, tehát a birodalom egész 
helyőrségének 62/-a, vagyis 24 107 fő az európai oldalon, 
Ruméliában állomásozott. 

Szulejmánnak tehát a birodalom váraiban és kaszárnyái- 
ban 1525-ben legalább 60 000 embere volt állandóan fegyver- 
ben, vagyis a tímáros szpáhik seregével együtt szükség esetén 
100-110 000 főnyi haderő állt rendelkezésére. A szultán azon- 
ban egy-egy hadjáratra ennek felét vihette magával, mert 
óriási kiterjedésű birodalma egyik részét sem hagyhatta véd- 
telenül maga mögött. Most sem vitte magával a kara- 
mani, a rumi (régebben Ikónium), a dijarbekiri, az aleppói 
és a damaszkuszi beglerbégségek tímáros szpáhijainak 
18-20000 főnyi seregét. Kiegészítette azonban csapa- 
tait még több ezer tatár lovassal és a ruméliai várak 
nagyszámú helyőrségének egy részével. Mindezek összeveté- 
séből talán megközelítő pontossággal megállapítható, hogy 
Szulejmán 1526 tavaszán 60000 főnyi haderőt mozgósít- 
hatott. Látványosan felduzzasztotta azonban a vonuló 
menetoszlopokat a közéjük vegyült sok ezernyi szolga, vala- 
mint a városokból kirendelt mesteremberek és kereskedők 
siserahada, továbbá a különféle segédalakulatok (út- és 
hídépítők, málhaszállítók stb.) roppant sokasága. 

Isztambulból 1526. április 23-án indult el Szulejmán seregé- 
vel Magyarországra, s mivel több helyen elidőzött - bár de- 
rékhadát az ellenség sohasem zavarta meg -, csak augusztus 
29-én érkezett a mohácsi mezőre, ahol továbbvonulását a 
magyar király 25 000 emberével akarta megállítani. A csata 
kimenetelét még délután — miként Csaldiránnál és Dábik me- 
zején — eldöntötte a törökök csatarendet bontó ágyútüze, de 
főleg harcosainak nyomasztó tömege. 

Tizenkét millió lakosú, deszpotikus irányítás alatt álló, 
katonailag megszervezett birodalom hatalma teljében aratott 
itt győzelmet négy millió lakosú ország fölött, amely éppen 
letűnt hatalmának maradványaiból élt, mert a rajta uralkodó 
osztálynak számottevő vezéregyénisége nem volt, akit pedig 
a nép akart mindnyájuk fölé emelni, azt tüzes trónra ül- 
tették. 

A mohácsi mezőről továbbvonuló szultán elé egészen 
Dunaföldvárig levitték félelemtől reszketve Buda várának 
kulcsát. Szulejmán így szeptember 38-án akadálytalanul vonul- 
hatott be a király nélkül maradt ország székhelyére, ahol 
azonban senkit sem talált, akit hadisarc vagy évi adó kiveté- 
sével megalázhatott volna. 

Ezalatt a Vértes hegységben, Pilismarótnál a hazáját védeni 
akaró parasztság köréből nagy tömegben gyülekezett a nép. 
Sok ezren sáncolták el magukat szekértáborba, de azt a törö- 
kök ágyúival szemben tartani nem tudták, és zömük a tábor- 
ba szorítva veszett el. 

Szulejmán mindössze két hétig tartózkodott Budán, s miI- 
után összeszedette a fellelhető kincseket (közöttük a budai 
Nagyboldogasszony-templom két hatalmas ezüst gyertya- 
tartóját, amelyek Szulejmán diadalát hirdető vésett felirattal 
hamarosan az akkori mohamedán főtemplomba, az isztambu- 
h Aja Szófiába kerültek). Utána felgyújtatta a várost, és hada- 
ival megindult hazafelé. Október 8-át írtak, amikor a péter- 

váradi hídon átkelt, s itt kapta a hírt, hogy birodalma keleti 
felében, Bozokban felkelés tört ki. Ekkor mindjárt elrendelte, 
hogy az anatóliai beglerbég csapataival gyorsított menetben 
siessen előre. 


Újabb felkelések Anatóliában 


A nagyrészt türkmének által lakott bozoki szandzsák már 
régóta a síizmus egyik fészke volt. Mint említettük, hét évvel 
ezelőtt Dzselál itt toborzott híveket, akikhez már annak ide- 
jén 15 csatlakoztak az adóterheket nehezen elviselő paraszti 
tömegek. Felkelésüket 1520 tavaszán ugyan leverték, de mivel 
sérelmeiket akkor nem orvosolták, hanem inkább szaporítot- 
ták, a nyugtalanság továbbterjedt ezen a vidéken. Az elégedet- 
lenséget újra felszította az 1526-ban Itt elrendelt adóösszeírás. 
Az egykorú elbeszélők a szikra kipattanását azzal az esemény- 
nyel hozták kapcsolatba, hogy amikor Szüglün Kodzsa pusz- 
tájára 200 akcse adót vetettek ki, 100 akcse elengedését kérte, 
amit a kincstár biztosai nemcsak megtagadtak, hanem a körül- 
állók közül az egyik hangadónak még az ősz szakállát is le- 
vágták. Az adóterhek miatt zúgolódók elégedetlensége ekkor 
annyira felfokozódott, hogy fegyvert ragadtak, és 1526. 
augusztus 20-án megölték az adóösszeírót és a szandzsákbé- 
get. A felkelés vezére Szüglün Kodzsa és egy bizonyos Baba 
Zünnun lett. Megbüntetésükre hamarosan elindult a kara- 
mani beglerbég, Hurrem pasa, de Kajszeritől (Kayser1) észak- 
ra, Kursunlunál a mohácsi csata előestéjén teljes vereséget 
szenvedett; az összecsapásnál több csapatvezérével együtt ő 
maga 1s elesett. 

Ekkor gyorsan mozgósították a Kelet-Anatólia védelmére 
otthon hagyott tímáros szpáhik csapatait. A rumi beglerbég, 
Hüszejn pasa meg sem várta, míg a tímárosok mind össze- 

gyülekeznek, Haviklinél, Szivasztól (Sivas) nem messze, 
szeptember 26-án megtámadta a felkelőket. Már szinte győ- 
zelmet aratott, de emberei zsákmány után nézve szétszóród- 
tak. Ezalatt a felkelők újra tömörülve rájuk rohantak, és 
maga a pasa 15 csak nagy nehezen tudott menedéket találni 
Szivasz várában, ahol hamarosan belehalt sebeibe. Az ütkö- 
zetben elesett a felkelők egyik lelkes vezére, Baba Zünnun Is. 
Ez a győzelem annyira kimerítette a felkelők erejét, hogy há- 
rom nappal később, amikor a dijarbekiri beglerbég, Hüszrev 
pasa kurd csapataival megjelent, döntő győzelmet aratott 
felettük. 

A felkelés ezzel a vereséggel még nem ért véget, mert az 
elkeseredett emberek Baba Zünnun fia hívására Bozok kör- 
nyékén újra gyülekezni kezdtek. 

Szulejmán közben november derekán megérkezett Isz- 
tambulba, s nem sokkal ezután kinevezte a felkelések alatt 
elesett rumi és a karamani beglerbég utódját. Amint a tél 
elmúltával az idő megengedte, a Baba Zünnun fia vezetése 
alatt egyesülő, sorsukkal elégedetlenkedők újra kibontották a 
felkelés zászlóját. Kisebb sikereik után a damaszkuszi pasa 
velük szemben ismét csatát nyert ; a vezér ugyan megmenekült, 
de sok embere odaveszett. 

A birodalom belső nyugalma azonban ezután sem állt 
helyre, mert 1527 tavaszán a bektasi dervis-rend világi hata- 
lomra törekedve széles tömegeket mozgatott meg a szultán 
uralma ellen. 

A XIII. század második felében, a Kirsehir (Kirsehir) város 
közelében megtelepedett, szent életűnek tartott Hadzsi Bektas 
egy dervis-rendet alapított. A róla elnevezett bektasi dervis- 
rend tagjai nem csupán a világ zajától visszahúzódó, példa- 
mutató ájtatossággal akarták vallásosságra buzdítani ember- 
társaikat, hanem politikai befolyásra is igyekeztek szert 
tenni. 

A rend működése éppen a XVI. század elején kapott új 
erőre. Vezetőjük, a rendkívül energikus Balim Szultán (1516- 
ban halt meg) megszigorította, és szabályozta a dervis-kolos- 
torok belső életét, és létrehozta a nőtlen dervisek testületét. 
Ez a rend a városok és falvak lakosaival szorosabb kapcsola- 
tot teremtett, hogy felfogásukat és nézeteiket a kellő irányba 
formálni tudja - még politikai mozgalmak előidézésére is. 

1527 tavaszán a kirsehiri szandzsákban Kalender Cselebi, 
aki a már szentként tisztelt Hadzsi Bektas, valamint Balim 
Szultán leszármazottjának tartotta magát, vallási eszméi haté- 
konyabb elterjedését a világi hatalom kézbe ragadásával kí- 
vánta elősegíteni. Vallásos színezetű megmozdulásához a sú- 
lyos adóterhektől szabadulni akaró, a múlt évi felkelés óta 
állandóan feszültségben élő lakosok olyan tömegesen csat- 
lakoztak, hogy azt már nem is lehetett csupán a bektasi rend 
felkelésének nevezni. 

A mozgalom olyan méreteket öltött, hogy a szultán április 
végén az anatóliai tímáros csapatokon kívül még 3000 Jjani- 
csárral és 2000 lovas szpáhival Ibrahim pasa nagyvezért Is 
kirendelte ellenük. Behrám pasa anatóliai beglerbég a tímáros 
szpáhik összevont seregével Tokat városon túl ütközött meg 
Kalender Cselebi elszánt híveivel, de szinte teljesen megsem- 
misítő vereséget szenvedett; a csata során elesett a karamani 
beglerbég és még három szandzsákbég is. 

Kalender Cselebinek már az egykori Zülkadir fejedelem- 
ség türkmén törzseit is sikerült megnyernie, mert mióta ott a 
szultán veje, Ferhád pasa koholt vádak alapján kivégeztette 
Sehszuvaroglu Ali béget (1522-ben), és hívei birtokait elko- 
boztatta, állandóan lappangott az elégedetlenség. 

Ibrahim nagyvezér, aki nem annyira a kard, mint inkább 
az alkudozások embere volt, egyelőre távol tartotta magát az 
összecsapástól. Ehelyett furfanggal és ravaszsággal, nagy 
jövedelmű birtokok odaígérésével a maga pártjára állította a 

türkmén törzsek vezéreit. Miután Kalender Cselebi seregét 
az elpártolókkal megbontotta, a felkelők Szariznál, Elbisztán 
és Kajszeri között, a szultán csapataival szemben június 
22-én csatát vesztettek; az ütközet alatt vezérük, Kalender 
Cselebi is meghalt. Ennek a felkelésnek a leverése nagy örö- 
met szerzett Szulejmánnak, mert tudta, hogy janicsárjai közül 
sokan tisztelik Hadzsi Bektast, és rokonszenveznek a rend 
tagjaival. Így azután a nagyvezér augusztus elején diadalma- 
san térhetett vissza a fővárosba, ahol a szultán jutalmul évi 
1 200000 akcse jövedelmét mindjárt 2 000 000 akcséra emelte. 

Ezek a sorozatos felkelések és törzsi megmozdulások, még 
ha vallási mezben is jelentkeztek, valójában a háborúk nyo- 
mán keletkeztek, hiszen a hadjáratok költségeit a lakosság- 
nak kellett megfizetni. Szulejmán eddigi három hadjárata 
még csak az ellenségre kivetett hadisarc formájában sem 
tudta valamelyest mentesíteni alattvalóit a rájuk rótt terhek- 
től. A felkeléseket ugyan szolgálatkész hívei távollétében Is 
vérbe fojtották, de a birodalom testén ekkor támadt sebeket 
senki nem gyógyította be, s azok később, a látszólag ragyogó 
győzelmek árnyékában lassan, szinte észrevétlenül üszkösödni 
kezdtek. 


A trónkövetelő főherceg ; Bécs ostroma 


Szulejmán valójában nem volt nagy koncepciójú hadvezér, 
de kedvelte a hatalom fitogtatását, és mérhetetlenül szerette 
a pompát. Nála a háború amolyan nagyúri tornajáték lett, 
vitézei felvonultak, verekedtek egyet, és utána (még ha nem 15 
nyertek csatát) ott helyben következett a díjkiosztás; a köz- 
katonák és a főrangúak a levágott fejekért a birodalom kincs- 
tárából, vagyis a nép adójából készpénzben vagy birtokra 
szóló utalvány formájában hatalmas összegeket kaptak, s a 

letaposott országból mindenki annyi zsákmányt vihetett 
magával, amennyit csak bírt. És az egyik háború szülte a 
másikat, ami egyre kevésbé átgondolt - nemegyszer talán 
előre nem Is látható — következményekkel járt. 

Így történt 1526-ban is, amikor Szulejmán két legyet akart 
ütni egy csapásra : keleti nagyúr módjára megalázni a magyar 
királyt és egyúttal a Habsburgokkal szemben megsegíteni a 
francia királyt. Elképzelésének egyik fele ugyan megvalósult, 
de a másik fele teljesen fordítva sikerült; győzelmével akarat- 
lanul a Habsburg-házat segítette uralomra Magyarország 
romjain. 

A mohácsi csata szabad utat nyitott a császár öccsének 
(aki bátyjától az ausztriai tartományokat csak néhány éve 
kapta meg) ahhoz, hogy még abban az évben cseh, majd ma- 
gyar király lehessen. 

II. Lajos király halála után a magyar zászlósurak közül 
sokan úgy viselkedtek, mint a német birodalomban az 
egyházi és világi választófejedelmek a legutóbbi császár- 
választáskor ; eladták magukat, s királlyá választották Habs- 
burg Ferdinándot. Nem tagadta meg önmagát az erdélyi 
vajda, Magyarország egyidejűleg megválasztott másik kirá- 
lya, Szapolyai János sem ; miként két évvel korábban Charles 
de Bourbon, a francia királyi hadsereg főparancsnoka német 
zsoldosokkal tört a saját hazájára, úgy most ő török csapato- 
kat hívott országába. 

A Habsburg-ház hatalmának növekedésétől rettegő velen- 
cei signoria isztambuli követét 1527 májusában öt ízben uta- 
sította arra, hogy minden képességét latba vetve, a szultánt 
Ferdinánd megtámadására serkentse, még mielőtt az Magyar- 
országot elfoglalná. Az eseményeket éberen figyelő signorla 
még ugyanabban a hónapban Velencéből arról értesítette a 
francia királyt, hogy Ferdinánd követe már útban van Kons- 
tantinápoly felé. 

I. Ferenc négy hónappal azután, hogy Madridban 1526 
januárjában békét kötött, Itáliában szövetségeseket keresve 
V. Károly ellen, a pápa, valamint Velence, Firenze és más 
városok részvételével megszervezte a cognaci ligát. Mivel a 
császár e szövetség leggyengébb láncszemének a pápát tartot- 
ta, fizetetlen zsoldoshadait ellene küldte. A prédaéhes zsoldo- 
sok 1527. május 6-án Rómára törtek. A sacco di Roma, 
, Róma kifosztása" felért egy nagyobb természeti katasztró- 
fával, amely szinte felmérhetetlen pusztítást okozott az embe- 
riség kultúrkincsei között. (A keresztény világ e vandalizmus 
láttán mégsem zúdult fel úgy, mintha azt a , pogány" törökök 
követték volna el.) 

Bátyjának eme kétes sikerén felbuzdulva, Ferdinánd sere- 
get gyűjtött, és júliusban elindult Magyarországra. Szapolyait 
annyira váratlanul és felkészületlenül érte ez a támadás, hogy 
Ferdinánd augusztus végén szinte akadálytalanul vonulha- 
tott be a budai várba. 

Szapolyai János a Habsburg-ház ellenségeinél támogatást 
keresve elküldte követét a velencei signoriához is, amely 
azonban a közvetlen segítségnyújtás helyett azt ajánlotta, 
forduljon Szulejmánhoz, mert biztos tudomása van arról, 
hogy nála meleg pártfogásra talál. A könnyen befolyásolható 
János király, miután szeptember végén Ferdinánd seregétől 
Tokajnál vereséget szenvedett, szorult helyzetében, a francia 
király példáját követve, még ez év őszén útnak indította se- 
gélykérő követét, Lasky Jeromost a török szultánhoz. Szulej- 
mán ugyan neheztelt, amiért Szapolyai János nem kérte 
hozzájárulását megkoronáztatásához, de azért nagylelkűen 
megígérte, hogy oltalmába veszi, és majd kiűzi Magyar- 
országról Habsburg Ferdinándot. 

Ferdinánd ugyancsak sietett pártfogókat keresni az euró- 
pai udvarokban. Követét 1527 márciusában Angliába is el- 
küldte, hogy segítséget kérjen Szulejmán megismétlődhető 

támadása ellen, mert tudott arról, hogy VIII. Henrik 1525 
szeptemberében a Höchstetter-bankházon keresztül, bár 
kissé elkésve, de mégis pénzsegélyt akart nyújtani II. Lajos 
királynak. Az angolok támogatására még azért is számított, 
mert közismert volt, hogy Morus Tamás, az alsóház elnöke, 
a nagy befolyású alkincstárnok, a török invázióval szemben 
a keresztény civilizáció igazi védelmezőjének Habsburg 
Károlyt tartotta. Ferdinánd azonban, úgy látszik, teljesen 
tájékozatlan volt VIII. Henriknek azokról a belső ügyeiről, 
melyek az adott helyzetben az angol külpolitika irányvonalát 
formálták. I 

Sokkal jobban tájékozott volt a francia király, aki most 
is éberen figyelte az európai udvarok eseményeit, hogy meg- 
tudja, hol és miből kovácsolhatna tőkét a Habsburgok elleni 
háború folytatásához. Felismerve a lehetőséget, ügyes diplo- 
máciával Angliában lelt újabb szövetségesre. 1527 tavaszán, 
néhány nappal a sacco di Roma bekövetkezése előtt már 
sikerült neki olyan megegyezésre jutnia, hogy itáliai hadjárata 
költségei egy részének finanszírozását az angol király magá- 
ra vállalta. VIII. Henrik éppen ez időben akart elválni 
Aragóniai Katalintól, V. Károly nagynénjétől, hogy fele- 
ségül vehesse Boleyn Annát, de ehhez szüksége volt a pápa 
diszpenzációjára, amit most a Habsburg-ház elleni szövetke- 
zéssel akart elnyerni. 

A Habsburg-ház hatalmának visszaszorítására a francia 
király a török szultánt 15 újra támadásra biztatta, különösen, 
miután 1528 nyarán a nyugati világ legjelesebb admirálisa, a 
genovai Andrea Doria elpártolt tőle, és flottájával a császár 
szolgálatába szegődött. Ekkor újabb szövetséges erőket 
keresve, még ez év őszén Fontainebleau-ban 50000 forint 
kölcsön felajánlásával egyezséget kötött Szapolyai Jánossal 
a Habsburgok elleni harcra. 

Közben Ferdinánd, hogy elejét vegye a török támadásnak, 

még májusban elküldte követét Konstantinápolyba. Alkudo- 
zásatival azonban csak még inkább megérlelte Szulejmánnak 
azt az elhatározását, hogy hadaival megindul ellene. Már 
az ősz folyamán ki is adta parancsait az alaposabb fel- 
készülésre, mert ezúttal egészen Bécs falai alá akart vo- 
nulni. 

A hadjáratra való nagy készülődés közben Szulejmánt 
váratlanul érte az a hír, hogy Anatólia déli részén egy újabb 
felkelés tört ki. Itt ugyan már 1526 őszén Tonuz Oglan és 
Jenidzse bej vezetésével, majd 1527 tavaszán Veli Halife 
irányításával Adana és Tarszusz (Tarsus) körzetében volt 
két kisebb megmozdulás, de mindegyik esetben csak 5-600 
főnyi résztvevővel, teljesen elszigetelődve, és talán mit sem 
tudva a tőlük távolabb lezajló tömeges felkelésekről. 1529 
február elején azonban egy Szejdi nevű síita vezér sokakat 
elragadó beszédével 5000 felkelőt gyűjtött maga köré. Mozgal- 
mát mégis nagyon hamar, február 23-án szó szerint vérbe 
fojtották; a fogságba került Szejdiít Isztambulba küldték, 
ahol kivégezték, 2000 felkelőnek pedig az adanai szandzsák- 
bég vétette fejét. 

Mikor a riadalmat okozó felkelés teljes felszámolásának 
hírére az udvari emberek kedélye lecsillapodott, 1529 már- 
ciusában a szultán kinevezte Ibrahim pasát a hadjárat fő- 
vezérének. Egyúttal elrendelte, hogy a szultánátus zászlóinak 
száma ezentúl ne négy, hanem hét legyen. A hadjáratba 
vonuló szultán és fővezére mögött hordozott hét zászló színei 
a következők lettek: az első fehér, a második zöld, a harma- 
dik vörös, a negyedik sárga, az ötödik fehér és zöld, a hatodik 
vörös és sárga (ez volt a janicsárok zászlaja) és a hetedik 
vörös és fehér színű. 

A nagy pompával május 10-én Isztambulból elinduló 
Szulejmán augusztus 19-én, deszpotikus uralkodói tapin- 
tattal, a véres emlékezetű mohácsi mezőn hódoltatta Szapo- 

lyai Jánost, aki alázatosan, kétrét görnyedve, kézcsókkal 
fogadta. A török sereg szeptember elején Buda alá érve, má- 
sodszor is könnyűszerrel foglalta el a királyi várat. A szultán 
hadjáratairól naplót vezető török krónikás a következő 
napok eseményeit röviden így örökítette meg: , Szeptember 
tizenharmadika. Helyben. A padisah őfelsége vadászatra 
lovagolt. Szeptember tizennegyedike. A nap belép a mérleg 
jegyébe. A szegbánbasi janicsárjaival együtt vezeti János 
királyt, és trónra ülteti. Nagyon sok eső esett. A vár elfog- 
lalásáért az összes ruméliai bégek, a kethüda [a janicsárok 
harmadparancsnokal és a defterdárok kaftánt kaptak aján- 
dékba. János király a szegbánbasinak [a janicsárok másod- 
parancsnokának] 2000 aranyat, a vele volt janicsároknak 
pedig 1000 aranyat ajándékozott." 

A szultán fel sem ment a várba, hanem sietve Bécs falai alá 
vonult. Bécs két héten át tartó ostroma azonban a siker leg- 
kisebb reményével sem biztatott, így azt hamarosan abba is 
hagyták. Az ostrom feladását a naplóíró török krónikás 
szerint a következőképpen indokolták meg: , Ma kellett 
volna rohamot intézni, azonban dívánt tartottak, mert a 
padisahnak tudomására jutott, hogy Ferdinánd király nincs 
a várban: a vár népének megkegyelmezve, családjaikat és 
összes vagyonukat meghagyta nekik. Parancsot adott, hogy 
a katonaságból senki ne menjen a vár közelébe, s hogy a 
sáncokon levő janicsárok 15 hagyjanak fel a harccal." 

Két nap múlva, október 16-án megindultak hazafelé. A 
kudarcról azonban senki sem beszélt, sőt úgy tettek, mintha 
nagyszerű sikereket értek volna el. Így a jutalomosztás sem 
maradhatott el. Miként a török naplőóíró feljegyezte : ,, Dívánt 
tartottak, minden bég díszruhát kapott, s mindnyájan kezet 
csókoltak. Ibrahim pasának egy arannyal és drágakövekkel 
kivert kard, négy kaftán és öt erszény pénz, a többi pasának 
pedig két-két kaftán adatott." Felemelték sok tímáros szpáhi 

évi jövedelmét 15, a janicsároknak pedig fejenként 1000 akcsét 
osztottak kt. 

Hazatérésük azonban mégsem volt olyan magabiztos, 
miként győzelem után az lenni szokott. Már az elindulás 
harmadik napjának eseményeiről ezeket olvashatjuk a had- 
járatról vezetett naplóban : , Átkelés az Óvár előtt levő hídon 
és pihenés. Ezen a napon egészen másnap reggelig szakadat- 
lanul tartott a sereg átvonulása. De több katonának lova és 
málhája a mocsárba süllyedt, s némelyek a málhával együtt 
ott hagyták, mások ellenben a málhát megmentették, de 
lovuk a mocsárban maradt. Annyi kínt és gyötrelmet kellett 
kiállni, amennyit még sohasem éltek át. A katonaság nagy 
része csak négy-öt nap múlva találta meg poggyászát, addig 
sátor és ruhák nélkül járt ide-oda. A mocsárban maradt 
munícióknak és ágyúknak nincs száma." 

Ez a fejetlenség azután még többször megismétlődött. Így 
két nap múlva Győrnél is: , Az uralkodóval együtt levők a 
hidakon való átkelés alkalmával olyan tolongást állottak ki, 
hogy azt nem lehet leírni. Nagyon hideg volt. Többen nem 
találva meg lovaikat, hátas- és igásló nélkül maradtak. Ez is 
távol eső állomás, egy napi út. A pasa Íti. Ibrahim pasa] az 
ágyúkat Óvárnál hajókra rakatta, az ágyúvonó szekereket 
pedig mind felégette." Három nap múlva, a tatai vár után a 
Duna partján egy mocsaras erdőn átmenve, a török naplóíró 
szerint: , A seregből igen sok embernek a jószága úgy elsüly- 
lyedt, hogy nem bírt kijönni. Olyan sok baj és szerencsétlen- 
ség történt, hogy nem lehet elmondani." 

Pesten a szultán rövid időre megpihent, hogy itt szolgálat- 
kész új híveivel mint hódítót ünnepeltesse magát. János király 
Ismét kézcsókra járult, amiért Szulejmán gazdagon megaján- 
dékozta, és miután biztosította további támogatásáról, el- 
indult hazafelé. 

János király ugyan mint hűbéres hódolt a szultánnak, de 

seregét mégsem látta el sem élelemmel, sem útikalauzokkal. 
Így történt azután, hogy ismeretlen tájakon, a Duna bal 
partján haladva Péterváradig, háromszor is eltévesztették 
az utat, s minden egyes alkalommal megismétlődött, hogy 
sok lovuk és málhájuk a mocsárba veszett. A naplóíró török 
krónikás szavai szerint: , Olyan nagy nyomorúság volt ez, 
hogy ki sem lehet mondani. A szegények közül sokan éhen 
haltak." Mikor már Bács felé jártak, egy kile (kb. 22 kg) árpa 
a piaci árnak több, mint a tízszereséért, 170 akcséért kelt el. 
A mocsarakban oly sokszor megtépázott szultáni sereget 
Péterváradnál rendbe szedték, s innen a hidegedő idő ellenére 
is nyugodtabban folytatták útjukat. 

A bécsi hadjáratról december 16-án Isztambulba érkező 
Szulejmán, a győzelem hiányát nyomasztónak érezve, nagy- 
szabású ünnepségeket akart. Ezért hamarosan elhatározta, 
hogy a nyár elején megtartja három fia, Musztafa, Mehmed 
és Szelim circumcisióját olyan káprázatos pompával, amely 
messze felülmúlja majd az eddig látott ceremóniákat. Nyom- 
ban értesítették a szertartás időpontjáról a birodalom vala- 
mennyi beglerbégjét és minden arra méltónak tartott fő- 
tisztségviselőjét, hogy a régi hagyománynak megfelelően 
beszerezhessék, és elkészíttethessék illő ajándékaikat. 

Most már mindenki a várható ünnepségekről beszélt. 
Szinte hónapokon át az erre való előkészülettel voltak elfog- 
lalva az udvar emberei. A főváros régi nagy terén, az Atmej- 
dánon a szultánnak pompás trónt emeltek, s körülö-te verték 
fel a vezérek díszesebbnél díszesebb sátrait. A győzelem jel- 
képeként sok mindent közszemlére tettek a magyarországi 
hadizsákmányokból; felállították még a Budáról elhozott 
szobrokat 15. A nagy szertartásossággal járó ünnepségek 
június 18-án kezdődtek meg. Első nap a vezérek és begler- 
bégek, másnap a szandzsákbégek vonultak a szultán elé 
drágábbnál drágább holmikkal; csak a nagyvezér, Ibrahim 

pasa egyedül több, mint egyévi jövedelmét, 2 500 000 akcsét 
vagyis 50 000 aranyat érő ajándékot hozott. Ezután az egyik 
lakomát követte a másik, s közben a maguk és a néző- 
sereg szórakoztatásáról különféle tornajátékokkal is gon- 
doskodtak. Az ünnepségek egyfolytában három hétig tar- 
tottak. 

Szulejmán hadjárata megriasztotta ugyan a nyugati világot, 
de azzal már semmit sem segített a francia királyon. Nehezen 
nozgó serege még éppen csak Zimonyig jutott el június 21-re, 
amikor I. Ferenc csapatai Milánó és Pavia között, Landrianó- 
nál döntő vereséget szenvedtek V. Károly zsoldosaitól. Egy 
hét múlva a pápa és a császár kibékült; az egyezkedés során 
a pápa elismerte Habsburg Ferdinándot Csehország és 
Magyarország királyának. Ezután nemsokára, augusztus 
3-án létrejött a Paix des Dames, a , hölgyek békéje". Ferenc 
király anyja, Lujza és Károly császár nagynénje, Margit 
ugyanis az észak-franciaországi Cambrai-ban találkozva 
vállalta a közvetítő szerepét, és megteremtette a két fél között 
a békét: I. Ferenc feleségül vette V. Károly nővérét, Eleonó- 
rát, elismerte a császár szuverenitását Flandria és Artois fö- 
lött, valamint feladta Milánóra, Genovára és Nápolyra 
vonatkozó minden igényét, a császár pedig viszonzásul le- 
mondott Burgundiáról, és kiadta a francia királynak túsz- 
ként fogva tartott két fiát. 

V. Károly a kibékülés után elhatározta, hogy Itáliába 
megy; mielőtt elindult, szeptember derekán Madridban 
beszédet mondott; kifejtette elképzeléseit arról a nagy keresz- 
tény birodalomról, amelynek megvalósításán ez idáig 15 fára- 
dozott. Tervei megvalósításának szimbolizálására harmin- 
cadik születésnapján (1530. febr. 24) Bolognában rendkívül 
látványos ceremóniával megkoronáztatta magát VII. Kele- 
men pápával. Utána a német birodalomba utazott, s meg- 
választatta öccsét, Ferdinándot római királynak ; ez a válasz- 

tás 356 000 aranyforintba került, amit ismét a Fugger-bank- 
ház kölcsönzött. 

Habsburg Ferdinánd, midőn Szulejmán Bécs sikertelen 
ostroma után másodszor 1s elfoglalatlanul hagyta maga mö- 
gött Budát, élni akart az alkalommal, és 1530 őszén sereget 
küldött, mert azt remélte, ezúttal i5 könnyen birtokba 
veheti. Szapolyai János azonban időközben annyira meg- 
erősítette a budai várat, hogy az ostromló csapatoknak 50 
napig tartó kemény küzdelem után eredménytelenül kellett 
a falak alól elvonulniuk. 

A magyar királyságot mindenáron megszerezni akaró 
Habsburg Ferdinánd, miközben seregével Budát ostromol- 
tatta, követe útján ismét kereste az egyezséget a török szul- 
tánnál, s még évi adó fizetését is felajánlotta, csakhogy szabad 
kezet kapjon Magyarországon. Szulejmán azonban most már 
semmiképpen nem akarta a Habsburgok hatalmának meg- 
erősödését, olyannyira, hogy a következő évben újra Bécs 
ellen készülődött. Igaz, erre legutóbbi kudarca is nagyon 
sarkallta. 


Sikertelen hadjáratok nyugaton és keleten 


1532. április 25-én negyedszer indult el a szultán Magyar- 
ország felé. Útközben Belgrádnál 10 000 tatár lovas is csatla- 
kozott hozzá. Ugyanitt kihallgatásra jelentkezett nála a 
francia király követe, Rincon, és tolmácsolta urának azt a 
kérését, hogy a szultán vonuljon seregével Észak-Itália ellen. 
A szultán azonban nem hajlott e kérésre, hanem makacsul 
kitartott eredeti szándéka mellett. 

Hadaival könnyűszerrel eljutott egészen Köőszegig, ahol 
augusztus 10-én letáboroztak, hogy ezt a kis várat is gyorsan 
bevegyék. Kőszeg falai alatt azonban Szulejmán serege három 

hétre teljesen megrekedt, mert a vár védője, Jurisics Miklós 
600 parasztkatonájával minden rohamukat visszaverte. A vár 
őrsége közben már a felére apadt, de segítséget hiába kértek, 
nem kaptak, noha nem messze ott táborozott az ostrom ki- 
menetelét tétlenül figyelő császári sereg. Elképzelhető, milyen 
lehetett a hatalmas túlerővel vívott titáni harcuk, mikor a 
hadjárat török naplóírója még augusztus 23-án 15 ezt jegyezte 
fel: , Ma egy akna felrobbant, és meglehetős rést nyitott. 
Rohamot intéztek, miközben igen heves harc folyt, de az el- 
foglalás nem sikerült." Öt nap múlva azonban, mikor Juri- 
sics úgy látta, hogy a várat így már tovább tartani nem tudja, 
hajlandónak mutatkozott az egyezkedésre, amiben volt némi 
tapasztalata, mert 1530 őszén Ferdinánd király követeként 
már megfordult Isztambulban. Hosszas tárgyalások után 
hozzájárult ahhoz, hogy a lófarkas török zászló kitűzhető a 
vár fokára, ha falai alól utána elvonulnak a szultán hadai. 
Szulejmánnak így meg kellett elégedni e kétes diadallal, bár 
azt e kis vár tényleges birtokbavétele sem öregbíthette 
volna. 

Most úgy tettek, mintha a hadjárat célja csupán Kőszeg 
, erős" várának elfoglalása lett volna. Nem fordultak azon- 
ban mindjárt vissza, hanem előbb egy kis vargabetűt csinál- 
tak Ausztria védtelen része felé, s úgy indultak haza, mégis 
zsákmánnyal megrakodva. 

November 21-én, amikor Isztambulba megérkeztek, dia- 
dalünnepet tartottak. A hadjáratról vezetett török napló 
befejező mondata szerint: , Öt nap és öt éjjel tartott a kivilá- 
gítás és a vendégeskedés." Szulejmán kudarca ismét kétség- 
telen volt, de mesterien értett ahhoz, hogy a sikertelenséget 
népe előtt olyan győzelemnek tüntesse fel, aminek megtévesz- 
tő hatása alatt még napjainkban is töretlen fény övezi had- 
vezéri nagyságát. 

Jó példa erre az egyik legfrissebb nemzetközi kiadvány, 

melyben az 1532. évi török hadjáratról tömören ezt írták: 
(Szulejmán) , azt remélte, hogy a császárral nyílt ütközetben 
találkozik. De a császár nem jelent meg. A szultán elfoglalta 
Köszeget, és miután három hétig várakozott Bécstől 60 mér- 
földre, visszafordult." (The Cambridge History of Islam, 
Cambridge, 1970, Vol. I., p. 326.) A hadjárat idézett török 
naplója azonban világosan tanúsítja, hogy a szultán Kőszeg 
falai alatt három hétig nem a császár megjelenésére, hanem a 
vár megadására várt. Valójában az ütközet elmaradása a 
császárra és a szultánra egyaránt árnyékot vet; egyéniségük 
egyik közös jellemvonását mutatták meg itt. 

Még a hadjárat ideje alatt történt, hogy a perzsa határ 
mentén, ahol elterjedt a síizmus, és a törzsi megmozdulás oly 
gyakori volt, Seref Hán kurd emír (aki 1515-ben Szelim 
szultánnak meghódolt, s a bitliszi [Bitlis] beglerbégséget 
kapta) az oszmánok uralmát megelégelve, Iszmail sah utód- 
jához, az 1524-ben trónra lépő Tahmaszp sahhoz pártolt. 
Szulejmán ennek hírére Ulema pasát azonnal kinevezte 
bitliszi beglerbégnek. Amikor azonban Ulema pasa a várost 
meg akarta ostromolni, hogy új állomáshelyét elfoglalja, 
kénytelen volt meghátrálni a perzsa segédcsapatokkal rendel- 
kező Seref Hán elől. 

Ez már a betetőzése volt annak a három évvel korábbi 
eseménynek, amikor a bagdadi helytartó, Zülfikár Hán 
a perzsa sahtól elpártolt; a város kulcsát elküldte Isztambul- 
ba annak jeléül, hogy az oszmánok védelme alá helyezi ma- 
gát, s a pénteki imát a dzsámikban Szulejmán nevére kezdte 
mondatni. Tahmaszp sah azonban megostromolta, és be- 
vette Bagdadot, Szulejmán párthíveit lefejeztette, és új 
helytartót nevezett ki. (Ezt a veszteséget Isztambulban azért 
is nagyon sajnálták, mert a Zülfikár Hán által beküldött 
aranykulcs már megcsillogtatta azt a reményt, hogy az Alep- 
pón, Bagdadon és Baszrán (Basra) át vivő fűszerút majd 

megjavítja az állandó szűkös pénzügyi helyzetet. De ilyen 
ábrándokat keltett a Tebrizből kiinduló, Erzerumon és Toka- 
ton át Brusszába vezető selyemút megszerzésének időnként 
felmerülő gondolata 1s.) 

A perzsákat azonban nemcsak saját sikereik sarkallták az 
oszmánok ellen, hanem a segítségüket és szövetségüket ke- 
reső, mindig kardjukat csörtető nyugati országok is. Több- 
ször elküldte követét, így legutóbb 1532 nyarán, V. Károly, 
hogy Tahmaszp sah közbelépésével a törökök erejét lekösse. 
Köztudomású lett az Is, hogy a kereskedelmi érdekeltségeiket 
védeni akaró portugálok 1532 tavaszán a perzsákkal ugyan- 
csak egyezséget kötöttek az oszmánok ellen. 

Szulejmán az adott körülmények között szívesen látta 
Habsburg Ferdinándnak a császár ösztönzésére elküldött 
fegyverszünetet kérő követét, de keleti nagyúrhoz illően azért 
mégis úgy tett, mint aki nagy kegyet gyakorol. Ferdinándot 
kedves fiának fogadta, s a magyarországi status guo legcse- 
kélyebb változtatás nélküli megtartásának feltételével 1533 
júniusában fegyverszünetet kötött vele. Eredménye: Habs- 
burg Ferdinánd Magyarország egy részének a török szultán 
által is elismert királya lett. 

Közben már készülődtek 1s a török seregek a Perzsia elleni 
hadjáratra, s miután fegyverszünettel biztosították nyugati 
határaikat, október végén az ismét fővezérnek kinevezett 
Ibrahim pasa megindult hadaival Bitlisz felé. Még mielőtt 
Kónjába ért volna, Ulema pasa hírnöke jelentkezett, hogy 
urának már sikerült bevennie csapataival a bitliszi várat, s 
bizonyságul bemutatta Tahmaszp sah párthívének, Seref 
Hánnak levágott fejét. A bonyodalmakat mindig ügyesen 
elsimító nagyvezér ekkor, hogy a kurdok feltüzelt elégedet- 
lenségét valahogy mégis lecsillapítsa, engedett a lefejezett 
Seref Hán fia, a Szulejmánnak hódoló Semszüddin kérésének, 
és kinevezte bitliszi beglerbégnek. Egyidejűleg ígéretet tett 


99 


Ulema pasának, hogy átengedett tisztségéért majd messzeme- 
nően kárpótolja. 

A fővezér ezután folytatta útját, és seregével december 
elején Aleppóba érkezett. Már előre úgy határozott, hogy itt 
várja majd ki a tél elmúltát. Hadjáratok vezetéséhez sohasem 
értett, s ha lehetett, igyekezett mindig kikerülni a nagyobb 
ütközetet. Ezért most titokban egyenként magához hívatta a 
Szelim szultán uralma után a perzsákhoz pártolt határ menti 
török és kurd vezetőket, és értékes ajándékokkal vagy maga- 
sabb tisztségek odaígérésével rábírta őket, hogy Szulejmán 
szultánnak hódoljanak. 

Ügyes praktikái eredményeként már a tavasz kezdetén át- 
adták neki az örmény vidéken, a Van-tó környékén fekvő 
Adildzsevaz (Adilcevaz), Erdzsis (Ercis), Van és Ahlat kul- 
csát. Seregével ezért Aleppóból e várak felé vonult, de fele- 
úton, Dijarbekirnél több mint egy hónapig elidőzött. Majd 
innen ismét dél felé, Moszul (Mosul) városán át Bagdad 
ellen akart menni, de a helyetteseként melléje rendelt fődef- 
terdár, Iszkender Cselebi azzal érvelt, hogy előbb a perzsák 
fővárosát, Tebrizt kell elfoglalni, mert utána Bagdad már 
könnyűszerrel birtokba vehető. E javaslat miatt heves vita 
indult meg, amit nem annyira a stratégiai kérdés jobb meg- 
oldása, mint inkább a fővezér és az alvezér már krónikussá 
vált ellenséges viszonya pattantott ki. Hosszas huzavona 
után mégis Tebriz felé vették útjukat. 

A perzsák közül azonban még sokan emlékeztek a Csaldi- 
ránnál 1514-ben lezajlott véres ütközetre, amelyben Szelim 
szultán csatarendet bontó ágyútüzével döntően megverte őket. 
Most ezért jobban védhető helyekre húzódtak vissza. Így 
azután Ibrahim pasa harc nélkül, nagy pompával vonulha- 
tott be 1534. július 13-án fővárosukba, ahol győztesként 
ünnepeltette magát. 

Itt újra elkezdődtek a belső intrikák. Ibrahim pasának 

felrótták, hogy szeraszker szultánnak, , fővezér szultán"-nak 
nevezteti magát; megtévesztést keltő utánzása volt ez annak a 
kelet-anatóliai szokásnak, hogy a kurd és perzsa szandzsák- 
bégeket szultánnak is szólították. Majd megvádolták azért, 
hogy két kézzel fecsérelte az anyagi és emberi erőket; a Tebriz 
város fölötti uralom biztosítására hirtelenében új várat épít- 
tetett, és abba nagyobb számú őrséget helyezett, ahelyett, 
hogy Tahmaszp sah seregével a döntő győzelem kivívásáért 
megütközött volna. Mivel valóban nem mert csatába bocsát- 
kozni, azt híresztelték róla, hogy a szultánt hívta segítségül 
azzal a megindokolással, hogy , sah ellen sah kell". Ez azon- 
ban már koholt vád volt, mert Szulejmán 1534. június 10-én, 
egy hónappal a szóban forgó tebrizi események előtt elindult 
Perzsiába. 

Mielőtt útra kelt volna, legidősebb fiát, Musztafát, akit 
már az előző évben kinevezett maniszai szandzsákbégnek, a 
perzsiai hadjárat idejére megtette helyettesének. Nem sokkal 
ezután történt, hogy Merzifon város környékén a síiták moz- 
golódni kezdtek, és a hírek szerint ezerötszázan felkelést szer- 
veztek. A közelükben tartózkodó amásziai beglerbég, Meb- 
med pasa seregével hamarosan eltiporta -őket; ennek igazolá- 
sául vezéreik levágott fejét elküldte a maniszai szandzsákbég- 
nek, a szultán helytartójának. 

Szulejmán száztíz nap alatt, szeptember 27-én jutott el 
Tebrizbe. Azonnal felmérte az ottani kritikus helyzetet, és el- 
határozta, hogy a tél előtt már nem keresi a megütközést a 
perzsa seregekkel. Hamarosan elindult ezért délnek, a köny- 
nyebb diadalt ígérő Bagdad irányába. Bizalmasa, Ibrahim 
pasa javaslatára a fődefterdárt, Iszkender Cselebit, aki már 
több mint nyolc éve hűségesen szolgálta, útközben egy kurta 
intézkedéssel megfosztotta állásától. 

1534 decemberében kardcsapás nélkül vonulhatott be a 
közeledésére védtelenül hagyott Bagdadba. Az ősi város, 

a kalifák egykori székhelye, a mohamedán szunnita világ 
központja olyan hatással volt rá, hogy prédaéhes janicsárjai- 
nak ezúttal szigorúan megtiltotta a fosztogatást. Mindjárt el 
is határozta, hogy a telet a városban tölti, s elrendelte, hogy 
a kincstár megbízottai fogjanak hozzá a tartomány lakosai- 
nak név szerinti összeírásához és az általuk fizetendő adók és 
tizedek számbavételéhez. 

Tahmaszp sah nem ült tétlenül, míg Szulejmán Bagdadban 
időzött. Sietve elfoglalta a Tebriz védelmére Ibrahim pasa 
által olyan nagy költséggel építtetett, erősnek vélt várat, 
amelynek védője, a helytartónak odahelyezett Ulema pasa 
Van várába szökött. Tahmaszp sah nyomon követte, és meg- 
kezdte Van várának ostromát. Ulema pasa ekkor segítséget 
kért, de a szultán nem mozdult meg a perzsa támadás hírére. 

Szulejmánt Ibrahim pasa tartotta vissza Bagdadban. 
Ügyes, fondorlatos beszéddel tárta fel a tebrizi hadjárat 
sikertelenségének okait, úgyhogy a felelősség szinte minden- 
ben Iszkender Cselebire hárult. A könnyen befolyásolható 
szultán a vádaskodásnak végül 15 hitelt adott, és március de- 
rekán Bagdad egyik főterén felakasztatta a defterdárt. Iszken- 
der Cselebi elítéléséhez feltehetőleg hozzájárult rendkívüli 
gazdagsága. Ezt csillogtatta meg maga is, amikor a perzsa 
hadjáratra 1200 pompás öltözetű és fegyverzetű lovassal kí- 
sértette magát. De híres volt sok rabszolgájáról is. Kivégzése 
után 6200 rabszolgáját vették számba. Közismert volt, hogy 
ezek ruházatára Trabzonból minden évben egy egész hajó- 
rakomány vásznat hozatott. Elismerést váltott ki a rabszol- 
gafiúk nagyszerű neveltetésével 15, mert közülük többen ma- 
gas tisztségbe jutottak. Halála után a nála nevelkedett rab- 
szolgafiúkból tízet mindjárt kiválasztottak, hogy a szultáni 
szerájba rendeljék őket. Iszkender Cselebi gyakran megmu- 
tatkozó emberséges magatartása miatt nem sokkal kevesebb 
lehetett híveinek, mint irigyeinek száma. 

Mialatt Bagdadban efféle belpolitikai ügyek kötötték le 
Szulejmán figyelmét, a még mindig ostrom alatt álló Van 
várából Ulema pasától egyre-másra érkeztek a segtségért 
könyörgő futárok. A szultán végre, négyhónapi pihenés után 
hallgatott szavukra, s úgy határozott, hogy seregével ismét 
Tebrizbe megy. Elindulása előtt a bagdadi várat kellően meg- 
rakta őrséggel, s a tartomány helytartójának a dijarbekiri 
beglerbéget, az állítólag magyar származású Szulejmán 
pasát nevezte ki. 

Tebrizbe 1535 júliusában ismét akadálytalanul vonulhatott 
be, mert érkezésének hírére Tahmaszp sah megint vissza- 
húzódott. A szultán két hétig tartózkodott már Azerbajdzsán 
fővárosában, mire rászánta magát, hogy ellenfelével a döntő 
ütközetet keresse. Néhány sikertelen hadmozdulat után 
azonban belátta, hogy itt nem szerezhet könnyen tetszetős 
győzelmet. Ezért hamarosan vissza is fordult, és három hét 
múlva már újra Tebrizben volt. Itt még egy hetet elidőzött, 
majd augusztus végén hazaindult. 1536. január 8-án azért 
nagy diadallal vonult be Isztambulba, s megint öt nap és öt 
éjjel tartott a kivilágítás és a vendégeskedés. 

A több mint két évig elhúzódó hosszú hadjárat eredmé- 
nye tehát nem lett egyéb, mint Irak harc nélküli elfoglalása. 
Taamaszp sah ügyes defenzív taktikájával szemben az azer- 
bajdzsáni és iráni hadműveletek azonban mindvégig meddő 
kísérletek maradtak. Ezeknek egyedül a császár látta hasznát, 
mert Szulejmán sikeres távol tartásával 1535-ben fényes 
győzelmet aratott Tunisznál. 

Amint az iráni hadjáratról hazatérő szultán fogadására 
megrendezett diadalünnepek befejeződtek, előkerültek ismét 
az államügyek. A francia követ javaslatainak megvitatása 
után, 1536 februárjában kereskedelmi egyezményt kötöttek. 
A tárgyalások során Ferenc király követe, hogy hangulatot 

keltsen a francia szövetség mellett, többször V. Károly tuniszi 
győzelmére terelte a beszédet. 

A császár sikereinek emlegetése egyúttal jó alkalmat adott 
az udvari embereknek a tebirizi hadjárat sajnálatos zökkenői- 
nek felidézésére. Szulejmán a szerájban elhangzott szóbeszéd- 
re legtöbbször ügyet sem vetett, de most gondolkodóba esett, 
amikor arról hallott, hogy a hadjárat során a nagyvezér cél- 
tudatosan használta a szultáni címet. Miután gyanúja fel- 
ébredt, meghallgatásra találtak nála azok is, akik arra hívták 
fel a figyelmét, hogy Ibrahim pasa Tebrizben felesleges ki- 
adásokkal milyen nagy mértékben apasztotta meg a biroda- 
lom kincstárát, s milyen alaptalan rágalmakkal juttatta hóhér 
kezére régi ellenségét, a fődefterdárt, Iszkender Cselebit. 
Ezeknek a dolgoknak több oldalról való, részleteiben is 
egybehangzó, tényszerű felidézése néhány hét alatt kegyvesz- 
tetté tette a nagyvezért. 

Szulejmán a hallottakat egyetlenegyszer sem kérte számon 
Ibrahim pasától, de amikor úgy vélte, hogy már eleget tud, 
egy márciusi estén magához hívatta. Miként a szokásos mu- 
lattató társalgás után az eltelt tizenhárom év alatt oly sokszor 
megtörtént, Ibrahim pasa késő éjszaka most is a szultáni 
szeráj egyik szobájában szenderült álomra ; itt fojtotta meg a 
bizalmas barátot Szulejmán hóhéra. 


Szulejmán udvara 


A szultáni tanács 


Szulejmánnak elődeitől örökölt deszpotikus hatalma 
szükségtelenné tette, még a birodalom legmagasabb rangú 
tisztségviselőjével kapcsolatban is, hogy ellene bírósággal 
felségsértés vagy más címen - akárcsak formálisan -— ítéletet 
hozasson, mielőtt kivégzését elrendelte volna. A felségsértés 
szót ekkor nem is használták, mert nem követelte meg senki, 
hogy az ítélet végrehajtása előtt vádként vagy utána indoko- 
lásként elhangozzék. 

A birodalomban ugyan minden ismertté vált vétség elvileg 
a bíróság elé tartozott, de a szultán gyors ítélethozatallal nem 
egyszer elébe vágott az eljárás lefolytatásának. Az ilyen be- 
avatkozásoknak nem volt a vétségek neme vagy mértéke 
szerint megállapítható valamiféle fontossági kritériuma, mert 
minden ügy fontosnak minősült, mihelyt a szultán annak 
tartotta. Egyébként a sok ezer jelentéktelen (de fontosnak 
vélt) vagy jelentős közüggyel a szultán maga mégsem foglal- 
kozott, hanem azokban a szultáni tanács (díván-1 hümájun) 
döntött, és hozott írásbeli határozatot. 

A szultáni tanácsnak tisztségénél fogva a nagyvezér, a má- 
sodik vezér, a harmadik vezér és az esetenként kinevezett 
negyedik vezér volt elsősorban a tagja. Mivel a vezérek 
szinte legtöbbször egy (1525-ben épült) kupolás kis teremben 

szoktak tanácskozni, hamarosan kubbe vezírlerinek, a 
, kupola vezérei"-nek nevezték őket. 

Rajtuk kívül a szultáni tanácsnak tagja volt még a ruméliai 
és az anatóliai kádiaszker, a ruméliai és anatóliai defterdár, 
a nisándzsi, a ruméliai beglerbég és később a kapudán pasa 
(kaptan pasa), a flotta parancsnoka. 

A kádiaszker hatásköre messze túlterjedt azon, amit e 
tisztség szó szerinti lefordításával a , hadbíró"? fogalom sej- 
tetni enged. Amikor ugyanis I. Murád 1363-ban az első 
kádiaszkert kinevezte, nemcsak a katonai bíráskodás ellátá- 
sával bízta meg, hanem egyúttal ráruházta azt a hatalmat, 
hogy az összes kádi fölött felügyeletet gyakoroljon. Később, 
a határok kiterjedésével, II. Mehmed 1481-ben ugyanilyen 
széles hatáskörrel egy másik kádiaszkerséget is szervezett, 
illetőleg a birodalom területének megosztásával külön anató- 
liai és külön ruméliai kádiaszkeri tisztséget állított fel; a 
kettő közül mindvégig az utóbbié volt a vezető szerep. Kine- 
vezésük, éppúgy, mint a magasabb rangú (az isztambuli, 
edirnei, brusszai, stb.) kádiké, csak egy évre szólt, de meg- 
hosszabbíthatták, és bár napidíjuk (500 akcse) sem volt 
azokénál nagyobb, jövedelmük mégis sokkal több lett, mert 
a katonák hagyatékából tizenöt ezrelék illette őket. 

A szultáni tanácsban a két kádiaszker közvetlenül a nagy- 
vezér bal oldalán foglalt helyet. Feladatuk elsősorban az volt, 
hogy a szultáni tanácsig eljutó peres ügyekben véleményükkel 
a végleges ítélet megalkotását elősegítsék. Emellett még meg- 
volt az a tekintélyt parancsoló előjoguk, hogy beterjesszék a 
150 akcse napidíjat meg nem haladó kádi tisztségek (melyek 
időtartama 20 hónap volt), valamint az egyházi és iskolai 
állások betöltésére az általuk kijelölt személyek névsorát, 
amit a szultáni tanács rendszerint jóvá is hagyott. A 150 
akcse napidíjnál magasabb illetményt élvező kádik kinevezése 
ugyan szintén a kádiaszkerek véleményének meghallgatásá- 

val, de már a nagyvezér előterjesztésére történt. Ez a hatáskör 
a kádiaszkerek tisztségét szinte már a mohamedán egyházi 
hierarchia csúcsára emelte. Politikai befolyásukat és vezető 
szerepüket azonban csak a XVI. század közepéig tudták 
tartani, mert a hatalom lassan az egyház szellemi vezérének, 
az isztambuli muftinak kezébe csúszott át. 

A mufti vagy sejhüliszlám, az , iszlám vénje" a kiemelkedő 
mohamedán tudósok megtisztelő címe volt, ami azonban 
kezdetben semmiféle hivatali hatáskörrel nem járt. Közéleti 
tevékenysége abból állt, hogy a kádik előtt folyó különféle 
peres ügyekben a felek kérésére jogi véleményt adott, aminek 
azonban nem mindig volt kötelező ereje. Működéséért a 
kincstártól a XV. században 100 akcse napidíjat kapott, ami 
ugyan elég nagy összeg volt, de a kádiaszkereknek már akkor 
napi 500 akcsét juttattak. Nagyobb megbecsülésben azóta 
lett része, miután 1469-ben II. Mehmed felállította az első 
függetlenített mufti tisztséget Isztambulban. 

Később, ugyancsak II. Mehmed növelte tekintélyét még 
azzal is, hogy törvénykönyvében határozottan leszögezte: 
a mohamedán tudósok (az ulemák) feje a sejhüliszlám. 
Egyidejűleg azonban azt is kifejezésre juttatta, hogy a muf- 
tiknak az állam hivatalos ügyeihez nincs semmi közük. Ez 
pedig már arra utal, hogy a muftik időközben igyekeztek 
politikai hatalomra szert tenni. Befolyásuk lassan növekedni 
Is kezdett; amikor a hirtelen haragú Szelim szultán 150 kincs- 
tári hivatalnokot ki akart végeztetni, a közbelépő Ali Dzsemál 
Efendi isztambuli mufti azt már meg tudta akadályozni. 

Tekintélyüket gyarapította a mohácsi csata történetének 
egykorú leírója, Kemálpasazáde isztambuli mufti is, amikor 
1527-ben a szultáni tanács elé került hitvitában a két kádiasz- 
ker sem tudott döntést hozni, és őt hívták meg, hogy mondjon 
ítéletet. A vitás kérdés lényege az volt, hogy Molla Kabiz 
mohamedán teológus Jézust Mohamed próféta fölé helyezte ; 

a mufti ítéletében halált kért a tévtanokat hirdető moólla 
(, mester") fejére. 

Fokozatosan emelkedő hírnevükön az első jáéyóbb CSOFr- 
bát Csivizáde Efendi sejhüliszlámi állásától 1542-ben történt 
megfosztásával ugyan éppen Szulejmán ejtette, de a mufítik 
mégis az ő uralkodása alatt kerültek az egybázi hierarchia 
élére. Nagy szerepe volt ebben Ebusszuud Efendinek, a kor 
legkiválóbb mohamedán jogtudósának, aki 8 éven át, 1537- 
től 1545-ig ruméliai kádiaszker, majd 1545-től 1574-ig, tehát 
majdnem 29 évig isztambuli mufti volt. Elismert tudásával 
hamarosan olyan köztiszteletet szerzett tisztségének, hogy 
1554-ben az oszmán birodalomban követként megfordult 
Busbeck útleírásában olvasóinak már így magyarázta meg a 
mufti kilétét : , atörököknél a legfőbb pap, olyan, mint nálunk 
a római pápa". Az egyházi hierarchia szempontjából ugyan 
a római pápa a kalifával volt egyenrangú, de Busbecknek 
éppen ez a magyarázata Is világot vet arra, hogy a szultán 
csupán a kalifa rangos címét viselte, de annak funkcióját 
már-már az egész arab világra kiterjedő hatalommal az isz- 
tambuli mufti gyakorolhatta. 

Ebusszuud Efendi tekintélye akkor vált szinte vitathatat- 
lanná, amikor a hosszú évek alatt gyűjtött gazdag ismereteit, 
a Koránról szóló magyarázatait A józan ész vezetése című 
nagy munkájában összegezte, és tisztelete jeléül 1564-ben 
Szulejmánnak átnyújtotta. Ekkor a szultán 300 akcse napi- 
díját ugyanolyan magasra (500 akcséra) emelte fel, mint 
amilyen kádiaszker korában volt! A két tisztség így egyen- 
rangú lett, de Ebusszuud Ffendi a megtiszteltetéstől elragad- 
tatva, a következő évben munkájához még egy kiegészítő 
részt írt, aminek jutalmául napidíját Szulejmán még további 
100 akcséval felemelte. E munkásságának a lecsapódása lett 
tulajdonképpen az oszmán jogszokásoknak a Korán alapján 

történt kodifikálása, amellyel a közéletben évszázadokra rög- 
zítette a mohamedán egyházjog érvényét. 

Ebusszuud Efendi személyiségével és hírnevével, amelyet 
a hívő mohamedánok is öregbíteni segítettek, három évtize- 
den át viselt tisztségének olyan tekintélyt szerzett, hogy ő 
utána már a 40 akcsénál magasabb fizetésű kádik, valamint 
az egyházi funkcionáriusok és az iskolák oktatói kinevezésé- 
nél a jelölési jog a muftit illette meg. 

Az isztambuli mufti így az egyházi hatalom élére került, 
de nem lett a szultáni tanács tagja. Politikai befolyása 
azonban nemegyszer nagyobb volt, mint azoké, akik a ta- 
nácsban ültek, mert az eldönthetetlennek látszó vitás kérdé- 
sek felmerülésekor vagy téves határozatok kiigazításakor 
őt hívták meg, hogy igazságot tegyen. 

A szultáni tanácsban a két jogi szakértő, a két kádiaszker 
mellett, a nisándzsinak, a főkancelláriusnak elsősorban azért 
kellett jelen lennie, mert tisztségénél fogva ő ismerte legjob- 
ban az ország minden törvényét. Az ő feladata volt még az 
idegen uralkodókhoz küldött levelek, szerződések vagy egyéb 
fontosabb szövegek megfogalmazása és nem utolsósorban a 
szultáni iratok hitelesítésére Szulejmán tugrájának díszes fei- 
rajzolása. 

A kor legjelesebb nisándzsija a történeti munkásságáról 
később jól ismert Dzselálzáde Musztafa volt, akit kiemelkedő 
képzettsége miatt Ibrahim pasa nagyvezéri kinevezésekor 
mindjárt maga mellé vett, hogy segítségével az államigazga- 
tásban való járatlanságát leplezni tudja. Még Egyiptomba is 
elkísértette magát vele, de amikor 1525-ben onnan visszatért, 
megtette reisz ül-küttábnak, vagyis a szultáni tanács íródeákjai 
vezetőjének, s ezta tisztséget kilenc évig viselte. Majd 1534-ben, 
amikor Szulejmán Bagdadban tartózkodott, kinevezte az el- 
hunyt Szejjid Bej helyére nisándzsinak; huszonhárom évig 
maradt meg ebben az állásában. Javadalmazására a szultán- 

tól évi 300 000 akcse hozamú szolgálati birtokot kapott, mert 
feladatát a szultáni tanácsban mindig nagy ügyszeretettel látta 
el; az ő tollából származik az a törvénygyűjtemény, amelyet 
ma Szulejmán törvénykönyve címen ismerünk. 

A szultáni tanácsban fontos szerepük volt még a defter- 
dároknak, akik időről időre jelentést tettek a birodalom be- 
vételeiről és kiadásairól s a kincstárban rendelkezésre álló 
készpénz összegéről. A pénzügyi év végén kötelesek voltak 
külön zárszámadást is benyújtani; az ilyenkor kimutatott 
esetleges többletet a szultán azonnal átvitte magánkincstá- 
rába (amelyet ics hazinének, , belső kincstár"-nak neveztek, 
megkülönböztetésül a dis hazinétől, a , külső kincstár"-tól, 
vagyis az államkincstártól). 

A defterdárok mögött, egy másik kis kupolás teremben a 
központi pénzügyigazgatás 25-30 vezető tisztségviselője min- 
dig ott állt készenlétben, hogy ki-ki azonnal felvilágosítással 
szolgáljon a maga területén felmerült kérdésekkel kapcso- 
latban. A velük szomszédos harmadik kupolás teremben 
pedig a központi pénzügyigazgatás különféle elszámolási és 
nyilvántartási jegyzékei, az úgynevezett defterek sorakoztak 
polcokon vagy ládában példás rendbe rakva. Ezekből pél- 
dául, ha előléptetésről volt szó, a név szerint nyilvántartott 
katonák bármelyikéről, mihelyt közölték szolgálati helyét, 
azonnal meg tudták mondani zsoldjának összegét. De pilla- 
natok alatt jelenteni tudták az óriási kiterjedésű birodalom 
legeldugottabb pusztájáról is, hogy mennyi annak a jöve- 
delme, és kinek a szolgálati birtokához tartozik. E fontos 
központi iratokat olyan szigorúan őrizték, hogy amikor ta- 
nácsülés után ezt a termet bezárták, ajtaját mindig lepecsé- 
telték a nagyvezérnél hordott szultáni pecsétgyűrűvel, nehogy 
a defterek bejegyzéseiben bárki is illetéktelenül valami vál- 
toztatást tegyen. 

A ruméliai beglerbégnek 1536-ban adott Szulejmán enge- 

délyt arra, hogy a szultáni tanácsüléseken részt vehet akkor, 
ha valami ügyének elintézése végett egyébként is Isztambul- 
ban tartózkodik. A flotta parancsnokai közül Pijále kapudán 
pasa kapott elsőnek 1566-ban felhatalmazást arra, hogy a 
szultáni tanácsban megjelenhessen. Az üléseken azonban 
mindkettőjüknek csupán tanácskozási joga volt. 

A szultáni tanács hetente négy napon (hétfő, szerda, csü- 
törtök és szombat), délelőtt tartotta üléseit, amelyeken Szu- 
lejmán is gyakran megjelent uralkodása első éveiben; de 
csakhamar felhagyott azzal, hogy ezeken részt vegyen. Ehe- 
lyett 1525-ben, amikor a szeráj második udvarán megépítet- 
ték az új kupolás tanácstermet, annak bejárati ajtajával 
szemben, egy rácsozott, zöld függönnyel behúzott ablakot, 
mögötte pedig egy fülkét készíttetett; magánlakosztálya felől 
ugyanis titokban jöhetett ide, hogy a tanácskozókat csendben 
megfigyelje. Vezérei ezért legtöbbször úgy vitatkoztak, mint- 
ha a szultán is közöttük lett volna. Mégis a XVII. század 
elején Kocsi Bej — már idézett emlékiratában — korának szem- 
léletét tükrözve, az oszmán birodalom hanyatlásának kezde- 
teként éppen azt az időszakot jelölte meg, amikor Szulejmán 
szultán felhagyott a tanácskozások irányításával, személyes 
vezetésével; e fejtegetésben nem annyira az indok, mint 
inkább a kor megjelölése a találó. 

A szultán helyett elnöklő nagyvezér a rácsos ablak alatt, 
a fal mentén végighúzódó, díszpárnákkal kirakott alacsony 
kerevet közepén foglalt helyet. Jobb oldalán rangjuk szerint 
sorban a vezérek ültek és -— ha megjelent — a ruméliai begler- 
bég és a kapudán pasa, a kerevet bal felére pedig a két 
kádiaszker került. A terem két oldalkerevetén a nagyvezértől 
jobb kézre a főkancelláriusnak, bal kézre a két defterdárnak 
volt a megszokott helye. 

A tanácskozásokat rendszerint a külföldi országokkal kap- 
csolatos ügyek megvitatásával kezdték. Mindenekelőtt, ha 

valamelyik külföldi követ előterjesztést tett, megbeszélték az 
arra adandó választ. Megíratták az ügyvivő csausok meg- 
bízólevelét, s közölték velük a megtárgyalandó ügy lényegét, 
bár gyakran ezt is papírra vetették a szóban forgó ország 
uralkodójának címezve, díszes szóvirágok kíséretében. A ki- 
adott szultáni iratok másolatát pedig gondosan megőrizték 
egy vastag kötetben, az úgynevezett mühimme defteriben, a 
, fontos ügyek" defterében. (E kötetek közül nagyon sok, 
főleg az 1550-es évek végétől kezdődően, az isztambuli levél- 
tárban ma is meglelhető.) 

A megbeszélések során nemcsak a legfontosabb államközi 
ügyek, hanem az apró-cseprő, szinte helyi jellegű dolgok is 
napirendre kerültek. Ilyenekből kifolyólag gyakran küldtek 
például Habsburg Ferdinándnak is olyan tartalmú levelet, 
mint 1559 júliusában, amelyben az egri vár környékén le- 
zajlott helyi csetepaté miatt jelentették be tiltakozásukat. 
Sűrűn írtak levelet a velencei signoriához is, hol barátságos, 
hol rendreutasító hangot használva. Így 1560 februárjában 
egy szigorú levélben arra figyelmeztették, hogy az oszmán 
birodalom területén, a Klis várával szemben kijavított és 
birtokba vett erődítményt többszöri felszólítás ellenére még 
mindig nem romboltatta le. 

A különféle politikai kérdések mellett a nemzetközi keres- 
kedelem is számos megoldandó problémát vetett fel. Közöt- 
tük nemegyszer akadt olyan, mint 1560 februárjában, amikor 
a francia királyt kellett felkérni az ügy rendezésére: Isztam- 
bulban ekkor ugyanis meghalt az egyik francia kereskedő, 
aki röviddel halála előtt 6000 aranyforint értékben sokféle 
árut vett hitelbe, és hajóval mindet Franciaországba küldte. 

Amikor a külföldi országokkal kapcsolatos kérdések meg- 
vitatásának végére jutottak, a belső államügyek sokrétű prob- 
lémáinak megbeszéléséhez fogtak. Az államigazgatás olyan 
aprólékos ügyei kerültek itt szóba, amikről azt hihetnők, 

hogy a beglerbégek, a tartományok vezetői 15 elintézhették 
volna. 

A több szandzsák területén kialakított egyes tartományok 
(közülük a legnagyobb, a ruméliai ejálet harminc szandzsák- 
ból állt) közigazgatását ugyanis teljesen központi mintára 
szervezték meg, olyannyira, hogy minden tartományi szék- 
helyre a mohamedán ideológia legfőbb őreként még egy 
mufti is került. 

A szultáni tanács összetételének megfelelően minden egyes 
tartományban a beglerbég tanácsa vitte a vezető szerepet. 
A tanácsüléseken részt vett a beglerbég és helyettese, az 
igazságszolgáltatás képviseletében az ejálet (napi 300-500 
akcséval díjazott) főkádija, a helyi defterdár a mögötte álló 
pénzügyi hivatalnokokkal, a kancellária vezetője, aki a beg- 
lerbég nevét monogramszerűen felrajzolta a kiadott iratokra, 
valamint néhány katonai vezető. A beglerbég elnöklésével 
megvitatták a tartomány katonai és polgári ügyeit, s meg- 
hallgatták a panasztevőket, hogy határozatot hozzanak min- 
den kérdésben, ami csak rájuk tartozik. Nagyon sok olyan 
ügy volt azonban, amit érdemben meg sem tárgyalhattak, 
mert esetleges döntésüknek érvényt szerezni nem tudtak. 

A beglerbég tanácsa valójában csak amolyan jelképes 
utánzása volt a szultáni tanácsnak. A beglerbég ugyan ak- 
kora hatalmat kapott, hogy alattvalói szemében szó szerint 
élet és halál ura lett, hiszen pallosjoga volt, a saját elhatáro- 
zásából hadat indíthatott, s katonáinak jutalmul (évi 5999 
akcsénál nem nagyobb hozamú) tímár-birtokot 1s adhatott, 
de egyébként a tartományi kincstár készpénzéből egyetlen 
akcsét nem utalhatott ki. Gyakorlatilag a legtöbb helyi in- 
tézkedésnek ez szabott korlátot, ami által az ügyintézés mér- 
hetetlenül felszaporodott, és a szultáni tanács munkája - 
ahogyan a birodalom terjeszkedett -— egyre gyarapodott. 

A szultáni tanácshoz így tömegével terjesztették elő az 

olyan apró ügyeket 15, amelyeket a tartományi tisztségviselők 
a saját hatáskörükben tulajdonképpen megoldhattak volna. 
A , fontos ügyek" deftereiben nagyon sok olyan minket ma 
már meghökkentő előterjesztés és megválaszolás olvasható, 
mint például a budai defterdár jelentésére 1552 februárjában 
megírt alábbi rendelkezés: , Tudattad, hogy a budai várat 
egy építőmester 8 emberével kijavította, s most a pesti vár 
javítására került volna a sor, de ekkor azt mondták, hogy 
ők csak a budai vár javítói, ezért ha a pesti váron dolgoznak, 
mindegyiküknek napi 4 akcse kosztpénz jár. Elrendelem, hogy 
az építkezésre most nincs szükség, ezért ne fizess nekik." 
A budai defterdár tehát egyáltalán nem bizonyult fontos- 
kodónak és túlzottan óvatosnak, mikor a néhány akcse 
többletkiadás engedélyezését kérte. 

A dologi jellegű kiadások miatt gyakran zaklatták a szul- 
táni tanácsot a janicsárok is, hol jogtalan, hol jogos kéréseik- 
kel. Így 1560 szeptemberében a kaffai szandzsákbéget meg 
kellett inteni, mert többszöri utasítás ellenére sem gondosko- 
dott kielégítően a janicsárok élelmezéséről, ami miatt ők 
levélben ismételten panaszt tettek. A hadsereg élelmezése 
állandóan gondokat okozott, mert a parasztok a megszabott 
árért nem akarták eladni gabonájukat, és a felvásárlással 
kapcsolatos nehézségek eligazítása ugyancsak sokszor tett 
szükségessé olyan utasításokat, mint amilyent 1559 októbe- 
rében Balikeszir kádijának levelére a szultáni tanács küldött : 
,, Tudattad, hogy néhány biztos paranccsal érkezve gabonát 
vásárolt, és most újra azzal jöttek, hogy gabonát kell ven- 
niök, de a szandzsák lakossága körében nagy a gabonahiány. 
Mivel a gabonavásárlásra olyan értelmű parancs adatott ki, 
hogy a biztosok azoktól vegyenek, akik szabad akaratukból 
adnak el, most elrendelem, hogy ha a biztosok mégis azt 
mondják azoknak, akik önként eladni nem akarnak: mi 

paranccsal jöttünk gabonát venni, akkor az ilyen erőszakos- 
kodásokat akadályozd meg." 

Az efféle nagyon sokszor előadódó és minden esetben 
ismételten külön rendelkezést igénylő problémák mellett még 
számos megvitatandó kérdést vetettek fel a személyi ügyek, a 
kinevezések, előléptetések vagy a várakozási állományba 
helyezések. Sokkal több lett ugyanis a hivatali állásokra je- 
lentkezők száma, mint amennyi ilyen betölthető állás a biro- 
dalomban volt. Ebusszuud Efendi ezzel kapcsolatban is va- 
lami rendet akart teremteni, s javaslatára 1537-ben az a 
szokás kezdett kialakulni, hogy mindazoknak, akik az alsó, 
közép- és felsőfokú mohamedán iskolákat elvégezték, és a 
záróvizsgát 15 sikeresen letették, nevét hivatalosan nyilván- 
tartásba vették, hogy a bejegyzés sorrendjében jussanak ál- 
láshoz. Általában három pályán nyílt előttük elhelyezkedési 
lehetőség, úgymint az oktatói, bírósági és igazgatási ágaza- 
tokban. Mivel túl sokan voltak, egyfolytában 20-24 hónap- 
nál tovább nem maradhattak állásban, hanem egy vagy két 
évre, míg a sor újra rájuk nem került, várakozási állományba 
helyezték őket, legtöbbször anélkül, hogy erre az időre bármi 
jövedelmet is juttattak volna nekik. 

A várakozás ideje alatt az olyan magasabb rangúak, mint 
a beglerbégek, természetesen nem nélkülöztek, de az alacso- 
nyabb fizetésűek annál többet. Így a tisztségviselők zöme, 
közöttük még az igazságszolgáltatás őrei, a kádik is arra 
törekedtek, míg állásban voltak, hogy elegendő összeget 
tegyenek félre arra az időre, amikor majd várakozási állo- 
mányba kerülnek. Ez a törekvésük pedig a panaszok özöné- 
vel árasztotta el a szultáni tanácsot. Legkirívóbb volt a kádik 
haszonszerzése, s az ellenük megnyilvánuló felháborodás he- 
lyenként már olyan méreteket öltött, hogy túlkapásaik meg- 
tiltására 1540-ben szultáni rendeletet kellett kibocsátani, amit 

a birodaiom minden kádijának és szandzsákbégjének külön- 
külön megküldtek. 

Ebből az általános érvényű rendeletből természetesen még- 
sem lehetne arra következtetni, hogy a birodalom minden 
egyes kádija csupán a maga hasznát kereste volna. Akadtak 
közöttük olyanok, akik, mialatt várakozási állományban 
voltak, valóban teljesen nincstelenekké váltak. Ezt a hagya- 
téki leltárak is tanúsítják. Például Ahmed Efendi 1543-ban, 
Tolna elfoglalásakor kapott újra kádi állást, de alighogy 
idekerült, hamarosan meghalt. Mivel örökösei nem voltak, 
minden hagyatékát leltárba vették, és elárverezték; ebből 
derül ki, hogy mindössze 1208 akcsét érő vagyona volt. 
Ennek az értéknek a felét egy batyú ruha és néhány házi- 
eszköz képviselte, a másik felét pedig az a fekete öszvér, 
amelyen a kádi Tolnára érkezett. 

Mialatt a tartományok tisztségviselőit sűrűn rendelték 
haza (a beglerbégeket és a defterdárokat például nemegyszer 
fél év múlva), vagy helyezték át a birodalom egyik feléből a 
másikba, a tímár-birtokosok nagy része sokszor hosszú éve- 
ket tölthetett egyfolytában ugyanazon a szolgálati helyen. 
Birtokaik változó jövedelmének, valamint előléptetéseiknek 
nyilvántartása azonban még így is túlságosan nagy megterhe- 
lést jelentett a pénzügyigazgatás központi szervezetének. 

Miután a szultáni tanácsban az államigazgatás sokrétű 
ügyeinek esetenként adódó vitás kérdései — gyakran nagyon 
gyorsan, egy kurta válasszal — elintézést nyertek, megkezdő- 
dött a panasztevők kihallgatása. Ha nagyon sokan gyűltek 
össze, egy részükkel a második vezér foglalkozott, de döntésé- 
ben a vádlottat állásától meg nem foszthatta, sem a panaszos 
kérelmére kinevezést vagy előléptetést nem adhatott, mert 
ezekben a kérdésekben a nagyvezér is csak az alacsonyabb 
beosztásúakkal kapcsolatban hozhatott a szultán hozzájáru- 
lása nélkül határozatot. 

A szultáni tanácsot nemcsak a helybeliek, az isztambuliak, 
hanem a messzi tartományok lakosai is felkeresték minden- 
féle panaszaikkal. Ide jöttek például 1552 januárjában Mani- 
szából a mészárosok elmondani, hogy tönkremennek, ha a 
kapott ígéret ellenére sem rendezik a húsárakat. Még hosz- 
szabb és fáradságosabb utat tettek meg 1565-ben télvíz idején 
a szegedi lakosok, hogy sérelmeiket a nagyvezér előtt elő- 
adják. A szultáni tanács tolmácsa ilyenkor mindig rendelke- 
zésre állt. Panaszukat és a vele kapcsolatos rendelkezést a 
. fontos ügyek" deftere szerint a következőképpen fogalmaz- 
ták meg: Szegedről most néhány nem mohamedán alattvaló 
magas udvaromhoz jött, és elmondta, hogy , a szandzsák 
adóösszeírója a városunk határában Járó állataink után szál- 
lásadó címen egy olyan újítást talált ki, ami régen nem volt 
törvény. Évi általányban 15 000 akcsét jegyzett fel, s ezért a 
legelőinken járó minden darab állatunk után egy-egy akcse 
beszedésével sanyargatnak minket. Amidőn panaszkodásuk- 
kor a defter la harmadik kupolás teremben] megnézetett, 
az az összeg az említett módon bejegyezve találtatott. De jól 
védett birodalmam városaiban és falvaiban élő alattvalók 
állatai után, ha azok más földjén járva, füvet nem legelnek, 
és vizet nem isznak, éppen úgy, mint a saját helyükön Járó 
állatok után adót kivetni, a törvény ellenére van..." 

Ezt az utasítást, amely Ismétlődő szavakkal megtiltja az 
adó beszedését, a budai beglerbégnek címezték, de a feljegy- 
zés szerint 1565. február 15-én a szegedi lakosok kezébe 
adták, akik nagyon meg voltak elégedve, hogy ajándékaikat 
nem hiába vitték. A baj csak az volt, hogy a féltő gonddal 
magukkal hozott szultáni iratnak Budán nem volt semmi 
foganatja. Bár ügyükben a következő évben újabb és újabb 
utasításokat küldtek a budai pasának, mégsem tudták meg- 
akadályozni, hogy az adószedő be ne hajtsa rajtuk a szóban 
forgó összeget. 

Panaszaikkal nagyon sokan írásban fordultak a szultánt 
tanácshoz, miként 1564-ben a távoli Palesztinában fekvő 
Szafad (Safed) város lakosai, akik sérelmesnek találták a 
rendkívüli adó kivetésének módját, mert azt tőlük még a 
romos és elhagyott házak után is megkövetelték. Az adózás- 
sal kapcsolatos efféle panaszok elbírálása, már a helyi i15me- 
retek miatt is, inkább a tartományi defterdárok hatáskörébe 
illett volna bele. Csakhogy a defterekből (melyeknek egyik 
példányát az említett harmadik kupolás teremben, másik 
példányát pedig a tartományi székhelyen őrizték) a már be- 
jegyzett adó törlése szintén a szultáni tanács kizárólagos 
joga volt. 

E túlzott centralizáció következtében az óriási kiterjedésű 
birodalom minden részéből a fontos és kevésbé fontos ügyek 
olyan tömkelegét juttatták a szultáni tanács elé, hogy ott 
azokat sok esetben már kielégítően elintézni nem tudták. 
Az előterjesztett ügyeket ugyan röviden mindig megválaszol- 
ták, de ha valami problematikus volt, akkor az érdekelteket 
már sematikusan, szinte ugyanazokkal a szófűzésekkel, csak 
arra utasították, hogy a szóban forgó ügyben a régi szokások 
szerint járjanak el, s azoktól semmiben se térjenek el. A ren- 
delkezések kiadását pedig gyakran kétszer-háromszor 15 meg 
kellett ismételni, részben, mert azok a vitás esetekben sok- 
szor nem voltak egyértelműek, részben, mert a tartományi 
(különösen a határ menti) tisztségviselők már Szulejmán 
uralkodása alatt sem mindig hajtották végre azonnal a ka- 
pott utasításokat. . 

A nagyvezér ugyan tovább buzgólkodva, a tanácsülési 
napok minden délutánján folytatta a délelőttönként sorra 
nem került panaszosok és kérelmezők kihallgatását. Valódi 
célja azonban ezzel nem annyira az volt, hogy a közügyek 
intézése minél zavartalanabbul folyjon, hanem, hogy ameny- 
nyire lehet, legalább látszólag, minden hatalmat a kezében 

tartson. A végső szót ugyanis a szultán mondta ki, amikor a 
fontosabb állami és személyi ügyekről (például a 6000 akcsé- 
nál nagyobb jövedelmű szolgálati birtokok odaítéléséről) 
minden keddi napon a nagyvezér röviden előterjesztést tett. 

Mindig akadtak azonban olyan esetek, amelyekre a ki- 
hallgatáson a szultán ügyet sem vetett, és elintézésükkel a 
nagyvezér kellő tekintélyt szerezhetett. A hatalom ilyen lát- 
ványos fitogtatására különösen a devsirme-rendszer nevelt- 
Jeinek, a rabszolgafiúkból lett nagyvezéreknek volt szüksé- 
gük. Márpedig II. Mehmed központosítási törekvései óta a 
befolyásos török családokkal szemben legtöbbször ők ke- 
rültek a nagyvezéri posztra: a XV. század második felétől a 
XVI. század végéig, a 38 nagyvezéri kinevezés során 34 eset- 
ben a szultáni szerájban nevelt, válogatott rabszolgafiúkat 
helyezték a birodalom e legmagasabb állásába. 

A centralizáció ilyen irányú fejlődésében azonban a dev- 
sirme-rendszer neveltjei mégsem tudtak végül valamiféle tár- 
sadalmi-politikai győzelmet aratni, miként azt ma egyes 
történetírók olvasóiknak sugallják. Egyrészt azért nem, mert 
amikor a nagyvezéri állásba már szinte sorra csak a devsirme- 
rendszer neveltjei kerültek, ennek ellenhatásaként növekedni 
kezdett az isztambuli mufíti hatalma: 1584-ben már törvény 
írta elő, hogy az állását elfoglaló nagyvezérnek bemutatkozó 
látogatást kell tenni a sejhüliszlámnál. Másrészt a devsirme- 
rendszer neveltjei a legmagasabb állásba jutva sem igen le- 
hettek a központi kormányzat tényleges vezetői. Jól példázza 
ezt a devsirme-rendszer egyik legkiválóbb növendéke, Szo- 
kollu Mehmed pasa, Szulejmán szultán utolsó nagyvezére, 
aki bölcs előrelátással szerette volna ugyan megakadályozni, 
hogy a török haderő Ciprus elfoglalására induljon, de még 
később, a gyenge kezűnek tartott II. Szelim szultán mellett 
sem volt akkora befolyása és hatalma, hogy az események 
irányítója lehessen. Neki csak az a szerep Jutott, hogy urának 

Lepantónál megtépázott hajóhadát minél gyorsabban újra 
felszerelje. A rabszolgafiúkat azonban éppen arra nevelték 
a szultáni szerájban, hogy uruk akaratának mindig feltétlen 
engedelmes szolgái legyenek. 


Á szeráj 


A Márvány-tenger és az Áranyszarv-öböl között emelkedő 
s a Boszporuszra 15 nagyszerű kilátást nyújtó dombon épít- 
tette 1465-től 1478-ig II. Mehmed. Utódai ugyan a szeráj 
épületeit sok helyen toldozták-foldozták, de azokat a falakat, 
melyek három jellegzetes udvarát alkották, sohasem bontot- 
ták meg. 

Először ,.Jeni Szeráj"-nak, , Új Szeráj"-nak hívták, meg- 
különböztetésü: a másiktól, a hirtelen régivé lett , Eszki 
Szeráj "-tól, a , Régi Szeráj"-tól, melyet II. Mehmed röviddel 
K onstantinápoly elfoglalása után a város közepén építtetett. 
Az Új Szerájt, később Topkapu (mai kiejtése : Topkapi) 
Szerájnak nevezték el, a tenger felé nyíló Topkapu, ,, Ágyú- 
kapu" nevű nagy kapujáról, amit a legtöbbször használtak, 
mert mindig szabadon ki-be lehetett járni rajta. 

Ezt a kaput ugyan állandóan janicsárok őrizték, de azon 
bárki bemehetett az első udvarba, mely a Birun, a , Külső" 
nevet kapta, mert a két oldalán álló épületekben a külső 
szolgálattevők tartózkodtak. Őket pedig nem azért hívták 
így, mintha mindannyian csak valamiféle külső szolgálatot 
teljesítettek volna, hanem meri közülük sokan, noha idebent 
dolgoztak, a szeráj falain kívül, a városban lakhattak. E kü- 
lönféle munkát végző szolgálattevőket hat csoportba sorol- 
ták, de nem annyira foglalkozás, mint inkább rangbeli meg- 
oszlás szerint. 

Az első csoport tagjai azok voltak, akik iskolázottságuknál 

fogva a mohamedán tudósok, az ulemák testületébe tartoz- 
tak. Közöttük a rangelső Hajreddin Efendi volt, aki őszülő 
korában is atban a megtiszteltetésben részesült, hogy né- 
mely ünnepélyes alkalomkor egykori tanítványa, Szulejmán 
szultán jobbjára került. Az 1530-as években mint a szultán 
népes családjának tanítómestere, munkájáért napi 200 akcsét, 
mellette tevékenykedő fia pedig 50 akcsét kapott. 

A tudós orvosok száma ugyanezekben az években 22 volt, 
s napidíjuk hírnevük szerint 8 és 130 akcse között váltako- 
zott. Közöttük nagy tekintélyt szereztek maguknak a Spa- 
nyolországból érkezett zsidó orvosok is, különösen egy Dotor 
(!) nevű, akinek gyógyászati eljárása Szulejmánnál is elisme- 
résre talált, amikor az 1540-es években átnyújtotta neki az 
Öregedők támasza című munkáját. 

Ugyancsak az első csoportba sorolták még a horoszkópo- 
kat készítő három csillagászt, valamint a szultán házi imám- 
ját. 

A második csoport csupán négy tagból állt, ezek a követ- 
kezők voltak: a szeráj építkezési felügyelője (a sehremini), 
a konyha felügyelője (a matbah emini), a pénzverde felügye- 
lője (a darpháne emini) és végül az árpa felügyelője (az arpa 
emini), aki a kincstári istállók ellátásáról gondoskodott. 

A harmadik csoportba tartoztak az úgynevezett , kengyel 
agák" (rikáb agalari), akik nem onnan kapták nevüket, 
mintha a kengyelét tartották volna a szultánnak, hanem mert 
ranguk adta joguknál fogva, kíséretében, lova mellett halad- 
hattak. Közöttük a rangelső, a Janicsár aga azonban a sze- 
rájon kívül tartózkodott, amíg csak nem szólította ide valami 
szolgálat. A többiek, akik mind itt vártak parancsra, a kö- 
vetkezők voltak: a zászlók őre (az emir-i alem), akinek nem- 
csak a szultánátus zászlóinak őrzése volt a feladata, hanem 
hogy a szandzsákbégeknek, a beglerbégeknek, a vezéreknek 
kinevezésükkor átadja a rangjukat 1s jelző zászlókat, továbbá 

a kapuőrségek parancsnoka (a kapudzsilar kethüdászi), a 
főcsaus, a fővadászmester, a főistállómester, a főétekfogó, a 
hat lovasalakulat mindegyik agája, valamint a , kengyel 
agák" rangsorába nem tartozó bosztándzsibasi, a , főker- 
tész". E legutóbbi tisztségnek szó szerinti fordítása azonban 
nem igen engedi sejtetni feladatkörének sokoldalúságát. Fő- 
foglalkozása talán valóban az volt, hogy felügyeljen a szeráj 
kertészeire, és a szultán mellett tartózkodjék, amikor az a 
tágas belső vagy a tenger és az öböl partjáig lenyúló külső 
kertekben sétál. De ezenkívül ő fogta a csónak kormányát, 
ha a szultán vízre szállt, sőt mi több, ő vetett hurkot mind- 
azok nyakába, akiket halálra ítéltek a szerájban. 

A negyedik csoportot a főapródok, a müteferrikák alkot- 
ták, akik a vezérek, a beglerbégek, a defterdárok és más ud- 
vari emberek fiai, valamint a devsirme-rendszerben nevelő- 
dött rabszolgafiúk közül kerültek ki; számuk az 1530-as 
években 70 volt, a napidíjuk 10 és 150 akcse között mozgott. 
Nekik szinte más dolguk nem is igen volt, mint az, hogy 
valahányszor a szultán a szerájból kivonult, akár hadjáratra, 
akár csak pénteki napokon a dzsámiba imára, színpompás 
öltözetükben előtte menjenek. 

Az ötödik csoport az alabárdosok, a teberdárok csapata 
volt, akik a Régi Szerájban és az Új Szerájban teljesítettek 
szolgálatot. Számuk az ajtónállókéval együtt Szulejmán ural- 
kodása kezdetén 319 fő, a végén pedig 461 fő volt. Feladataik 
közé tartozott a hárem védelme, különösen amikor a szultán 
udvari népével úton volt Isztambul és Drinápoly között. 
De közülük választottak ki díszőrséget is a próféta zászlaja 
mellé, amikor azt hadjáratokra magukkal vitték. 

Legnépesebb volt a hatodik csoport, élén a janicsárok 
közül kiválogatott. 70-80 testőrrel, a szolakok csapatával, 
akik a szerájon kívül mindig a szultánnai voltak. 

Idetartoztak a szabók is, számuk kezdetben 300 fő, majd 

negyven év múlva 370 fő lett. Ők valamennyien csak az 
udvari ruhákat és a szultáni kaftánokat varrták. Ezekre a 
célokra 1525-ben 5 000 000 akcséért, vagyis 100 000 arany- 
forintért vásároltak különféle kelméket; ugyanakkor a Jjani- 
csároknak 3 000 000 akcséért vettek csuhaposztót, amit vég- 
ben osztottak ki nekik. A szabókon kívül már Szulejmán 
uralkodása elején 585, a végén pedig 641 különféle egyéb 
mesterember (köztük 60 aranyműves, 20 kardműves, 20 íj-, 
11 zeneszerszám-készítő, 20 fövegkészítő, 15 szűcs, 15 csiz- 
madia stb.) is a szerájnak dolgozott. 

Ebbe a hatodik csoportba sorolták még a hírnököket 
(30-40 főt), a zenészeket és a vadászokat - az előbbiek száma 
462-ről 620-ra, az utóbbiaké 259-ről 418-ra növekedett negy- 
ven év alatt -, továbbá a vízhordókat (20-25 főt) és a kórház 
segédszemélyzetét. 

Ugyancsak ide számították még a külső udvarban és a 
középső udvar bal alsó felében levő kisebb, valamint a sze- 
rájon kívüli nagy istállók személyzetét ; számuk már 1527-ben 
2830 volt, 1567-ben pedig 4341 lett! Az istállók fenntartása, 
a személyzet fizetése nélkül, 1525-ben 5 640000 akcséba, 
1567-ben 6 732 581 akcséba került. Ezek a számadatok, ha 
nem is éppen olvasmányosak, mégis némi betekintést nyúj- 
tanak Szulejmán udvartartásának költségeibe. 

A szeráj első udvarába lovon érkezőnek, ha maga a nagy- 
vezér volt is, akkor is le kellett szállnia; innen már csak a 
szultán mehetett tovább lóháton. 

A külső udvart magas, erős fal választotta el a 160 méter 
hosszú, 130 méter széles, felfelé keskenyedő középső udvar- 
tól. A két udvart összekötő boltíves átjárót, amelynek mind- 
két felét hatalmas ajtók zárták le, Orta Kapunak, , Középső 
Kapunak" nevezték. A külső tömör vasajtó egyik szárnyán 
a mohamedán időszámítás 931. éve (ami időszámításunk 
szerint 1524. október 29-én kezdődött és 1525. október 17-én 

ért véget) olvasható. Ekkor javították ki, vagy ha újra ké- 
szítették, az eredetit mintázták le, mert ma is olyan, ahogyan 
azt Schedel 1493-ban kiadott krónikájában egy fametszet 
ábrázolja. 

A bejárat mindkét oldalán a külső udvar felé előreugró, 
nem túl magas, nyolcszögű tornyot s alatta különféle célokra 
szolgáló. több kisebb-nagyobb helyiséget építettek. Elsősor- 
ban itt volt a helye a kapuőrségnek. A közelükben egy külön 
helyiségben, melyet Kapu araszinak, , Kapu közé"-nek ne- 
veztek el, a szultáni udvar letartóztatott főtisztségviselői 
vártak további sorsukra. 

A boltozatos bejárat jobb oldaláró! nyíló termet a külföldi 
követek vagy más előkelőségek számára tartották fenn, hogy 
itt időzzenek, amíg a tanácsteremben a nagyvezéri vagy a 
trónteremben, illetőleg az audiencia-teremben (arz odaszi) 
a szultáni kihallgatás meg nem kézdődik. Innen a kapuőrség 
parancsnoka kísérte őket végig az udvaron a cédrusfákkal 
szegélyezett úton a főcsausig, akit tisztes távolban a csausok 
egész hada vett körül, minden pillanatban készen arra, hogy 
Szulejmán vagy a szultáni tanács parancsait azonnal továb- 
bítsák. A főcsaus feladata volt, hogy bevezessen mindenkit 
a kupolás tanácsterembe, akár előkelő külföldi követ volt 
az illető, akár csak egyszerű panasztevő. I 

A szultáni tanács kupolás terme, a. , díván-ház" (diván 
hane) az udvar bal felső felében kapott helyet. A szeráj tör- 
ténetéve! foglalkozó gazdag török szakirodalom szerint Ib- 
rahim pasa nagyvezérsége (1523-1536) alatt épült, de hogy 
melyik esztendőben, az már homályban maradt; építésének 
időpontját nem hozták összefüggésbe a szeráj vasajtaján oly 
sokat vizsgált évszámmal. Talán, mert mások tanulmányoz- 
ták a kupolás tanácstermet, mások a vasajtót és mások csak 
mint gazdaságtörténészek a kincstári elszámolásokat. 

Erre vonatkozóan pedig a birodalom bevételeinek és ki- 

adásainak egyik, fentebb már sokat idézett, összesített ki- 
mutatása egészen közeli felvilágosítást nyújt. Ennek kiadási 
tételei között az alábbi rövid bejegyzést találtuk: , a díván- 
ház és néhány különféle épület elkészítésére, valamint ágyúk- 
ra és egyebekre 4 271 081 akcse". Ezt a keltezetlen kimuta- 
tást, amelyben ez a bejegyzés olvasható, Ömer Lufti Barkan 
isztambuli professzor nem egészen meggyőző érvelésekkel az 
1527. márc. 21-től 1528. márc. 21-ig terjedő pénzügyi esz- 
tendő elszámolásaként tette közzé (1955-ben). Közleményé- 
ben teljesen figyelmen kívül hagyta azonban éppen azt a fent 
idézett bejegyzést, amely jobban elősegíthette volna annak 
megállapítását, hogy az elszámolás melyik pénzügyi évről 
készült. 

Az idézett bejegyzést jól kiegészíti Thomas Contarininak, 
a velencei signoria rendkívüli követének 1528. július 8-án 
kelt isztambuli jelentése, amely szerint az egész szerájt re- 
noválták, megszépítették, és 1525 körül egy audiencia-termet 
is építettek. A szultáni tanácsterem és az audlencia-terem gaz- 
dag dekorációja, a dús aranyozás, a drágakövek ragyogása 
és a szokatlan ceremónia általában annyira lenyűgözte az 
ott megforduló külföldi követeket, hogy azok leírására je- 
lentéseikben és útibeszámolóikban gyakran bő teret szentel- 
tek. Sajátságos stílusukkal valóban még ma, megkopottan is, 
varázslatosan hatnak a múzeumi látogatóra, de történelmi 
légkörükből kikerülve, a szerájból távozva, mégis úgy tűnik, 
hogy szerény méretükkel (egyik teremnek sem hosszabb a 
belmérete 9 méternél) eltörpülnek az európai uralkodók 
korabeli fogadótermei mellett. 

A kincstári elszámolás idézett bejegyzésében említett kü- 
lönféle épületek egyike tehát a Contarini jelentése szerint 
1525 körül épült audiencia-terem volt (amelyről egyébként 
a mai török szakirodalom egyértelműen úgy tájékoztatja 
olvasóit, hogy azt még II. Mehmed építtette). Az építkezés 

időpontját azonban még a bejegyzés utolsó szavai is segítenek 
tisztázni, mert az , ágyúkra és egyebekre" kiadott pénz, az 
összeg nagysága miatt, hadjárat előkészítését engedi sejtetni. 
Megerősíti ezt az elszámolás egy másik rövidre fogott kiadási 
tétele, amely arról szól, hogy , különböző épületek szükség- 
leteire, várak javítására, új dunai hajók építésére és egye- 
bekre 2 596 260 akcsét" költöttek. Minden bizonnyal emlé- 
kezetes lehetett Szulejmánnak, hogy első magyarországi had- 
járata során, amikor a Száván átkeltek, mennyire hiányoztak 
a hajók, ezért nem akart most azoknak szűkében lenni. 
Mivel Contarini jelentéséből annyi feltétlenül elfogadható, 
hogy a szerájt 1528-ra már renoválták, valószínűnek látszik, 
hogy ágyúkra és új hajókra az 1526. évi hadjáratra való ké- 
szülődés idején adhattak ki nagyobb összeget. Ha pedig 
ezekhez az adatokhoz még hozzátesszük a szeráj vasajtóján 
olvasható évszámot, akkor talán már egészen kétségtelen, 
hogy a sokat idézett, számunkra nagyon fontos kincstári 
elszámolás az 1525. pénzügyi évről készült, vagyis arról az 
esztendőről adtak benne számot, amikor a kupolás tanács- 
terem felépült. 

Közvetlenül a ..díván-ház"? mellett, az udvar bal felső sar- 
kában állt a kincscár épülete (amely ma a múzeum fegyver- 
tároló terme; ott láthatók egyebek között Szulejmán kard- 
jai). Előtte osztották ki általában negyedévenként a jani- 
csárok zsoldját, amit minden egyes csapat parancsnoka kis 
bőrzsákban vett át. 

Ezt a középső udvart , Alaj mejdáni"-nak (, Felvonulási 
tér"-nek) is elnevezték, mert nemcsak zsoldosztáskor vonul- 
tak itt fel, hanem minden nagyobb ceremóniával járó ünne- 
pélyes alkalomkor. Így az áldozat ünnepén (kurbán baj- 
rami), a mekkai zarándoklat idején, am! a mohamedán nap- 
tár szerint zilhidzse hónapban volt vagy pedig ramazán 
ünnepén, a böjti hónap végén, amikor az udvari emberek, a 

nagyvezér után, rangjuk szerint sorban elvonultak Szulejmán 
előtt, hogy kifejezzék jókívánságaikat, és megcsókolják kezét 
vagy ruhája szegélyét. Az egész idő alatt zenekar játszott, és 
az ünnepségeket díszlakomával fejezték be. Ekkor a Janicsá- 
rok is birkahúst és sült tésztát kaptak, nem pedig rizslevest, 
mint általában a szultáni tanács ülésnapjain, amikor itt telje- 
sítettek szolgálatot. 

A hatalmas konyhák a térség jobb oldalá:: voltak, s hosszú 
udvarukat :nagas fallal zárták le. Ezen három nagy kapu 
nyílt, hogy torlódás nélkül ki-be járhassanak, mert ha nem 
volt itt ünnepség, akkor is 4-5000 embernek készítettek 
ebédet naponta. A konyhakiadások a szakácsok fizetése 
nélkül 1525-ben 2380000 akcsét tettek ki, de Szulejmán 
uralkodásának végére már több mint a kétszeresére, 5 468 000 
akcséra emelkedtek; ennek arányában 277 főről 629 főre 
növekedett a konyhák személyzete. Közülük 12 szakács kü- 
lön a szultán ételeit főzte, amiket a belső szerájban tálaltak 
eléje. 

A szeráj harmadik udvara, amely az Enderun, a , Belső" 
nevet kapta, a legkisebb volt. Területének szélessége a 100 
métert, hosszúsága pedig a 85 métert nem haladta meg, de 
az épületeken túl, a felső felét és a bal oldalának egy részét, 
egészen a szultán magánlakosztályáig, tágas belső kert vette 
körül. A második udvart lezáró fal belső oldalán végig széles 
épületsor húzódik, amit középen egy hosszú kapualj oszt 
ketté. Ezt a kaput Bab-üsz-szaadé-nak, a , Boldogság kapu- 
já"-nak hívták. A kapualj jobb felén a belső szeráj ügyeit 
igazgató kapu aga (kapu agaszi) hivatali helyiségei, bal felén 
pedig a , fehér agák" (ak agalar; nem azonosak a hárem 
agákkal!) őrszobái voltak. Ők vigyáztak a , Boldogság ka- 
pujá"-ra, a belső szeráj rendjére; szinte valamennyien kaszt- 
rált fehér bőrű rabszolgafiúkként kerültek ide. 

Az őrséghez egészen közel, szemben a kapuval, attól né- 

hány lépésnyire épült fel 1525-ben az audiencia-terem. Szu- 
lejmán ebben szokta fogadni a külföidi követeket és rend- 
szerint keddi napon a vezéreket. 

A bejárati ajtótól jobbra, a kapu aga szobái mögött emel- 
kedett az iskolaterem, amelyet először Jeni odá-nak, ,, Új 
Terem "-nek hívtak, majd Büjük odá-nak, , Nagy Terem" - 
nek, megkülönböztetésüi a Szulejmán által létesített újabb 
iskolateremtől, amely a Kücsük oda, , Kis Terem" nevet 
kapta. A Nagy Teremben 30-100, a Kis Teremben 50-60 
alaposan kiválogatott rabszolgafiút neveltek. 

A genovai születésű Giovanni Antonio Menavino, akit 
1505-ben, tizenkét éves korában kalózok raboltak el, és szép 
termete miatt II. Bajezid szultánnak ajándékoztak, szintén 
Itt, a belső szeráj iIskolatermében nevelkedett huszonegy éves 
koráig. Mikor azonban megengedték neki, hogy 1. Szelim 
szultánt 1514-ben elkísérhesse perzsiai hadjáratára, meg- 
szökött, és hazájába visszatérve leírta tapasztalatait. E be- 
számolójában a szerájbeli nevelésről egyebek között az aláb- 
biakat mondta el: , Amikor egy fiú már öt-hat napot az 
iskolában töltött, hozzáfognak, hogy megtanítsák neki az 
ábécét. Az iskolában négy tanító van. Az egyik a fiúkkal az 
első évük alatt az olvasást gyakoroltatja. A másik arab 
nyelven a Koránt tanítja, és az ő különféle dogmáikról ad 
magyarázatokat. Ezután a harmadik perzsa nyelvű könyve- 
ket tanít, némelyek írnak egy keveset, de írni nem szívesen 
tanítanak. A negyedik arab nyelvű könyveket tanít, mind 
köznyelvűt, mind irodalmit." 

Tanulásukra és viselkedésükre nagyon szigorúan ügyeltek. 
Büntetésként tíz botütést is mérhettek talpukra, de naponta 
csak egyszer, írta Menavino, majd arról 15 beszámolt, hogy 
, zsebpénzük az első évben naponta 2 akcse, a második évben 
3, a harmadik évben 4, s minden évben így nő tovább a 

zsebpénzük. Évente két skarlát ruhát, nyárra pedig külön 
fehér öltözetet kapnak." 

A belső szerájéhoz hasonló (bár alacsonyabb színvonalú) 
iskola volt a drinápolyi szultáni szerájban, Isztambulban a 
Galata Szerájban és Ibrahim pasa egykori szerájában ; mind- 
egyikben 3-400 rábszolgafiút neveltek. Az itt tanulók leg- 
jobbjait azonban kiválasztották, és átvitték a belső szerájba, 
hogy ott részesítsék őket magasabb képesítésben. Az ottani 
Nagy Terem és a Kis Terem növendékei serdülőkorukban 
szintén alapos válogatáson estek át, mielőtt beosztották volna 
őket a szultán személye körüli szolgálatot teljesítő fehér 
agák mellé. Ezek a halkszavú fehér agák egyébként gyakran 
kerültek ki szultáni parancsra a belső szerájból rangos külső 
állásokba, nem egyszer a birodalom legmagasabb posztjára. 
Például Hadim Szulejmán pasa (a , Hadim" ragadványnév; 
jelentése eunuch) is a belső szerájban szolgált mint kincs- 
tárnok, majd damaszkuszi és egyiptomi beglerbég, 1541-ben 
pedig nagyvezér lett. II. Bajezid uralkodása óta ő volt már 
a harmadik eunuch, aki nagyvezéri kinevezést kapott. 

A szeráj továbbtanulásra minősített serdülő növendékei 
közül negyvenet az uralkodói pecsétgyűrűk egyikét őrző fő- 
kamarás (a kivételesen ritkán kasztrált) hászodabasi mellé 
rendeltek. Itt, az ő felügyelete alatt a szultán fegyverhordo- 
zója, a szilahdár, ruhagondozója, a csuhadár, kengyeltartója 
és egyben lábbeligondozója, a rikábdár, valamint fehérnemű- 
jének és turbánjainak őrzője, a dülbend aga mellett tevé- 
kenykedtek. Ezenkívül még az ő feladatkörükbe tartozott, 
hogy ügyeljenek arra a teremre, amelyben a próféta köpe- 
nyét, zászlaját és egyéb ereklyéit (egy szál szakállát, egy 
fogát stb.) őrizték; mindezek ott ma 15 megtekinthetők. 

A kincstárnok, a hazinedárbasi mellé hatvan növendéket 
osztottak, hogy a szultán magánkincstárát és az abban tar- 
tott értékesebb holmikat állandóan szemmel tartsák. 

A főasztalnok, a kilerdzsibasi felügyelete alá harminc 
tanuló került, hogy a szultán ételéről-italáról, egyszóval asz- 
taláról gondoskodjanak. 

Azzal egyidejüleg, hogy beosztott helyükön feladataikat 
ellátták, továbbra is hallgatniuk kellett oktatóik előadásait, 
amelyek a koránmagyarázatok, a stilisztika, a filozófia, a 
logika, a matematika, a geometria és a geográfia tárgykörébe 
tartoztak. Emellett nagyon szigorú katonai kiképzésben is 
részesültek. 

A végzős növendékek mind a belső szerájból, mind az em- 
lített másik három szerájból bizonyos időközönként, 5-7 
évenként, külön kiadott szultáni parancsra kapták meg el- 
bocsátásukat, hogy az érdemeik szerint nyert új beosztásban 
megkezdjék külső szolgálatukat. A birodalom vezető rétege 
azonban nemcsak közülük került ki, hanem a magas rangú 
török (vagy már törökké lett) családok fiai közül is, akik — 
mint említettük —- főapródok, müteferrikák vagy örökölt 
joguknál fogva mindjárt ziámet-birtokosok lettek. 

Külön iskolában tanultak a szultán gyermekei, de eleinte 
még nem itt, hanem a város közepén álló Régi Szerájban. 
Ott tartotta nekik előadásait Hajreddin Efendi, amelyeknek 
tárgyköre most 15 ugyanaz volt, mint mikor apjukat, Szulej- 
mánt tanította. 

Szulejmán apja és nagyapja példáját követte, midőn trónra 
lépésekor ő maga az Új Szerájba költözött, családját és háza 
népét pedig a Régi Szerájban helyezte el. Itt élt édesanyja, 
Hafisze, akinek külön birtoka, meghatározott jövedelme volt 
(ugyanúgy, mint a szultán mindegyik gyermeke anyjának). 
Neki különösen Szulejmán hadjáratai alatt volt nagy a tekin- 
télye, mert fia mindig tisztelettel viseltetett iránta, és hallga- 
tott szavára. Családját is az ő gondjaira bízta; mint válide 
szultán, , anyaszultánnő" vezethette az egész Régi Szerájt. 
Ügyelt a gyermekek neveltetésére, de emellett szemmel tar- 

totta a háremet, noha az amúgy is a szigorú hárem agák 
igazgatása alatt állt. 

Elsősorban Egyiptomból került ide sok fekete bőrű eu- 
nuch. Közülük azonban csak néhány emelkedhetett fel hosz- 
szú-hosszú évi szolgálat után a hárem agák sorába, akiknek 
rangelsője a dár-üsz-szaade agaszi, a , Boldogság házának 
agája" volt. Csupán neki és a belső szerájban a , Boldogság 
kapuja agája"-nak volt joga engedély nélkül a szultánhoz 
bemenni. Befolyása mindkettőnek egyformán nagy volt, de 
mégis, mikor a hárem átköltözött az Új Szerájba, a fekete 
aga idővel magához ragadott minden hatalmat, úgyhogy 
a nagyvezér és a sejhüliszlám után legtöbbet az ő nevét 
emlegették. 

A Régi Szeráj háremében több száz nő lakott, de közülük 
nagyon soknak még a nevét sem tudta Szulejmán, bár mind- 
egyiket bemutatták neki, amikor odaérkezett. A hárem való- 
jában a szultáni udvar dísze volt. Mind a krími kán, mind a 
birodalom valamennyi beglerbégje arra törekedett, hogy 
cgy-egy ajándékozási alkalomkor a lehető legszebb rabnők- 
kel gazdagítsa a szultáni háremet. 

A szerájban az új rabnőkkel először megismertették a 
mohamedán szokásokat. Azután megtanították őket hím- 
zésre, varrásra, valamilyen zenére, majd az írásra-olvasásra. 
Nevelőik a melléjük beosztott idősebb rabnők voltak. Nem 
mindegyik rabnő öregedett meg azonban itt a szerájban, 
mert közülük sokat (állítólag huszonegynéhány éves koruk- 
ban) férjhez adtak a szultáni udvar rangos tisztségviselőihez. 

Háreme rabnői közül választotta feleségül magának Szu- 
lejmán először Máhidevránt, majd másodszor Hurremet 
(akit az európai irodalomban inkább Roxoláne néven emle- 
getnek). A két asszonynak, ahogy az évek teltek, egyre heve- 
sebb vitáik keletkeztek. Hurremnek 1531-ben is fia született, 
akinek neve Dzsihángir lett, s vele együtt most már Szulej- 

mán előtt négy fiúval és egy lánnyal büszkélkedhetett. Máhi- 
devránnak ugyan csak egyetlen fia, Musztafa élt, de ő volt a 
legidősebb valamennyiük között. Hurrem és Mábidevrán 
gyakori viszályát a válide szultán igyekezett elsimítani, ami 
egy időre sikerült 15, amikor kérésére Szulejmán kinevezte a 
tizennyolc éves Musztafát Maniszába szandzsákbégnek. 
Musztafa 1533 februárjában ment el édesanyjával Isztambul- 
ból. Alig telt el azonban egy esztendő, 1534 márciusában 
meghalt nagyanyja, aki mindig szeretettel egyengette útját. 
Utána már nem volt, aki Hurrem akaratával szembehelyez- 
kedjék, és nem gátolta senki, hogy a Szulejmánra gyakorolt 
befolyása egyre Jobban növekedjék. 

A Régi Szerájban 1541 januárjában tűz ütött ki, de az 
épületben keletkezett károkat nagyon gyorsan kijavították. 
Ez a tűzvész azonban mégis ürügyül szolgált Hurremnek 
arra, hogy a magyarországi hadjárat után Szulejmánt rá- 
bírja, engedje átköltözni az Új Szerájba. 

Így 1542 tavaszán a hárem egy részét átköltöztették az 
Új Szerájba, a szultán magánlakosztálya mellé, amelynek 
bejárata a belső udvar bal feléről nyílt. Az itt álló hatalmas 
épülettömb (évszázadok alatt épített valóságos labirintusá- 
ban, amelyet nem egyszer tűzvész 15 pusztított, ma már ne- 
hezen azonosíthatók pontosan Szulejmán és Hurrem lak- 
osztályai) nemcsak a belső udvar bal alsó fele mögött terül 
el, hanem a középső udvar bal felső fele mögé, egészen a ku- 
polás tanácsteremig átnyúlik. 

Hurrem azonban nemcsak arra tudta rábírni Szulejmánt, 
hogy a régi szokást megtörje, és a háremet az Új Szerájba köl- 
töztesse, de akaratát nemegyszer még országos ügyekben Is 
sikerrel juttatta érvényre. A birodalom belügyei természetesen 
csak annyiban érdekelték, amennyiben azok fiai hátrányát 
vagy előnyét érintették; ilyen volt elsősorban a trónöröklés 
kérdése. Ezzel kapcsolatban sok gondot okozott neki Máhi- 

devrán fia, Musztafa, akit megnyerő viselkedése miatt sokan 
kedveltek, és mivel ő volt a trón várományosa, barátságát is 
cgyre többen keresték. Ibrahim pasa — miként az iráni had- 
járatból írt hízelgő levele is tanúsítja - szintén igyekezett, 
hogy a hatalom leendő birtokosának kegyeit a maga számára 
előre biztosítsa. Végzetét éppen ezzel! pecsételte meg, hogy 
Musztafa híve lett. 

Amikor Szulejmán az iráni hadjárat után, régi meghitt 
bizalmasa, Ibrahim pasa egyszerre felsorolt vétkeinek meg- 
ítélésén töprengett, Hurrem billentette meg a mérleget, hogy 
Musztafának nagyvezér párthíve ne legyen. Ezután kezdődött 
meg a szerájban az intrikák egész sora vagy, mint maguk a 
törökök mondták, a kadinlar szaltanati, az , asszonyok 
szultánsága". 


Küzdelem a tengeri hatalomért 


Barbarossza Hajreddin 


Ibrahim pasa utódja a második vezér, az albán származású 
Ajasz pasa lett. 1536 nyarán már ő fogadta Habsburg Fer- 
dinánd követét, akit az év elején kötött francia-török szerző- 
dés miatt aggodalomtól eltelve, a határsértések bejelentésének 
ürügyével, sietve Isztambulba küldtek. 

Ferdinánd aggodalmát azonban eloszlatták, és azért a 
jó magaviseletéért, hogy az iráni hadjárat idején nem támadta 
meg az oszmán birodalmat, dícséretet 15 kapott Ajasz pasától, 
aki levelében az alábbi figyelmet keltő sorokat írta: ,,a ti áll- 
hatatosságotok a felséges udvar iránti barátságban és a re- 
méltnél nagyobb ragaszkodástok, valamint a magas porta 
iránti hűségtek és becsületességtek megmutatkozott, amikor 
őfelsége boldogsággal az iráni hadjáratban volt". Ferdinán- 
dot azonban nemcsak jó magatartása miatt biztosította Ajasz 
pasa továbbra 1s a szultán barátságáról és a béke megtartá- 
sáról, hanem a Földközi-tenger térségében kiéleződött érdek- 
ellentétek miatt is; ezek rendezésére kellett most az erőket 
összpontosítani. 

Az oszmán birodalmat ugyan körös-körül tengerek övez- 
ték, de önálló hadműveletek elvégzésére alkalmas flottája 
sokáig mégsem volt, mert kifejlesztését a folytonos száraz- 
földi hadjáratok mindig háttérbe szorították. Így azután a 


134 


XV. század végén, amikor a velencei köztársasággal egyre 
fokozódó ellentétek támadtak, II. Bajezid kényszerűségében 
a Földközi-tenger leghíresebb kalózvezérét bízta meg, hogy a 
török flottát átszervezze, és akcióképessé tegye. A fiotta új 
parancsnoka, Kemal Reisz kapudán pasa valóban megfelelt 
a szultán várakozásának: elfoglalta a Balkán félszigeten a 
velenceiek négy fontos kereskedelmi bázisát, Durazzó 
(Durrés), Lepanto (Náfpaktosz), Modon és Koron kikötő- 
városokat, amelyeket még Fátih, a , Hódító" II. Mehmed 
sem tudott birtokba venni. Velence ilyen módon való legyő- 
zésével, az 1502-ben kikényszerített kedvezőtlen békekötéssel 
az oszrnán birodalom szinte egy csapásra a tengeri nagyhatal- 
mak sorába léphetett volna, ha az egykori kalózvezér rövid 
idő múlva, 1511-ben a hullámok között nem leli halálát. 

Ezután 1511-tól 1534-ig hét kapudán pasa is váltotta egy- 
mást, de a flotta ütőképességét egyikük sem tudta tovább 
növelni, sőt 1532-ben, a második bécsi hadjárat idején a török 
hajók még Koront sem bírták megvédeni. A kikötő elveszté- 
sét Szulejmán a flotta tehetetlenségének tulajdonította, s 
nagyapja példáját követve, magához hívatta a Földközi- 
tenger leghírhedtebb kalózvezérét. 

Rőt szakálla miatt Barbarossza Hajreddinnek nevezték 
el később ezt a kalózvezért, aki a századforduló körüli évek- 
ben Leszbosz szigetéről indult el fiatalos hévvel, üres, de mar- 
kos kezekkel, hogy a tengeren keressen megélhetést. Észak- 
Afrika partjai mellett hajózva, 1510-ben bátyia, Orudzs 
vezetésével a Gabeszi (Gabés1)-öbölben, Dzserba (Djerba) 
szigetén ütötték fel kalóztanyájukat, miután a tuniszi szul- 
tántól erre engedélyt kaptak. 

Tuniszban és Tripolitaniában ekkor a mohamedán Hatf(- 
szida-dinasztia, Algériában pedig a Zajjanida-dinasztia ural- 
kodott a régóta itt élő arab-berber lakosság és a Pireneusi- 
félszigetről visszaűzött mórok fölött. Uralmuk azonban sok 

helyen csak névleges volt, azt meg kellett osztaniuk részben 
a helyi törzsfőkkel, részben a mórok nyomában felbukkanó 
spanyol hódítókkal. ; 

Miután a spanyolok 1492 januárjában Granadát visszafog- 
lalták, az ott maradt mórokkal szemben eleinte toleránsak 
voltak, de nem humanitásból, mert hiszen éppen ez év tava- 
szán kezdték el a zsidók kiüldözését. Egy évtized múlva a 
mórokat 15 felszólították már Kasztíliában, hogy térjenek át 
vagy hagyják el Spanyolországot. Nagyobb részük ugyan 
színleg felvette a keresztséget, de közülük sokan mégis inkább 
Északnyugat-Afrikába vándoroltak. A spanyolok pedig nem 
elégedtek meg azzal, hogy a mórok 780 éves uralmát utolsó 
mentsváruk, Granada visszavételével a Pireneusi-félszigeten 
megtörték, hanem hatalmukat most Északnyugat-Afrika 
arab-berber lakosságára is ki akarták terjeszteni. Már 1497- 
ben megvetették lábukat Melilla kikötővárosában, majd ami- 
kor 1503-1504-ben elfoglalták Szicíliát és Nápolyt, támadá- 
suk új lendületet kapott a Földközi-tenger térségében, Észak- 
nyugat-Afrika partjain. 

A spanyolok itt először a kevésbé védett kikötőket száll- 
ták meg, így 1505-ben Mersz (Mers) el-Kebirt és 1508-ban 
Pejón de Vélezt. Majd a következő két év alatt Orant, Bugiát 
(Bougie), Tripoliszt (Tarabulus), Serselt (Cherchel), Dzsid- 
zsellit (Djidjelli) és Algírt vették be; közvetlenül Algír előtt, 
a város és a kikötő fölötti uralmuk biztosítására, egy kis szik- 
lás szigeten felépítettek egy erődöt, a Pefónt. A hódítóknak 
ez a rohama azonban hamarosan megtört, mert 1511-ben 
Dzserba szigeténél kudarcot vallottak. Tuniszt pedig mind- 
eddig, sőt továbbra 15 óvatosan kikerülték. 

Ezek a sorozatos spanyol támadások valósággal hadszín- 
térré tették Északnyugat-Afrikát, s előkészítették a talajt az 
Ide befészkelődő és maguknak teret kereső kalózok számára. 
E harcok nélkül nem nyílt volna arra lehetőség, hogy a kalózok 

a helyi lakosság közömbössége vagy éppen segítsége révén 
jussanak egy-egy kikötő birtokába. A Dzserba szigetén 
tanyázó kalózok Orudzs vezetésével ugyan eleinte hiába 
ostromolták a jól megerősített Bugiát, nem sikerült bevenniük 
sem 1512-ben, sem 1514-ben, de taktikát változtatva, meg- 
lepetésszerűen elfoglalták a kevésbé jól védett Dzsidzselli 
városkát. 

E sikerük után pedig már Algír város lakossága kérte 
Orudzs segítségét, hogy mielőbb szabadítsa meg őket a spa- 
nyol megszállóktól. A helyi erőkkel együttműködve hama- 
rosan el is foglalta Sersel kikötőjét, és bevonult Algírba. 
Némi halogatás után, egy év múlva, 1516-ban az algíri kikö- 
tőt védelmező spanyol erődöt, a Pefiónt szintén nagyobb 
nehézség nélkül birtokba vette, mert, mint kiderült, nem volt 
erős őrsége. Miután a várba kalózokat helyezett, Orudzs azt 
hitte, hogy az egész térség korlátlan ura lett. Anélkül azon- 
ban, hogy itt megerősödött volna, elhirtelenkedve, hatalmát 
azonnal növelni akarta, s Algérián végigvonulva, Tlemszen 
(Tlemcen) városát 15 meghódította. Ennek hírére azonban 
már megmozdultak a spanyolok, s nagyobb haderővel! ostrom 
alá vették Tlemszen új urát. A Spanyolországból idemenekült 
mórok közül ugyan sokan melléje álltak, mégis az ostrom 
hatodik hónapjában futni kényszerült, de menekülés közben 
fogságba került, és kivégezték. 

Orudzs halála után, 1518-ban Hajreddin lett a kalózok 
vezére, mert bátyja megbízásából Algír városát egy ideje már 
ő tartotta kézben. De a spanyol támadás hírére uralma hirte- 
len inogni kezdett. Szorongatott helyzetében védelmet keres- 
ve, a következő évben illő ajándékokkal megrakodva, fel- 
ajánlotta szolgálatait Egyiptom új urának, a török szultánnak. 
Az elbeszélések szerint Szelim szultán néhány hajót küldött 
neki, ám ha ezek valóban meg 15 érkeztek, az adott körülmé- 
nyek között semmit sem segítettek. Hajreddint ugyanis 

nemcsak a spanyol seregek fenyegették, de Algír lakossága is, 
mert időközben megelégelték uralmát. Sőt a tuniszi szultán 
is ellene sarkallta híveit, mert nem jó szemmel nézte, hogy a 
kalózok hatalma ennyire megnövekedett. Mindezek az erők 
egyszerre összefogtak ellene, és a városból hamarosan ki- 
szorították a tengerre. 

Hajreddin 1520-ban fogcsikorgatva és bosszút forralva 
visszahúzódott Dzsidzsellibe, amit emberei mindeddig még 
tartani tudtak. Itt friss erőket tömörítve maga köré, féktelen 
könyörtelenséggel kalózkodott a tengeren, hogy minél több 
pénze és minél több hajója legyen. Ily módon elég gyorsan 
megnövelte erejét, és alaposan felkészülve, a következő két 
év alatt elfoglalta maga körül Kollo (Collo), Bona (Annaba) 
és Konsztantin (Constantine) városokat. Újabb sikerei után 
ismét sokan csatlakoztak hozzá, különösen a mórok közül, 
akik mindig szívesen hadakoztak a spanyolok ellen. Így 
1525-ben tekintélyes kalózsereg élén vonult be egykori fő- 
hadiszállására, Algír városába. A kikötőt azonban óvatosan 
elkerülte, s ezért az erődből, a Pejónból a spanyolok nem 
támadhatták meg, V. Károly erejét pedig sokkal jobban le- 
kötötte ekkor a francia király, mintsem hogy spanyol csapa- 
tokat tudott volna ideküldenit. 

Hajreddin így háborítatlanul véres bosszút állhatott a 
városban mindazokon, akikről megtudta, hogy kiűzésekor, 
öt évvel ezelőtt ellene fordultak. Kegyetlensége nem ismert 
határt, egész ÁAlgír rettegett tőle. A kikötőbeli Pefiónt azon- 
ban évekig nem támadta meg, bár a tengeren változatlanul 
kalózkodott, hogy értékesebbnél értékesebb árukkal meg- 
rakott kereskedelmi hajók elfogásával növelje hatalmát. Kü- 
lönösen a velencei kereskedők hajói kínáltak gazdag és köny- 
nyen megszerezhető zsákmányt, mivel korántsem volt olyan 
erős fegyveres őrizetük, mint az áruszállító francia hajóknak. 

A Penón bevételére csak 1529-ben határozta el magát, 

amikor a kalózkodáson meggazdagodva, már valóságos 
hadiflotta figyelte parancsát. Amint az erődöt elfoglalta, 
teljesen leromboltatta, és köveivel összeköttette helyét, a kis 
szigetet a várossal; tengerész ösztönével így Algírnak egy 
olyan nagyszerű kikötőt építtetett, amely messze többet ért 
az erőd által nyújtott védelemnél. 

Most lett igazán egész Algéria teljhatalmú ura. Még ebben 
az évben elküldte hajóival egyik alvezérét a spanyol vizekre, 
s kalózai Valencia partjait végigpusztítva, gazdag zsákmány- 
nyal és számos fogollyal megrakodva tértek vissza. Megbün- 
tetésükre V. Károly a következő évben admirálisát, Andrea 
Doriát küldte el. Midőn azonban Sersel kikötőjét megtámad- 
ták, a kalózok elűzték onnan az admirális flottáját. Ez a siker 
annyira megnövelte Hajreddin tekintélyét, hogy amikor 
1532-ben Andrea Doria más vizeken keresett harci babéro- 
kat, és Koront elfoglalta, Szulejmán a következő évben magá- 
hoz hívatta a kalózvezért a török flotta újjászervezésére. 

Mire megérkezett, a szendrői szandzsákbég Koron kikö- 
tőjét a szárazföld felől már visszafoglalta, nehogy a kalóz- 
vezér még azt higgye, a szultán ilyen jelentéktelen ügy miatt 
kérette ide. Szulejmán 1533 őszén - nem sokkal azután, hogy 
nagyvezére az iráni hadjáratra elindult — nagy pompával 
fogadta Hajreddint, s mindjárt Ibrahim pasa keletre vonuló 
serege után az Iszkenderuni (Iskenderuni)-öbölbe, illetőleg 
Aleppóba küldte. A szíriai partok mentén azonban Hajred- 
dinnek senkivel sem kellett csatáznia, csupán Szulejmán 
tengeri hatalmát kellett demonstrálnia, s a következő év ta- 
vaszán már vissza 1s térhetett Isztambulba. Ekkor kinevezték 
kapudán pasának és Dzsezájir (Cezayir, Algéria) beglerbég- 
jének; Algériát ugyanis a szultán az oszmán birodalomhoz 
csatolta. Számos hajót is építettek számára, s midőn június- 
ban Szulejmán kivonult Isztambulból az iráni hadjáratra, 
Hajreddin is elindította török csapatokkal megrakott flottá- 

ját; ekkor parancsára — állítólag - 84 gálya szedte fel horgo- 
nyát. 

Algírba érkezve azonnal szétküldte kémeit, hogy kifür- 
késszék, miként tudná a szicíliai átjárót ellenőrző Tuniszt 
elfoglalni. Alapos felkészüléssel először Bizertát (Binsert) 
vette be, majd a jól megerősített Golettát (La Goulette) 
szállta meg, s utána augusztus 18-án már könnyűszerrel meg- 
hódította Tuniszt. Időközben a Hafszida-szultán, a kegyet- 
lenségéről ugyancsak híres Mavlaj Haszán azonban elmene- 
kült, és népe másik leigázóit, a spanyolokat hívta segítségül. 

V. Károly azonnal felismerte annak veszélyét, hogy a törö- 
kök Tunisz birtokában fenyegethetik szinte az egész Földközi- 
tenger térségét, bármikor elvághatják itáliai birtokaihoz ve- 
zető útját. A következő év elején mindjárt egy expedíció 
megszervezéséhez kezdett. Spanyol csapatait Ismét több ezer 
német zsoldossal egészítette ki, hogy 300 szállítóhajóval Tu- 
nisz bevételére vitesse őket, s ezenkívül közel 100 hajóból 
hadiflottát állított ki. A felmerült hatalmas költségek fedezé- 
sére a Fugger-bankház - igaz, az utolsó pillanatban -— 317 000 
aranydukát hitelt biztosított. 

E nagyarányú expedícióval, amelyet Andrea Dorla veze- 
tett, a császár maga 1s útra kelt, hogy részt vegyen a törökök 
elleni hadműveletekben, noha döntő ütközetre olyan lehető- 
ség, mint amilyent 1532-ben Kőszeg ostrománál elszalasz- 
tott, most itt nem kínálkozott. 

Rekkenő hőségben, június második felében érkeztek meg 
Tunisz elé, s mindjárt Goletta ostromához fogtak. Több mint 
három hétbe telt azonban, mire súlyos veszteségek árán nagy 
nehezen el tudták foglalni, de akkor viszont vagy 80 török 
hajót sikerült felgyújtani. Hajreddin kitartóan és keményen 
védekezett, s amellett olyan előrelátó volt, hogy a legjobb 
fegyveres csapataival megrakott 15 hajóját még a spanyolok 
megérkezése előtt Bona kikötőjében biztonságba helyezte. 

Így, amikor Goletta elvesztése után egy héttel, július 21-én 
Tuniszt is feladni kényszerült, rejtett hajóival Algírba mene- 
kült. A császár ugyan visszahelyezte trónjára Mavlaj Ha- 
szánt, de nehezen kivívott ragyogó győzelmét nem tette koc- 
kára, hogy flottájával elinduljon Algír ostromára. 

Hajreddin pasa így alkalmat és időt nyert, hogy erőit 
újra összeszedhesse. Szeptember elején a Baleárokon és 
Valencia partjain már megint a császár alattvalóit sarcolta. 
Amint pedig hírét vette, hogy a szultán visszatért Iránból, 
1536 februárjában ő is Isztambulban termett, és egy új 
flottát kért. 

Éppen ott tartózkodott még a francia követ, hogy ura 
nevében megkössön egy kereskedelmi egyezséget. A szerző- 
dés értelmében a két ország lakosai 57-os vám lefizetése 
mellett szabadon kereskedhetnek, vallásukban nem háborít- 
hatók, és óhajuk ellenére tengeri vagy szárazföldi szolgálatba 
sem állíthatók. A francia alattvalók előadódó vitás ügyei, be- 
leértve a hagyatéki eljárásokat is, a francia konzul hatás- 
körébe vagy francia tolmács jelenlétében a szultáni tanács, de 
nem a török kádik elé tartoznak. Az oszmán birodalomban 
folyamatosan tartózkodó fÍrancia alattvalókra tíz évig sem 
harádzs-adó, sem más adó ki nem vethető. Egy eltűnt francia 
kereskedő adóssága miatt egy másik francia kereskedő le nem 
fogható, mert a tartozás rendezése közvetlenül a francia 
királytól kérhető. 

E szerződés megkötése után a francia kereskedelmi hajók 
területenkívüliséget élvezve — a kalózok esetleges támadásá- 
tól eltekintve — már biztonsággal közlekedhettek a török 
vizeken. A területenkívüliségnek ez az irigyelt privilégiuma 
késztette a többi nyugati ország kereskedőit is évtizedekig 
arra, hogy lehetőleg francia lobogó alatt hajózzanak a Föld- 
közi-tenger keleti felében. 

Ferenc király azonban nemcsak kereskedelmi szerződést 

kötött ekkor Szulejmán szultánnal, hanem szövetkezett vele 
V. Károly ellen egy közös akció végrehajtására. A közös 
akció tervét, amely szerint a francia király a császárt Lom- 
bardiában és Németalföldön, a török szultán pedig Albánián 
keresztül Otrantónál támadja meg, két esemény hozta létre : 
egyfelől a török flotta tuniszi veresége, másfelől a milánói 
herceg, Francesco Sforza halálával (1535) felmerült örökösö- 
dés kérdése. 

Szulejmán e terv megvalósítása érdekében azonnal helyt 
adott Hajreddin pasa kérésének, s kiadta a parancsot egy új 
flotta felépítésére. A hajókat az egykori kalózvezér felügye- 
lete mellett 1537 tavaszára el is készítették, és az új flotta má- 
jus 11-én elindult az Otrantói-szoros felé. Egy hét múlva 
pedig a szultán - akinek az elbeszélők szerint a nápolyi 
királyság és Róma megszerzése lebegett a szeme előtt - 
két fia, Szelim és Mehmed kíséretében szintén hadra kelt. 
Seregét Drinápolyon keresztül Avlonába (Vlora) vezette, 
ahol július 13-án táborozott le. Hajreddin pasa, a hadjárat 
török naplóírója szerint, két nappal korábban vetett horgonyt 
Avlona kikötőjében. 

Miközben itt dívánt tartottak, és napokig tanácskoztak 
a részletes haditervről, Andrea Doria flottájával a Messinai- 
szorosból csendben kihajózott, és miként a hadjárat napló- 
írója július 22-én feljegyezte, győzelmet aratott 12 török 
gálya fölött. Ennek hírére a szultán másnap mindjárt kiadta 
parancsát, hogy a Lutfi pasa vezetésére bízott sereget Itália 
partjaira szállítsák át. E rohamcsapatok tíz napon keresztül 
pusztították Otranto és Brindisi vidékét, de mivel a szultán 
a franciák tervezett támadásáról mindaddig semmi hírt nem 
hallott, hirtelen elhatározással egyszerre felhagyott az Itália 
elleni akcióval. Így Lutfi pasa seregével augusztus 13-án már 
vissza 15 hajózott Avlonába. 

Ezután ismét hosszú napokig tanácskoztak. Feltehetőleg 

Hajreddin pasát várták, aki a török naplóíró szerint augusztus 
22-én érkezett Avlonába, de hogy honnan, arról nem tesz 
említést; más elbeszélők hírei szerint 60 hajóból álló flottával 
az Egyiptomból élelmet szállító török hajók védelmét látta el. 
Visszatérése után, augusztus 25-én Szulejmán Korfu (Kérkira) 
szigetének elfoglalására adott parancsot. Tíz napig tartó rend- 
kívül heves, de sikertelen harcok után azonban visszavonulást 
rendelt el, majd méltóságteljesen, nem sletve szeptember dere- 
kán hazaindult. 

A fényes haditervnek éppen annyi lett az eredménye, mint 
a második bécsi hadjáratnak öt évvel ezelőtt, bár az akcióra 
most a török flotta 1s alaposan felkészült. A máskor oly moz- 
gékony kalózvezér azonban szinte semmit sem tett; talán 
igaz volt a hír, hogy titokban a császárral egyezkedett. Csak 
hazatérőben, amikor az Égei-tengerre érkezett, foglalt el 
néhány jelentéktelen szigetet (Thirát, Pátmoszt, Náxoszt), 
ami szintén nem eredményezett egyebet, mint hogy megsértet- 
te vele az évtizedek óta semleges velenceieket. 

V. Károly Szulejmán akciójának megtorlására öccsét, 
Ferdinándot szólította fel, de pénzt nem küldött, mert maga Is 
a legnagyobb anyagi gondokkal küszködött. A Fugger-bank- 
ház azonban most 15 vállalkozott a háború finanszírozására. 
Tőle vett fel kölcsön Ferdinánd több részletben 83000 
aranyforintot, mert a hadjárat irányításával megbízott zsol- 
dosvezére, Katzianer János szinte kielégíthetetlennek bizo- 
nyult; nem sokkal azután, hogy már elindult Szlavónia felé, 
további 20 000 aranyforintot kért, aminek indokolásaként 
azt jelentette, hogy Szapolyai János támogatásával 20000 
török készülődik ellene. A határ menti török bégek azonban 
ekkora sereget nem vonhattak össze, és Szapolyai sem kapott a 
szultántól parancsot, hogy csapatokat küldjön segítségükre. 

Katzianer 1537 őszén Eszéket támadta meg, de a szendrői 
bégtől rendkívül súlyos vereséget szenvedett, noha az egy- 

korú elbeszélők szerint zsoldosainak száma 20-24000 fő 
lehetett. E kudarc után Ferdinánd a zsoldosvezért fogságba 
vetette, ami feltehetőleg inkább pénzügyi, mint stratégiai 
kérdések számonkérésének volt a következménye. 

A rosszul átgondolt akciónak az itáliai támadás megtorlá- 
sán kívül egyéb célja aligha lehetett, hiszen a törökök teljes 
visszaszorítására a Habsburg testvérek egyáltalán nem készül- 
tek fel. Éppen ezért utána ijedten figyelték Szulejmán várható 
megmozdulását. Ferdinánd most aggodalomtól eltelve sietett 
kibékülni Szapolyai Jánossal, és megbízottai révén 1538 feb- 
ruárjában Nagyváradon titkos megállapodást kötött vele. 

Szulejmán 1538-ban valóban hadra kelt, de csak július 
9-én, s ekkor már Ferdinándék aggodalma oszladozni kez- 
dett, mert sejtették, hogy seregével nem vonulhat messze. 
Valóban nem is ment ekkor a Habsburgok ellen, mert az 
Eszék mellett lezajlott csetepaténak nem tulajdonított külö- 
nösebb jelentőséget. 

Rares Péter moldvai vajda ellen indult most hadjáratra, 
mert ő megtagadta az adó elküldését Isztambulba; emellett 
még be is vádolták, hogy az utóbbi időben mindig Ferdinánd- 
dal praktikál. A megriadt vajda a török sereg elé küldte köve- 
tét, aki — a hadjárat török naplóírója szerint — augusztus 7-én, 
amikor a szultán éppen a Dunához érve letáborozott, színe 
elé járult. Szulejmán rögtön számon kérte tőle, hogy miért 
nem maga a vajda Jött eléje, és még aznap követet menesztett 
érte. Valószínűleg ugyanezen a napon íratta meg Szapolyai 
Jánosnak is azt a levelet, amelyet a futár augusztus 14-én 
adott a kezébe. Ebben Szulejmán egyebek között a következő- 
ket írta: , A moldvai vajda fellázadt, ezért gonoszsága meg- 
torlása végett elhatároztam, hogy győzelmes hadseregemmel 
ellene megyek. Te 15 az abba azirányba vivő utakat, átjárókat 
teljes gondoskodással őrizzed, s e célra gyűjtsd össze kato- 
naságodat, nehogy megfutamodjék, és megszabaduljon. Ha 

7. V. Károly fiottája Tunisz és Goletta előtt 1535-ben 

8. A törökök Aden kikötőjében 1538-ban 


pedig kézre kerül, magas portámra küldjed." Szapolyai rend- 
kívül alázatosan válaszolt erre a levélre, de a parancsot nem 
teljesítette; azzal hárította el, hogy az ő országán kívül más 
országba is sok út vezet Moldvából, azt pedig mind nem 
lehet őrizni. 

A vajdáért küldött Szinán Cselebi tíz nap múlva üres kézzel 
tért vissza. A szultán folytatva útját, augusztus 26-án az 
lsacceánál épített hídon átkelt a Dunán; nemsokára csatla- 
kozott hozzá pusztító seregeivel a tatár kán. Szulejmán 
hamarosan bevonult Suceavába, és a túszként addig Isztam- 
bulban tartott Lacusta Istvánt most kinevezte vajdának, majd 
szeptember 22-én sietve hazaindult. 

Szulejmán múlt évi kudarca miatt most egy országot dúlt 
fel, hogy valahol mégis elégtételt és dicsőséget szerezzen. 
Leggyengébb ellenfelének leverésével azonban nem sokat 
növekedett bírneve. Talán ezt némileg maga is belátta, amikor 
három év múlva Rares Pétert visszahelyezte trónjára. 

Mialatt Szulejmán Moldvában kereste a dicsőséget, vezérei 
a tengeren szereztek hatalmának nagyobb hírnevet. Kétség- 
telen ugyan, hogy a moldvai hadjáratra való készülődés köz- 
ben Hajreddin pasa és Hadim Szulejmán egyiptomi pasa 
flottájának felújítására is kellő gondot fordított, mert a csá- 
szár, a pápa és Velence , Szent Szövetség"-et kötött ellene. 
III. Pál pápa 1538 februárjában keresztes hadjáratot hirde- 
tett, de valójában mindaddig semmit sem kezdhetett, amíg 
a császár és a Írancia király ellenségeskedett. Ezért mindent 
elkövetett, hogy közöttük egyetértést hozzon létre; közben- 
járására június 18-án meg is született Nizzában a béke. 

A szövetségesek ezután Korfunál gyülekeztek. Mire a pápa 
által felszerelt 25 gálya június 27-én sietve odaért, a velenceiek 
50-60 gályája már ott horgonyzott, mert a múlt évi támadás 
óta Korfu szigetét őrizték. Sokáig kellett azonban ott vesz- 
tegelniük, mert Andrea Doria szeptember 7-én érkezett meg 

50 gályával, sőt további 50 bárkája csak két hét múlva jött 
utána. 

Közben híre terjedt, hogy az egyiptomi pasa flottájával 
Szuezból elindulva augusztus elején az Arab-félsziget egyik 
legforgalmasabb kereskedelmi kikötőjét, Adent is elfoglalta. 

A szövetségesek, még mielőtt a megütközést keresték 
volna, szeptember 20-án a császár nevében titokban alkudoz- 
ni kezdtek Barbarossza Hajreddin megbízottjával. A kalóz- 
vezér, bár flottája kisebb volt, másként nem mutatott ha; 
landóságot az egyezségre, csak ha átállásáért Tuniszt kapja 
meg jutalmul. Tudták azonban, hogy ha Algír mellett ezt is 
birtokolja, ő lesz a Földközi-tenger vitathatatlan ura, s ezért 
a császár Tuniszt nem adta oda. Hajreddin valóban, bárkinek 
a pártján állva, csak egyetlen célt ismert: hogy ő uralkod- 
hassék a tengeren. Talán kalóz-szerencséje mellett éppen ez a 
vasakarata segítette, amikor szeptember 27-én Prévezánál a 
, Szent Szövetség "-et szétverte. 

Ezzel a döntő győzelemmel egyszerre helyreállt Barbarosz- 
sza Hajreddinnek a tuniszi vereséggel megingott tekintélye. 
A kisebb csetepaték ugyan még folytatódtak, de ezek során 
Andrea Doria akcióinak legnagyobb sikere csupán annyi lett, 
hogy október végén bevette a Kotori1-öbölben Castelnuovót 
(Hercegnovi). Nem sokáig tudta azonban tartani, mert Haj- 
reddin pasa már 1539 augusztusában visszafoglalta. Ezután 
Velence, mivel a spanyolokkal sem volt már olyan egyetértés- 
ben, a , Szent Szövetség"-ből kilépve, kereste a békülést a 
szultánnal. 

Követeit már az új nagyvezér, Lutfi pasa, a szultán sógora 
fogadta, mert Ajasz pasát júliusban a pestis elragadta. 
Hosszas tárgyalások után, a törökök által megszállt apró 
szigetek és kisebb várak végleges átengedésén kívül, a signo- 
riának még 300 000 arany hadisarc megfizetését is vállalnia 
kellett, hogy 1540 októberében végre békét köthessen. 

V. Károly annak ellenére, hogy Velence a , Szent Szövet- 
ség"-ből kilépve különbékét kötött a törökökkel, még mindig 
nem adta fel a tengeren a küzdelmet. Amint 1541-ben hírét 
vette, hogy Szulejmán a Budát ostromló Ferdinánd ellen 
készülődik, ő is elkezdte seregét szervezni és újra felszerelni 
flottáját. Hat évvel korábbi tuniszi győzelme most egyszerre 
arra ösztönözte, hogy Algírt 15 bevegye. 25000 emberrel 
szállt tengerre, s közöttük még Mexikó meghódítóját, Her- 
nán Cortést 15 magával vitte. Az indulással azonban eléggé 
megkésett, mert október 23-a lett már, mire Algír elé érkezett. 
A császár így az időjárás szeszélyének tette ki flottáját és sere- 
gét. Amint alkalmas helyen partra szálltak, gondos előkészü- 
letek után ostromhoz fogtak. Bár Hajreddin pasa maga nem 
volt Algírban, helyettese, Haszán aga 15 sikeresen verte 
vissza az első rohamot. Másnapra pedig megjött a kalóz- 
szerencse, mert rettenetes szélvihar söpört végig az észak- 
afrikai partok mentén ; mire a császár feleszmélt, elvesztette 
hajóinak s embereinek felét. . 

A Habsburg-testvéreket még nem érte egyszerre ilyen 
katasztrofális vereség; a törökök az egyiket Buda, a másikat 
Algír falai alól üzték el. 

Ferenc király sietett kihasználni ezt a vereségüket és a 
nizzai békekötést megszegve, a következő év júliusában rá- 
tört a császár uralmával elégedetlenkedő Németalföldre. 
Ugyanebben a hónapban indultak meg a speyeri birodalmi 
gyűlés határozatára a német seregek, amelyek Bécs körül 
egyesültek Ferdinánd hadaival Buda visszavételére. Pest 
ostrománál azonban olyan kudarcot vallottak, hogy október 
elején szinte megverve vonultak vissza. 

Szulejmán e támadás után, 1543 tavaszán újra hadjáratot 
indított Magyarország ellen. Amikor seregével Drinápolyból 
kivonult, Hajreddin pasa flottájával szintén elindult, hogy 
Ferenc király kérésére Marseille-be hajózzon. A török és a 

francia hajóhad  együttműködésének eredményeképpen 
augusztus 20-án, tíz nappal azután, hogy Szulejmán a Duna 
partján Esztergomot megszállta, Hajreddin pasa elfoglalta a 
császári Hotta által védelmezett nizzai kikötőt. Bár a citadel- 
lát bevenni nem tudta, a várost mégis teljesen kifosztotta. 

Utána Toulon kikötőjében ütötte fel főhadiszállását, de itt 
már semmi más feladatot nem kapott, mint hogy flottájával 
a franciák mellett demonstráljon. Ferenc király ugyanis 1544 
kora tavaszán Piemont ellen intézett támadást, és ezúttal 
Torinótól délkeletre, Ceresole mellett csatát nyert. 

V. Károly már a múlt év elején arra törekedett, hogy fel- 
újítsa az angol szövetséget. Ezzel egyidejűleg a német biro- 
dalomba sietett, hogy az ott kiéleződött vallási ellentéteket 
elsimítva, mielőbb segítséget kérhessen. Miután az 1544. évi 
speyeri birodalmi gyűlésen a vallási békét meghosszabbítot- 
ták, megszavazták a franciák és a törökök elleni támogatást. 
Ennek eredményeképpen Metz körül hamarosan gyülekezni 
kezdtek a német birodalmi seregek. 

Az angol király ugyan egy kicsit késve, de még éppen idő- 
ben érkezett meg ahhoz, hogy 40 000 főnyi seregével a francia 
királyra nyomást gyakorolhasson. Most, hogy VIII. Henrik 
személyesen vezette a hadjáratot, azt sokkal jobban szervez- 
ték meg, mint huszonegy évvel ezelőtt. Calais-ba 1544. július 
14-én keltek át, és Boulogne városa már szeptember 14-én 
megadta magát. Közben a császár a Marne folyónál átkelve, 
Párizs felé nyomult, s így a francia király egyre fenyegetőbb 
helyzetbe került. Mégis a tárgyalások megkezdését V. Károly 
siettette, hogy a várható előnyökből VIII. Henriket kirekesz- 
sze. Így a császár és a francia király már szeptember 19-én 
megkötötte a békét Soissons mellett, Crépyben. 

Ferenc király, miután tavasszal Ceresole mellett győzelmet 
aratott, köszönetet mondott a szíves együttműködésért Haj- 
reddin pasának. Hajreddin pasa azonban nem akart meg- 

válni Toulon kikötőjétől, s a király csak május végén, egy na- 
gyobb összeg felajánlásával tudta távozásra bírni. Útközben 
még végigsarcolta Szárdínia szigetét és Spanyolország partjait, 
és utána a Földközi-tengert járta. Nagyon időszerűvé vált 
azonban flottájának felújítása, mert a harcok alatt több hajó 
tönkrement, és már sok öreg gálya megérett a kicserélésre. 

Hajreddin 1545 elején kereken 100 hajót kért Szulejmántól. 
Ezeknek az elkészítése azonban nem ment gyorsan, mert 
a szultán válaszlevelei szerint nem volt elegendő száraz fa 
sem a hajók építéséhez, sem az evezők kifaragásához. Ez 
utóbbiakkal kapcsolatban a szultán egyik, 1545 januárjában 
kelt utasításában külön is hangsúlyozták, hogy a 100 hajóhoz 
20 000 darab evező kell. Ennek egy része minden bizonnyal 
tartalékul szolgált, mert a leggyakrabban épített hajójuknak, 
a vitorlákkal is felszerelt kadirgának (, gálya") 50 evezője 
volt. Egy-egy evezőjét 4 ember merítette vízbe, s a 200 evező- 
sön kívül minden ilyen gályára 30-35 tengerész (kormányo- 
sok, vitorlakezelők, hajóácsok, duggatók stb.) és 100 harcos 
került. Ennél nagyobb hajójuk volt a 72 evezős bastarde, ha- 
talmas evezőinek mindegyikét már 7 ember húzta, és 216 
harcos helyezkedett el rajta. A 100 hajóból álló flottát általá- 
ban 20-25 000 evezős, 3—4000 tengerész és 12-13 000 harcos 
tette akcióképessé. 

A hajókat némi nehézségek árán azért most is felépítették ; 
még az isztambuli hajósoknál és kereskedőknél is kutattak 
száraz fa után, majd a horgonyok elkészítéséhez szükséges 
1000 kantár (egy kantár 56.4 kg) nyersvasat is elhozatták a 
Szófia melletti szamokovi bányából. Az új flotta élén azután 
a Földközi-tengeren szinte hivalkodva mutogatta magát a 
koronázatlan algíri király, akinek már csak egyetlen vágya 
volt: Tuniszt birtokolni. A tuniszi szultánnak azonban nem 
sokáig kellett rettegnie, mert 1546 nyarán meghalt a kalózok 
híres vezére. 

Vasakaratú zsarnok ember volt, aki hatalmával nemcsak 
a kereskedőket és az oszmán birodalom ellenségeit sarcolta, 
hanem még a szultánt 15 zsarolta. A birodalomnak nem volt 
még egy olyan beglerbégje, aki csak úgy, számadások nélkül, 
másfél évi hátralékos zsoldot kérni merészelt volna. Még 
1545 januárjában, tehát tíz évi szolgálat után is arra kellett 
utasítani, amikor embereinek zsoldot kért, hogy küldje be a 
zsold-deftereket (a név szerint összeállított zsoldjegyzékeket), 
mert nem tudták zsoldosainak számát, sem azt, hogy közülük 
kinek mennyi Jár. Azonkívül megkérdezték tőle, hogy nem 
maradt-e abból az 5 000 000 akcséból, ami egy régebbi jelen- 
tése szerint még megvolt. A szultáni levél azonban koránt- 
sem volt szemrehányó, csupán a rend kedvéért számonkérő; 
abból inkább azt olvashatta ki Hajreddin pasa, hogy írja 
meg, mire mennyi pénz kell, és majd adnak. Rendkívül óva- 
tosan kellett bánni a kapudán pasával, mert szinte bármikor 
az ellenséghez pártolhatott a flottával. Az egykori kalózvezér 
azonban minden zsarnoksága mellett jól kamatoztatta Szu- 
lejmán bőkezűségét, mert megalapozta az oszmán birodalom 
tengeri hatalmát. 


India partjainál 


1525-ben, amikor Szulejmán meghallgatta Szelmán Reisz- 
nek a portugálok elleni akcióról készített tervezetét, még 
óvakodott attól, hogy a Vörös-tengerről nagyobb flottával 
kifutva ütközetbe bocsátkozzék. Mindamellett a Dzsiddában 
állomásozó török hajók számát megkétszerezte ; a dzsiddai és 
a szevakini (Suakin) kikötő vámbevétele ugyanis 1525-ben 
közel 4 500 000 akcsét tett kt. 

Szelmán Reisz az újonnan felszerelt kis flottával 1527-28- 
ban (a mohamedán időszámítás szerint 934-ben), a part 

menti lakosokat megsarcolva, elhajózott egészen az Adeni- 
öbölig. Itt rá akarta bírni az adeni sejket, hogy a török ural- 
mat elismerve, Szulejmán nevére mondassa a pénteki imát, 
és szolgáltassa be Isztambulba ezután az ,.indiai tizedek 
felét", vagyis az indiai kereskedelem vámjövedelmének a 
felét. E követeléseinek a sejk nem tett eleget, feltehetőleg már 
csak azért sem, mert Szelmán Reisz hamarosan bekövetke- 
zett haláláról ő 15 értesülhetett. 

A flotta új parancsnokaként a vonatkozó arab források 
Musztafa Bajrámot említik, aki 1530-ban megostromolta, és 
elfoglalta Adent. Az ő akciójának emlékeként őriznek ma 
Londonban, a Towerben egy nagy ágyút, melyet 1839-ben 
szállított el Adenből Smith kapitány. Az ágyúra, amelynek 
hossza 524 cm, kalibere 22 cm és súlya 7 tonnára tehető, a 
mohamedán időszámítás 937. évét (1530. aug. 25.-1531. 
aug. 14) vésték rá. Musztafa Bajrám uralma Adenben nagyon 
rövid életű volt, mert a lakosság körében olyan ellenséges 
hangulatot váltott ki, hogy távozása után védelmet keresve 
behívták a portugálokat, akik azután néhány évig ott Is 
maradtak. 

A kalandokat kereső Musztafa Bajrám Adenből Indiába, 
a gudzsarati (Gujarat) szultánságba hajózott át, és Diu kikö- 
tőjében vetette ki horgonyát. Megérkezése után Diut a por- 
tugálok megostromolták, de ő sikerrel visszaverte támadásu- 
kat. Gudzsarat szultánja, Bahadur Sah ezért Musztafa Bajrá- 
mot kitüntetésekkel halmozta el, és szolgálatába fogadta. 
Bahadur Sah néhány év múlva azonban olyan ellenséges 
viszonyba került Humájunnal (a nagymogul birodalom meg- 
alapítójának, Baburnak fiával), hogy támogatást keresve, 
1536-ban engedélyt adott a portugáloknak Diu erődjének fel- 
építésére. 

Bahadur Sah már 1535 végén, mikor Iránban a török had- 
járat befejeződött, Szulejmántól is segítséget kért Humájun 

ellen. Röviddel azután pedig, hogy kincstárát mentse, három- 
száz láda aranyat és ezüstöt hajóra rakatott, és azt Mekkában 
biztonságba helyezte. Szulejmán nem sietett a segítségnyúj- 
tással, s Bahadur Sah 1537 februárjában áldozatul esett ellen- 
felei cselvetésének. Halála után azonban a szultán már gyor- 
sabban cselekedett; mindenekelőtt Mekkából Isztambulba 
vitette Bahadur Sah kincsét, s megkezdte a szuezi kikötőben 
egy nagyobb flotta építését. 

1537-ben Hadim Szulejmán ismét egyiptomi pasa lett; ko- 
rábban már majdnem tíz évig, 1525-től 1534-ig, viselte ezt 
a tisztséget. Most pedig egyúttal a szuezi kikötőben épülő 
flottának, vagy 70 hajónak is ő lett a parancsnoka. A szultán 
1538 tavaszán már sürgette a flotta elindulását, de az akkor 
még nem volt kész, majd meg az időjárás nem kedvezett eléggé. 

Hadim Szulejmán pasa június végén indult Szuezból, és 
augusztus elején Aden kikötőjébe ért. Itt mindjárt üzenetet 
küldött Amir Ibn Daudnak, az adeni emírnek : lássa el flottá- 
ját minden szükségessel, és biztosította, hogy utána nem fogja 
háborgatni többet, sőt barátsága jeléül még hajójára is meg- 
hívta. Amint azonban az emír felment a hajóra, kíséretével 
együtt felakasztatta az árbocra. Helyette kinevezett kormány- 
zónak egy szandzsákbéget, és melléje kellő számú helyőrséget 
adva, Adent az oszmán birodalomhoz csatolta. 

Ezután flottájával áthajózott Indiába, hogy Diut is elfog- 
lalja. A portugálok által megépített erődöt azonban két 
hónapon keresztül hiába ostromolta, bevenni nem tudta. Tel- 
jesen eredménytelenül, sőt még ágyúinak egy részét is elveszt- 
ve tért vissza Indiából. Vak dühében ekkor az eunuch végig- 
sarcolta Jemen partjait, s Aden körül olyan kevésbé jelentős 
városokat, mint Sehir és Zebid (Zabid), szintén az oszmán 
uralom alá hajtott. 

Amint 1539 őszén Isztambulba ment, és hódításairól be- 
számolva, a zsákmányolt kincseket a trónus zsámolyához 

helyezte, a szultán kinevezte második vezérnek. Két: év 
múlva pedig, amikor Lutfi pasa családi kapcsolatai felesége 
(aszultán nővére) miatt megromlottak, Hadim Szulejmán pasa 
a szultán pecsétgyűrűjét 15 megkapta. Az eunuch azonban 
csak három évig tölthette be a nagyvezéri tisztséget, mert 
amikor az egyik díván-ülésen Deli Hüszrev egyiptomi pasá- 
val Bahadur Sah kincsének és az egyiptomi kincstárnak meg- 
dézsmálását vetették egymás szemére, olyan hevesen, hogy 
már handzsárt 15 rántottak, Szulejmán azonnal nyugdíjba 
küldte. Az új nagyvezér ekkor, 1544 novemberében, a szultán 
veje, Rüsztem pasa lett. 

Szulejmán Aden térségének meghódítása után a birodalom 
határait a Perzsa-öböl felé is kiterjesztette. A cél azonban 
itt 15 a vámbevételek növelése, nem pedig a török kereskedel- 
mi hálózat kiszélesítése volt. 

Még Bagdad elfoglalása után három évvel, 1538-ban tör- 
tént, hogy az iráni sah fennhatósága alá tartozó Baszra kor- 
mányzója, Amir Rasid hódolata jeléül, hogy szükség esetén 
védelmet kapjon, elküldte fiával a város kulcsait Szulejmán- 
hoz, aki viszonzásul zászlót küldött neki. A hűbéri kapcsolat 
azonban elég laza maradt, talán azért is, mert Szulejmán 
később, Rasid halála után sem annak fiát, sem a neki adott 
török zászlót nem védte meg az uralomra törő Sejh Jahjával 
szemben. Sejh Jahja pedig azontúl, hogy hódolni nem akart, 
az oszmán birodalommal szemben nyíltan ellenséges maga- 
tartást tanúsított. 

1546-ban, amikor Szulejmán Baszrába menekült alatt- 
valóinak visszaküldését kérte, Sejh Jahja megtagadta az 
engedelmességet. Ennek megtorlására a szultán a bagdadi 
beglerbéget, Ajasz pasát küldte ki. Mindez természetesen 
csak ürügy volt a Perzsa-öböl irányába való terjeszkedésre. 
E támadással kapcsolatban a Jól értesült portugálok akkor 
még azt is tudni vélték, hogy a szultán Ajasz pasának olyan 

értelmű parancsot küldött, hogy foglalja el Baszrát és Ormuzt 
(Hormuz), menjen Indiába és , az útjukat tévesztett portugá- 
lokat semmisítse meg". 

Ajasz pasa serege az Eufráteszen haladó folyami flotta 
közreműködésével 1546 december végén könnyűszerrel meg- 
szállta Baszrát. Onnan azonban nem indult tovább Ormuz 
felé, mert ennek ostromát a kis folyami hajókkal nem kísé- 
relhette meg. Elfoglalt azonban Baszra környékén egy egész 
tartományt, amelyből egy külön beglerbégséget szerveztek. 
A baszrai török vámhivatal pedig 1547 tavaszán már meg- 
kezdte működését, hogy a nagy tranzitforgalomból az osz- 
mán birodalom is kivegye részét. Nagyon sokan hozták 
ugyanis ide árujukat (fűszert, drogárut, selymet, gyöngyöt 
stb.) szárazföldön Iszfahánból és tengeren Ormuzból, hogy 
Bagdadon keresztül Aleppóba továbbítsák, ahonnan már 
nyugati kereskedők szállították Európa legkülönbözőbb tá- 
jai felé. 

Baszra elfoglalása után egy váratlan esemény kötötte le 
Szulejmán figyelmét: Elkasz Mirza, az iráni sah testvére 
Isztambulba menekült, hogy ott védelmet és támogatást ke- 
ressen. A szultán 1547 áprilisában rendkívül nagy pompával 
fogadta, és első kérésére azonnal elhatározta, hogy hadjára- 
tot indít Perzsia ellen. E döntése után hamarosan (1547. 
június 19-én) megkötötték a békét Habsburg Ferdinánddal, 
akinek követei egyébként már Elkasz Mirza megérkezése 
előtt hosszú hónapokon keresztül tárgyalásokat folytattak 
Rüsztem pasa nagyvezérrel. 

Szulejmán 1548 tavaszán, miután Elkasz Mirzát Ulema 
pasával a perzsa határra előreküldte, április elején maga 15 
elindult janicsárjaival. Július végén minden akadály nélkül 
vonulhatott be Tebrizbe, mert Tahmaszp sah akkorra már 
visszahúzódott seregeivel. A szultán csak öt napig tartózko- 
dott Tebrizben, utána Van várához sietett, mert azt Tah- 

maszp sah az elmúlt években nagyobb harci zaj nélkül, 
csendben elfoglalta. Szulejmán azonban most annál látvá- 
nyosabb sikerrel, kilenc nap alatt visszaszerezte. Ezután az 
őszt Dijarbekirben, a telet Aleppóban töltötte, s a következő 
év az alvezérek határmenti kisebb-nagyobb csetepatéjával 
telt el. Szulejmán 1549 decemberében tért vissza Isztambulba 
anélkül, hogy hadjárata valami eredménnyel zárult volna. 

Eredménytelen vállalkozása után, annak megtorlására, 
hogy 1552-ben -— mialatt a török seregek Magyarországon 
hadakoztak -, Tahmaszp sah csapatai a Van-tó vidékét ismét 
feldúlták, Szulejmán újra hadjáratot indított Perzsia ellen. 
Augusztus végén kelt útra hadaival, s e céltalan háború 
folytatásától még az a megrázó esemény sem tudta eltéríteni, 
amely pedig keményszívű janicsárjaira 15 nagy hatást gyako- 
rolt: útközben legidősebb fiát, Musztafát, mivel lázadással 
vádolták, magához hívatta, és anélkül, hogy vele egy szót 15 
váltott volna, könyörtelenül megfojtatta. A janicsárok Musz- 
tafa kegyetlen megöletéséért Rüsztem pasát tették felelőssé, 
s iránta való nemtetszésüket olyan erővel juttatták kifeje- 
zésre, hogy a szultán azonnal letette a nagyvezéri tisztségéből 
Rüsztemet, és a második vezért, Kara Ahmed pasát nevezte 
ki helyére. 

A szultán ezután seregével, mintha mi sem történt volna, 
Aleppóba ment, hogy a telet megint ott töltse, és csak május 
elején indult el Erzerum (Erzurum) felé. Egy hónap múlva, 
amikor már Karsnál járt, levelet küldve Tahmaszpot kemény 
szavakkal, nem pedig fegyverrel fenyítette meg; válaszként a 
sah hasonló módon vágott vissza. Utána, nem kevésbé díszes 
szóvirágokkal, a vezérek leveleztek egymással. Közben Szu- 
lejmán ahelyett, hogy Tahmaszp üldözésére sietett volna, 
végigpusztította Jereván és Nahicsevan vidékét. 

Talán a pusztítást megsokallva, Tahmaszp szeptember vé- 
gén követet küldött Erzerumba, hogy Szulejmántól békét 

kérjen. A tárgyalások hónapokig elhúzódtak, mire Amásziá- 
ban (Amasya) 1555 májusában valóban békét is kötöttek. 
Szulejmán az évekig tartó hadjáratokkal lényegében semmit 
sem ért el. A nyertes inkább az állandóan ügyes defenzív 
taktikát folytató Tahmaszp sah lett, mert végül is hosszú 
időre békét szerzett népének. 


" Mialatt Szulejmán 1547-ben a perzsa hadjáratra készülő- 
dött, az arabok Jemenben fellázadtak uralma ellen, és vissza- 
foglalták Adent. Felkelésüket hathatósan támogatták a por- 
tugálok, hogy ismét az ő befolyásuk alá kerüljön ez a rend- 
kívül forgalmas kereskedelmi gócpont: Adenben cserélték ki 
áruikat az Ormuzból, az Indiából, a kelet-afrikai partokról 
és Szuezból hajóval érkező kereskedők, innen indult ki a 
Mekkán, Medinán és Damaszkuszon keresztül Aleppóba 
vezető nagy karavánút. 

Ezt a fontos kikötővárost csak négy év múlva, 1551-ben 
tudták a törökök visszaszerezni. A szuezi flotta parancsnoka 
ebben az időben az a Pírí Reisz volt, akinek figyelemreméltó 
tengerészeti kézikönyvét 1525-ben Szulejmánnak is bemutat- 
ták. Píri Reisz pályafutásának ezt követő negyedszázadáról 
azonban az eddig előkerült török történeti forrásokból semmi 
sem tudható meg. Annál részletesebben ismert életének utolsó 
szakasza. 

Píri Reisz 1551-ben megostromolta, és rövid idő alatt 
újra török uralom alá helyezte Adent. E váratlan sikerén 
felbuzdulva, a következő év tavaszán 30 hajóval már na- 
gyobb hódításra indult. Miután Omanban elfoglalta Maszkat 
(Masgat) kikötőjét, flottájával Ormuzba hajózott, hogy ezt 
a gazdag kikötővárost is bevegye. A portugálok azonban 
olyan kitartóan védekeztek, hogy az ostrommal egy idő 
múlva fel kellett hagynia, s az elszenvedett kudarc után, 
eléggé megtépázott flottával a baszrai kikötőbe húzódott 

vissza. Nemsokára azonban portugál hajók jelentek meg a 
Baszrai1-öböl előtt, hogy a török fotta útját elzárják. Piri 
Reisz ekkor ijedtében otthagyta flottáját, és három gályájával 
észrevétlenül kiszökött a Perzsa-öbölből. Az egyik gálya 
ugyan zátonyra futott, és összetört, de a másik kettővel si- 
került eljutnia Szuezba. Mire azonban az Arab-félszigetet 
körülhajózta, és Szuezból Kairóba érkezett, ott már mindenki 
értesült a vele történtekről; a baszrai beglerbég, Kubád pasa 
ugyanis az esetről azon nyomban mindenhova jelentést kül- 
dött. Kairóban mindjárt láncra verték, majd flottája cserben- 
hagyásáért halálra ítélték, és rövidesen kivégezték. 

A flotta új parancsnoka, Murád Reisz első feladatként azt 
kapta, hogy a megmaradt 15 hajót a baszrai kikötőből 
Szuezba vigye. Vállalkozása azonban nem sikerült, mert 
mikor a Perzsa-öbölből ki akart jutni, a portugál hajók 
visszafordulásra kényszerítették. Ekkor felmentették állásá- 
ból, és a kis flotta élére 1553 decemberében Szejdi Alit he- 
lyezték. 

Szejdi Ali Reisz 1554. július 2-án indult el 15 hajójával, s 
miután előtte az utat egy kis fregatt mindig kikémlelte, negy- 
ven nap múlva sikeresen átkelt az Ormuzi-szoroson. Augusz- 
tus végén, Maszkat környékén azonban, mivel a fregatt már 
nem járt előtte, nem tudta kikerülni az összeütközést egy 
portugál flottával, így 6 hajójának elvesztése árán haladha- 
tott csak tovább. Nemsokára pedig olyan viharba került, 
hogy az minden fáradozása ellenére India partjaira sodorta 
át. Ekkor már csupán 6 hajója maradt meg, s ezekkel Diuban 
kötött ki. Innen pedig végképpen nem tudta gályáit kivinni, 
mert egy nagyobb portugál flotta a kereskedelmi hajókra 
vigyázva mindig a tengeren cirkált. Ezért úgy határozott, 
hogy hajóit eladja, és az árát beszolgáltatja Isztambulban a 
kincstárnak. 1555 januárjában szárazföldön indult el emberei- 
vel, és hosszú, viszontagságos út után 1557 május elején 

Isztambulba érkezett. Itt beszámolt a szultánnak a flotta 
pusztulásáról, és felmentést kapott a felelősségre vonás alól. 
Majd rövid idő múlva, hogy magát tisztázza, részletesen 
leírta küzdelmes utazását. (Ezt a munkáját a múlt század 
végén angol nyelvű fordításban Vámbéry Ármin is kiadta.) 

Közben a szuezi kikötőben egy újabb kis flottát építettek, 
amelynek parancsnoka Kurdoglu Hizir lett, de ő már csak 
Jemen és Abesszínia partjain tevékenykedett, hogy a Vörös- 
tenger és Aden térségének kereskedelmét török ellenőrzés 
alatt tartsa. Szulejmán feladta már Ormuz és Diu elfoglalá- 
sára irányuló egykori szándékát, ezért nem szerelt fel a szuezi 
kikötőben nagyobb flottát. Ezzel kapcsolatban találóan álla- 
pította meg Vámbéry Ármin: , Ha Szulejmán janicsárjaival 
ahelyett, hogy Magyarországot és Ausztriát özönli el, India 
meghódítását vette volna tervbe, erőfeszítéseit sokkal na- 
gyobb és tartósabb siker koronázta volna, mint amiket azok 
a dunai provinciákban eredményeztek." 


A Földközi-tenger vizeinek ellenőrzése 


Szinte egy éven belül, 1546. február 18-a és 1547. március 
31-e között az európai események négy főszereplője, Luther 
Márton, Barbarossza Hajreddin, VIII. Henrik és I. Ferenc 
halt meg. Haláluk azonban nem hozott lényeges változást 
Európa politikai életében: a vallási viszálykodások színe 
alatt tovább dúltak az érdekellentétek a német birodalomban, 
az oszmán birodalom tovább tört előre a Földközi-tengeren, 
és az új francia király szintén tovább hadakozott a császár- 
ral, mert az még 1548 januárjában 15 azt írta politikai testa- 
mentumában fiának, hogy igényét Burgundiára soha ne 
adja fel. 

V. Károlynak az 1544. évi speyeri birodalmi gyűlésen, 

mikor Ferenc király ellen készülődött, sikerült ugyan meg- 
hosszabbítania a vallási békét, de csak rövid időre, mert a 
viszálykodások hamarosan annyira kiéleződtek, hogy már 
1546 áprilisában elhatározta, megtöri azoknak a protestáns 
fejedelmeknek az erejét, akik vele szemben Schmalkaldenban 
még 1531-ben szövetséget kötöttek. Nem kis fáradságába 
került azonban a császárnak, mire a hadjárathoz szükséges 
összeget meg tudta szerezni, mert a bankárok 15 a különböző 
érdekcsoportok befolyása alá kerültek. Egy év alatt mégis 
sikerült akkora hadat felszerelnie, hogy a schmalkaldeni 
szövetségben tömörülő protestáns fejedelmek seregét 1547 
áprilisában az Elba partján Mühlbergnél megverte. A császár- 
nak úgy tűnt, ez a diadala megtörte a protestánsok ellen- 
állását, és felszabadultnak érezte magát egyéb ügyei rende- 
zésére. 

A Habsburg-család tagjai 1550-S51 telén Augsburgban ösz- 
szeültek, hogy megtárgyalják örökösödési ügyeiket. Több 
mint hat hónapig tanácskoztak, mire március 9-én megegyez- 
tek abban, hogy Károly után öccse, Ferdinánd kapja a csá- 
szárságot, akitől azt a leendő spanyol király, Fülöp fogja 
majd örökölni, s utána következhet csak Ferdinánd fia, Miksa. 

Időközben a protestáns fejedelmek újra a császár ellen 
fordultak, s most velük tartott Móric szász választófejedelem 
is, aki eddig protestáns létére a Habsburgok oldalán harcolt. 
A Írancia királlyal, II. Henrikkel, aki most egyszerre a szö- 
vetségüket kereste, szintén egyetértésre jutottak, mert tá- 
mogatásáért átengedték neki a német birodalomhoz tartozó 
Metz, Toul és Verdun városokat. 

Az érdekszövetségek láncolata ekkor szinte egy világhábo- 
rút robbantott ki. A francia király 1551-ben sietve Isztam- 
bulba küldte követét, a császár pedig Tebrizbe. Így az egyik 
oldalon a két Habsburg-testvér és Tahmaszp sah, a másik 
oldalon a protestáns fejedelmek, a francia király és a török 

szultán keveredett hamarosan háborúba mind szárazföldön, 
mind tengeren. 

A szultán a földközi-tengeri török flotta új parancsnoká- 
nak Barbarossza Hajreddin halála után Szokollu Mehmedet 
(a később híressé lett nagyvezért) nevezte ki, bár az nem volt 
tengerész, és hajlamot sem igen érzett e hivatásra. Óvakodott 
is attól, hogy valami nagyobb akciót kezdeményezzen, s mi- 
vel Andrea Dorla sem támadta meg, négy évet leszolgálha- 
tott anélkül, hogy a legkisebb csorba esett volna hírnevén. 
Utána, 1550-ben helyére a szultán vejének, Rüsztem pasának 
testvére, Szinán pasa került, aki még kevésbé volt rátermett. 
E tisztségét négy éven át, haláláig azért tudta mégis baj nél- 
kül betölteni, mert a hadműveletek irányítását hamarosan 
átengedte Turgut kalózvezérnek (akit egyébként a nyugati 
források Dragut néven emlegetnek). 

Turgut egy kalózhajó parancsnokaként már 1538-ban 
részt vett a prévezai nagy tengeri ütközetben. Utána sem 
adta fel azonban független kalózéletét mindaddig, míg 1540- 
ben Korzika szigetén Andrea Doria embereinek fogságába 
nem került. Közel négy évet töltött egy genovai tömlöcben, 
ahonnan Barbarossza Hajreddin szabadította ki, részben a 
város megfenyegetésével, részben 3000 arany váltságdíj le- 
fizetésével. Barbarossza Hajreddintől azonban nemcsak sza- 
badságot, hanem néhány hajót is kapott, s azokkal újra 
kalózkodni kezdett. A tuniszi szultán engedélyével letelepe- 
dett a Gabeszi-öbölben Dzserba szigetén, megígérve, hogy 
annak használatáért a zsákmány egy részét átengedi neki. 
Rövid idő múlva elfoglalta a közeli Mahdia kikötővároskát, 
amivel csak még jobban maga ellen ingerelte a spanyolok 
flottáját. Néhány év telt el azonban, mire Andrea Doria 
mégis megtámadta. Amikor a spanyolok 1551 tavaszán 
Dzserba szigetét megostromolták, csak kevésen múlott, hogy 
magát Turgutot is el nem fogták. Megmenekülése után úgy 

10. Hurrem 


határozott, hogy most már az egyéni akciók helyett inkább 
a török szultán flottájával együtt tevékenykedik. 

Szulejmán éppen 1551 tavaszán adott utasítást II. Henrik 
kérésére a flotta parancsnokának, Szinánnak, hogy a Szi- 
cíliai-szorosra vigyázó Málta szigetét foglalja el, mert az- 
által zavartalan utat biztosít mind a spanyol partok elleni 
támadáshoz, mind a francia flottával való együttműködés- 
hez. Turgut ennek az akciónak a megkezdése előtt csatlako- 
zott a török flottához. A szigetet védő johannita lovagokkal 
szemben azonban minden erőlködésük ellenére kudarcot val- 
lottak, és hamarosan fel is hagytak az ostrommal. Utána 
Turgut a fiotta egy részével Tripoliszba hajózott, amelyet a 
császár megbízásából szintén a johannita lovagok védelmez- 
tek. Ezt a vállalkozást azonban már ragyogó siker koronázta, 
mert kilenc nap alatt, 1551. augusztus 14-én elfoglalta TrI- 
poliszt. E győzelme után a szultán mindjárt szolgálatába fo- 
gadta, és szandzsákbégi ranggal, flottája állomáshelyéül neki 
adta Préveza kikötőjét. 

Tripolisznak, e fontos földközi-tengeri támaszpontnak el- 
foglalása után egy hónappal már Szokollu Mehmed ruméliai 
beglerbég seregei i5 behatoltak DEFMAGYATOSSZAÉBA s be- 
vették Becskerek és Lippa várát. 

A következő év tavaszán, 1552. május 10-én pedig Szulej- 
mán egyebek között az alábbiakat írta II. Henrik német 
birodalmi szövetségeseinek: , János királyfi magas portám 
oltalma alá menekült szolgámnak a fia, azért ez árva irányá- 
ban én 15 megmutatom irgalmasságomat, s a szárazföldön 
győzelmes nagy hadseregemet és a tengeren vég nélküli gá- 
lyákból álló hajóhadamat már el is küldöttem. Az előkészü- 
letek megtörténtek arra, hogy a felséges Allah kegyelmével 
elbánjak azokkal, akik a szerződés ellenére cselekedtek. Akik 
az említett francia királlyal barátságban vannak, azok magas 
portánk iránt is barátságban állóknak számíttatnak, s el- 

küldött fővezérünknek olyan parancsot adtunk, hogy azokat 
sem szárazon, sem tengeren semmiféle bántódás ne érje. 
Mivel ti 15 az említett francia királlyal jó viszonyban vagytok, 
azért barátjának barátjai, ellenségének ellenségei legyetek, s 
országotokkal, vagyonotokkal, családotokkal felséges sze- 
mélyünk részéről biztonságban lévén, győzelmes hadseregünk 
nektek semmi kárt nem okoz, sőt őszinteségtek viszonzásául 
többféle kegyelmünket látjátok. Ezen hadikészülődésünk 
csupán a királyfit országából kiüldöző Ferdinánd miatt és 
Hispania népe miatt van." (Karácson I.: Török-magyar ok- 
levéltár 1533-—-1789. Budapest, 1914.) 

II. Henrik kérésére a török flotta 1552-ben 1s felvonult, és 
először Szicília partjait pusztította végig. (Barbarossza Haj- 
reddin példáján okulva azonban most már óvakodtak attól, 
hogy a török flottát francia kikötőbe hívják.) Ezután Turgut 
Reisz kalózfortéllyal a Ponzai-szigeteknél -— Nápoly és Róma 
között -— Andrea Doria flottáját ügyesen tőrbe csalta, és meg- 
verte. A következő év nyarán pedig Tunisz meghódítását 
tűzte ki célul, de a franciák inkább ahhoz ragaszkodtak, hogy 
Elba szigetét foglalja el, mert ezzel mind az itáliai partok, 
mind Korzika irányába jó támaszponthoz jutnak. A támadás 
azonban nem sikerült. A franciák úgy vélték, hogy Turgut 
nem tett meg minden tőle telhetőt, s szerintük egy évvel 
később, 1554-ben Korzika szigetén Caivi ostrománál is több 
támogatást nyújthatott volna. Arra gyanakodtak, hogy talán 
a spanyolok és genovaiak megvesztegették. E gyanújukat és 
a vele való elégedetlenségüket követük útján a szultánnak 15 
tudomására hozták. Úgy mondják, Szulejmán ezért nem 
tette meg Turgutot az 1554-ben elhunyt Szinán helyére a flotta 
parancsnokának. 

Szulejmán szárazföldi seregei az 1552-ben megindult ten- 
geri hadműveletekkel egyidejűen Magyarországba nyomul- 

tak, s ott elfoglalták Temesvárt, Szolnokot és még néhány 
kisebb erősséget, de Eger falai alól visszavonultak. 

Ezalatt keleten, a perzsa határ mentén Tahmaszp sah se- 
regeivel betört az oszmán birodalom területére, és elpusztí- 
totta a Van-tó vidékét. 

II. Henrik pedig megindult hadaival a német birodalomba, 
de közben Móric szász választófejedelem 1552 májusában 
Innsbruck mellett váratlanul olyan hevesen támadta meg a 
császári csapatokat, hogy V. Károly az Alpokon keresztül 
a karintiai Villachba menekült. Így augusztusban a passaui 
békeszerződésben kénytelen volt Metz, Toul és Verdun váro- 
sokat a Írancia királynak átengedni. E békekötés ellenére, 
miután kellő kölcsönt szerzett, a következő évben újra sere- 
get gyűjtött, és megostromolta Metzet, de eredménytelenül 
kellett távoznia falai alól, s így a hadfelvonulásra és az ost- 
romra fordított 2 500 000 dukát teljesen elveszett. További 
hadműveletei pedig ugyanúgy sikertelenek maradtak, mint 
Szulejmánéi a perzsa határ mentén. Néhány hónappal azután, 
hogy a sah és a szultán 1555 májusában Amásziában (Ama- 
sya) békét kötött, szeptemberben már a császár is kiegyezett 
ellenfeleivel Augsburgban. Itt mondták ki közös megegye- 
zéssel azt az elvet, hogy , cuius regio, eius relig10" (, akié az 
ország, azé a vallás"), vagyis az alattvalók minden egyes 
fejedelemségben kötelesek a fejedelem vallását követni. 

A császár ezután hamarosan belátta, hogy a katolikus 
világbirodalom létrehozására irányuló politikai terveivel vég- 
leg kudarcot vallott, s a következő évben lemondott. Vissza- 
vonulása után két évvel, 1558. szeptember 21-én meghalt. 

II. Fülöp apjától nemcsak hatalmas területeket, de sok- 
milliós adósságot 15 örökölt. Csak Spanyolországot 7 000 000 
aranydukát kölcsön terhelte akkor, amikor a régóta folya- 
matban levő áremelkedés éppen gazdasági válságot okozott: 
1557-ben mind Spanyolország, mind Franciaország gazda- 

sági csődbe jutott, és az antwerpeni börzén is bekövetkezett 
a krízis. 

II. Henrik a gazdasági nehézségek ellenére — alattvalóira 
rendkívüli adókat kivetve -, mindenképpen ki akarta hasz- 
nálni azt a helyzetet, ami V. Károly lemondása után kínálko- 
zott, de II. Fülöptől 1557 augusztusában Saint-Ouentin mel- 
lett vereséget szenvedett. E vereségért némileg kárpótolta az, 
hogy a spanyolokkal szövetkezett angoloktól viszont elfog- 
lalta Calais-t. I 

Nemsokára azonban egyezkedni kezdtek, s minthogy II. 
Fülöp és II. Henrik tárgyalásai kedvező mederbe terelődtek, 
1559 áprilisában Cateau-Cambrésis-ben békét kötöttek. M1- 
vel ez a megegyezés nem hozott túl nagy győzelmet Spanyol- 
országnak, sem nagy vereséget Franciaországnak (II. Henrik 
teljesen lemondott ugyan Itáliáról, de megtartotta Calais-t, 
Metzet, Toult és Verdunt), a négy évtizeddel ezelőtt felborult 
európai hatalmi egyensúly most helyreállt, amit kétségtelenül 
elősegített az 15, hogy a császárságot Ferdinánd, nem pedig 
II. Fülöp kapta meg. 

II. Fülöp, alighogy kiegyezett II. Henrikkel, már júliusban 
elhatározta, hogy a Földközi-tengeren megtöri a törökök 
uralmát. Mindenekelőtt a nemrégen elfoglalt Tripoliszt 
akarta gyors rajtaütéssel visszaszerezni Turgut Reisztől. 

Szulejmán az 1554-ben elhunyt Szinán helyére Pijálét ne- 
vezte ki szandzsákbégi ranggal a flotta parancsnokának. 
Turgut Reiszt pedig a következő évben - talán kárpótlásul 
- Tripoliszba helyezte beglerbégnek. 

Pijáléról az 1573-ban Isztambulban járt Stephan Gerlach 
útleírásában azt jegyezte fel, hogy Magyarországon, Tolna 
városban született, s a mohácsi csata idején hurcolták el 
Törökországba. Itt a szultáni iskolákban nevelkedett, s mi- 
előtt a flottához kinevezték, a szerájban már a kapvőrség 
parancsnoka lett. Tengerészként tehát sohasem szolgált, de 

azért a hajóhadnál is hamarosan feltalálta magát. Már a 
következő évben Turguttal együtt bevette a Messina1-szoros- 
nál Reggiót. Algéria beglerbégjével, Szalih pasával együtt 
pedig 1557-ben Orant és Bizertát foglalta vissza a spanyolok- 
tól. Önálló akcióba mindaddig nem kezdett, míg mások 
mellett kellő tapasztalatot nem szerzett. 

A spanyol király rajtaütésszerűen akart készen álló flottá- 
jával Tripoliszra támadni, de a szicíliai alkirály, Medina Celi 
és az egykori fiottaparancsnok unokaöccse, Gian Andrea 
Doria hat hónapot szinte teljesen feleslegesen töltött el a 
flotta túlságos megszervezésével. Majd a hajóhad további 
három hónapon keresztül, decembertől március elejéig a 
mostoha időjárás miatt Málta szigeténél vesztegelt. Ezután 
pedig úgy határoztak, hogy mégis inkább Dzserba szigetét 
ostromolják meg. Turgut Reisz azonban közben Dzserba 
szigetéről Tripoliszba húzódott vissza, és segítséget kérve, 
egyik gyorsjáratú hajóját elküldte Isztambulba. Pijále egy 
nagyobb fiottával éppen a kellő időben érkezett, s II. Fülöp 
Dzserbánál, 1560. július 31-én súlyos vereséget szenvedett. 
Szeptemberben Pijále több ezer spanyol fogollyal! diadalma- 
san tért vissza Isztambulba. Itt kitörő lelkesedéssel és óriási 
örömujjongással fogadták, s maga Szulejmán is megtekin- 
tette a flotta bevonulását. 

Az európai viszálykodások így segítették uralomra Szulej- 
mánt a Földközi-tengeren. A Cateau-Cambrésis-ben kötött 
béke pedig még túl friss volt ahhoz, hogy a törökök ellen a 
nyugati hatalmak összefoghattak volna. 

Turgut Reisz kalózaival megfékezhetetlenül járta a Föld- 
közi-tengert, s váratlan rajtaütéseivel mindenütt riadalmat 
és pánikot keltett. 1561-ben 30 hajóval blokád alá vette 
Nápolyt, és egyetlen rohammal 8 hajót elragadott. Akadály 
nélkül kelt át még a Gibraltári1-szoroson is, hogy a spanyol 
ezüstílottát üldözőbe vegye. 

II. Fülöp pápai aranyak segítségével újabb 100 hajóból 
álló flottát szerelt fel, s 1563 tavaszán Orant ostromolta meg. 
A két hónapig tartó heves harc azonban teljesen eredmény- 
telen maradt, mert a törökök visszavertek minden rohamot, 
és végül Algéria partjairól is elűzték a spanyolokat. 

A Földközi-tenger térségében Szulejmán vitathatatlan fö- 
lényét talán az is jellemzi, hogy a következő évben már meg 
sem kísérelték a jobban megerősített támaszpontok bevéte- 
lét, hanem a nagy spanyol flotta a kis Pefón de Vélez erődöt 
támadta meg, hogy bevételével mégis valami halvány sikert 
mutathasson fel. 

Szulejmán viszonzásul 1565 tavaszán Málta ellen küldött 
ki egy nagyobb flottát, s a hadműveletek irányításával Musz- 
tafa pasa ötödik vezért bízta meg. Az ostromban részt vett 
alvezérként Pijále pasa is, akit időközben beglerbégnek ne- 
veztek ki, sőt Szulejmán egyik unokáját, Szelim lányát, 
Dzsevherhánt is feleségül adta az egykori gyaurhoz. 

Málta szigetén a johannita lovagok ismét kitartóan véde- 
keztek, s bár a heves harcokban még Turgut Reisz is életét 
vesztette, a vár bevételével most sem boldogultak. A május 
utolján megkezdett ostromot szeptember elején abba is hagy- 
ták. Szulejmán Málta meghódítását, úgy látszik, nem tar- 
totta olyan fontosnak, mint Rodosz elfoglalását, amelyet 
kétszer annyi ideig tartó ostrommal, 179 nap alatt vettek be. 

A következő év márciusában, hogy ezt a csorbát a szultán 
némileg mégis kiigazítsa, Pijále pasát az adófizetést meg- 
tagadó Chiosz szigetének elfoglalására küldte, aminek bir- 
tokbavétele már sokkal könnyebben sikerült. 

Szulejmán hadiflottáinak fensőbbsége nem volt kétséges az 
egész Földközi-tengeren. Ezek árnyékában azonban török 
kereskedelmi hajó csak nagy ritkán szelte át a tengert, hogy 
árukkal megrakodva Nyugat-Európa valamelyik kikötőjébe 
siessen. A török kereskedők ugyanis elsősorban azzal foglal- 

koztak, hogy az árukat kisebb-nagyobb tételekben karavá- 
nokban vagy bárkákon a birodalom területén fekvő kereske- 
delmi gócpontokra és a tengerparti kikötőkbe szállítsák. 
Nyugat-Európában, Velencében és az itáliai Anconában tar- 
tott ugyan néha egy-két török, perzsa és arab kereskedő 
kisebb üzleti forgalom lebonyolítására némi árukészletet, de 
azt szintén főleg szárazföldi úton, a Balkánon át, Novi 
Pazaron, illetőleg Raguzán keresztül vitték oda. Nyugat- 
Európa egyetlen pontján sem voltak számottevő török áru- 
raktárak. 

Ezért a nyugati kereskedők mentek el hajóikkal az oszmán 
birodalom végtelen partjaira, hogy elhozzák a sokszínű keleti 
árukat, amelyeknek értéke azonnal a sokszorosára növeke- 
dett, amint azokat valamelyik európai kikötőben kirakták. 
Jól jellemzi az így kialakult helyzetet, az első — már röviden 
ismertetett — francia-török kereskedelmi egyezmény. Bár azt 
kölcsönösségi alapon kötötték, mégis kizárólag a francia 
kereskedők jogait biztosította Törökországban; gyakorlati- 
lag ugyanis olyan probléma fel sem merült, hogy milyen vé- 
delmet kapjanak a török kereskedők Franciaországban, 
mert közülük oda senki el nem ment. 

A portugálok ugyan felfedezték az Óceánon az Indiába 
vezető utat, s a Jóreménység-fokának megkerülésével onnan 
is hozták áruikat, de ez korántsem jelentette még azt, hogy 
emiatt a földközi-tengeri kereskedelem forgalma teljesen le- 
hanyatlott volna, mert az, a török vámnaplók tanúsága sze- 
rint, még a XVII. század első negyedében is jelentős maradt. 
Erre utal az egyik francia kereskedelmi társaságnak 1626-ban 
elhangzott véleménye is, amely szerint a levantei kereskede- 
lem még mindig , a legjövedelmezőbb az egész királyságban". 
Szulejmán uralkodása alatt tehát minden bizonnyal virágzó 
volt még a levantei kereskedelem. Búsás hasznából a törökök 
azonban mégsem vették ki részüket, hanem majdnem teljes 
egészében átengedték azt a nyugat-európai kereskedőknek. 


Az északnyugati támaszpont 


Buda megszállása 


Váradon 1538. február 24-én Szapolyai János Habsburg 
Ferdinánddal titkos egyezséget kötött. Az egyezményben 
kölcsönösen elismerték egymás királyságát azzal a záradék- 
kal, hogy Szapolyai János országrészét utódai már nem 
örökölhetik, de méltányos kárpótlást kapnak, s Habsburg 
Ferdinánd egyedül lesz majd Magyarország királya. Az 
egyezség ugyan titokban jött létre, de Szulejmán tudott már 
róla, amikor júliusban Moldva ellen hadjáratra indult. 
Szapolyaitól azonban az egyezségkötést nem kérte számon, 
sem ekkor, sem a következő év őszén, amikor Ferdinánd 
követe annak titkos záradékát bejelentette, hogy ezzel a 
szultán bizalmát megnyerje. Szulejmán megelégedett azzal, 
hogy Szapolyai János kincstartója, Fráter György 300000 
arany elküldésével ura további szolgálatkészségét bizonyí- 
totta. 

1540. július 22-én Szapolyai János meghalt, két héttel 
azután, hogy fia, János Zsigmond megszületett. Szapolyai 
hívei a váradi egyezményt semmisnek nyilvánították, és kö- 
veteket küldtek Szulejmánhoz, hogy ismerje el János Zsig- 
mond utódlási jogát. Szeptember végén, Rákos mezején pedig 
János Zsigmondot már királlyá is választották, bár csak 
utána hozták meg Szulejmán október 16-án kelt jóváhagyását. 

Ferdinánd a váradi egyezmény alapján Szapolyai király- 
ságára igényt tartva, egyik seregvezérét, Fels Lénárdot már 
szeptemberben útnak indította, hogy a budai várat nyers 
erővel vegye birtokba. A várbeliek közül ekkor sokan meg- 
inogtak, de Fráter György, Szapolyai egykori bizalmas ta- 
nácsadója és most fiának gyámja, nem volt hajlandó Budát 
átadni. Az ostromló seregek így november derekán vissza- 
vonultak, bár nem minden eredmény nélkül, mert Pest várát 
elfoglalták, és benne őrséget 15 hagytak. 

Szulejmán, amint értesült Buda ostromáról, Mehmed 
szendrői szandzsákbégnek parancsot küldött, hogy legyen a 
várbelieknek segítségére. A végvidéki török csapatok március 
20-án már hozzáláttak, hogy Pest várát visszafoglalják. Két 
heti heves harc után azonban, mikor Ferdinánd seregei el- 
indulásának hírét meghallották, abbahagyták az ostromot. 
Szulejmán a szendrői szandzsákbéget valójában csak elő- 
őrsként, portyázni küldte, mert az ősszel már elhatározta, 
hogy ő maga is hadra kel. 

Ferdinánd ekkor meg akarta előzni Szulejmánt, ezért had- 
vezérét, Wilhelm von Roggendorfot 25000 főnyi sereggel 
már a kora tavasszal útnak indította, hogy Budát mielőbb 
elfoglalja. Ez a tekintélyes számú sereg május 4-től augusztus 
21-ig ostromolta Budát, de anélkül, hogy bármi sikere lett 
volna, noha rohamukat Fráter György mindössze 2500 em- 
berrel verte vissza. A hosszú ostrom alatt Roggendorf serege 
annyira szétzüllött, hogy Szulejmán közeledésének hírére, 
szinte mintha nagy csatát veszítettek volna, úgy vonultak 
haza. 

A szultán azzal a szándékkal jött Magyarországra, hogy 
most elfoglalja Budát, de látszólag barátként érkezett az or- 
szágba. Mire Szapolyai hívei észrevették, hogy valójában 
ellenség, a várba belopakodó janicsárok Budát már birtokba 
vették, 1541. augusztus 29-én. 

Szulejmán szeptember végén Isztambulba küldött győzelmi 
levelében Buda elfoglalását a következő magyarázattal in- 
dokolta meg: , Az elmúlt években Allah kegyelmével és győ- 
zedelmes kardom segítségével meghódítottam Magyarorszá- 
got és fővárosát, Budát. Akkor Magyarország királyságát 
János királyra ruháztam, aki adófizetésre kötelezte magát 
érte. Halála után pedig országát fiának ajándékoztam. 
A szomszédos Ferdinánd is szeretett volna azonban király 
lenni, ezért testvérének, Károlynak szövetségével óriási hadat 
gyűjtött össze. Ezekkel bejött, és hatalmat szerzett magának 
Magyarországon, s ostrom alá fogta Buda városát. Én akkor 
hős vezéremet, Mehmed pasát Buda felé küldtem. Célom 
tulajdonképpen az volt, hogy Budát az iszlám egyik házává 
tegyem, és Magyarországot birtokomba vegyem. János király 
fiát, ki Budában volt, megajándékoztam Erdély bánságával, 
Magyarországot pedigaz oszmán birodalomhoz csatoltam." 

Indokolása szerint, ha Ferdinánd bátyja árnyékában nem 
törekedett volna minden erővel a magyar királyságra, ő sem 
határozta volna el magát Buda elfoglalására. Ennek igazára 
nemcsak fenti szavai engednek következtetni, hanem 1529- 
ben szintén Budáról elküldött győzelmi levelének alábbi 
sorai: , A vár tehát elfoglaltatott, de mivel a közte és a 
muzulmán birodalom között levő óriási távolság miatt nem 
lehetett közvetlenül birtokba venni, és őrséggel ellátni, ... a 
nevezett Jánosnak ajándékoztam". Szulejmán tehát már 
1529-ben felmérte, hogy Buda fenntartása neki rendkívül 
költséges; ennek vállalása akkor, az adott körülmények kö- 
zött nem volt szükséges. A távolság Buda és a muzulmán 
birodalom között ugyan azóta sem csökkent, de a Habsburg- 
testvérek hatalmi túlsúlyának növekedése és Szapolyai János 
hirtelen halála miatt most a helyzet egyszerre kritikus lett. 
A szultán úgy vélte, hogy ha Budát a Habsburgok megszer- 
zik, rövidesen talán Belgrádot követelik. 

Fráter György nagyot csalódott a török barátságban, ami- 
kor Szulejmán segítségnyújtás helyett elfoglalta Budát. Csa- 
lódottságában ekkor a Habsburgok szövetségét kereste, hogy 
a törököktől Budát visszaszerezhesse. Ezért 1541 decemberé- 
ben egyezményt kötött Ferdinánddal olyan feltétellel, hogy 
ha Budát visszaveszi, Erdélyt átadja neki. 

Ferdinánd 1542 nyarán közel 40 000 főnyi sereget küldött 
Magyarországra, hogy Buda várát visszahódítsa. Amikor 
azonban a hadak megérkeztek, mégis úgy döntöttek, hogy 
előbb Pestet veszik be. Szeptember 28-án kezdték el a vár 
ostromát, de október 6-án a rosszul szervezett sereg már 
akcióképtelenné vált. Annyi eredménye lett az ostromnak, 
hogy Szulejmán a következő évben ismét visszatért hadaival, 
bár a Habsburgok elleni újabb támadásra a francia király 1s 
eléggé sarkallta. 

Szulejmán 1542-43 telét Drinápolyban töltötte, így seregét 
április 23-án innen indíthatta el. Június végén Valpót (Val- 
povo), júliusban Pécset és Siklóst, augusztus 10-én pedig már 
Esztergomot is bevette. A szultán seregei a nyár derekáig 
még sohasem értek el Budáig. Feltehető ezért, hogy célja 
most nem 15 a Duna menti kis városok meghódítása, hanem 
Bécs elfoglalása volt. 

Egy korabeli török feljegyzés is tanúsíthatja ezt. A mani- 
szai kádi jegyzőkönyvébe, a kapott rendeletek mellett, azokat 
a fontosabbnak vélt eseményeket is beírta, amelyeket a szul- 
tán szandzsákbégként odahelyezett fiaitól hallott. Így az 
1543. évi hadjáratról is röviden feljegyzett annyit, hogy , az 
uralkodó őfelsége — Allah tegye fényessé diadalát — megint 
a Becs nevű vár ellen indított szultáni hadjáratot". (A törökök 
Bécset magyar hatásra , Becs"-nek, Pécset pedig szláv ha- 
tásra , Pecsuj"-nak hívták.) 

Esztergomból a szultán visszafordult, s előbb Tatát, majd 
szeptember 3-án Székesfehérvárt foglalta el. Így Szulejmán 

nem vonult ugyan Bécs ellen, de a Duna két partján, jókora 
terület birtokbavételével, hadállásait ék alakúra kezdte ki- 
építeni a Habsburgokkal szemben. E hadállások megerősíté- 
sét Jahjapasazáde Mehmed budai pasa már öntevékenyen 
folytatta; a következő évben bevette Nógrádot és Hatvant. 

Ferdinánd ekkor fegyverszünetet kért. Szulejmán 1545-ben 
másfél évre, majd 1547-ben öt évre békét kötött Ferdinánd- 
dal, aki ezért évi 30 000 arany adót fizetett. 

Fráter György ezután újra egyezkedni kezdett Ferdinánd- 
dal, hogy Magyarországot valamiképpen mégis egyesítse. 
A tárgyalások eredményeképpen 1551-ben végre egyezséget 
köthettek, mert Szapolyai özvegye, Izabella és János Zsig- 
mond elhatározta, hogy lemond a koronáról és Erdélyről. 

Ez az egyezmény ugyan szintén titkos volt, de azért a 
francia király hamarosan mégis tudomást szerzett róla. Így 
azután II. Henrik, amikor a Habsburgokkal szemben ismét 
meg akarta nyerni Szulejmán támogatását, isztambuli követe 
útján bejelentette a Ferdinánd és Fráter György között 
Erdély átadására vonatkozó titkos megállapodást. 

Erről közvetlenül abból a levélből értesülhetünk, amelyet 
Szulejmán 1551 szeptemberében II. Henriknek írt: , Levelet 
küldve tudattad, hogy szívvel-lélekkel magas portám barátja 
kívánsz lenni, és hogy felséges válaszomra várakozol... Tehát 
a felséges Allah végtelen kegyelmével, villámló kardunk által 
elfoglalt mindama helyek, amelyeket ennek előtte kegyelem- 
ből János királynak adtunk, fiának, Istvánnak [következe- 
tesen így nevezték a törökök János Zsigmondotl 15 átadat- 
tak... Így állván a dolgok, magas portámnál levő követetek 
a leveletekben erre vonatkozó ügyet előterjesztette, de azt 15 
jelentette, hogy István király a neki adott helyekről, amelye- 
ket kardommal foglaltam el, lemondott, noha azok neki 
mint János király fiának adattak. Tőletek ez ügyben levél 
érkezett, de a végeken levő beglerbégjeimtől és emírjeimtől 

erről tudomásom nem volt, ti pedig igaz tudósítást vártatok, 
azért kellett követeteknek késnie." (Karácson I.: Török— 
magyar oklevéltár, 1533-1789. Bp. 1914.) 

Szulejmán így II. Henrik szívessége folytán augusztusban 
értesült az egyezményről, s Szokollu Mehmed pasa, ruméliai 
beglerbég szeptember 19-én hirtelen támadással, a kevéssé 
megerősített Becskereket már be is vette, majd Becsét és ok- 
tóber 6-án Lippát is elfoglalta, bár ez utóbbit egy hónap 
múlva elvesztette. 

Fráter Györgynek a törökök kiszorítására irányuló tervel- 
ből csak egyetlen vált valóra. 1552 februárjában Szeged népe 
kelt fel, hogy a hajdúk segítségével megszabaduljon a török 
uralomtól. A várost ugyan sikerült birtokba venniük, de a 
várat már nem tudták elfoglalni, mert a budai beglerbég, 
Hadim Ali pasa jókora sereggel a helyőrség védelmére sie- 
tett. A szultánhoz küldött jelentése szerint Tót Mihály 2000 
gyalogossal éjjel átkelt a Tiszán, az őröket megölték, a vár 
egyik sarkát lerombolták, 300 törököt levágtak, 100-at pedig 
foglyul ejtettek. A szegediek azonban, bármennyire merész és 
váratlan volt is a támadásuk, ekkora veszteséget nem okoz- 
hattak, mert 1552-ben a szegedi vár őrsége a török zsold- 
jegyzék szerint — amit Ali pasa jelentése megfogalmazásakor 
nyilván nem nézett meg - mindössze 348 fő volt. 

Hadim Ali pasa a szegediek fölött valójában könnyű győ- 
zelmet aratott, amitől felbátorodva előbb a Dunántúlon 
Veszprémet vette be, majd Drégely védőjét, Szondyt szólí- 
totta fel, hogy a várat adja át. Drégely rommá lövése után 
a hasonló többi kisebb vár, mint Hollókő, Buják, Gyarmat, 
Szécsény és Ság védői már nem sok ellenállást mertek ta- 
núsítani. 

Időközben a szultán Kara Ahmed pasa második vezért na- 
gyobb sereggel Magyarországra küldte. Ahmed először az 
útjába eső, gyengén megerősített és minden külső segítség 

nélkül maradt Temesvárt, majd Lippát foglalta el. Utána 
pedig Hadim Ali budai pasa csatlakozott hozzá csapataival, 
s közös erővel könnyűszerrel bevették Szolnok várát. Egert 
azonban hiába ostromolták egyesült seregeikkel több mint 
egy hónapon át, nem tudták megadásra kényszeríteni. 

Az egri vár falai alól akkora veszteségekkel távoztak, hogy 
a Magyarországon állomásozó török seregek kétévi fegyver- 
nyugvás után is csak olyan kisebb várakat mertek ostrom 
alá fogni, mint Fülek (Filakovo) és Salgó, majd a következő 
évben Babócsa, Kaposvár és Korotna, amelyeknek elfogla- 
lásával könnyebb diadalhoz juthattak, de Szigetvár bevételé- 
vel 1556-ban már nem boldogultak. A Buda megszállásától 
eddig meghódított területek azonban már így is elég nagy 
ék alakú hadállást alkottak. 

Ezután egy évtizedig tartó viszonylagos béke következett, 
bár a lakosságnak az teljes nyugalmat korántsem jelentett, 
mert a várak török helyőrségei gyakran jártak portyázni, s 
ilyenkor nemcsak azokat a falvakat dúlták fel, amelyek még 
nem hódoltak be, hanem azokat 15, amelyek már Szulejmán 
uralma alá tartoztak. A várak őrsége ezekre a portyákra 
nem annyira újabb területszerzés, mint inkább az elmaradt 
zsoldosztás miatt kapott engedélyt. Még ilyen körülmények 
között is megtörtént, hogy a janicsárok zsoldjukat követelve 
Budán fellázadtak, és a pénzügyek itteni főintézőjét, Musz- 
tafa defterdárt megölték. Pedig a budai beglerbégség pénz- 
ügyeinek rendezésével még viszonylag elég sokat foglalkoz- 
tak, és közigazgatását 15 Jól kialakították, amikor az oszmán 
birodalomhoz csatolták. 

Áz új tartomány megszervezése 


Szulejmán 1541-ben Budáról elküldött győzelmi levelében 
az új területeknek a birodalomhoz való csatolását a követ- 
kező szavakkal írta le: , Buda városát lakosaival és a hozzá 
tartozó országrésszel meghódítva, s birtokomba véve, a nagy 
templomokat dzsámikká alakíttattam át, amelyekben az 
összes harcosok részvételével pénteki istentisztelet tartatott, 
az imába fejedelmi nevem belefoglaltatott. A harangok 
hangjához szokott vidékeken ezentúl a müezzin éneke és a 
katonai zenekar játéka lesz hallható. 

Magyarországot összes váraival, tartományaival és lako- 
saival az oszmán birodalom többi tartományaihoz csatolva, 
kádikat, várparancsnokokat és helyőrséget rendeltem oda; 
védelmére és őrizetére bölcs vezéremet, Szulejmán pasát ne- 
veztem ki, melléje adva egy derék csapatot a világhódító 
hadseregből." 

Az első budai beglerbég tehát a kivételesen mindjárt vezéri 
rangra emelt Szulejmán pasa lett. Az egykori török elbeszélők 
azt állítják róla, hogy gyermekkorában magyar földről ke- 
rült az oszmán birodalomba. A szultán magyarországi hó- 
dításainak közigazgatási megszervezésével azonban nem So- 
kat foglalkozhatott, sőt magas méltóságával sem sokáig 
büszkélkedhetett, mert 1542 februárjában pestis ragadta el. 

Helyére a szendrői szandzsákbég, Kücsük Báli került, 
akinek szintén kevés ideje maradt az új tartomány szervezeti 
ügyeit rendezni. Fontosabbnak tartotta, hogy Budán kaszár- 
nyákat építtessen, és a várat minél jobban megerősítse, mert 
Ferdinánd várható támadására kellett készülődnie. Szeren- 
cséjére azonban az 1542-ben hangos kardcsörtetéssel érke- 
zett seregek — mint már említettük — csak Pestet ostromolták 
meg, S őt teljesen békén hagyva, kudarccal vonultak vissza. 
Kücsük Báli erőszakos, kemény ember volt, de állítólag nem 

jeleskedett a harcokban. A budai beglerbégséget sem annyira 
vitézsége, mint inkább családi kapcsolatai miatt kapta : nagy- 
apja, a híres Jahja pasa, II. Mehmed alatt ruméliai beglerbég, 
majd II. Bajezid alatt vezér volt, s apja, Báli először szendrői 
szandzsákbég, később Belgrád parancsnoka és ruméliai beg- 
lerbég lett. Az ő érdemeik juttatták a fiút, Kücsük Bálit 
Budára pasának. Alig töltött azonban Itt egy esztendőt, 1543 
tavaszán váratlanul elhunyt. 

Utódja testvére, Jahjapasazáde (Jahja pasa fia) Mehmed 
lett, aki ugyancsak itt a végeken, Szendrőben volt szandzsák- 
bég. Az ő itt-tartózkodása alatt kezdték csak valójában meg- 
szervezni a budai beglerbégséget. Mehmed pasa már jóval 
hosszabb ideig, majdnem öt évig volt a szultán helytartója 
Budán, de itt halt meg ő is 1548 kora tavaszán. Két fia 
ugyancsak Magyarországon szolgált. Az egyik, Dervis előbb 
Pécsett, majd Szegeden volt szandzsákbég. A másik, Arszlán 
pedig Hatvanba, illetve Székesfehérvárra került szandzsák- 
bégnek, később pedig, mint apja, ő is budai pasa lett. 

Amikor Szulejmán 1545-ben másfél évre, majd 1547-ben 
öt évre békét kötött Ferdinánddal, sietve kihasználta a fegy- 
vernyugvást, hogy a budai beglerbégség katonai és közigaz- 
gatási szervezetét most már megszilárdítsa. A meghódított 
területek falvait és lakosait a szokott módon már össze kel- 
lett volna íratni, mert anélkül az egyes szandzsákok területi 
kialakítása sem történhetett meg rendesen. Azok határait 
ugyanis még mindig csak elmosódó, bizonytalan vonalak 
jelölték. 

Isztambulból 1545-ben érkezett meg Budára Csandarlizáde 
Halil bég, hogy a szultán rendeletére a Magyarországon meg- 
hódított városokat és falvakat lakosaikkal és a hozzájuk 
tartozó pusztákkal együtt összeírja. Halil bég a XIV. és XV. 
században vezéri rangot viselő Csandarli családból szárma- 
zott. Apja, Isza pasa damaszkuszi beglerbég volt. Ő maga az 

11. Szántó-vető törökök 


12. Mai falusi házak a közép-anatóliai Dokuzban 


anatóliai Karahiszárban szandzsákbég, majd Szulejmán 
egyik unokája, Orhán sehzáde nevelője lett. Időközben fele- 
ségül vette Szádi-Cselebi Efendinek, az isztambuli főmuftinak 
a leányát. 

Ez a szövevényes családi kapcsolat Szulejmán idejében 
még nagyon szükséges volt ahhoz, hogy valaki összeírásra 
megbízást kaphasson. A szandzsákok összeírására lehetőleg 
a birodalom magasabb rangú, legmegbízhatóbb tisztségvise- 
lőinek egyikét jelölték ki abban a reményben, hogy az ilyent 
az érdekelt felek, a lakosok vagy a tímár-birtokosok nem 
vesztegethetik meg. 

Halil bég nevét később, még hosszú évtizedek múltán is 
sokat emlegették a Ferdinánddal és utódaival határviták 
miatt folytatott tárgyalások során, amelyeken az ő össze- 
írására a törökök mint valami megdönthetetlen és csalhatat- 
lan okmányra hivatkoztak, mert szerintük az általuk meg- 
hódított területek ezekbe hitelesen be lettek jegyezve. 

Erre vonatkozóan Szulejmán az 1547. évi békekötéssel 
kapcsolatban egyebek között a következőket írta Ferdinánd- 
nak: , A Buda alá tartozó tartományok legfelsőbb paran- 
csomból összeíratván és defterbe [jegyzékbe] vétetvén, hogy 
ha az én területemen lakó alattvalók közül valamelyik 
amoda szökik, nem szabad befogadni, hanem a szökevény 
alattvalót, melléje adott emberekkel vissza kell küldeni ille- 
tőségi helyére. Ha ebben a tekintetben is nem tartatik tiszte- 
letben feltételem, az a szerződés megszegésének fog tekin- 
tetni, és a mentegetőzés nem fogadtatik el." Az összeírások 
tehát itt hármas célt szolgáltak: az új államhatárok pontos 
rögzítését, a lakosok nevének és az általuk fizetendő külön- 
féle adók összegének nyilvántartását, valamint a meghódí- 
tott területek kisebb közigazgatási, illetőleg katonai egysé- 
gekre, szandzsákokra való felosztását. 

Halil bég működése idején, az 1545—-1547-es években a 

budai beglerbégség területén a budai, esztergomi, nógrádi, 
hatvani, szegedi, eszéki, mohácsi, simontornyai és az isztolni 
belgrádi (székesfehérvári) szandzsákok összeírását készítet- 
ték el, illetve azok határvonalait állapították meg. Szulejmán 
későbbi hódításai során pedig még a füleki és a szolnoki 
szandzsákot is felállították, majd a déli részeken megszervez- 
ték a temesvári beglerbégséget. 

E szandzsákokra osztott új tartomány minden egyes várába 
kellő őrséget helyeztek, de velük együtt mindjárt a kádik is 
megérkeztek, mert a török közigazgatás kialakításának egyik 
alappillére a mohamedán jogszolgáltatás bevezetése volt. 

Török betelepülők azonban viszonylag kevesen jöttek. 
Megtörtént ugyan, hogy egy-egy várost, mint Esztergomot, 
Visegrádot és Nógrádot, elfoglalása után stratégiai szempont- 
ból teljesen kiürítettek, és azokban később is szinte kizárólag 
csak törökök élhettek. Ezenkívül azonban csupán Budán, 
Pesten, Vácott, Tolnán és Szeged környékén telepedett le 
néhány száz török család. Magyarországra sem Szulejmán, 
sem utódai nem telepítettek be céltudatosan nagyobb tömeg- 
ben török családokat, miként a Balkán-félszigetre. A budai 
beglerbégség területét, ezt az ék alakban előretolt hadállást, 
állandó küzdőtérnek tekintették. Éppen ezért szívesen jöttek 
ide azok a török harcosok, akik zsákmányt akartak szerezni, 
vagy gyors előléptetésben akartak részesülni, mert itt erre 
mindig bőven nyílt alkalom. 

Amennyire lassan ment végbe az új tartomány közigazga- 
tási átszervezése, az adóigazgatás annál bámulatosabb gyor- 
sasággal lépett működésbe. Székesfehérvárt például 1543. 
szeptember 3-án foglalták el, s a fennmaradt vámnaplók 
tanúsága szerint szeptember 23-án már a török kincstár meg- 
bízottja szedte a városba hozott áruk után a vámot, és vette 
nyilvántartásba az örökösök nélkül elhunytak vagyonát, 
hogy azután lefoglalja, és elárvereztesse. 

Bármennyire igyekeztek azonban az adókat és a különféle 
illetékeket időben beszedni, a befolyt összegekkel a budai 
kincstár kötelezettségeinek nemcsak a közigazgatás meg- 
szervezése előtt, de utána sem tudott eleget tenni. 

A budai kincstár 1559. és 1560. évi pénztári naplójából 
pontosan megállapítható, hogy a budai beglerbégség terüle- 
téről (a szolgálati, vagyis a tímár-birtokok jövedelmén kívül) 
évente 6—8 000 000 akcse folyt be. Ezzel szemben a budai 
beglerbégség területén fekvő várakban állomásozó 10 328 
főnyi őrségnek évente 23 000 000 akcse zsoldot kellett fizetni. 
A magyarországi bevételek tehát a kiadásoknak csak az 
egyharmadát tudták fedezni. A hiányt, évi 17-18 000 000 
akcsét aranypénzben, a pénztári napló tanúsága szerint Isz- 
tambulból hozták Budára. A várak időnkénti felszerelési és 
karbantartási költségeivel együtt így Szulejmánnak a ma- 
gyarországi támaszpont fenntartása évi 300000 aranyába 
került. 

Ezt a terhet előre látta, amikor 1529-ben, noha másodszor 
vonult be már Budára, azt mégsem tartotta meg birtokában. 
Ugyanúgy perzsiai hadjárata során Tebrizt 15 többször el- 
foglalta, de mégsem csatolta birodalmához. Erdélyt szintén 
könnyűszerrel megszállhatta volna, de előnyösebb volt szá- 
mára, ha Szapolyai, majd fia, miként a tatár kán, vazallusa- 
ként szolgálja; bármikor rájuk írt, élelmet vagy fegyvert 
küldtek neki, s nem kellett ott költséges helyőrséget tartania. 

Az idézett számadatok tanúsíthatják, hogy Szulejmán nem 
azért szállta meg Budát és a Duna mellékét, hogy növelje 
birodalma területét. A hirtelen kialakult politikai helyzet in- 
dította Buda elfoglalására, hogy a Habsburgokkal szemben 
neki legyen ott szilárd támaszpontja, s nem pedig fordítva. 


Ismétlödő trónutódlási viszályok 


Hurrem intrikái 


Szulejmán 1533 februárjában, anyja, a válide szultán ké- 
résére legidősebb fiát, Musztafát kinevezte Maniszába szand- 
zsákbégnek, mert bevett szokássá lett már, hogy a minden- 
kori trónörökösnek ez a tartózkodási helye. Miután Musz- 
tafa idekerült, egyre többen keresték kegyeit, s mint mon- 
dottuk, barátságát még Ibrahim pasa is igyekezett megnyerni. 
Maniszába történt kinevezése a szultán kedvenc feleségének, 
a saját fiai érdekeit féltő Hurremnek ugyan egyáltalán nem 
tetszett, de egyelőre semmit sem tehetett ellene, még azután 
sem, amikor 1534 márciusában a trónörököst kedvelő válide 
szultán meghalt. 

Két év múlva, az események összejátszása folytán, annyit 
mégis sikerült elérnie, hogy a nagyvezér és a Musztafa között 
kialakuló, számára veszedelmesnek tűnő barátságot (a nagy- 
vezér még az iráni hadjáratból is jelentéseket küldözgetett 
Musztafának) megszakíttassa Szulejmánnal, aki éppen azon 
töprengett, kivégeztesse-e a bevádolt Ibrahim pasát, vagy ne. 

Hurremnek ezután még évekig kellett várni, mire legidő- 
sebb fia, Mehmed érdekében cselekedhetett. Kitartóan ki- 
várta azonban a kellő alkalmat, s végre 1541 tavaszán, mikor 
Szulejmán figyelmét egy újabb hadjáratra való készülődés 
jobban lekötötte, rábeszélte, hogy Musztafát Maniszából 

Amásziába helyezze át. Musztafa szó nélkül engedelmes- 
kedve, június 16-án elindult új állomáshelyére. Ennek ellenére 
Hurrem csak egy év múlva tudta Szulejmántól kicsikarni, 
hogy Mehmedet Maniszába kinevezze. 

Mehmed 1542. november 12-én érkezett meg Maniszába, 
de alig töltött ott el egy esztendőt, pár nappal azután, hogy a 
futár Esztergom elfoglalásának hírét meghozta, 22 éves korá- 
ban váratlanul elhunyt. 

Halála után a szultán Hurrem másodszülött fiát, a Kón- 
jában tartózkodó Szelimet nevezte ki Maniszába szandzsák- 
bégnek. Szelim azonban nem ment mindjárt új állomás- 
helyére, mert ott pestis pusztított, hanem egy időre Brusszába 
költözött, ahol ekkor apja, anyja, valamint húga és sógora is 
tartózkodott. Így csak 1544 augusztusában foglalta el a trón- 
örököst megillető maniszai szandzsákbégséget. 

Időközben az állandóan terveket szövögető Hurrem vejé- 
ben, Rüsztem pasában jó szövetségesre talált. Rüsztem az 
egykorú elbeszélők szerint horvát vagy bosnyák származású 
fiúként került a belső szeráj iskoláiba, s a mohácsi csatában 
már a szultán fegyverhordozója volt. Nemsokára főistálló- 
mester, majd egy idő múlva dijarbekiri pasa, azután pedig 
Anatólia beglerbégje lett. Szulejmán 1539 júliusában nevezte 
ki harmadik vezérnek, s még ebben az évben feleségül adta 
hozzá egyetlen leányát, a 17 éves Mihrimáht. Két év eltelte 
után apósa előléptette második vezérnek, majd 1544-ben 
Hadim Szulejmán pasa helyére került nagyvezérnek. 

Hurrem az ő segítségével annyira el tudta hidegíteni Szu- 
lejmánt legidősebb fiától, Musztafától, hogy 1548-ban, ami- 
kor ismét Perzsiába indult, a hadjárat idejére helyettesének 
nem őt, hanem kisebbik fiát, Szelimet, a maniszai szandzsák- 
béget tette meg. Az idősebb fiú ezt is a legkisebb ellenvetés 
nélkül viselte el. I 

Musztafa még sok mindent eltűrt, noha hívei nemcsak 

megnyerő modoráért, hanem éppen bátorságáért 15 nagyon 
megszerették. Sógora azonban, anyósa ösztönzésére, ahol 
csak lehetett, mint nagyvezér mindent ellene tett. 1549-ben 
is, amikor a grúzok támadásakor Múszá pasa, erzerumi 
beglerbég elesett, Musztafa hiába kérte sógorát, az nem adott 
neki segítséget, mert attól félt, hogy a szultánfi győzelmével 
még nagyobb népszerűségre tehet szert. Valahányszor ehhez 
hasonló kéréseit megismételte — így legutóbb 1551 januárjá- 
ban egy külön panaszlevélben -, a nagyvezér azokat sohasem 
teljesítette. Musztafa egyik leveléből az is kiderül, hogy ami- 
kor engedélyt kért apjától, hogy meglátogathassa, a szultán -— 
Hurrem és Rüsztem pasa tanácsára - elutasította. 

Az isztambuli szerájban őrzött levéltári források még arról 
is beszélnek, hogy Rüsztem pasa, Hurrem biztatására, képes 
volt sógora nevében Tahmaszp sahnak levelet íratni, s azt 
hamisított pecséttel ellátva, a saját embereivel elküldeni, 
mert a rá kapott válasszal akarta Musztafát a szultán előtt 
gyanúba keverni. 

1553-ban, amikor Perzsiával a háború ismét kiújult, Szu- 
lejmán kezdetben személyesen nem akart részt venni a had- 
járatban, hanem maga helyett Rüsztem pasát küldte el sere- 
geivel. A nagyvezér azonban egy hónap múlva, miután 
Akszarájba (Aksaray) ért, futárt küldött Szulejmánhoz azzal 
a hírrel, hogy a janicsárok lázonganak, amiért a hadjáratba 
nem jött el velük, ezért meg akarják fosztani trónjától, s 
helyére Musztafát akarják szultánnak kikiáltani. Szulejmán 
ekkor visszahívta Rüsztem pasát, és augusztus végén maga 
vezette seregeit Perzsiába. Útközben futárt küldött fiához 
Amásziába ; jöjjön mielőbb táborába, hogy vele együtt részt 
vegyen a hadjáratban. 

Az egykorú elbeszélők szerint a harcias janicsárok valóban 
jobban lelkesedtek a 39 éves Musztafáért, mint a hadjárato- 
kat már kevésbé kedvelő 59 éves Szulejmánért. Musztafa 

azonban nem használta ki lelkesedésüket apja ellen, mert 
élete utolsó pillanatáig jóhiszemű volt vele szemben. Nem 
tartott kémeket mindenhol, mint egykor nagyapja, hogy a 
híreket szinte még a szultánnál is előbb megtudhassa. 
A janicsárok lázadásáról azonban minden bizonnyal értesült, 
apja hívó szavára mégis habozás nélkül elindult. 

Október 5-e volt, amikor a szultáni had Karaman-Ereg- 
liszi (Ereél) közelében, Ak-tepénél táborozott, és Musztafa 
seregével hozzájuk csatlakozott. Másnap a birodalom ve- 
zérei felkeresték sátrában, hogy illő módon, kézcsókkal 
köszöntsék. Ezután Musztafa apja üdvözlésére sietett. 

Amikor a vezérek kellő tisztelettel betessékelték az egyik 
sátorba, azonnal néma hóhérok rohantak rá, hogy a kapott 
parancs szerint vérontás nélkül, ott helyben megfojtsák. Bár 
a kivágott nyelvű hóhérlegények heten voltak, az erőtől duz- 
zadó Musztafával mégsem bírtak könnyen, mert ő egy hirte- 
len rántással kitépte magát kezeik közül, majd futva apjáért 
kiáltott; de ekkor Zál Mahmud aga vetett neki gáncsot, és a 
selyemzsinór máris a nyakára fonódott. 

A teljesen ártatlan Musztafa meggyilkolása miatt az egész 
tábor felzúdult. A janicsárok eszeveszett, öreg bolondnak 
nevezték Szulejmánt, és tiltakozásul egész nap nem ettek, 
sőt még egy csepp vizet sem ittak, miként erről Ferdinánd 
követe, Busbeck - aki 1555-ben Amásziában járt — a hallot- 
tak alapján beszámolt. A janicsárok azután hamarosan Hur- 
remet és Rüsztemet kezdték szidalmazni, s mivel zúgolódásu- 
kat nem akarták abbahagyni, Szulejmán kénytelen volt ked- 
velt vejét állásától megfosztani. Helyére a Musztafa pártján 
állónak ismert második vezért, Kara Ahmed pasát nevezte ki. 

Ezek az események Szulejmán legkisebb fiát, a 22 éves 
Dzsihángirt az egykorú elbeszélők szerint annyira megvisel- 
ték, hogy a lelki megrázkódtatásoktól összetörve, rövidesen, 
október 27-én meghalt. Így két fia maradt már csak életben 

Szulejmánnak, a 29 éves Szelim és a 28 éves Bajezid; mind- 
kettő Hurrem gyermeke volt. 

Hurrem a közfelháborodás ellenére sem elégedett meg 
Musztafa és főemberei megöletésével, hanem még annak kis- 
fia, a Brusszában tartózkodó hétéves Mehmed életét 15 hama- 
rosan kioltatta. 

Az iráni hadjáratból visszatérőben, 1554 október végén a 
szultán Amásziában, fia egykori szandzsák-székhelyén szállt 
meg, s fél évig ott tartózkodott. Ekkor — nem valószínű, 
hogy lelkusmeret-furdalásból - fia egyik-másik emberét szol- 
gálatába fogadta, s a szandzsák lakosságának egyévi adóját 
elengedte. Majd a kíséretében levő tímár- és ziámet-birtoko- 
soknak jutalmul nagyobb szolgálati birtokokat osztatott. Ez- 
zel egyidejűleg azonban azt is elrendelte, hogy ezentúl 20 000 
akcsénál nagyobb jövedelmű ziámet-birtokokat csak az Isz- 
tambulban szolgálatot tevő janicsárok kaphatnak. Ez az m- 
tézkedése később, a magasabb jövedelemre vágyó kis tímár- 
birtokosok között váltott ki nagy elégedetlenséget. 

1555 nyarán, mikor Szulejmán Amásziából hazatérőben 
volt, és már lassan Isztambul felé közeledett, Bolunái azt a 
bírt kapta a Drinápolyban tartózkodó Bajezidtől, hogy Ru- 
méliában lázadás tört ki. Ekkor Szokollu Mehmed pasát 
3000 janicsárral és ugyanannyi timáros szpáhival Bajezid se- 
gítségére küldte. 

Ruméliában ugyanis az történt, hogy a Szulejmán-ellenes 
közhangulatot kihasználva, az ismeretlenség homályából fel- 
bukkant valaki, aki a megtévesztésig hasonlított a kivégzett 
Musztafára, és azt állította, hogy a szultán Ak-tepében csak 
a hasonmását fojtatta meg, s így ő, az igazi Musztafa életben 
maradt. Szavainak olyan sokan hittek, hogy az elégedetlen- 
kedők közül Szaloniki ( Thesszaloniki) és Jenisehir (Yenisehir, 
Larissza) vidékén több mint 10 000 embert tudott maga köré 
gyűjteni. Egyik emberét, Üvejl Tugdzsát kinevezte nagyvezér- 

nek. A felkelők Dobrudzsába húzódtak, kifosztva az útjukba 
eső gazdagabb házakat. Közben Várna és Szilisztra területé- 
ről számos, zsákmányt kereső tímár-birtokos 15 csatlakozott 
hozzájuk. Mikor az Ál-Musztafa serege már eléggé felduz- 
zadt, megindult Drinápoly felé. 

A birodalom nyugati felének védelmével megbízott Bajezid 
csak ekkor utasította a nigbolui szandzsákbéget arra, hogy 
verje le a felkelést. Futárát is csak ezzel egyidejűleg küldte el 
apjához a felkelés hírével, úgyhogy mire Szokollu Mehmed 
pasa megérkezett, az Ál-Musztafa már kézre került. 

Bajezid Drinápolyban feltűnően sokáig várt azzal, hogy az 
Ál-Musztafa ellen sereget küldjön. Állítólag a maga hasznára 
akarta fordítani a lázadást. A követségben akkor ott Járt 
Busbeck pedig útleírásában egyenesen arról akarja meg- 
győzni olvasóit, hogy az egész felkelést, Hurrem tanácsára, 
Bajezid rendezte meg. Állítását azonban más történeti forrá- 
sok nem erősítik meg, bár a szultáni szerájban maradt fenn 
olyan levél, mely arra enged következtetni, hogy Bajezidnak 
valami köze mégiscsak lehetett a lázadáshoz. Annyi bizonyos, 
hogy Szulejmán megneheztelt Bajezidra, és bizalmatlan lett 
vele szemben, amiért az Ál-Musztafa ellen oly sokára küldött 
sereget. Szulejmán haragját Hurrem ugyan el tudta oszlatni, 
de Bajezid néhány évvel később, egyik levelében még Kutah- 
jából is apja bocsánatát kérte az ekkor elkövetett botlásért. 

Hurrem és lánya, Mihrimáh olyan befolyást tudott gyako- 
rolni az öregedő Szulejmánra, hogy Amásziából való vissza- 
térése után rövid két hónap alatt már rábírták sógora, Kara 
Ahmed pasa kivégeztetésére. A nagyvezérnek csak azért kel- 
lett meghalni 1555. szeptember 28-án, hogy így szabaddá te- 
gyék az utat Rüsztem pasa előtt. 

Rüsztem pasa nem volt hálátlan, Hurrem kérésére gyorsan 
elintézte, hogy Bajezid, a kedveltebb fiú, Kónjából a jóval 
közelebbi Kutahjába kerüljön. Bár ez a hely nem ért fel a ma- 

niszai szandzsákbégséggel, Bajezid reményei mégis egyszerre 
megnőttek. A Kutahján 1557-ben átutazott mekkai emír úti- 
naplójából ismeretes, hogy Bajezid vele már nyíltan mint 
leendő szultán beszélt. Minden bizonnyal ő következett volna 
a trónon Szulejmán után, ha anyja, Hurrem nem hal meg 
1558 tavaszán. 


Bajezid lázadása 


Hurrem halála után két fia között a már amúgy 1s feszült 
viszony hamarosan kiéleződött. Mindkettőjük szeme előtt 
ott lebegett ükapjuk, II. Mehmed rettenetes törvénye : az ural- 
kodó szultán fiai közül akármelyik kerül a trónra, joga lesz 
, a világ rendje érdekében" testvéreit megöletni. A két testvér 
közül a kisebbik, Bajezid félt jobban, mert bátyja előjogaival 
szemben most teljesen pártfogó nélkül maradt. Félelmében 
ezért egyre többet intrikált, amitől viszont Szelim kezdte el- 
veszíteni nyugalmát. 

Szulejmán, hogy valamiképpen elcsendesítse közöttük a ci- 
vakodást, 1558 szeptemberében Szelimet Maniszából Kónjá- 
ba, öccsét, Bajezidot pedig Kütahjából Amásziába helyez- 
te át. Egyidejűleg mindegyiknek 300000 akcséval felemelte 
az évi jövedelmét. Bajezidnak az áthelyezés sehogy sem tet- 
szett, mert Isztambultól Amászia Kónjánál valamivel távo- 
labbra esett. Szelim sem sietett azonban a költözködéssel, 
mert arra várt, hogy előbb Bajezid induljon el. A sok huza- 
vona miatt újabb szultáni parancs érkezett, s így október vé- 
gén mindkettő útra kelt. 

Bajezid azonban Kütahjában sereget kezdett gyűjteni, úgy- 
hogy Amásziába már hétezer emberrel indult el, s útközben 
még sokan csatlakoztak hozzá. Az Anatóliában régóta lap- 
pangó elégedetlenség egyszerre a felszínre került, amint Ba- 

jezid pártütésével megnyílt rá a lehetőség. Hívó szavára az 
elégedetlenkedők közül sokan álltak melléje, hogy vele együtt 
küzdjenek a fennálló rend, vagyis Szulejmán és Szelim uralma 
ellen. Bajezid szétküldte embereit a nincstelenek közé, és 
mindenkinek pénzt kínált, aki szolgálatába állt. Kilátásba 
helyezte valamennyiüknek, hogy ha vele együtt harcolnak, 
idővel még rendes zsoldot húzó katonák is lehetnek; most 
ugyanis nem mint zsoldosokat, hanem csak mint napibérese- 
ket (, jevimlü"") íratta őket össze. 

Az emberek tömegesen tódultak hozzá, s mivel népszerű- 
ségét nem akarta elveszíteni, a harcra alkalmatlanokat nem 
merte visszaküldeni. Így rövid idő alatt 10000 napibérest 
fogadott fel. Rajtuk kívül a tímár-birtokosok közül szintén 
sokan mentek táborába, sőt még néhány ziámet-birtokos 15 
akadt, aki hozzápártolt. 1559 tavaszán 20 000 embere volt. 
Pénze már el 15 fogyott, ezért néhány várost és több gazdag 
kereskedőt megsarcolt. 

Szulejmán mindezt mozdulatlanul tűrte, személyesen meg 
sem kísérelte Bajezid megfékezését. Ehelyett az anatóliai beg- 
lerbéget nagyobb sereggel Szelim segítségére küldte. 

Bajezid, mivel nagyszámú seregének ellátása egyre több 
gondot okozott, 1559 tavaszán támadást indított Szelim el- 
len. A két testvér május 30-án Kónja mellett megütközött, de 
két napig tartó heves harc után végül is Szelim győzött. Ami- 
kor Bajezid látta, hogy a csatát már megnyerni nem tudja, 
néhány emberét magához szólította, és szökve, gyors vágtában 
elindult Amásziába. Innen írt Isztambulba bocsánatkérő 
leveleket, de Szulejmán és a főmufti kimondta rá a halálos 
ítéletet. 

Szokullu Musztafa pasa harmadik vezért és Musztafa 
pasa ruméliai beglerbéget rendelték ki elfogatására, de Szelim 
Is parancsot kapott, hogy seregeivel menjen Amásziába. 

Eközben Bajezid újra vagy 10000 embert gyűjtött maga 

köré, s mivel apjától választ nem kapott, négy fiával együtt 
megindult Perzsia felé. Mielőtt a határt átlépte volna, Szad- 
Csukurunál még egy ideig várt, hátha apja levelét mégis meg- 
hozza a futár. Helyette váratlanul Musztafa pasa és Hüszrev 
pasa bukkant fel seregeivel, s ütközetre kényszerítették. 
Elkeseredett harcban rövid idő alatt megverte őket, s augusz- 
tus derekán perzsa földre lépett. 

Tahmaszp nagy pompával! fogadta Bajezidot, és a nagy 
vígságban az egyik lakomát követte a másik. A sah azonban 
csak eleinte bánt vendégével ilyen szívélyesen, mert miután 
seregét szinte észrevétlenül szétoszlatta, bezáratta Bajezidot 
és fiait. Ennek ellenére a szultán kiadatási kérelmét elutasí- 
totta. Szulejmánt ekkor nagyon aggasztotta, hogy Tahmaszp 
a helyzetet kihasználja, mert hiszen hozzá menekült testvérét, 
Elkasz Mirzát annak idején ő sem küldte vissza. Ezért az 
egyik követséget a másik után indította útnak ajándékokkal 
megrakodva, de kérését a sah mindig megtagadta. 

E követjárás közben 1561 júliusában váratlanul meghalt 
Szulejmán veje, Rüsztem, Hurrem cselszövéseinek egykori 
eszköze. Bár talán éppen anyósának köszönhette, hogy közel 
tizenöt évig betölthette a nagyvezéri tisztséget. Helyére a bos- 
nyák származású második vezér, Szemiz Ali pasa került. 

Rüsztem pasa ezt a másfél évtizedet alaposan kihasználta 
a maga javára, mert az eszközökben sohasem válogatott, mi- 
közben hatalmas vagyont gyűjtött. Gabonával kereskedett 
hadjárat idején, noha a szultán általános kiviteli tilalmat ren- 
delt el. Annyira nem voltak gátlásai, hogy amikor Ulema 
pasa 25 rabfiút ajándékozott neki, nem fogadta el, hanem 
pénzbeli értéküket kérte, amit 50000 akcséban maga álla- 
pított meg; az ehhez hasonló esetek száma szinte végtelen. 

Hagyatéki leltára nemcsak roppant vagyonát, hanem 
egyúttal azt 15 mutatja, hogy az oszmán birodalom sajátságos 
viszonyai között, ahol összefüggő nagyobb földbirtok helyett 

mindenki csak jobbágytelket (csiftliket) vehetett, egy török 
főúr imégis mibe fektette felhalmozódott pénzét. Rüsztem 
pasa vagyonát a leltár szerint a következők alkották: 1700 
rabszolga, 2900 harci mén, 1100 teve, 5000 kaftán, 800 tur- 
bán, 1100 arannyal hímzett föveg, 2900 páncéling, 2000 pán- 
cél, 600 ezüstveretű, 500 aranyozott, drágakövekkel kirakott 
nyereg, 1500 ezüstsisak, 130 pár aranyozott kengyel, 7060 
drágaköves hüvelyű kard, 1000 ezüstözött lándzsa, 800 Korán, 
közülük 130 darabnak a fedele drágakővel díszített, 5000 
kötet (!) különféle tárgyú könyv, 78 000 aranydukát, 32 da- 
rab 11 200000 akcse (vagyis 140000 aranydukát) értékű 
drágakő, 100000 000 akcse ezüstpénzben (vagyis 1 250 000 
aranydukát), valamint 815 jobbágytelek, és 476 malom. Bár 
a hagyatéki leltárban nem szerepel, de más forrásokból is- 
meretes, hogy Brusszában selyemszövő műhelyei és Klisben 
sóbányáiis voltak. Lelki üdvössége megmentése érdekében pe- 
dig talán megmaradt vagyonánális többet költött dzsámik, 
iskolák, karavánszerájok és fürdők építtetésére. 

E pénzsóvár ember jelleméhez azonban még az 15 hozzá 
tartozik, hogy 1561-ig terjedően megírta az Oszmán-ház 
történetét, bár szerzőségével kapcsolatban az utókor némi 
kétséget támasztott. Akár ő írta azonban ezt a török krónikát, 
akár mással iratta, a hagyatékában talált 5000 kötet könyv 
mindenesetre arról tanúskodik, hogy a tudomány iránt érdek- 
lődő ember lehetett. 

Rüsztem pasa halála után még éppen egy teljes esztendeig 
tárgyaltak a szultán követei Tahmaszppal Bajezidról, aki 
már két és fél éve időzött nála. Ennek ellenére Szulejmán még- 
sem indított hadjáratot, hanem egész idő alatt kitartóan alku- 
dozott. Sok huzavona után végül 15 ő maga 400 000, Szelim 
pedig 100 000 aranyat fizetett a sahnak azért, hogy hóhéraik 
1562 júliusában Perzsia földjére léphessenek, és ott Bajezidot 
négy fiával együtt megfojthassák. 


A birodalom ,aranykora" 


A falvakban 


A Bajezid pártjára álló néptömegek mozgalma nem szünt 
meg sem a kónjai csatavesztés, sem vezérük Iránba menekülé- 
se után. A felkelés tüzét tovább szította az elégedetlenség és az 
a remény, hogy Bajezid úgyis visszajön még. Személyében 
ugyan nem találtak saját érdekeik harcos védelmezőjére, de 
melléje álltak, mert tudták, hogy életéért harcol azzal a zsar- 
noki hatalommal szemben, mely őket is elnyomta. Közülük 
most sokan, akik nem mehettek vele Iránba, kisebb-nagyobb 
csoportokba verődve, több helyen, például Kütahja, Csórum 
(Corum), Nikszár (Niksar), Dzsánik körzetében folytatták 
a harcot. 

Hamarosan üldözni kezdték azonban a Bajezid-párti em- 
bereket, különösen a napibéreseket, miként ez Szulejmán 
esetenként kiadott utasításaiból kiderül. Az ellenük indított 
hajsza annyira elfajult, hogy például Kütahjában egy Kenán 
nevű embert lefogtak csak azért, mert Bajezid egyik teve- 
hajcsára volt. Miután 700 akcséját elvették, és majdnem 
agyonverték, 1559 szeptemberében szultáni parancsra Isz- 
tambulba vitték. A Bajezidhoz csatlakozott tímár-birtokosok- 
kal szemben is szigorúan Jártak el. Az anatóliai beglerbégnek 
1560 augusztusában küldött utasítás értelmében nemcsak 
szolgálati birtokukat vették el, hanem vagyonukat is elkoboz- 

ták, sőt, akiket kézre keríthettek, még be is börtönözték. 
E megtorlás nyomán azonban az elégedetlenség csak fokozó- 
dott, annál is inkább, mert az elfogatásukra küldött szultáni 
csapatok már azokat is zaklatni kezdték, akik a felkelésben 
részt sem vettek. Rájuk fogták, hogy Bajezid napibéresei 
voltak, s akinek pénze volt, elvették, de akinek nem volt, azt 
Is ütötték-verték. 

A sorsukkal elégedetlenkedők azonban nemcsak AÁnatóliá- 
ban, hanem Ruméliában is nyílt harcot kezdtek, bár szintén 
csak kisebb-nagyobb csoportokba verődve, mert nem találtak 
alkalmas vezérre. Így különböző helyeken, például Várna, 
Rodostó, Kavála, Szaloniki körzetében megtámadták a gaz- 
dagabbak házait, s utána a hegyekbe húzódtak vissza Albá- 
niában pedig időnként a Durazzóba érkező kereskedőket 
sarcolták meg. 

A felkelőknek ezek a megmozdulásai azonban, különösen 
Anatóliában, nemcsak olyan szórványosan jelentkeztek, 
mint a fennmaradt szultáni utasítások gyér megvilágítása azt 
sejtetni engedi. A brusszai kádi ugvanis a beállt kereskedelmi 
pangással, illetőleg a vámbevételek túlságos lecsökkenésével 
kapcsolatban, 1560-ban a következőket írta jegyzőkönyvébe : 
, Anatólia felé hadjárat van, s mivel a győzedelmes szultáni 
sereg Üszküdár partjára [vagyis az ázsiai oldalra] vonul, 
a vilájetek kereskedői az utak és megállóhelyek veszedelmeitől 
tartva, egyáltalán nem keltek útra. Különösen, hogy az uta- 
kon Bajezid szultán interregnuma (fitreti) állt elő, s mivel 
minden irányba seregek mozognak, a perzsa és a görög keres- 
kedők az utak veszedelmei miatt az utazásról lemondtak." 

A brusszai kádi ugyan némi túlzással, de a helyzetre mégis 
jellemzően, az ekkori tömeges megmozdulást az I. Bajezid 
szultán ankarai veresége (1402), illetve halála után beállt 
interregnumhoz hasonlította; I. Bajezid négy fiának éveken 

át tartó testvérharca az oszmán birodalom történetében Szu- 
lejmán uralkodásáig a legsúlyosabb korszaknak számított. 

Az Anatóliában állandóan különböző helyeken fellobbanó 
harcok és a nyomukban járó megtorlások most szintén éve- 
ken át tartottak. Bajezidnak és négy fiának Perzsiában tör- 
tént megfojtása után három évvel, 1565-ben a Jesilirmak 
( Yesilirmak) táján még mindig fordultak elő vagyonelkobzá- 
sok az egykori napibéresek körében. A kivégzett Bajezidot 
végül a tömegek szinte már népfelkelő vezérré idealizálták, 
miként erre a bejsehiri (Beysehir) bégnek 1565 tavaszán kül- 
dött szultáni utasításból következtetni lehet: Szulejmán el- 
rendelte, hogy a bég kellő számú fegyveres kíséretében küldje 
Isztambulba azokat a fiatalokat, akik jelentése szerint Bejsehir 
város kertjeiben olyan játékot adtak elő, melynek főszerep- 
lője Bajezid és két alvezére volt. 

A Szulejmán uralkodását beárnyékoló felkelésekben (az 
akkori európai viszonyokhoz mérten) egészen sajátságos mó- 
don a továbbtanulásból, illetve a megfelelő foglalkoztatott- 
ságból kirekesztett diákréteg is igen tevékeny szerepet ját- 
szott. 

Az oszmán birodalomban aránylag nagyon sok egyházi ala- 
pítványból létesített alsó- és középfokú iskola működött. Azok 
az egyházi alapítványok, amelyekkel működésük anyagi bá- 
zisát megteremtették, két okból jöttek létre tömegével: rész- 
ben az elmélyült hitélet eredményeként arra törekedve, hogy a 
túlvilág ítélőszéke előtt a mérleg serpenyőjét földi javaik oda- 
adományozásával helyrebillentsék, részben arra igyekezve, 
hogy különféle úton-módon összegyűjtött vagyonukat a 
tulajdonbirtokot gyakran elkobzó szultáni önkénytől vala- 
miképpen megmentsék. Közkedvelt dolog volt a tehetősebb 
hívők szemében, hogy a dzsámik mellett iskolák felállítására 
létesítsenek egyházi alapítványokat. A kialakult szokásnak 
megfelelően azonban nemcsak az iskola megépítéséről, ha- 

nem fenntartásáról, a tanítómesterek és az iskolaszolgák 
fizetéséről, sőt városokban a tanulók szállásáról és ellátásáról 
is gondoskodtak. 

Azok a falusi gyerekek, akik az alsófokú iskolákat elvégez- 
ték, ha őket szüleik az otthoni munkánál nélkülözni tudták, 
bekerülhettek a közeli városokban levő középfokú iskolák- 
ba. Ezeket a diákokat szuhténak (, égetett "-nek) vagy népie- 
sen szoftának nevezték, mivel a tudomány tüzével már meg- 
égették magukat. 

A paraszti élet sokszor elviselhetetlen terheitől szabadulni 
akarók Szulejmán uralkodása alatt már tömegesen mentek a 
falvakból, egy jobb élet reményében, városi iskolákba. 
A szuhte-diákok a középfokú iskolák elvégzése után tanul- 
mányaikat a hároméves felsőfokú iskolákban folytathatták 
Brusszában, Drinápolyban vagy Isztambulban. Ezek a felső- 
fokú iskolák azonban az 1550-es évek körül annyira túltelí- 
tődtek, hogy a jelentkezők közül igen sokan kívül rekedtek. 
Így azután ezrével és ezrével akadtak olyan szuhte-diákok, 
akik tovább nem tanulhattak, és iskolai végzettségüknek 
megfelelő foglalkozást sem találtak; ekkor ugyanis már a 
felsőfokú iskolát végzettek is hosszú sorokban várakoztak, 
hogy valahol állást kaphassanak. 

Az így foglalkozás nélkül maradt sok ezer szuhte-diák 
elkeseredettségében végül a sorsukkal szintén elégedetlenkedő 
paraszti tömegekhez csatlakozva, vagy külön 40-50 főből álló 
csoportokat alkotva, fegyveres akcióba kezdett. A szuhte- 
diákok megmozdulásai azután egyre többször kerültek bele a 
tartományi szervek jelentéseibe és a velük kapcsolatos utasí- 
tásokba, mind nagyobb gondot okozva a szultáni tanácsnak. 
1559 augusztusában például a merzifoni kádi jelentése szerint 
a rumi beglerbégségben (tehát Szivasz, Amászia, Bozok, Csó- 
rum és Dzsánik vidékén) ,,a szuhte-diáknép felkelt, mindegyik 
csapatuk 40-50 főből áll, s harci eszközökkel és puskákkal 

felszerelve, városról városra járva, fellázadt". Hasonló fel- 
kelésekről érkeztek jelentések Anatólia többi részeiről, 
Brussza, Biga, Ajdin (Aydin), Bolu, Kasztamonu (Kasta- 
monuy) stb. körzetéből. 

A szuhte-diákok felkelése Ruméliába is átterjedt. 1559 
augusztusában a Rodostóhoz közeli Malkara város kádija 
jelentette, hogy 70-80 szuhte-diák összeállva , garázdálko- 
dott", de csak hármat sikerült közülük elfogni. Ehhez hason- 
ló megmozdulásokról azonban máshonnan, Kaválából és 
Várnából is érkeztek a hírek Isztambulba. 

Ezek az egykori diákok, akik sorsukat akarták valami- 
képpen jobbra fordítani, a birodalomban csapatosan ide-oda 
vándorolva, már sohasem mentek vissza régi otthonukba, 
mert biztató híreket onnan sem kaptak: az elviselhetetlen 
terhek miatt egyre többen hagyták ott kis földjüket, hogy 
máshol keressék megélhetésüket. 

Az életkörülmények Anatólia ezer és ezer apró falujában 
valóban nem voltak mindenütt marasztalók. Az oszmán 
birodalomban 1554-ben megfordult Hans Dernschwam út- 
leírása szerint a falvak lakói sok helyen még földbe vájt há- 
zakban éltek, mert az építkezéshez kevés volt a fájuk. Ablak 
nélküli lakásuk legtöbbször egyetlen helyiségből állt, de még 
ezt is gyakran állataikkal közösen használták. Bútorzatuk 
szinte semmi nem volt, a földön ülve ettek, és ott is pihenték 
ki fáradalmaikat. 

Étkezésük elég igénytelen volt, legtöbbször valami leves- 
félét fogyasztottak; kedvelték a rizst, valamint az egyszerű 
sült tésztákat, különösen a különbözőképpen készíthető 
böreket, azonkívül kenyérrel hagymát, sajtot vagy joghurtot 
ettek, és sok — kölesből erjesztett — bozát ittak. Húshoz inkább 
csak akkor jutottak, ha valamelyik állatukat kényszerből le- 
vágták. Ilyenkor 15 azonban a hús nagy részét megszárították, 


s úgynevezett pasztirmát készítettek belőle, hogy apránként 
felhasználva minél tovább eltartson. 

Öltözködésük ugyancsak egyszerű volt. Az Anatólián 
átutazó idegeneknek elsősorban a nők ruházata tűnt fel, mert 
nadrágot hordtak, bár nem olyant, mint a férfiak, hanem 
affélét, mint a magyar , gathia" (gatya), írta naplójában 
Dernschwam. 

A lakosság elsősorban állattenyésztéssel és földműveléssel 
foglalkozott. A tágas kopár területeken és gyér füvű legelőkön 
főleg birkát és kecskét lehetett haszonnal tartani. Kora 
tavasszal, amint a fű kisarjadt, már ott hagyták téli szállásu- 
kat, s mentek állataikkal friss zöld legelőt keresni. Birkáik 
szaporulata és Jó minőségű gyapja sok helyen megélhetésük 
egyetlen forrása volt. Az Anatóliában megfordult európai 
utazókat nemegyszer ámulatba ejtette a fonalat festő és sző- 
nyeget szövő parasztasszonyok páratlan ügyessége. Emellett 
szépen fel tudták dolgozni a kecskeszőrt és a teveszőrt 15. Ha- 
szonállatként tartottak még öszvért, szamarat, bivalyt, s a 
tehetősebbeknek lovuk is volt. 

Földjeiket a XVI. század derekán még elég kezdetleges 
eszközökkel művelték. Ekéjük, mely a földet inkább túrta, 
mint szántotta, egy hosszú horgas fából állt: a horog alsó 
végén olyan kicsi ekevas volt, mint egy szőlőkapa, és a horog 
tövéből csak egykarú fogantyú nyúlt hátrafelé. Ennek végét 
fogta a török paraszt egyik kezével, a másikban pedig egy 
póznát tartott, hogy azzal nógassa két ökrét. Miután ezzel az 
egyszerű eszközzel a földet valahogyan megforgatta, az 
elszórt vetőmag betakarásához ökreit egy súlyos gömbfa elé 
fogta; e magtakaró közepére egy előre álló rúd és egy hátra- 
felé álló fogantyú volt illesztve. 

A megérett és levágott gabona kicsépelésére két elejével fel- 
felé hajlított, ember hosszúságú deszkát szegeltek össze, 
s az alját apró éles tűzkövekkel verték tele. A ráerősített rúd 

mellé befogott két ökröt gazdájuk a deszkán állva hajtotta 
a körben lerakott gabonán. 

Gabonaféléből általában búzát, árpát, kölest és zabot 
vetettek. A tengerpartokon, ahol nemcsak a talaj, hanem az 
éghajlat is kedvezőbb volt, szőlőt, déligyümölcsöt, olajbogyót, 
szezámmagot, rizst, gyapotot, lent, kendert, a kelmék és szóő- 
nyegek festéséhez sokat használt festőbuzért, valamint sok 
zöldségfélét termesztettek. 

Szekerük küllő nélküli két keréken döcögött, tengelyét 
időnként megszappanozták, hogy könnyebben forogjon. A 
szekér alját, amire rakodtak és ültek, három szál egybeillesz- 
tett vastag deszka alkotta. A jármű kicsi, de nehéz volt, mégis 
csak két ökröt fogtak eléje. Igaz, nehéz terhet nem vittek 
rajta, és messzire sem jártak vele; nagyobb mennyiségű 
gabonát hosszú távra már inkább tevéken szállítottak. 

Ami földjükön e szerény eszközökkel való megmunkálás 
után megtermett, annak tizedét beszedték a kincstár meg- 
bízottai vagy a tímár-, ziámet- és hász-birtokosok, illetőleg 
azok emberei. Tized címén azonban korántsem az egytizedét 
vitték el annak, amit megtermett, hanem gyakran a tized két- 
háromszorosát, sőt néha még nagyobb hányadát. Ezenkívül 
már az 1540-es években volt olyan vidék, mint például a dijar- 
bekiri vilájet, ahol a tímár-birtokosok megkövetelték, hogy 
a tizedet ne természetben, hanem az általuk megállapított 
áron készpénzben fizessék ki. Ezen a környéken már ekkor 
sokan otthagyták földjüket, mert nem bírták elviselni a rájuk 
rótt terheket. 

A lakosság ekkor felmerülő panaszait pedig az igazság- 
szolgáltatás emberei, a kádik nemhogy orvosolták volna, ha- 
nem még inkább maguk is szaporították a bajokat. Különö- 
sen az alacsonyabb díjazású kádihelyettesek hatósági túlkapá- 
sai öltöttek olyan méreteket, hogy Szulejmán a visszaélések 
betiltására 1540-ben kénytelen volt egy külön rendeletet ki- 


196 


bocsátani, amelyet a csausok a birodalom valamennyi szand- 
zsákbégjének és kádijának megvittek. A megnyilvánuló 
panaszok indítóoka az volt, hogy a kádik körzetükben enge- 
dély nélkül pénzért több kádihelyettesi állást létesítettek. 
Az így állásba került kádihelyettesek pedig nemcsak azt az 
összeget akarták a lakosokon jogtalanul behajtani, amit ki- 
nevezésükért a kádinak fizettek, hanem még vagyont is 
akartak gyűjteni. 

Szulejmán e kiadott rendeletében felsorolta azokat a pana- 
szokat, melyeket a szultáni tanácsnak az utóbbi években 
bejelentettek: A kádihelyettesek az esetenként kirótt pénz- 
bírság beszedésére 20-30 emberrel mentek ki a falvakba, 
ahol megszálltak, a lakosok tyúkjait, birkáit, marháit felélték, 
ráadásul tőlük teljesen jogtalanul még illetéket is szedtek. 
A lakosokat nemegyszer ártatlanul bezárták, pénzüket és 
holmijukat elkobozták, ugyanakkor a bűnösöket elrejtett 
pénzükért szabadon bocsátották. Az útonállóknak, akik em- 
bereket öltek meg, és fosztottak ki, pénzért valósággal pártju- 
kat fogták. Mindezzel felszították a lakosok elégedetlenségét; 
és előidézték lázongásukat. 

A visszaélések azonban most éppen úgy nem szüntek meg, 
mint az 1521-ben kiadott általános érvényű rendelet után, 
amikor Szulejmán a kádik által beszedhető díjak és illetékek 
összegét részletesen szabályozta. E rendeleteken kívül minden 
szandzsák elkészült összeírásához egy külön kis törvényköny- 
vet 15 hozzáfűztek. Ezekben a lakosok kötelességeinek felsoro- 
lása után újra és újra megtiltották, hogy a lakosok élelmét 
pénz nélkül elvegyék, vagy ingyen dolgoztassák őket. Éppen 
ezek az állandóan megismétlődő tiltó rendelkezések mutat- 
ják, hogy a különféle visszaélések sohasem szűntek meg. 
Szulejmán az uralkodása alatt felmerült számos jogsérelem 
miatt annyi törvényt hozott, hogy az utókor Kánuni Szulej- 
mánnak, Törvényhozó Szulejmánnak nevezte el. Intézkedései, 

elsősorban a végrehajtás hiánya miatt, valójában felszínesek 
voltak; a bajok és panaszok gyökeres orvoslását meg sem kí- 
sérelte, sőt gyakori hadjárataival még maga is szaporította 
azokat. 

Szulejmán uralkodása alatt összesen tizenhárom hadjára- 
tot indított. Valahányszor egy hadjáratot megszervezett, 
mindig kellő időben kiadta a parancsot az élelem begyűjté- 
sére. Ilyenkor a kincstár biztosai bejárták Anatólia és Rumé- 
lia falvait, hogy írott szultáni paranccsal a kezükben, hatósági 
áron gabonát és élőállatot vásároljanak össze. A hatósági ár 
mindig jóval alacsonyabb volt a napi árnál, különben a la- 
kosokat nem kellett volna kényszeríteni, hogy eladják kész- 
letüket. Ez a kényszereladás, illetve az árkülönbség valójában 
az adóztatás egyik burkolt formája volt, noha a lakosoktól, 
hadjáratok alkalmával még külön rendkívüli hadiadót is 
szedtek. 

Az egyre súlyosbodó adóztatások és a különféle zaklatások 
mind több embert kényszerítettek földjük elhagyására. Egy 
idő múlva pedig a földművelés abbahagyása már olyan mére- 
teket öltött, hogy a föld meg nem művelése (csift bozan resz- 
mi) címén az egész birodalom területén egy új adót vezettek 
be. Ezt az adót természetesen csak azokon tudták behajtani, 
akik továbbra 15 falujukban maradtak, vagy ismert helyre, 
valamelyik kisebb városba költöztek. 

A földek műveletlenül hagyása pedig olyan láncreakciót 
váltott ki, ami a helyzet további rosszabbodását idézte elő; 
a kincstár és a szolgálati birtokosok a jövedelemkiesés miatt 
még erőteljesebben sanyargatták a szántóvető embereket, s 
ennek következtében újabb tömegek hagyták ott földjeiket. 
Az általános elszegényedést nagyon megérezték a kis jövedel- 
mű tímár-birtokosok is, akik elégedetlenségükben végül szin- 
tén a felkelőkhöz, illetőleg a Szulejmán zsarnoki hatalma 
ellen küzdő Bajezidhoz csatlakoztak. 

A paraszti tömegek, a kis tímár-birtokosok, valamint a 
szuhte-diákok elégedetlensége, illetve különböző helyeken ki- 
újuló fegyveres megmozdulása táplálta állandóan azt a for- 
rongást, mely a század végén olyan hatalmas felkelésekbe 
csapott át, hogy a birodalmat alapjaiban rázta meg. Az ekkor 
kitört és évekig tartó sorozatos felkelésekről Kocsi Bej 1631- 
ben — már idézett memorandumában - azt írta, hogy az azo- 
kat kiváltó állapotok még Szulejmán szultán uralkodása 
alatt keletkeztek. A birodalom , aranykorában" tehát még 
szerinte is felkelésre ösztönző sors jutott a falvak lakosságá- 
nak. 


A városokban 


A falvakból elmenekült lakosok közül nem mindenki állt 
be a hegyekben tartózkodó felkelők közé, mert sokan család- 
jukkal együtt keltek vándorútra. Ezek egyik része valamelyik 
távolabbi faluba költözködött azzal a reménnyel, hogy ott 
talán elviselhetőbb lesz a sorsa. Másik része pedig, amint 
alkalom nyílt rá, behúzódott a legközelebbi városba, bár 
annak határában kevésbé talált elhagyott földekre, amiket 
újraművelés alá foghatott volna. Mégis sokan vállalták, 
hogy bizonytalan alkalmi munkából tengessék életüket, 
mert a városokban valamivel több védelmet kaptak. 

A város szélén először csak földbe vájt kunyhókban tele- 
pedtek meg. Mihelyt azonban egy kicsit erőre kaptak, ház- 
építéshez fogtak. Az 1555-ben Anatóliában követségben Járt 
Busbeck megfigyelése szerint a városiak házaikat sok helyen 
agyagból vert falat húzva építették, teljesen lapos tetővel, 
amit szintén agyagból készítettek. Ha pedig idővel a háztetőt 
az eső vagy a szél kikezdte, akkor egy vastagabb gömbfával 
újra lehengerelték, hogy jobban megtömődjön. Előfordult 

azonban nagy esőben mégis, hogy a tető átázott és ilyenkor 
az alatta meghúzódók ruhájára sáros lé csurgott. Száraz nyári 
időben viszont a család gyakran a sima tetőn, a szabad ég 
alatt aludt. Ezek a házacskák tehát nem annyira az újonnan 
megtelepültek kényelmét, hanem inkább önbizalmát növel- 
ték ; most már igazi városi embereknek érezték magukat. 

A pusztuló falvak népéből így növekedtek meg rohamosan 
a városok. Például a birodalom egyik olyan kevésbé jelentős 
szandzsák-székhelyén, mint a  Kelet-Anatóliában fekvő 
Mardin, ahol az 1526. évi összeírás szerint 10 700 lélek élt, 
1540-re 13 900, majd 1564-re már 18 700 főre emelkedett a 
lakosság száma. 

A Mardinban élő lakosok jórészben ugyan még földműve- 
léssel foglalkoztak (búzán, árpán, kölesen, borsón kívül, a 
Mardin völgyében rizst, a Kursz völgyében pedig olajbogyót 
is termeltek), de azért itt már sokféle egyéb munkaalkalom is 
adódott. A városban egy kincstári pénzverde, több kincstári 
selyemszövő, kelmefestő, tímár-, fegyverkészítő és gyertya- 
öntő műhely működött. Ezeken kívül számos kovács, fegy- 
verműves, szekérgyártó, rézműves, nyerges, csizmadia, szabó, 
zsákvarró, szappankészítő, fazekas stb. mesterember dolgo- 
zott a saját kis műhelyében. Tevékenységüket a városi ható- 
ságok, a kádi és a szubasi szabályozták ; ők határozták meg, 
hogy a különféle céhszervezetekben hány mester dolgozhat, 
s kik nyerhetnek azokba új tagként felvételt. 

A mesteremberekhez hasonlóan céhrendszerben dolgoztak 
a kereskedők 15 a nagy bazárban, ahol 1526-ban egyszerre 74 
boltban kínálták a sokféle árut. A bazáron kívül azonban 
szerte a városban még 169 boltot vettek nyilvántartásba. 
Ezek mindegyikében csak a kádi által engedélyezett áruféléket 
adhatták el szigorúan megszabott áron. A boltokban tilos 
volt egy-egy árufajtából túl sokat vagy túl keveset tartani; az 
árusítást állandóan vásári felügyelők ellenőrizték. A kereske- 

dők száma a város növekedésével szaporodott, így például 
a nagy bazárban 1564-ben már 99 bolt volt, bár az újonnan 
épültek közül ekkor még 12 megnyitásra várt. 

E nyilvántartásba vett boltok, továbbá a város négy kara- 
vánszerája — melyek közül a legnagyobbik a bazár mellett 
állt —, valamint hat fürdő egyházi alapítványból épült, hogy 
a bérleti díjakból befolyt jövedelem a dzsámik és iskolák 
fenntartását elősegítse; a városban négy dzsámit, tizennégy 
mecsetet, négy kolostort és tíz iskolát tartottak fenn. 

Mindezek a létesítmények, valamint a sok műhely és bolt 
ugyan számos embernek nyújtott megélhetési lehetőséget, de 
a falvakból betelepülteknek hosszú évekig csak kisegítő, al- 
kalmi munka jutott, mert a céhrendszerbe tömörült mesterek 
és kereskedők közé nehezen lehetett bejutni. 

Mardinnak vára is volt, ahol 1526-ban 250 és 1550-ben 
300 főnyi helyőrség állomásozott. Így a városba húzódóknak 
némi munkaalkalom a vár körül is adódott. Nagyobb várjaví- 
tási munkálatok azonban csak úgy huszonöt évenként fordul- 
tak elő; a levéltári források szerinti 1549-ben és 1574-ben. 
A várjavítási munkákat az oszmán birodalomban nemi kény- 
szermunkával végeztették, hanem megfizették, vagy bizonyos 
adók alól felmentést adtak érte. 1549-ben a mardini vár 
helyreállításán 1621 munkás dolgozott, akik napidíjként 
összesen 74965 akcsét kaptak; az egész építkezés 802000 
akcséba került. 

Az Itteni körülményeknél nem sokkal rosszabb gazdasági 
viszonyok lehettek a birodalom sok száz olyan városkájában 
sem, mint a közelben fekvő egészen falusias jellegű náhie 
(járás) székhelyen, Szavurban (Savur), ahol a fennmaradt 
összeírás szerint 1526-ban 537 lélek élt. A városkában — aho- 
gyan a levéltári források tudósítanak - volt egy kincstári 
kelmefestő műhely, egy tímárműhely, egy fürdő és egy dzsá- 
mi; a kelmefestő műhely minden bizonnyal a szintén ott levő 

szövőműhelyeket szolgálta ki. Szavur azonban híres volt 
gyümölcstermesztéséről is, különösen egy fajta szilvával értek 
el olyan sikereket, hogy abból szárítva évente 1200 batmant 
(kb. 800 kg-ot) a szultáni udvarba szállítottak. 

Mardin lakosainak helyzetét valójában az tette valamivel 
előnyösebbé, hogy a város az Aleppo-Dijarbekir-Moszul-— 
Bagdad kereskedelmi útvonalon feküdt. Bár inkább csak 
tranzitforgalma volt számottevő, az állandóan jövő-menő 
karavánok mégis serkentőleg hatottak a város gazdasági 
életére. 

Legelőnyösebb helyzetbe kétségtelenül a kereskedelmi góc- 
pontokon kiépült városok jutottak. Ezek közül a Földközi- 
tenger keleti medencéjében, a levantei kereskedelem leg- 
nagyobb forgalmú és legélénkebb városa ekkor Aleppo volt. 
Fellendülését szinte századok óta annak az árumennyiségnek 
köszönhette, amely Perzsiából, Indiából, Tatárországból és az 
abesszin birodalomból áradt Ide. A városban a XVI. század 
derekán 50 000 ember élt. Megélhetésük forrása elsősorban a 
kereskedelemmel összefüggő különféle tevékenység, másod- 
sorban a földművelés és gyümölcstermesztés, valamint a 
selyemhernyó-tenyésztés és a szövés volt. 

A kereskedők a legtöbb árut a Baszra-Bagdad-ÁAleppo 
útvonalon szállították ide. Ezt a karavánutat még a XVI. 
század végén, sőt a XVII. század elején is olyan sokan hasz- 
nálták, mintha a portugálok a Jóreménység fokának meg- 
kerülésével az Indiába vezető óceáni utat fel sem fedezték 
volna. John Eldred angol kereskedő beszámolója szerint, ml- 
után a Baszrában bevásárolt fűszereket és egyéb árukat 70 
bárkával Bagdadba elhozatta, 1584 májusában csatlakozott 
ahhoz a 4000 tevéből álló karavánhoz, mely negyven nap 
alatt tette meg az utat Aleppóig. 

Az isztambuli levéltárban fennmaradt egyik karavánjegy- 
zék pedig arról tájékoztat, hogy 1610-ben 120 kereskedő 942 

teve-teher (jük) árut szállított Bagdadból Aleppóba. A Jjegy- 
zéken a karaván vezetője feltüntette minden egyes kereskedő 
nevét és az általa szállított áru mennyiségét 15. A kereskedők 
zöme perzsa és bagdadi arab volt, de akadt közöttük tíz 
indiai és öt európai is. A gazdagabbak 10-20-30, a szegé- 
nyebbek 3-6 teve-teher árut vittek; ez utóbbiak között volt 
néhány török Is. 

Aleppóban az áruk nagy részét európai kereskedők vették 
át, és raktározták el, mindaddig, míg hajóik meg nem érkez- 
tek a közeli iszkenderuni (Iskenderun) kikötőbe. A török 
vámnaplók tanúsága szerint azonban Iszkenderunból az euró- 
pai partokra a nyugati kereskedőkön kívül csak néhány 
bagdadi, buharai és dzsulfai (Julfa) kereskedő hajózott át. 

Az áruk egy részét Aleppóból szárazföldön az Aleppo — 
Adana-Kónja-Áfjon karavánúton Izmirbe vagy Brusszán át 
Isztambulba szállították. Gyakran vittek árut azonban ISsz- 
tambulba Bagdadból, a Moszul-Mardin-Dijarbekir—Kaj- 
szerih—Ankara karavánúton. Fontos kereskedelmi útvonal 
volt még az Iszfahán-Tebriz-Erzerum-Irabzon, illetőleg 
Erzerum-ÁAmászia-Isztambul. 

E városokban, melyeken az említett kereskedelmi útvona- 
lak átvezettek, a lakosság életkörülményei általában jobbak 
voltak. Bár éppen e nagyobb városokban, amelyek a nincste- 
len szegény emberek tömegeit szinte mágikusan vonzották 
magukhoz, sokszor több munkanélküli tengődött, mint 
akárhány mostohább természeti adottságokkal rendelkező 
anatóliai városkában. 

A nagy arab kereskedővárosok (mint Mekka, Damaszkusz, 
Aleppo, Bagdad) mellett kiemelkedik Brussza, amelyet 
1326-ban foglaltak el; ez volt az oszmán-törökök első fővá- 
rosa. Gazdagságát szőlő- és gyümölcstermelésre 15 kiválóan 
alkalmas természeti viszonyainak, selyemiparának és keres- 
kedelmének köszönhette; a perzsiai selyemből készült brusz- 


203 


szai kelmék messze földön híresek voltak. Brusszát sok perzsa 
és arab kereskedő is látogatta, akik innen nemegyszer az itá- 
liai Anconába is elmentek. A városnak az 1520-1530-as évek- 
ben 35000 lakosa volt. Brussza gazdasági fellendülése és 
távolabbi környékének elszegényedése olyan szembeszökő 
lett, hogy 1558-ban a behatolni akaró nincstelenek távoltartá- 
sára elrendelték az időközben elhanyagolt városkapuk újjá- 
építését és megerősítését. 

A törökök második fővárosa (1365-től) Drinápoly, Rumé- 
lia egyik kereskedelmi gócpontja lett. Kereskedői között 
a XVI. század derekán - a hagyatéki leltárak szerint — többen 
voltak olyanok, akik 30-40 000 arany forgótőkével 15 rendel- 
keztek. Kereskedelmi kapcsolataikat Isztambul, Szaloniki, 
Raguza, Novi Pazar, Velence, illetve Szófia, Belgrád és Buda 
felé építették ki. A város, melynek az 1520-1530-as években 
22 000 lakosa volt, jelentőségét mégsem annyira kereskedelmi 
forgalmának, mint inkább annak köszönhette, hogy Kons- 
tantinápoly elfoglalása után továbbra is megmaradt amolyan 
második szultáni székhelynek. Az itt fenntartott szultáni 
szeráj adott a városnak nagyobb fényt és a lakosságnak vala- 
mivel jobb megélhetést. 

A földjeiket és falujukat elhagyó lakosok közül legtöbben 
Isztambulba költöztek. II. Mehmed idejében, 1477-ben 
16 326 családot írtak össze Isztambulban, vagyis a katonai 
alakulatokkal, a szultáni szeráj személyzetével, valamint a 
rabszolgákkal együtt közel 100 000 lélek lakhatott itt. Isz- 
tambul és az Aranyszarv-öböl túlsó partján elterülő Galata 
lakossága — mint az egész oszmán birodalom lakossága - 
ekkor már elég vegyes etnikumú volt. Összetételéről megkö- 
zelítő pontossággal számot adhatunk, mert az idetelepült 
népcsoportok, a maguk szokásai és erkölcsi sajátosságai által 
kiformált közösségekben élve, külön-külön kerültek be az 
1477. évi nyilvántartási jegyzékbe. E szerint Isztambulban 

8951 mohamedán, 3151 görög, 1647 zsidó, 267 krími, 372 
örmény, 384 karamán és 31 cigány családot, Galatában pedig 
535 mohamedán, 592 görög, 332 európai (frank) és 62 örmény 
családot írtak össze. 

A lakosság kisebbségi népcsoportjai közül a görögök és az 
örmények - nemcsak a fővárosban, hanem szerte a biroda- 
lomban - részben kereskedéssel, hajózással és kézművességgel, 
részben földműveléssel és, főleg az örmények, még kertész- 
kedéssel is foglalkoztak. A görögök ugyan élénk tevékenysé- 
get fejtettek ki a hajózásban, de inkább csak a fekete-tengeri 
és más rövidebb távú part menti áruszállításban vettek részt. 
A nem mohamedán lakosságról szólva, figyelemre méltó a 
francia követség kíséretében 1551-ben Isztambulban járt N. 
Nicolai beszámolója, mely szerint az oszmán birodalomban, 
de különösen a fővárosban a zsidók száma állandóan gyarap- 
szik, és tevékenységük a gazdasági és a kulturális életben 
egyre jelentősebbé válik. Útleírásában ezt azzal magyarázta, 
hogy a világ minden tájáról az ő kezükben gyűlik össze a leg- 
több áru, s ők töltik fel legjobban a nagy üzletházakat. Nem 
ritka náluk az ügyes kézműves, akik közül sokan értenek a 
fegyver- és lőszerkészítéshez is. Ők állították fel Isztambulban 
az első nyomdát, amelyben latin, görög, olasz, spanyol és hé- 
ber nyelvű könyveket nyomtattak ki (török és arab nyelvű 
könyvek nyomtatása ekkor még tilos volt; az első arab betűs 
nyomdát Isztambulban a magyar származású Ibrahim Müte- 
ferrika alapította 1727-ben). Mindezek mellett igen jártasak 
voltak az orvostudományban, amit semmi sem bizonyít job- 
ban, mint hogy a szultán is több zsidó orvost tart udvarában. 
Amikor N. Nicolai e feljegyzéseit készítve Isztambulban járt, 
tehát a XVI. század derekán, egybehangzó mai becslések 
szerint már négyszázezer ember élt a birodalom fővárosában. 

Ez az óriási tömeg azonban korántsem tudott itt házakkal 
beépített olyan nagy várost kialakítani, mint amekkorát lélek- 

száma megkívánt volna. A később betelepülők zöme, még a 
külvárosnak nevezett részeken sem lakott, hanem csak annak 
pereméhez tapadva kapcsolódott lazán Isztambulhoz. Itt 
laktak a nincstelenek nemcsak hosszú évekig, hanem évtizede- 
kig, azokban a kalyibákban, amelyeket egyik napról a másik- 
ra tákoltak össze maguknak. A betelepülésnek ez a formája 
még ma is fennáll Isztambulban; a különbség csak annyi, 
hogy a hatóságitilalom miatt most a viskókat éjszaka sebtiben 
építik meg, amiket ezért gedzse kondunak (, éjjel felállított "- 
nak) neveznek. 

E külső peremgyűrűt alkotó kalyibák és viskók után 
következtek csak a vert falú házikók, majd a vályogból, fából, 
téglából és kőből felhúzott városi épületek. Isztambul belső 
kőházait a leghívebben az 1550-es évek végén ott élt Melchior 
Lorichs grafikus kitűnő rajzai ábrázolják (I. a kötetben a 14. 
sz. képet). A vele egyidőben ott tartózkodó Busbeck pedig az 
isztambuli karavánszerájokról nyújtott! jó tájékoztatást már 
idézett útleírásában : Azt a karavánszerájt, amelyben ő maga 
is lakott, négyszög alakúra építették, úgyhogy egy kúttal el- 
látott nagy udvart zárt magába. Ennek az épületnek csak a 
felső részét lakták; a szobák a körös-körül futó folyosóról 
nyíltak. A ház alsó részén istállók és egyéb helyiségek voltak. 
A tűzveszély miatt az egész épületet téglából húzták fel, és a 
tetejét ólomlemezzel fedték be. A ház dísz és kényelem nélkül, 
inkább csak a használat céljainak megfelelően épült; semmi 
szépséget vagy jellegzetességet nem lehetett találni rajta. 

Ha Isztambul egyszerű építésű házain Busbeck nem Is 
talált semmi szép jellegzetességet, annál inkább megcsodál- 
hatta a magasba szökő karcsú minareteket és a kupolás dzsá- 
mikat, amelyekre az idegen látogató még ma is elismeréssel 
tekint fel. Valamennyi közül a zseniálisan megkonstruált 
Szülejmánije-dzsámi kelti a legmaradandóbb benyomást 
finomságával és nagyszerűségével. Építését 1550-ben kezdték 

meg, és 1557-ben fejezték be; a fennmaradt egyik elszámolás 
szerint 3523 kőműves, kőfaragó, ács stb. dolgozott rajta. 
A 40 000 000 akcséba (896 000 aranyba) került dzsámi híven 
szimbolizálja a nagyratörő Szulejmán uralkodását. Impozáns 
méreteivel valóban lenyűgözi a szemlélőt, bár közben önkén- 
telenül is azt a gondolatot ébreszti, hogy a hatalmas, már 
akkor ezer éve fennálló Hagia Szophia (Szt. Zsófia)-templom 
árnyékában, annak hatására épült. 

Építője az 1490 körül Kajszeriben született Szinán volt, 
akit keresztény szüleitől gyerekkorában szakítottak el, hogy 
janicsárt neveljenek belőle. Részt vett Szulejmán első öt had- 
járatában, miközben a hídépítéseknél olyan rendkívüli 
ügyességet tanúsított, hogy a szultán 1539-ben kinevezte 
építészének (mimár). Több mint háromszáz építészeti remek- 
mű fűződik nevéhez. A Szülejmánije-dzsámi mellett ő maga 
a Drinápolyban épített Szelimije-dzsámira volt a legbüszkébb, 
amelynek 31,28 m átmérőjű kupolájával sikerült túlszárnyal- 
nia a Hagia Szophia-templom 31 m átmérőjű kupoláját. 

Mimár Szinán a Szülejmánije-dzsámi mellett, azzal egy- 
időben épített egy nagy főiskolát is. Ebben a szultán rendele- 
tére külön kórházzal, gyógyszerműhellyel felszerelt orvoskép- 
ző 15 működött. 

Szulejmán azonban nemcsak tudománykedvelő ember, ha- 
nem mint nagyapja és apja, költő is volt. E hajlamának és 
verselő készségének köszönhető, hogy pártfogásba vett 
olyan kiváló költőket, mint Hajáli és Báki; az előbbinek 
szandzsákbégi, az utóbbinak kádi állást juttatott. Bár a jó- 
részt csak Bagdadban vagy környékén, Karbalában és Hillá- 
ban tartózkodó, rendkívül kifejező erővel verselő Fuzúli 
korának talán a legnagyobb költője lett, noha nem a szultán 
árnyékában élt. 

Szulejmán a dzsámik és iskolák építése mellett nagyon 
sokat költött arra is, hogy a túlnépesedett főváros ivóvíz- 

ellátásának egyre súlyosbodó gondját megoldja. Szinán fő- 
építésszel 50 000 000 akcse költséggel nyolc év alatt, 1555-től 
1563-ig, óriási vízvezetéket építtetett ; éppen abban az időben, 
amikor Madridból és Párizsból csődöt jelentettek. 

Ezekre az évekre esik az első isztambuli kávéház megnyitá- 
sa 15. A XVII. század elején a jeles krónikaíró, Ibrahim 
Pecsevi ezt az eseményt így idézte fel : Isztambulban és a biro- 
dalomban a kávét és a kávéházat mindaddig nem ismerték, 
míg 1555 körül Aleppóból és Damaszkuszból be nem hozták; 
ekkoriban két ügyes ember jött Isztambulba, és a Tahtakale 
városnegyedben egy nagy boltot nyitott, ahol kávét kezdett 
árusítani. Ez a bolt hamarosan találkozóhely lett. Egyesek 
könyvet olvastak itt, mások triktrakkal vagy sakkal játszot- 
tak, de volt, aki egy új költeményt hozott ide, és irodalomról 
beszélt. 

Szulejmán korában azonban még többen jártak a századok 
óta fennálló isztambuli rabszolgavásárra, mint az újonnan 
nyitott kávéházakba. Egy-egy hadjárat után különösen élénk 
volt itt a forgalom, mert — miként Busbeck írta — ha egy török 
katona a háborúból semmi más zsákmányt nem hozott magá- 
val, mint egy vagy két foglyot, máris megtalálta fáradsága 
bérét. Egy közönséges rabszolgát 2000-2500 akcséra becsül- 
tek, de ha fiatal, szép és jó erőben levő volt, akkor kétszer 
annyit 15 adtak érte. 

A szegényebb emberek azonban nem nagyon mehettek 
sem a kávéházakba, sem a rabszolgavásárra — hacsak ők is 
nem éppen háborúból tértek haza. Örülhettek, ha egyáltalán 
munkát találtak, és a piacon megvásárolhatták napi szükség- 
leteiket. A Szülejmánije-dzsámi építésénél dolgozó mester- 
emberek - az elszámolás szerint — 8-10 akcsét, a segédek 4-6 
akcsét kerestek naponta. Az ugyanebben az időben, tehát 
az 1550-es években ott élt Hans Dernschwam útleírása szerint 
Isztambulban 1 okka (1281 gramm) közönséges cukor 17 

akcse, a finomabb 18-20 akcse, 1 okka méz 5 akcse, de a 
fehér méz 10-12 akcse, 1 jérce 4 akcse, 1 tyúk 5 1/2 akcse, 
1 birka 22-24 akcse, 1 kile (25 kg) egyiptomi rizs 10-12 akcse, 
1 okka faggyú 6 akcse és 1 okka bors 45 akcse volt. Az egy- 
szerű munkásember tehát, aki napi 4 akcsét keresett, népes 
családjának még csak egy Jércét vagy egy kis cukrot sem 
nagyon vehetett. Ezért volt főeledelük a rizs és a faggyú, 
amit némi birkahússal és különféle ízekkel elegyítve, piláfnak 
neveztek. 

E népes városban azonban megtörtént, hogy a munkás- 
ember, ha éppen pénzt keresett, akkor sem tudta megvenni 
családja élelmiszer-szükségletét, mert nem volt elegendő áru. 
Nemcsak hadjárat, de béke idején 15 gyakran előfordult, hogy 
a főváros élelmiszerhiánnyal küszködött. Így például 1545 
februárjában a szultán parancsot küldött a moldvai vajdának, 
hogy hajtasson Isztambulba 100000 birkát, valamennyit 
átveszik napi áron. A következő hónapban pedig Szulejmán 
a budai beglerbéget utasította, hogy küldessen seregének 
20 000 birkát. 

Állandóan visszatérő gondok voltak ezek, de nemcsak a 
birka- vagy marhahússal kapcsolatban (ez utóbbit nemegy- 
szer a távoli Dijarbekir és Maras [Maras] vidékéről vagy 
szintén Moldvából küldették), hanem még az olajjal is, amit 
például 1560 augusztusában Kafífából rendeltek meg, mert 
Isztambulban , olajhiány" volt. A krónikus élelmiszerhiányt 
a felvásárlók és kereskedők még a friss gyümölcsnél is ki tud- 
ták használni. Az egyik, 1560. október 2-án kelt szultáni 
utasítás tájékoztat arról, hogy egyes kereskedők kimentek az 
Isztambulba gyümölcsöt szállító hajók elé, és az egész rako- 
mányt megvásárolták ; ezért el kellett rendelni, hogy a gyümöl- 
csöt hozzák a kikötőbe, és osszák szét igazságosan. Számos 
visszaélést követtek el a gabonafelvásárlók a kereskedőkkel 
összejátszva, mert gyakran szállítottak gabonát külföldre 

akkor is, amikor Anatóliában éheztek; 1564-ben az Izmirhez 
közeli Csesméből (Cesme) jelentették, hogy az emberek füvet 
esznek. 

Isztambul lakossága mégsem elsősorban a kereskedők 
űzérkedése, hanem az anatóliai parasztság rossz életkörül- 
ményei, a kényszereladásra történt termelés miatt küszködött 
állandóan élelmiszerhiánnyal. 


Szigetvár alatt 


Szulejmán 1562-ben nyolc évre békét kötött Ferdinánddal. 
Két év múlva Ferdinánd meghalt, de fia, Miksa kérésére a 
szultán hosszabb tárgyalások után hozzájárult a béke meg- 
hosszabbításához. Miksa azért igyekezett a békés viszonyt 
Szulejmánnal mindenképpen fenntartani, mert azt remélte, 
hogy így szabad kezet kaphat a Tiszántúlért János Zsigmond- 
dal folytatott harchoz. Mikor Tokaj és Szerencs elfoglalása 
után Kerechéni László 1565. május 2-án azt jelentette neki, 
hogy a temesvári pasa 5000 emberrel átkelt a Maroson, és 
Pankota felé vonul, még ekkor 15 azt írta válaszlevelében : nem 
hiszi, hogy Szulejmán támadni fog, és igyekezett eloszlatni a 
gyulai várkapitánynak a törökök miatti aggodalmát. 

Szulejmán pedig valóban parancsot adott a temesvári pasá- 
nak és a végyidéki szandzsákbégeknek a támadásra ; el 15 fog- 
lalták Pankotát, s július végén már hidat vertek a Tiszán, 
Gyula irányában. Ezek azonban csak afféle előcsatározások 
voltak, amelyek meg szokták előzni a szultáni hadjáratot. 
Nemsokára, november 25-én a szultán már parancsot küldött 
a budai pasának, hogy készüljön fel a hadjáratra. 

Az egykorú török krónikás, Mehmed Zaim 1577-78-ban 
azt írta, hogy Szulejmán ekkor is Bécs ellen készülődött. 
Ugyanezt írta egy vagy két évvel korábban Forgách Ferenc, 


211 


a magyarországi eseményeket tárgyaló kortörténeti munká- 
Jában. 

Szulejmán szokatlanul nagy sereget gyűjtött. Bár a saját 
hadereje negyven év alatt, a mohácsi csata óta tekintélyesen 
megnövekedett (az állandó zsoldosok száma — nem számítva 
a várak helyőrségeit — 27 000-ről 42 000-re emelkedett), hű- 
béreseitől most mégis jelentősebb segédcsapatokat kért. 
Már 1565. december 24-én sietve indult el a futár Isztambul- 
ból, hogy megvigye a moldvai vajdának a szultáni parancsot: 
7000 válogatott harcossal vonuljon Temesvár irányába, de 
hajókon élelmet is vigyen magával, nehogy szükséget szen- 
vedjen. 

Ugyanakkor a csausok a ruméliai kádiknak is széthordták 
azt a rendeletet, hogy a felvonulási út állomásaira kellő élel- 
met gyűjtsenek össze. A jelentések szerint azonban a lakosok 
közül senki nem akart lisztet adni a hivatalosan megállapított 
árért, vagyis egy kilét 10 akcséért, amikor annak a piaci ára 
25—30 akcse volt. A sok tiltakozás ellenére mégis mindenkit 
eladásra kényszerítettek, és csak Belgrádban 500000 kile 
(12 500 tonna) lisztet halmoztak fel. 1566 februárjában pedig 
a moldvai vajdának újabb parancsot küldtek, hogy mozgósít- 
sa már 7000 emberét, és egyúttal arra is utasították, hogy 
necsak a saját embereinek hozzon élelmet, hanem az ,,isz- 
lám sereg" -nek is szállítson hajókon 100 000 kile (2500 tonna) 
árpát. 

Az erdélyi fejedelem, a havasalföldi vajda és a tatár kán 
szintén parancsot kapott, hogy seregével vegyen részt a szul- 
táni hadjáratban. Szulejmán a lengyel királytól — riadalmat 
okozó túlzással — 40 000 tatár átvonulására kért engedélyt, és 
a kánnak utasítást küldött, hogy ne Erdélyen keresztül, ha- 
nem a Duna mellett menjen Temesvár alá. 

A hetvenkét éves Szulejmán április végén indult el Isztam- 
bulból, de a hosszú útat már nem lovon, hanem hordszéken 

tette meg. Mielőtt elindult volna, Pertev pasa második vezért 
nagyobb sereggel előre küldte, hogy a Temesvár alá érkező 
segédcsapatokkal Magyarország keleti részén birtokba vegye 
a Tiszántúlt, ő maga pedig a Dráván átkelve, nyugatnak, 
Szigetvár felé akart vonulni. 

Pertev pasa június 5-én jelentette a szultánnak, hogy a 
Dunánál már átkelésre készen áll, de várakoznia kell, mert a 
Fekete-tengeren, illetve a Dunán küldött ágyúk és egyéb fel- 
szerelések még nem érkeztek meg. Június 19-én már Szulej- 
mán is Belgrádban volt, de neki szintén várakoznia kellett, 
mert a Dráva annyira megáradt, hogy nem tudtak rajta hidat 
verni. 

E várakozás alatt, miként Pertev pasa egyik jelentéséből 
- amelynek bevezetőjében az előzőleg kapott szultáni paran- 
csot megismételte — kiderül, Szulejmán úgy döntött: mi- 
vel a Dráva megáradt, lemond arról, hogy Szigetvár ellen 
menjen, s helyette, Péterváradnál a Dunán átkelve, Eger elfog- 
lalására indul. 

Szulejmán ezt a tizenharmadik hadjáratát éppen olyan ha- 
tározatlansággal vezette, mint a legelsőt, amikor Belgrádot 
elfoglalta. Eger bevételére irányuló terveit ugyanis hamarosan 
feladta, mert a Dráva, ha lassan is, de apadni kezdett; így 
megvárta a híd elkészültét. 

Ezalatt a zimonyi táborba megérkezett János Zsigmond, 
gazdag ajándékokkal megrakodva, hogy a szultánt hódola- 
táról biztosítsa. Szulejmán csókra nyújtotta kezét, meghall- 
gatta jelentését, de nem tartóztatta sokáig, mert ő saját érde- 
keinek megvédéséért jött ide, nem pedig azért, hogy segítse 
ezt a kis vazallust, aki mindössze 20-30 000 arany adót küld 
akkor, amikor neki a magyarországi hadállások fenntartása 
évente 300 000 aranyba kerül. Két nap múlva János Zsigmond 
el is ment a Tiszántúl felé, a szultán pedig folytatta útját, és 
július 19-én átkelt az időközben elkészült eszéki hídon. 

Augusztus elsején a Harsányi-hegy alatt táborozott le, 
ahol fogadására a budai beglerbég gondterhelt arccal járult 
eléje. Arszlán pasa, hogy a szultán előtt érdemeket szerezzen, 
még a tavasszal hadba szólította a tímáros szpáhikat, és 
Budáról Palota elfoglalására indult. Az ostrommal azonban 
kudarcot vallott, sőt mi több, utána Veszprém és Tata a 
, hitetlenek" kezére jutott, Emiatt sietett most ide, hogy magát 
valahogyan kimentse, de Szulejmán nem kegyelmezett neki, 
hanem még ott, a Harsány1i-hegy alatt leüttette a fejét. 

Pertev pasa közben már egy hónap óta a tatár, a moldvai 
és a havasalföldi segédcsapatokkal a gyulai várat ostromolta. 
A szultánnak küldött jelentése szerint a moldvai seregből 
egyre többen szöknek el, János Zsigmond pedig azzal mente- 
getőzve, hogy az ellenség neki is a nyakán van, nem küldött 
sem katonát, sem fegyvert. 

Szulejmán előnyomuló seregei augusztus 5-én már körül- 
zárták Szigetvárt, abban a reményben, hogy azt hamarosan el 
is foglalják. Zrínyi Miklós azonban a vártnál nagyobb ellen- 
állást tanúsított, mert egymás után vert vissza minden roha- 
mot. A törökök táborában járt francia követ közlése szerint 
az ostrom napról napra nagyobb nehézségekbe ütközött: 
a sikertelenség Szulejmán seregében egyre jobban megnyilvá- 
nuló elégedetlenséget keltett, mert nagyon szűkében voltak 
az élelemnek, és soraikat nemcsak a várvédők ritkították, ha- 
nem a vérhas 15 tizedelte. Az elhúzódó ostrom alatt azonban 
a hősiesen kitartó várbeliek is rendkívül sokat szenvedtek; 
a várat nemcsak az ágyúgolyó, hanem már a tűz 15 pusztítot- 
ta, élelmük pedig teljesen elfogyott. S miközben Zrínyi a vár 
kapuját kitárva, maroknyi csapatának végső erőfeszítésével 
a biztos halálba, a tengernyi ellenségre rontott, Miksa császár 
hadserege mozdulatlanul táborozott Győrnél. 

Szulejmán azonban már nem hallhatta meg janicsárjainak 
diadalordítását, sem a gyulai vár elestének hírét, szeptember 

6-án, két nappal Szigetvár elfoglalása előtt váratlanul meg- 
halt. Halálát az Oszmán-ház hagyományai szerint — nehogy 
közben valami zavargás, vagy lázadás törjön ki — mindaddig 
igyekeztek titokban tartani, míg fia, Szelim a lassan hazafelé 
vonuló sereg elé Belgrádba meg nem érkezett. Szulejmán 
bebalzsamozott testét magukkal vitték, de szívét és többi 
belső részét Szigetvár mellett eltemették. 

Később a sír fölé márványból gyönyörű mauzóleumot 
vagy, ahogyan a törökök mondják, türbét építettek. Ezt a 
sokak által megcsodált türbét több mint egy évszázadon át, 
a pusztító háborúk alatt is megkímélték, mígnem egy császári 
tiszt parancsára szét nem szedték. Gallo Tesch, Szigetvár 
gazdasági tisztje bontatta le 1693-ban, hogy ólomtetejét, 
tornyának ónját s aranyozott nagy gömbjét eladhassa. Bár 
neki hálából inkább gondozni illett volna a türbét, mert ha 
Szulejmán seregeivel nem vonul Mohácsra és Szigetvárra, 
kenyéradó gazdái, a Habsburgok sem kerülnek Magyar- 
országra. 


A lepergett századok során időről időre akadtak olyan ki- 
vételes képességű emberek, akiknek történelemformáló erejük 
volt; Szulejmán nem tartozott ezek közé. Híres történeti 
személyiség lett mégis, de nem annyira kiváló képességei, 
mint inkább az adott viszonyok miatt. Legnagyobb győzel- 
me, Mohácsnál szinte az ölébe hullott, éppen amikor az 
európai hatalmi egyensúly felbomlott. Az ekkor kialakult 
körülmények, tehát a korszak, amelyben született, tette nagy- 
gyá Szulejmánt. . 

